
I. LATINSKA DVORSKA PISMENOST 

za hrvatskih narodnih vladara ( 800 — 1102 ) 

Posve je prirodno, a pri historijskom prosuđivanju događaja 
i lako shvatljivo, da se na području Dalmacije ranijeg srednjeg 
vijeka, među novonadošlim žiteljima, prva kulturna i književna 
zbivanja javljaju kod primorskih Hrvata, na onom najjužnijem 
dijelu njihove postojbine koju su negdje na početku VII. stoljeća 
zauzeli po svom dolasku s prekokarpatskih visoravni. Taj dio 
je s istih razloga bio postao i teritorijalnom osnovicom njiho¬ 
voj prvoj državnoj organizaciji. Primorske su to strane ranijega 
rimskoga Ilirika, a kasnije rimske provincije Dalmacije, i najzad 
one Bijele i Crvene Hrvatske, kojima je južnozapadnom grani¬ 
com bilo Jadransko more, a pretezala se od rijeke Raše u Istri 
do rijeke Mat u Albaniji. 

Na toj dugoj vijugavoj pruzi, rastavljenoj od dubljeg za¬ 
leđa lancima teško prohodnih gora i načičkanoj s morske strane 
brojnima manjim i većim otocima, zatekoše Hrvati, po svojoj 
seobi na jug, etničke i kulturne ostatke latinskoga gospodstva i 
po koju oazicu starije helenske kulture, preostalu još u nekojim 
pristaništima grčkih trgovačkih kolonija. Taj latinski, a mjesti¬ 
mice i grčki živalj, potisnut seobom naroda u sigurnija sporad- 
nična zakloništa na kopnu i po otocima, postajaše njima nepo¬ 
srednim susjedom, dok ih je jadranski morski rukav dijelio, ali 
i jače spajao s Italijom. 

Izravniji dodiri s dalmatinskim Latinima i velika blizina 
Zapada pridoniješe, da su ti Hrvati prije od svih ostalih Slavena 
počeli da primaju kršćanstvo, a s pokrštenjem i klice novoga, du¬ 
hovnog života. Prva historijska vijest, da je po nalogu pape 
Ivana IV. Dalmatinca opat Martin (između g. 640.—642.) tamo 

zalazio da sabire sv. moći kršćanskih mučenika i da otkupljuje 
roblje, daje naslućivati, da su široki slojevi novog pučanstva u 
to doba živjeli još u svom iskonskom poganstvu. 0 kakovu skup¬ 
nom, istovremenom njihovu pokrštenju nema međutim nigdje 
spomena. Uoči li se dalje činjenica, da se potkraj VIII. stoljeća 
njihove poglavice iskazuju već kršćanima, opravdaniji je zaklju¬ 
čak, da se prelaženje tih Hrvata na novu vjeru zbivalo u dužem 
periodu, mjestimice i pojedinačno. To se vršilo nadasve pod utje¬ 
cajem dalmatinskih gradova, a u prvom redu Dioklecijanova 
Splita, u koji je Ivan Ravenjanin, prvi solinsko-splitski nad¬ 
biskup, koncem VIII. stoljeća bio prenio obnovljenu negdašnju 
salonitansku crkvu. Kasnije se to pokrštavanje dovršavalo i dje¬ 
lovanjem franačkih misionara, koji su u doba zavisnosti Hrvata 
- od franačke vlasti zalazili k njima iz akvilejske patrijaršije. 

Zračenja tih dviju starih civilizacija u propadanju, preko 
Bizanta helenske, a preko Rima latinske, nisu dopirala do ino- 
jezičnih došljaka na Jadran u jednakoj mjeri. T. zv. »Thema 
Dalmatiae« — otoci Rab, Osor i Krk, te primorski gradovi Zadar, 
Trogir, Split, Dubrovnik i Kotor — sa svojim jaš tada jamačno 
u cijelosti romanskim stanovništvom, poslije propasti rimskoga 
carstva politički je doduše kroz više stoljeća pripadao njegovu 
još na životu preostalom istočnom dijelu, ali je i dalje ostajao 
kulturnim uporištem papinskom Rimu i latinstvu i latinskom 
jezičnom području. Preko toga »Themata« latinski kulturni utje¬ 
caji djelovali su na Hrvate jače i neposrednije. Privremenim 
potpadanjem hrvatskog državnog područja pod vrhovnu franač¬ 
ku vlast ti su utjecaji krajem VIII. stoljeća sasvim prevagnuli. 
Zbog svih tih razloga Hrvati se i po političkoj i po kulturno- 
vjerskoj orijentaciji za kneza Branimira (g. 879.) odlučno i ne¬ 
povratno prikloniše Zapadu, pošto je njegov prethodnik, knez 
Zdeslav, bio platio glavom smioniji pokušaj, da svoju državu u 
vjerskocrkvenom smjeru podčini carigradskom patrijarhu. 

Kada su bizantski gradovi i otoci »Themata« za Tomislava u 
X. stoljeću administrativno, a za Petra Krešimira u XI. stoljeću 
i teritorijalno i državnopravno pripali hrvatskoj državi, te ro¬ 
manske oazice nisu mogle da i dalje odolijevaju postepenoj sla- 

venskoj asimilaciji ni u duhovnom ni u fiziološkom pravcu. Kul¬ 
turna prijemljivost i asimilatorna snaga Hrvata kao politički 
gospodujućeg i teritorijalno neprispodobivo većeg dijela pučan¬ 
stva bijahu stekle od posljednjih decenija IX. stoljeća protiv 
prevlasti već i onako omeđene romanštine i nova, moćna savez¬ 
nika: staroslovensku liturgiju i glagoljicu, veliku baštinu sla¬ 
venskih apostola Ćirila i Metoda. Ta staroslovenština u crkvi nije 
samo utvrđivala široke narodne slojeve u novoj vjeri. Ona ih je 
izvodila i na kulturno polje, prostranije od crkvenoga. Predstav¬ 
ljala je tomu narodu i prvu pisanu riječ, prvu knjigu na jeziku, 
koji je on lako razumio i osjećao kao svoj narodni. Time je 
oblast starije i povlaštenije pisane latinštine, u crkvi kao i izvan 
crkve, u svom djelovanju bila ograničena — ostala je pristu¬ 
pačnom samo pismenjacima i prosvjećenijim pojedincima grad¬ 
skog stanovništva. Kao svagdje na Zapadu, ona je bila još ušla 
i u hrvatsku dvorsku kancelariju, i održavala se tu kao službeni 
i diplomatski jezik. 

Ta prva dvojezična pismenost, sa dvije azbuke, ostat će kroz 
vjekove jednom od najosebujnijih značajka hrvatske narodne 
književnosti i njezine pismenosti u Dalmaciji i u Hrvatskom Pri¬ 
morju. Pisat će se na latinskom, ali i na hrvatskom jeziku; pisat 
će se latinicom, ali i glagoljicom i ćirilicom. I ono što se bude 
pisalo na latinskome, predstavljat će školu i učenost i stariju 
autohtonu tradiciju, i po koji otporniji, asimilaciji još izmičući 
romanski ostatak; dok ono što se bude pisalo crkvenoslovenskim 
i hrvatskim jezikom u kojemgod pismu, predstavljat će nov na¬ 
rod i njegovu narodnu knjigu. Stojeći najprije u utjecajnoj 
sferi latinskoga, a kasnije romanskotalijanskog jezika, ta će 
hrvatska dalmatinsko-primorska književnost izrasti i procvasti 
također daleko prije od svake novije i slavenske i germanske. Po 
svojoj lakoj simbiozi s romanskom (talijanskom i latinskom) ona 
će u jezgri zadržati nepatvoren svoj narodni duh i karakter, i 
unijet će ih sa svojom jakom notom u opću hrvatsku književ¬ 
nost XIX. stoljeća. A ti njezini raniji počeci koliko su zapravo 
stari? Ako je poznavanje i širenje pisma kao primarnog tehnič¬ 
kog sredstva uistinu prvi preduvjet za rađanje svake pisane knji- 

ževnosti, onda se ti preduvjeti za našu primorsku književnost 
ostvariše u ranom IX. stoljeću zajedno s počecima starohrvat¬ 
ske graditeljske umjetnosti. 

U vidu ovih činjenica i konstatacija ne umanjuje nimalo 
nacionalne značajke te početne pismenosti posebna okolnost, da 
su prvi jezični spomenici, uklesani u kamen, i prve javne isprave 
bile napisane jedino na latinskom jeziku. Historijsko blago hrvat¬ 
skih starina, kao po nekom čudu oteto zubu vremena i neumit¬ 
nom razaranju tuđih vladavina, nije samo od neprocjenjive vri¬ 
jednosti za upoznavanje dalekog srednjeg vijeka, nego je i rje¬ 
čita ilustracija hrvatske političke i kulturne prošlosti prvih vre¬ 
mena. Nijemac Strzygowski, prvi objasnitelj tih starina sa strane 
opće komparativne povijesti umjetnosti, s pravom tvrdi s obzi¬ 
rom na veliku rijetkost takovih spomenika u ostaloj Evropi onoga 
doba, da bi se i daleko veći narodi po tim ostacima opravdano 
ponosili tako odličnim svjedočanstvima svojih prosvjetnih povoja. 
I sama latinska uklesana ili pisana riječ, bila ona s okrnjena 
izvorna kamena ili s poznije istrošene pergamene, nenametnuta 
i neusiljena po svojim uskim vezama s narodom nakon njegova 
pokrštenja, odaje svoj domaći prizvuk. Ona predstavlja i u tu¬ 
đem ruhu čest narodne duše. Latinski natpisi na kmjacima pra¬ 
gova, uokvireni pleternom ornamentikom, darovnica kneza Muti¬ 
mira (g. 892.—910.), pisana u trogirskim Bihaćima po diktatu 
vladara, koji usred svojih dvorjanika sjedi po milosti Božjoj na 
očinskom prijestolju (in paterno solio sedens divino munere iuva- 
tus), ili povelja kralja Petra Krešimira (1058.—1073.), u kojoj se 
Jadran nazivlje »našim dalmatinskom morem« (mare nostrum 
Dalmaticum), ti i drugi natpisi, uz te i druge povelje, dokazuju 
pored ostaloga i to, da su hrvatski knezovi i kraljevi, a tako i 
njihovi doglavnici i župani već onda uvažavali pismenost upo¬ 
trebljavajući pismene ljude za svečane prigode i za svoje zna¬ 
menite čine, kadgod su htjeli da o sebi i o svojim djelima ostave 
potomstvu trajnu uspomenu. 

Od svega, što je dosad otkrito i sačuvano u toj vrsti kultur- 
no-historijske građe, najstariji je natpis na krstionici kneza 
Višeslava. Ona potječe jamačno iz g. 800., a dospjela je u XVIII. 

stoljeću iz Nina u Mletke, gdje se i danas nalazi. Prema njezinu 
dosta dugom i jezično posve ispravnom natpisu, što ga je svećenik 
Ivan dao uklesati, ta je krstionica služila krštenju hrvatskih na¬ 
rodnih poglavica. Lako čitljive riječi oko njezina gornjeg ruba 
u doslovnom prijevodu glase: Ovaj izvor prima slabe, dašto, 
zato da ih prosvijetli. Ovdje se oni peru od svojih grješnih djela, 
što ih primiše od prvog roditelja, da bi postali Hristovim sta¬ 
novnicima spasonosno ispovijedajući vječno Trojstvo. Ovo je 
djelo dao odano i pobožno napraviti svećenik Ivan u vrijeme 
kneza Višeslava, a u čast sv. Ivana Krstitelja, da bi pred Bogom 
zagovarao njega (kneza) i njegova malog štićenika (krštenika). 1 ) 

Iz istog doba, ali teže čitljiv i u dekadentnoj latinštini, drugi 
je natpis, uklesan na donjoj strani nadvratnika na ulazu u crkvi¬ 
cu Sv. Križa, koju je dao sagraditi u Ninu župan Godeslav: Žu¬ 
pan Godeslav sagradi ovaj dom (Gospodnji)?) 

Ulomak ikonostasa iz razvalina samostanske crkve u Riži- 
nicama pod Klisom, koji se odnosi na vrijeme nešto prije od g. 
852., pokazuje vješto uklesane riječi: ... pro duce Trepimjero) 
= (Pomolite se) za kneza Trpimira! 

Osnivača samostalnosti hrvatske države spominju tri dosad 
otkrivena natpisa. Jedan potječe s Muća Gornjega, iz crkve sv. 
Petra. Prema uspostavljenom čitanju donosi jasno označen ovaj 
nadnevak: 

U vrijeme kneza Branimira, a od utjelovljenja Gospodnjega 
g. 888. VI. indikcije?) — Drugi je natpis s crkve Sv. Mihovila 
u Ninu, i u prijevodu glasi: 


*) Hec fons nempe sumit infirmos, ut reddat illuminatos. Hic expiant 
scelera sua quod de primo sumpserunt parente, ut efficiantur christicole sa- 
lubriter confitendo trinum perenne. Hoc Iohannes presbiter sub tempore 
Vuissasclavo duci opus bene composuit devote, in honore videlicet sancti 
Iohannis Baptiste, ut intercedat pro eo clientuloque suo. 

2 ) Godes(l)av iuppano qui isto domo co(nstruxit). 

3 ) (Tempore ducis) Branimiri annor(um) XPI (Ghristi) sacra de 
virg(ine) carne(m) ut su(m)ps(it) s(acram) DCCCLXXX et VIII, VI q(ue) 
indic(tione). 

U vrijeme gospodara Branimira, kneza Slavena (Hrvata) ja 
Teudebert opat dao sam podići ovaj (hram) na spas svoje duše. 
Tko pročita, neka se pomoli za mene grješnika . 4 ) — Treći natpis 
iz benkovačke okolice, u šepavu jeziku i ponešto nagrđen, sadrži 
točne vladarske oznake: Branimir, svijetli knez i vladar Hn/ata, 
dao je sazdati . 5 ) 

U kneževskoj zadužbini Sv. Luke na Uzdolju sačuvan je na 
ulomcima crkvene pregrade natpis kneza Mutimira, oca kralja 
Tomislava, i prema nešto manjkavoj restauraciji glasi pohr- 
vaćen: Ljeta Gospodnjega 895. ovo je djelo (crkvu) sazdao vla¬ 
dar Mutimir . 6 ) 

Od svih dosad pronađenih najglasovitiji je i najljepši natpis 
sa sarkofaga kraljice Jelene. Potječe iz g. 976., a otkrio ga je na 
Gospinu otoku u Solinu arheolog Bulić. Prevodimo ga po teško, 
ali uspjelo rekonstruiranom obliku: 

U ovom grobu počiva slavna Jelena, žena kralju Mihajlu i 
mati Stjepana kralja, nakon sto je upravljala državnim kormilom. 
Dana 8. oktobra umrije u miru. Ovdje je bila sahrarijerca godine 
od utjelovljenja Gospodnjega 976., indikacije IV., mjesečeva 
cikla V., epakte XVII., sunčeva cikla V., dana V., koji pada sa 
šestim (u petak, 8 listopada 976.). Ona, koja je za žiiAota bila kra¬ 
ljevini majka, postade (majkom) siročadi i zaštitnicom udovica. 
Kada svrneš pogled na ovo mjesto, čovječe, reci: Boze, smiluj se 
njezinoj duši! 7 ) 


4 ) Temporibus domno Branimero dux Sclavorum (beato Ambrosio con- 
fes)sori hoc (templum?) ego Theudebertus abba(s) pro remedio anime mee 
fieri roga(vi). Qui leget, oret pro me peccatore. 

5 ) Branimiro com(es clarissimus et) dux Cruator(um) cogi(tavi)t. 

6 ) f Octingent(orum) (non)aginta et q(ui)nq(que) (a)nnorum D(omi)ni 
fere t(. .. ?) den(. . . ?) (h)ic bene co(m)p(o)s(u)it opus princeps na(m)q(ue) 
Muncymir. 

7 ) (In hoc t)umulo q(ui)escit Helena famo(sa), (quae fui)t uxor Mihaeli 
regi materq(ue) Stefani r(egis) (habenasque t)enuit regni. VIII. idus m(ensis) 
oct(obris) obiit in) pače. Hic or(dinata) fuit an(no) ab incarna(tione Dni) 
DCCCCLXXVI, ind. IV, cicl(o) l(un) V., (ep) XVII, (ciclo sol) V, lun. V 
(conc)urrente VI. Istaq(ue) vivens fu(it) regn(i) mater fuit pupilor(um) tu- 
to(rque) viduar(um). Icque aspiciens vir anime dic miserere deus. 

S grafotehničke strane pojedina slova i drugi znakovi tih 
natpisa izrađeni su ponajviše u doličnom onovremenom obliku, 
a crkvena sredovjeka latinština ne zaostaje katkada ni za 
najboljom, koja se u ono doba upotrebljavala u Italiji. 

Ti pisari, ti tajnici i kancelari hrvatskih vladara bili su, 
dašto, mahom pripadnici svećeničkog staleža, -dok su nekoji 
među njima bili ja'mačno i Romani po narodnosti. Drugih pisme¬ 
nih ljudi i nije bil'o u ono za prosvjetu najtmurnije doba, kada 
se jedva po koji njezin žižak javljao iz rasula rimske civiliza¬ 
cije, kada je i Karlo Veliki potpisivao svoje vladarsko ime sa¬ 
mim pečatom. Upravo poradi toga vrlo je značajno ne samo po 
religioznu ćud kneza Trpimira, nego i po njegovu naklonost 
k pismenosti i učenosti, što je prema jednoj povelji iz g. 852. 
na svom dvoru u Bihaćima imao kod sebe uz pet župana i uz 
jednog komoirniika i tri svećenika. I u Branimirova nasljednika 
Mutimira, pod konac istog stoljeća, nalazio se pored sjajne prat¬ 
nje na istom bihaćkom dvoru i sam glavar hrvatskih samostana, 
rodom Hrvat, po imenu Žitelj. Te tijesne veze između hrvatskih 
vladara i njihovih duhovnika, jedinih ondašnjih prosvjetitelja, 
bili oni podrijetlom Hrvati ili Romani, potvrđuje i najstariji 
ljetopisac i prvi historiograf hrvatske države, pop Dukljanin. 
Njegov ljetopis, nastao negdje oko g. 1200. u barsko-dukljanskoj 
nadbiskupiji, sačuvao se kao davno svjedočanstvo toga značaj¬ 
noga konubija između romanskog starog i slavenskog novog sta¬ 
nja u dvije redakcije: u hrvatskoj i latinskoj, a oslanjao se ne 
samo na predaju onoga doba, nego i na pisane izvore IX. sto¬ 
ljeća. 

Drugi, od Duikljanina nešto 'mlađi ljetopisac, splitski arci- 
dijakon Toma (t 1268.), kudikamo učenija, ali u svojoj roman- 
stini zatvorenija glava, i zato nesklona slavenskoj stvari, posje¬ 
dovao je i mogućnosti i spisateljsku sposobnost, da nam u svojoj 
povijesti solinsko-spliitskih biskupa (Historia Salonitana) ispiše 
posve vjerodostojno 'i koju stranicu njemu životom i teritorijem 
tako bliskog naroda. Nasuprot tome arcidijalkon satno mimo- 
gred i s nepritajenim zazorom spominje (i 'one stvari, koje su mu. 

jer bijahu uklesane u tvrdu kamenu, stajale tako reći pred no¬ 
som i kao lokalnog historika bole ga oci. U Solinu, nekih 5 km 
daleko od Splita, njemu se nalazila grobnica satno neke kraljice 
Jelene. Ponegdje on označuje vrijeme biskup ovan ja kojega 
splitskog crkvenog poglavice i imenom hrvatskog vladara; ali o 
samim tim vladarima iznosi vrlo malo, gotovo ništa. A ipak je u 
najmanju ruku taj kraljičin grobni natpis pored ostalih vladar¬ 
skih grobova, ikoji su onda još nedirnuti postojali u zavjetnoj 
crkvi, u kojoj se obavljao vjerski obred i izricale se molitve za 
pokoj preminulih dinasta, natpis i svojom sadržinom i svojom 
latinštinom dvostruko lijep, trebao da tomu učenomu duhovniku, 
pa j'oš i sladokuscu latinskog stila, svrati na sebe življu i rado- 
znaliju pažnju; bio bi morao da ga nadahne, ako ne za drugo, 
a ono barem za toliko, da nam istakne peripetije događaja, koji 
su dijelili te novije grobnice od starijih, te po vremenu bliže 
svjetovne poglavice od udaljenijih rimsko-kršćanskih biskupa i 
mučeniika, na razvalinama te iste Salone, koja je od ilirske i rim¬ 
ske bila već postala hrvatskom. 

Ovako je na istom uskom primorskom tlu, zaslijepljena od- 
blijescima svoje kulturne starine, superiornost latinskoga duha 
spram novoga, slavenskoga, stvarala nerijetko na dva koraka 
dva svijeta, koja kao da se nisu vidjela, ili nisu htjela da se vide. 
Kada se njoj s vremenom pridružio i politički račun zavojevača 
i upravljača izvana, ona će zatrti, ili će pustiti da propadne, i 
mnogo veće obilje drugih važnijih spomenika, koje bi zub vre¬ 
mena inače bio jamačno poštedio do u naše dane, da nam bez 
mutnih praznina razbistre i objasne, uporedo s najstarijom poli¬ 
tičkom, i prvu kulturno-prosvjetnu epohu hrvatske Dalmacije. 

n. hrvatska glagoljska književnost 

A. Glagoljica i crkvenoslovenski jezik kod Hrvata čakavaca 

Slavenska azbuka, prozvana glagoljicom, koju je oko god. 
853.' bio iznašao carigradski filozof Konstantin-Ćiril, i slavenski 
jezik solunskoga područja, na koji su on i brat mu Metod bili 
preveli liturgijske knjige i Sv. Pismo za vršenje svoga misionar¬ 
skog poziva kod Moravljana, postadoše drugim prosvjetnim čini¬ 
ocem na hrvatsko-dalmatinskom primorju. Prema tome je naše 
primorce od početka njihova pokrštavanja do Girilova i Meto- 
dova djelovanja ‘među Slavenima uvodila u vjerskoduhovni 
život crkvena latinština. U tom isključivo latinskom periodu prve 
pismenosti, od početka VII. do početka IX. stoljeća, taj se latin¬ 
ski instrumenat vjere i prosvjete, kako je već spomenuto, odra¬ 
žavao po samoj prirodi stvari na vrhove naroda, na njegove 
vladare i poglavice i na njihovu bližu okolinu; dopirao jek njima 
preko latinskog svećenstva, koje je dolazilo izvana ili se otprije 
nalazilo u zemlju, i preko domaćih hrvatskih sljedbenika, u ko¬ 
liko bi se i oni usvajanjem latinštine redili za svećenike. Sve 
dotle su debeli narodni slojevi, u svojoj širini i dubini još 
čvrsto priljubljeni uz svoje neznaboštvo, slušali kršćansku nauku 
u tajanstvenim, njima posve nerazumljivim zvucima primajući 
je više po spoljašnjoj, vidljivoj strani crkvenih obreda i njiho- 
viih cerimonija. Duša se tih gomila počela da otvara i sadržini 
evanđeoske mudrosti istom preko slavenskog jezika i njegova 
pisma, kada je sav narod počeo da i u crkvi sluša svoj, ma bio 
i nešto različit, svakidašnji govor. Tako se u osvit X. stoljeća 
s produbljivanjem još slabo prirasle kršćanske vjere rađala u 
tim stranama preko prijevoda svetih knjiga i prva hrvatska, u 
početku samo crkvena književnost. 

Različni predstavnici jezikoslovne nauke, proučavajući taj 
slavenski jezik i to njegovo pismo, rješavali su u vezi s njihovim 
sastavom i podrijetlom različita pitanja, ali nisu uvijek dolazili 
do složnih zaključaka. Za glagoljicu se ipak utvrdilo, da je izna- 
sasce Konstantina Ćirila i da je nastala kombinacijom i modifi¬ 
kacijom alfabeta grčke minuskule uz nekoje dodatke iz drugih 
orijentalnih azbuka, posebno za osobite glasove slavenske fone¬ 
tike. Stoga se ta azbuka u najstarije vrijeme i zvala Girilovim 
pismom, dok nije taj svoj prvotni naziv predala mlađoj ćirilici, 
koja je nastala potkraj IX. stoljeća na bugarskom tlu od ustav- 
nog grčkog pisma kao djelo bugarskog prezbitera Konstantina. 
Slavenski jezik sv. Brace uistinu je bilo ono narječje, koje se 
govorilo oko Soluna, ma da se jedno vrijeme držalo, da su ga ti 
misionari zatekli u Panoniji i u Moravskoj, gdje je Metod na¬ 
učavao do svoje smrti (885.) i gdje je od veće česti on isti i preveo 
svete knjige. Odakle, kada i po kome to pismo i taj jezik prije- 
đose na Jadran, da li možda po samom Girilu i Metodu, kada 
su iz Moravske i Panonije preko Hrvatske i Istre putovali u Rim, 
ili možda kasnije, a naročito poslije Metodove smrti i rasula 
Svatoplukove moravske države po samim Metodovim učenicima, 
kada su oni, gonjeni sa sjevera, bježali na jug i jugoistok; ili 
možda nešto kasnije iz Makedonije i Bugarske, gdje su Metodovi 
učenici Kliment i Naum nastavili djelo svoga učitelja među Bu¬ 
garima, sva ta pitanja i nagađanja ne mogu da zaobiđu ne¬ 
pobitnu i presudnu činjenicu, da se staroslovenština i njezino 
pismo ukorijenise najprije u Istri i na Kvarnerskim otocima, pa 
u sjevernoj i srednjoj Dalmaciji, a u prvima se i najžilavije odr- 
žaše do naših vremena. 

Udaljenost tih krajeva od Makedonije ne može ni po čemu 
da osnaži treću od navedenih pretpostavka. Preostaju dakle prve 
dvije, po kojima je glagoljica sa staroslovenštinom prelazila amo 
mnogo prije Metodove smrti, najkasnije za posljednjih progon¬ 
stva, doživljenih u Moravskoj. Iskonski obli tip glagoljičkih 
slova u prvo doba, ustrajna vjernost ćirilo-metodskoj tradiciji, 
koja je glagoljicu ovdje sačuvala do u najnovije doba, a ele¬ 
mente hrvatskog živog govora unosila u crkvenoslavenski jezik 

mnogo kasnije, a i manje i rjeđe, dok je glagoljica već u XII. 
stoljeću kod Bugara i ostalih pravoslavnih Slavena bila posve 
zamijenjena ćirilicom, a crkveni se jezik tu dosta pobugario, 
odnosno posrbio i porušio, sve to dokazuje, da staroslovenština 
s glagoljicom ne bijaše prešla k Hrvatima iz Bugarske ili iz Ma¬ 
kedonije. Tomu se protivi i još jedan neizravni dokaz: Akti 
crkvenog splitskog sabora iz g. 925. svjedoče o već izvršenoj pro- 
širenosti slavenske liturgije kod Hrvata, a kako od Metodijeve 
smrti g. (885.) bijaše proteklo ravno 40 godina, trebalo bi uzeti, 
da se u tom vremenskom razmaku ona najprije širila kod Bugara, 
a potom (već krajem IX. ili početkom X. stoljeća) prelazila za¬ 
gonetnim preskakivanjem na Kvarnerske otoke i u srednju Dal¬ 
maciju! Kod ondašnje odbojne neukosti i svakojakih drugih za¬ 
preka teško bi bilo protumačiti, da su tu za kakovih dvadesetak 
godina slavensko pismo i jezik bili uhvatili tako čvrst korijen, 
te su izazvali onako žestoku reakciju kod dalmatinskih latinaša. 
Ranije i izravnijim putem, od naučavanja sv. Braće u Morav¬ 
skoj i u Panoniji, treba dakle udariti početke toga prelaženja. 
I sama predaja, koja se nalazi zabilježena kod najstarijega ljeto- 
pisca Dukljanina, čini vjerojatnijom tu pretpostavku. Njegove 
su riječi: »Sveti muž Konstanc naredi popove, i knjigu hrvatsku 
istumaci iz grčkoga hrvačku, i va knjigu hrvačku istumači evan- 
jelja i sve pistule crkvene, i tako Staroga kako Novoga zakona, 
i učini knjige s papinim dopušćenjem, i naredi misu i utvrdi 
zemlju u viru Isukrstovu.« U toj magli predaje iščezava eto i 
veliki Metod, a misionarstvo sv. Braće ispada kao djelo namije¬ 
njeno jedino Hrvatima! 

Tu amo presađenu vjerskokulturnu biljku primili su od 
popova pod svoje okrilje i brižno je gajili monasi u manastirima. 
Oni su i najrevnije širili kršćanski nauk među neuke i proste i 
svojom većom prosvijećenošću i svojim asketskim življenjem. 
L Dalmaciji, na otočju i uzduž obale, tih manastira bilo je mnogo 
još od pustinjačkih vremena IV. stoljeća. U IX. stoljeću bijaše 
tamo prešao red sv. Benedikta iz Monte Kasina u Italiji i osnovao 
rojne nove samostane, a stare pustinjačke nastambe preuredio 
i preudesio po svojim regulama. Te benediktince, koji su tada 

bili i jedini red na Zapadu, hrvatski knez Trpimir (845.—864.) 
bijaše smjestio u svoj novosagrađeni manastir u Rižinicama pod 
Klisom. Jamačno je knez bio podigao tu zadužbinu nastojanjem 
učenoga benediktinca Saksonca Gotschalka iz manastira Fulde, 
kada je oko g. 846. boravio na njegovu dvoru. 

Među najstarije broji se manastir Sv. Krševana u Zadru, 
utemeljen početkom X. stoljeća. Na otoku Osoru spominju se 
dva: manastir Sv. Petra za muške i manastir Sv. Benedikta za 
ženske. Na otoku Susku kod Lošinja bio je na glasu manastir 
Sv. Mihajla, a na Lokrumu kod Dubrovnika manastir Sv. Bene¬ 
dikta, kasnije prozvan Sv. Marije. Na Rabu je bio osnovan g. 
1059. manastir Sv. Petra, a nekako u isto vrijeme osnovaše Petar 
Crne Gumajev i žena mu Ana manastir Sv. Petra de Gumaj u 
Jesenicama, nedaleko od Splita. Darežljivošću kralja Petra Kre¬ 
šimira IV. sredinom XI. stoljeća bio je osnovan glasoviti mana¬ 
stir Sv. Ivana Evanđeliste u Rogovu, na sjeveru Biograda n/m. 
Kada su Mlečani g. 1125. bili razorili Biograd, monasi se prese- 
liše u Tkon, na susjedni otok Pašman. Na istoku Biograda po¬ 
stojao je manastir Sv. Grgura u Vrani. Njega je kralj Zvonimir 
(1076.—1089.) na dan svoga krunjenja poklonio papi Grguru VII. 
za konačište njegovim legatima, kada budu po crkvenim i držav¬ 
nim poslovima boravili u Dalmaciji. Od važnosti je za naš pred¬ 
met, što se u toj Zvonimirovoj nadarbini spominje među drago¬ 
cjenostima i jedan srebrni kodeks i evanđelistar sa srebrnim 
tekstom. Sačuvao se do u današnje doba benediktinski samostan 
Sv. Marije u Zadru sa skupocjenim izvorima za povijest hrvatske 
narodne dinastije. Utemeljila ga je 1066. Cika, kći Dujma i Ve- 
kenege, unuka zadarskoga priora Madija, odvjetka vrlo ugledne 
porodice, koja je bila u rodu s kraljem Petrom Krešimirom. Tro¬ 
gir je imao iz istog doba manastir Sv. Ivana za muške i manastir 
Sv. Dujma za ženske. U Splitu je još u doba narodne dinastije 
postojao manastir Sv. Stjepana »U bore« (današnje staro groblje 
na istoimenom rtu), a postojao je tu i manastir Sv. Benedikta za 
ženske. 

Jedan je od najstarijih samostana benediktinski manastir Sv. 
Luci je u Baški na otoku Krku, slavan i danas po t. zv. bašćanskoj 


14 


ploči, s prvim, posve sačuvanim glagoljskim natpisom. Natpis je 
iz g 1100., i predstavlja najstariji hrvatski jezični spomenik. U 
njemu je u prvom dijelu zabilježeno svjedočanstvo, da je Zvo- 
nimir kralj Hrvata, darovao tomu manastiru neko imanje, a u 
nastavku se spominje i gradnja same crkve. Po Šišiću taj natpis 
oiasi u današnjem jeziku: f 1100. U Ime Oca i Sina i Sv. Duha. 
Ja opat Drziha pisah ovo o zemljištu, koje Zvonimir, kralj 
hrvatski, darova u svoje vrijeme Sv. Luciji. 1 svjedoci su mi 
župan Desila Krbavski i župan u Luki Prbnega (?). Ovaj posla 
Vitoslava na otok, da tko poreče, da ga prokune Bog i božja sila 
i četiri evanđelista i sv. Lucija, Amin. I da tko ovdje živi, moli 
Boga za njih. Ja opat Dobromt sazidah ovu crkvu sa svojom bra¬ 
ćom (kaluđerima) s devetoricom u vrijeme kneza Kuzme (?), koji 
je zavladao cijelom krajinom. 1 bijaše u to vrijeme Mikula (ma¬ 
nastir Sv. Kikole) u Otočcu sa Sv. Lucijom (s crkvom Sv. Luci je) 
jedno (t. j. pod jednim opatom). 

Svi ovi i ostali manje poznati ili danas netragom propali 
manastiri, kao žarišta vjere i rasadnici znanja i nauke u narodu, 
prihvatiše tečevinu Sv. Braće kao najuspješnije sredstvo za svoje 
djelovanje. U njihovim pokorničkim izbama stvarao se zarana 
podmladak od pripadnika toga istog naroda, a njihova prinova 
za kratko vrijeme bijaše tolika, da su domaći ljudi, zamijenivši 
u svemu montekasinske došljake, sami postali braniči hrvatsko- 
slovenske liturgije i glagoljice. To lakše i to bolje mogla se vršiti 
ta promjena, što su manastiri u svom djelokrugu bili samostalne 
ustanove, dakle dosta nezavisni od političkih utjecaja, pa i od 
uplitanja latinskog svećenstva i više crkvene hijerarhije u ma¬ 
nastirske prilike. Oni su prema tome sigurnije od svjetovnih sve¬ 
ćenika i pismenih svjetovnjaka čuvali crkvene knjige i umnažali 
ih strpljivim prepisivanjem. Manastir. Sv. Mihajla na Susku 
imao je na pr. za taj posao vlastiti skriptorij. Iz njegove prepi¬ 
sivačke radionice potječe i jedan znamenit kodeks, napisan bene- 
ventanom, a čuva se danas u vatikanskoj biblioteci. Kada se ka¬ 
snije, u XIII. stoljeću, uz benediktince amo doseliše i pripadnici 
novoga reda, franjevci trećoredci, sav je niži puk, koji poglavito 
1 sacin javase glagoljske crkvene općine, stekao u njima uz revne 

dušobrižnike i nove prosvjetitelje, a crkvena književnost nove 
marne pionire. 

Pored monaha je i svjetovno svećenstvo, ono koje bijaše po¬ 
teklo iz narodnih redova, te stajalo u svakodnevnom dodiru 
s narodom, sve više uvodilo staroslovenski jezik ugađajući time 
svojoj pastvi na selu. Sa svog nepoznavanja latinštine to je sve¬ 
ćenstvo bilo postalo na zazor latinašima primorskih gradova i 
crkvenoj gradskoj hijerarhiji, pogotovu kada njihova središnjica, 
hrvatska biskupija u Ninu, osnovana u IX. stoljeću, sa svojim 
biskupom, koji je izravno potpadao pod papu i vršio metropoli¬ 
tanska prava na teritoriju hrvatske države, potraj a samo do 
g. 925. i g. 928., t. j. do zaključka prvog i drugoga splitskog 
crkvenog sabora. Na tom saboru, u prvom sukobu za nezavisnost 
hrvatske crkve od negdašnje splitske metropolije, podleže ninski 
biskup, Zadranin Grgur Dobre, najviše zbog novonastalih poli¬ 
tičkih prilika: Rim se u to doba bio izmirio s Bizantom; splitska 
se biskupija bijaše ponovno vratila u krilo rimske kurije, a teri¬ 
torijalno prešla u sklop hrvatske države. Politička je uviđavnost 
nalagala kralju Tomislavu, kako je to kasnije svjetovala i Petru 
Krešimiru poslije drugoga splitskog sabora g. 1068., da na pitanju 
o primatu latinske i hrvatske crkve na svom državnom teritoriju 
ne kida naprečac sa svemoćnim Rimom. Hrvatskim je vladarima 
bilo vazda do toga, da Split i ostale u glavnom još romanske 
gradove što jače privežu svojoj državi i da ne izazivlju opasan 
sukob s papom. Rješenjem pitanja o primatu zaoštrila se među¬ 
tim borba između latinskog i hrvatskog svećenstva radi dvaju 
bogoslužja, latinskoga i hrvatskoslovenskoga. Poradi zabrane, 
koju su prvi i drugi sabor po zaključcima svoje većine donijeli, 
a papa samo djelomično potvrdio: da nijedan biskup ne smije 
zarediti nekoga za svećenika, koji bude poznavao samo crkveno- 
slovenski jezik izuzevši od toga klerike i monahe, a i to uz izri¬ 
čito dopuštenje papino, — nastadoše na početku XI. stoljeća u 
narodu velike smutnje. Taj narodni otpor u obrani slavenskoga 
bogoslužja, poduprt mudrom prilagodljivošću državne politike, 
urodi doskora kompromisnim rješenjem spora na zadovoljstvo 
Hrvata. Bio je postavljen poseban hrvatski biskup (episcopus 

„ tnv ,. m ). s taiao je uz bok vladaru kao jedan od najvećih 
dvorskih dostojanstvenika, i bio je ujedno državni kancelar. Nje- 
ve su župe bile rasijane po gotovo čitavom državnom terito- 
rihT tako da se njegova jurisdikcija protezala do Drave. Kada 
e kralj Zvonimir izabrao za svoju prijestolnicu Knin, premjesti 
tamo i hrvatski biskup svoju rezidenciju. Kralj mu god. 1078. 
sagradi blizu Knina katedralu. Po propasti nezavisne hrvatske 
države taj biskup dobi naslov kninskoga biskupa. 

I s druge je strane premoć salonitansko-splitske metropolije 
sa svojim latinskim tradicijama bila za tih događaja znatno su¬ 
žena. Za Zetu je u to doba bilo osnovano nezavisno crkveno 
središte u Baru. Kotor je bio potpao pod južnoitalski grad Bari. 
God. 1060. dobije svoju biskupiju i Biograd n/m., a za područje 
krajnje sjeverne Dalmacije i Like bila je g. 1075. obnovljena i 
hrvatska biskupija u Ninu. Prevlasti se Splita otimao pomalo i 
Dubrovnik, a kada je god. 1094. bila osnovana i zagrebačka bi¬ 
skupija, bijaše konačno oslabilo sve većim cijepanjem metropo¬ 
litanskog teritorija i središte otpora višeg latinskoga klera protiv 
glagoljaštva. Toga je otpora sasvim nestalo daljom i dubljom 
kroatizacijom Splita i romanskog stanovništva u ostalim sijelima 
negdašnjeg »Themata«. U najmanju ruku bio je sveden na pa¬ 
sivan otpor pojedinih predstavnika višega klera. 

Što se rimska kurija zaključcima dvaju splitskih sabora nij& 
dala skloniti na izričitu i posvemašnju zabranu slavenskoga bogo¬ 
služja, pa ni sam Grgur VII., taj veliki crkveni reformator,, 
vodili su je kod toga posve drugi politički razlozi, koji u Meto- 
đovo doba i u borbi između njemačke, latinske i slavenske crkve 
kod Moravljana nisu imali jednake snage: Jadran je bio Rimu 
na dohvatu i od moravske zemlje mnogo bliži utjecajima Bizanta. 
Suparništvo između Zapadne i Istočne crkve nagonilo je prvu, 
premoćniju kod Hrvata, da njima dopušta barem napola ono, 
što je druga, slabija, po svojoj crkvenoj organizaciji priznavala 
svima. I drugačija politika svjetovnih vladara izazivala je dru¬ 
gačije držanje Kurije u ovom pitanju: Svatopluk se u svom po- 
grjesnom političkom računu bio bezglavo bacio na stranu nje¬ 
mačkoga klera, i time uskorio propast svoje države; Tomislav, 

Petar Krešimir i Zvonimir natezali su uže na svoju stranu samo 
toliko, koliko im je njihova politička i državnička mudrost pravo 
svjetovala. Te dvije različite politike neminovno su morale do¬ 
nijeti i različite plodove. U Moravskoj nakon Metodove smrti 
i bijega njegovih učenika slavensko je bogoslužje životarilo vrlo 
kratko, i samo još u kojem zakutku, pa potom bilo bez traga 
zatrto; kod primorskih se Hrvata naprotiv sačuvalo probijajući 
se kroz sve prepreke do dana današnjega. Te smetnje dolazile 
su uostalom u samoj zemlji, ponajviše od crkvene hijerarhije ro¬ 
manske narodnosti, bolje spremne, odgojene naskroz u latinštini 
i zadahnute prezirom prema neukij em, sebi prepuštenom slaven¬ 
skom nižem svećenstvu, dok je rimska kurija, ponajviše na njezin 
poticaj, postavljala glagoljaštvu samo neodlučna ograničenja. 
Kako je međutim narod čvrsto stajao uz svoje svećenstvo, a mo- 
naški redovi, najprije benediktinci pa franjevci, u gajenju sla¬ 
venske liturgije i glagoljske knjige nisu zbog svoje autonomije 
bili izvrgnuti smetnjama od strane latinskoga klera, Kurija je 
ocjenjujući s višeg stajališta razloge shodnosti i neshodnosti tih 
prepreka obesnazavala sama i ta svoja ograničenja novim dopu¬ 
štenjima. 

Pod papom Inocentom IV. redovništvo je i pred samom Sv. 
Stolicom znalo u obrani glagoljaštva zauzeti odlučan stav. Bene¬ 
diktinci iz Omišlja na Krku javljaju u Rim, da se ne mogu učiti 
latinskoj službi božjoj, jer već imaju svoje slavensko pismo i 
svoju staroslovensku liturgiju, pa od pape traže privolu, da bi 
tako ostalo i ubuduće. 

Kad su Hrvati g. 1242. potukli Mongole i odbili Azijate od 
Italije, isti je taj papa, radeći u to doba i o izmirenju Zapadne 
crkve s Istočnom, na molbu senjsko-modruškog biskupa Filipa 
g. 1248. dopustio upotrebu staroslovenske liturgije gdjegod se 
ona u toj biskupiji otprije vršila. Nešto kasnije (g. 1252.) postigne 
to isto dopuštenje i krčki biskup Fruktuoz. Tim obratom u držanju 
Rima slavensko se bogoslužje, a s njime i glagoljska književnost, 
ponovo pridiglo i uznapredovalo do velikog procvata. Vrijeme 
od XIII. do XV. stoljeća njezino je zlatno doba. Iz Hrvatskog 
se Primorja glagoljica pruža, štaviše, daleko na sjever — do 

Praga. Tamo su primorski glagoljaši bili pozvani kao prvi mo- 
nasfi učitelji u manastir Emaus, sto ga je kralj ceski Karlo IV. 
bio nodieao u čast zaštitnika svoje kraljevine postigavši od pape 
Klementa VII. dopuštenje, da i kod Čeha bude uvedeno slaven- 
sko bogoslužje. Odatle glagoljica prodire još dalje na sjever, do 
Krakova, kada je kralj poljski Vladislav II. na poticaj svoje žene 
Tadvige pozvao benediktinske glagoljaše iz Praga u manastir kod 
crkve Sv. Krsta. Potiskivana sa zapada latinštinom, ona je uza 
sve to nošena od svojih glagoljaških pionira kudgod su zalazili: 
navraća se u Posavsku Hrvatsku, prelazi k Slovencima. G. 1448. 
knez Fridrih celjski i zagorski gradi za glagoljaše monahe, a u 
čast sv. Jerolima, crkvu i manastir u Štrigovu u hrvatskom Međi- 


Prirodno je bilo, da je sa svoga najjačeg žarišta,^ kvarner¬ 
skih otoka, poglavito s Krka, a zatim iz senjskomodruške bisku¬ 
pije, njezina moć rasprostiranja obuhvatala nadasve istarsko i 
dalmatinsko primorje. Na jugu je njezina domena od davnina 
bila barska nadbiskupija. Potkraj XIV. stoljeća nalazimo je u 
neposrednoj blizini Dubrovnika. U Gružu i u Župi glagoljao je 
tada pop Radovan iz Zadra, a naslijedio ga je u tome glagoljaš 
Petar. G. 1380. glagoljao je u Stonu kapelan Svetan iz Hrvatske, 
a i samo dubrovačko vijeće spominje tu »presbyteros schlavicos«. 
Glagoljaša je dalje bilo u Zatonu, u Rijeci dubrovačkoj i Šu- 
metu. zatim na otocima Koločepu, Lopudu, Šipadu i Ratu. Malo 
je vijeće g. 1390. bilo čak osnovalo i školu u samom gradu za 
učenje slovenskoga jezika davši joj javni karakter, jer je prvi 
učitelj, Nikola Bugarin, »magister scholarum slavicarum«, pri¬ 
mao od vlade godišnju plaću. Slična škola bila je godinu dana 
kasnije otvorena i u Stonu. U samom Dubrovniku jače širenje 
glagoljaštva sprečavao je humanizam, mada su se Dubrovčani 
u dopisivanju s bosanskim i srpskim zemljama vazda služili 
ćirilicom. U Zadru je crkvena slovenština toliko bila ojačala, da 
je latinska crkvena gospoda nastoje suzbiti. Zadarski Sinod za¬ 
ključuje g. 1460., da se slovensko bogoslužje smije obavljati 
samo u dvije zadarske crkve. Glagolja se, međutim, u to doba, 
a i mnogo kasnije, po istarskim župama, u nekojim crkvama oko 

Trsta, u goričkoj oblasti, dakle sve u krajevima, gdje su biskupi 
ponajviše bili druge narodnosti i glagoljici većinom neskloni. 
Tako je puljski biskup Sozomen izgoni iz Rijeke, a patrijarh 
akvilejski Mlečanin Barbaro predlaže g. 1595. Sinodu, da se u 
njegovim područnim biskupijama liturgijski slovenski jezik ima 
da zamijeni liturgijskim latinskim jezikom. Pa ipak dalmatinski 
»Schiavoni« to svoje bogoslužje uvode god. 1510. i u same Mletke. 
Te godine njihova bratovština sv. Georgija i Trifuna postizava 
dopuštenje, da obavlja sv. Mise na staroslovenskom u svojoj 
crkvi u lagunskom gradu. 

Opadanje glagoljske pismenosti u XVI. i XVII. stoljeću 
nema svoje uzroke u njoj samoj, nego u novonastalim političkim 
i prosvjetnim prilikama. Seljačko stanovništvo neprestano je na 
udaru turske sile, a među gospodom u gradovima pod mletačkom 
upravom, rastavljenom od svojeg zaleđa, gaji se već nova knji¬ 
ževnost pod utjecajima humanizma i romanštine. Među svećen¬ 
stvom latinskoga i svećenstvom slavenskoga bogoslužja kulturne 
razlike postaju daleko veće, nego što su bile u prošlosti. U lati- 
naša je humanistička naobrazba i zbog crkvenih reforama sve 
veća prosvijećenost; u glagoljaša je sa sela sve veća zaostalost. 
Na njih se, kao negda u početku, gleda s visoka; njihova se pri¬ 
vrženost glagoljaštvu proglašava herezom. A jer se svećenikov 
svakidašnji život razlikovao od seljakova samo po vršenju sve¬ 
ćeničkih funkcija, za mirnih se dana provodio u obrađivanju 
polja, a u ratu pod oružjem, ti u pravom smislu narodni sveće¬ 
nici izgledali su u očima svojih gradskih drugova prostačkim 
neznalicama, toliko da im se predbacivalo, kako umiju čitati 
još samo iz svog misala. S druge strane ni njihove crkvene po¬ 
glavice nisu vodile nikakvu brigu oko odgajanja glagoljaškog 
podmlatka otvaranjem posebnih zavoda, a još manje im je bilo 
do napretka glagoljske knjige izvan obredne službe u crkvi. 
Istom u XVII. stoljeću vrhovna crkvena vlast za svrhe katoličke 
reakcije, a i zato da stiče nova i obnavlja zanemarena područja, 
obrati pažnju na potrebu štampanja obrednih knjiga u njihovu 
ispravnom prvotnom obliku i pod svojim nadzorom. Propa¬ 
ganda povjeri taj posao franjevcu iz Hrvatske Rafaelu Leva - 

kov i ću, a kako je on bio zaveden tuđim krivim mišljenjem, 
da ruske crkvene knjige sadrže pravu staroslovenštinu, dotjeri¬ 
vao je glagoljske knjige prema tome tobožnjem uzoru unoseći u 
postojeće staroslovensko-hrvatske još i ruske jezične elemente. Za 
njim se donekle povodio i Splićanin Ivan Paštrić, kanonik sveto- 
jeronimskog zavoda u Rimu (1688. do 1702.), izdavač glagolj¬ 
skog brevijara i misala, inače po ostalome mnogo vredniji una- 
preditelj glagoljske knjige i odrešitiji zaštitnik glagoljaša. Pa¬ 
štrić je u jednom svom latinskom djelu i prvi zagazio u prouča¬ 
vanje izvora glagoljskih crkvenih priručnika, u njihov razvitak, 
u ispravno čitanje i razumijevanje njihova sadržaja. Toj svojoj 
historiji glagoljice dodao je na kraju i važan popis mjesta, u 
kojima se potkraj XVII. stoljeća glagoljalo u crkvi. 

Za odgajanje glagoljaškog podmlatka prvi se od crkvenih 
poglavica u pokrajini pobrinuo barski nadbiskup Vincenc Zrna- 
jevic, rodom Perastanin. Postavši zadarskim nadbiskupom on je 
g. 1727. osnovao u Zadru »Seminarium Zmajo-Illyricum«. Zbog 
nehaja ostalih činilaca, mletačke vlade nadasve, zavod se odmah 
ne otvori. Istom g. 1748. pod nadbiskupom Matijom Karamanom 
dobije svoj statut i nastavni plan, u kojemu se uz glagoljicu odre¬ 
đivaše i poznavanje ćirilice. Iste godine utemelji i nadbiskup 
splitski Pacifik Bizza jednak zavod u Priku kod Omiša. Nasto¬ 
jalo se tada doskočiti i prijekoj potrebi novih udžbenika. Pop 
Mahja Sović , gojenac ruskog admirala Zmajevića i Karamanov 
drug za njegovih studija u Rusiji, preradi na latinskom jeziku 
gramatiku unijata Smotrickoga. U toj naučnoj strani, a još više 
u priređivanju novih izdanja misala i brevijara, osjetio se pre¬ 
jako ruski utjecaj, komu su fratri Glavinić i Levakovič, očito 

VC f UtrH PUt ’ Pa tak ° 1 dru S e zaveli na stram- 
Karaman ^ uctc ' rus 1 cr kveni od staroga slovenskoga jezika 

S tr„rstx v i°74 p . 0lp p unu ri f kaciju misak ■ p ^- 

šnom shvaćanju, bio fe * P ° Srje ' 

rodnoj:,otrlTno%Tv a " jiVal rV PrakS V e drWa “ 

noga i mladin«* v- ^ ^ ve vece raz ^^ e između okamina crkve- 
8 mlad,ne jezika, eatim sve bolje poenava- 

nje latinice, dopriniješe da se već otprije za službe Božje upo¬ 
trebljavao priručnik epistola i evanđelja u hrvatskom pučkom 
jeziku. Bio je štampan latinicom i zvao se »schiavetto«. Godine 
1765. biskup koparski izvješćuje rimsku kuriju, da se po čitavoj 
Istri poslije latinske epistole i evanđelja to isto pjeva u crkvama 
i na »ilirskom jeziku«. Kako to ne biva po glagoljskom misalu 
nego po »schiavettu«, biskup je u dvoumici, da li to smije da 
dopusti, mada narod osobito voli takvo pjevanje. Bilo je među¬ 
tim još uvijek i onih svećenika, koji su glagoljskom pismu davali 
prednost pred šćavetskim. Tako na pr. fra Marko Kuzmić u svo¬ 
jim »Govorenjima« i »Nauku kršćanskome«, za koje uostalom 
nije mogao da nađe štampara. 

S daljim opadanjem glagoljice i slavenskoga bogoslužja u 
XIX. stoljeću, kada se kolebanju rimske kurije između zabrane 
i dopuštenja pridružila još i nasljednica Mletaka Austrija, nađe 
slavenska filologija u staroslovenštini čvrstu osnovicu za svoj 
naučni rad. Slavistika je tako po djelima proslavljenih filologa 
i lingvista Dobnera, Duricha, Dobrovskoga, Kopitara, Miklošića, 
Šafarika, Jagića i drugih, stekla glagoljskoj knjizi veliko pošto¬ 
vanje u općoj jezikoslovnoj nauci. Ta njezina obnovljena slava 
potakla je i same Hrvate na nov i vrlo plodonosan rad u prak¬ 
tičnom i znanstvenom smjeru. Pored ostalih na tom se polje naj- 
vidnije istaknuše Brčić, Crnčić, Tkalčic, Ivancic, Milcetic, Stro- 
hal, Parčić i dr.; Brčić napose svojom hrestomacijom »Ulomci sv. 
Pisma« i čitankom, a Parčić novim izdanjem misala i drugih 
crkvenih knjiga ispravivši u njima, kao vrstan poznavalac staro¬ 
slavenskoga, pogrješke Karamana i njegovih prethodnika. 

Parčić je pored ostaloga u svom izdanju misala, koji je iza¬ 
šao Strosmajerovim zauzimanjem god. 1893., preudesio jezik 
prema dotad postignutim rezultatima slavenske filologije i prema 
jeziku, kakav se nalazi u najstarijim glagoljskim rukopisima i 
štampanim knjigama. Izdat u malo primjeraka, poglavito za 
Crnu Goru, bio je g. 1905. preštampan i dopunjen novim misnim 
obrascima. Poslije rasprodaje toga drugog izdanja priredi po 
narudžbi jugoslavenskog episkopata dr . Josip Vajs novo izdanje 
uzevši pritom za podlogu misal kneza Novaka, koji je bio također 

uzorkom prvom štampanom misalu ili inkunabuli od g. 1483. To 
je rimsko izdanje izašlo g. 1927. na latinici — osim Kanona, koji 
je štampan i glagoljicom — o trošku Propagande, kao i sva pre- 
đašnja izdanja. 

I papa Lav XIII. iskaza slavenskom bogoslužju veliko pri¬ 
znanje svojom enciklikom Grande munus (velika povlastica). Na 
Krku, Parčićevu zavičaju, toliko poznatom u povijesti glagoljice 
od njezinih najstarijih vremena, bila je pod zaštitom biskupa 
Mahnića osnovana »Staroslovenska akademija« za izdavanje 
glagoljskih spomenika krčke postojbine i susjednih joj krajeva. 
Ona je u priredbi dra. Josipa Vajsa pored ostaloga izdala i ne¬ 
koliko vrlo važnih tekstova Sv. Pisma Staroga Zavjeta, zatim 
Rimskoslovenski vesperal i »Abecedarium Palaeoslovenicum«. U 
proučavanju glagoljske literature i sabiranju svakovrsne građe 
za nju osobito se istaknuo prof. Ivan Milčetić. U knjizi 33. »Sta¬ 
rina« Jugoslavenske akademije štampana je njegova »Hrvatska 
glagoljska bibliografija«. 

Tako je napokon staroslovenski jezik sa svojim pismom, na¬ 
kon burnih događaja i dugotrajnih borba za samoodržanje, ostao 
danas vezan još samo za crkvu i za crkvene obrede. Izvan crkve 
postao je isključivo predmetom naučnog, filološkog i književno- 
historijskog proučavanja. 


B. Radovi na staro slovenskom jeziku pisma glagoljskoga 

Hrvatska glagoljska književnost gotovo je u cjelini samo 
književnost u širem značenju: pretežito je crkvenoobrednog i 
bogoslovnovjerskog, manje svjetovnopoučnog, a najmanje za¬ 
bavnog, umjetničkim načinom obrađenog sadržaja. Njezina je 
kulturna vrijednost svakako velika na području čitavoga našeg 
primorja, uključivši amo i Istru, koja je nakon svjetskog rata 
pripa a taliji. Kioz njezinu je pismenost primao najpreču hranu 
sv °j u ovni život pucanin primorac udovoljujući ikako tako 
^ \ U potrebama i čuvajući ujedno narodne osobine 

J ar ° TT n ^ . U V SU zarazne 1 politički premoćni je susjedne tuđin- 
njizevnohistorijskom značenju ona je prva književnost, 

starija od najstarije umjetne koja se kasnije pojavila na istom 
tlu, i kojoj je ona barem u kulturnom pogledu — ma da ima tu 
i tamo izravnih veza s nekojim njezinim pojavama prethodila 
i za život je osposobila. Činjenica je, da se počeci umjetne knji¬ 
ževnosti u Dalmaciji javljaju upravo u vrijeme, kada glagoljska 
dostiže vrhunac svoga procvata, te okreće k zapadanju počinjući 
da se jezično miješa sa živim narodnim govorom kao odavna 
presađena biljka, koja se od nužde snalazi i pomalo se prilago- 
đuje svojoj novoj okolini. 

Samosvojnost, upravo inokosnost glagoljske književnosti sa- 
stoji u tome, što njezin dalji razvitak, od drugog cvatućeg razdo¬ 
blja pa do konca, teče paralelno s umjetnom građanskom knji¬ 
ževnosti. Prva je, rekli bismo, konservativna; druga slijedi modu 
i aktuelnost; prva je od prijeke duhovne potrebe; druga služi više 
za duhovnu razonodu; ali se glavni razlog te podvojenosti nalazi 
u samom crkvenovjerskom i prostonarodnom karakteru i pozivu 
glagoljske književnosti. Ona je isključivo za pučke mase. U svako 
doba svakomu je bila pristupačna, i zato su te mase kroz sve 
bure i oluje ostajale vjerne njezinu slovu kao i svojoj vjeri, 
svojoj predaji i svojim običajima. Zato se prikazivanje književ¬ 
noga glagoljaštva ne može nigdje da ukopča ili uplete u suvisli 
tok prikazivanja umjetne, svjetovne književnosti. Glagoljska se 
književnost u svojoj povijesti obrađuje kao cjelina za sebe, od 
početka do kraja, od najstarijega do najnovijega doba. 

Glagoljska književnost obuhvata tri razdoblja. Prvo ide od 
zadnjih desetljeća IX. do konca XIII. stoljeća. Od XIII. do 
kraja 3. decenija XVI. stoljeća kreće se njezin najbujniji i naj¬ 
sretniji period. Treće je doba nazadovanja, od početka XVI. do 
XIX. stoljeća, a ujedno je to i njezino postepeno prelaženje u 
sfere jezične znanosti otkrivanjem i proučavanjem i izdavanjem 
glagoljskih spomenika u filološke svrhe. Ona po svemu tome daje 
prvi osnov slavistici i postaje pomoćnom disciplinom kulturne, 
političke i književne povijesti Dalmacije, Hrvatske i Istre. 

Glavna i po starini najvrednija skupina glagoljskih tvore¬ 
vina obuhvata crkvenoobredne knjige, prijeko potrebne za vrše¬ 
nje vjerskih i svećeničkih dužnosti. To su u prvom redu misali 

■ , •• na različni drugi priručnici: brevijari (časoslovi), 

,1, misne knjig , P prvobitnom obliku izrađeni su ti 

ritual, i ImeLbkoj redakciji i u jeziku i u 

priručnici po najs iya£a ; utjecajimi , žive hrva- 

£ U prod°iru u staroslavenski jezik novi jezični elementu Voka- 
lizacija se sve više pojednostavnjuje izbacujući za hrvatski izgo- 

vor suvišne glasove i znakove. . . . . v 

Druga mlađa skupina proizvoda poglavito je vjerskopoucnog 
i moralnog smjera. Imajući da udovoljuje svakidašnjim društve¬ 
nim i književnim potrebama, nastala je ta skupina na živom na¬ 
rodnom govoru, a kako je pisana glagoljicom, daje u oba pravca 
javnom životu slavensko obilježje. . . , , , 

Područje, na kome su nastale te obje skupine, obuh ^ 
kako to dokazuju sačuvani rukopisi i rukopisni odlomci, od U a - 
macije najviše sjevernu, napose zadarsku okolicu, i je an^ 10 
srednje, južnije od Splita; zatim otoke Krk, Rab, Cres i Lošinj, 
pa Hrvatsko Primorje s Likom i Krbavom do Kupe, i najza 
Istru. Na tom ne baš velikom teritoriju između XIII. i XV. sto¬ 
ljeća, radilo se neobično mnogo. Rukopisnih fragmenata saču¬ 
vano je stotine i stotine, dok je naprotiv relativno malen broj 
cjelovitih djela. To se glagoljsko rukopisno blago čuva danas 
rasijano po glagoljaškim crkvama Hrv. Primorja i kvarnerskih 
otoka, po javnim knjižnicama u Zagrebu, Ljubljani, Lenjin- 
gradu, Beču i Pragu, pa još i dalje: u Parizu, Londonu i Oksfordu, 
a osim toga još i po privatnim zbirkama. Njihova rukopisna 
ornamentacija, ukrasi početnih slova i minijaturne slike, pred¬ 
stavlja ponos naše rukopisne i dekorativne umjetnosti, pa bi 
vjerna reprodukcija te njihove grafičke strane izazvala zacijelo 
i danas divljenje stranog i domaćeg svijeta, jer je to i za strance 
i za domaće prezanimljiva stranica naše sredovjeke kulturne 
povijesti. 

U kategoriji misala najstariji glagoljski spomenik, napisan 
od hrvatske ruke, predstavlja ulomak misala-sakramentarija iz 
XII. stoljeća. Otkrio ga je Jagić i štampao u Beču pod naslovom 
»Bečki listići«. 

Od kakovih 12 misala, sačuvanih u cijelosti, najznamenitiji 
je »Misal kneza Novaka« iz god. 1368. Prepisao ga je svojom 

rukom krbavski knez za »svoju dušu« iz starijega predloška i na¬ 
mijenio ga za poklon crkvi, u kojoj bude pokopan. Sada se na¬ 
lazi u Dvorskoj Narodnoj biblioteci u Beču. Nešto je pozniji, 
ali jednako znamenit, »Rimski misal« Vatikanske biblioteke u 
Rimu. Njegovo postanje pada između g. 1371. i g. 1387. Ostali 
pripadaju XV. stoljeću. Među njima je najstariji i najpoznatiji 
»Misal Hrvoja«, bosanskog vovode. Po Jagićevu mišljenju pisao 
ga je negdje između g. 1403. i g. 1415. glagoljaš Butko iz Omiša 
kod Splita, kojemu je Hrvoje Vukčić Hrvatinić bio u to doba 
također vojvodom. Urešen je slikama i drugim ukrasima, a kao 
počasni dar vojvodi donosi i njegovu sliku na konju i njegov grb. 
Drži se, da je postanak te misne knjige u vezi s krunidbom La- 
dislava Napuljskog u Zadru. Papa Bonifacije IX. bijaše poslao 
na tu svečanost jednoga svog kardinala, i ovaj je tom prigodom 
zajedno sa splitskim nadbiskupom imao zadatak, da privede voj¬ 
vodu s bogomilstva u katoličku crkvu. Ta je knjiga uz ostalo i 
dokaz, da se je i u Bosni vršilo slavensko bogoslužje i upotreblja¬ 
vala glagoljica. Hrvojev Misal objavljen je u Beču o trošku 
bosanske vlade g. 1891. pod naslovom »Missale Glagoliticum 
Hervoiae Ducis Spalatensis« s uvodom Jagića, Thalloczija i 
Wickhoffa. 

Najglasovitiju rijetkost predstavlja t. zv. »Reimsko evan¬ 
đelje.« Pisano na pergameni u dva stupca malog folija sadrži dva 
teksta: ćirilički bugarske redakcije iz XII. stoljeća na 32 strane, 

* glagoljicki iz g. 1395. na 62 strane. Obadva su dijela lekcije iz 
evanđelja. Njegova je povijest upravo romantički čudnovata. 
Kralj Karlo IV. bijaše poklonio to u početku manje evanđelje 
novoosnovanom manastiru u Emausu kod Praga. Češki pisar iz 
škole hrvatskih glagoljaša proširi ga i drugim lekcijama iz Sta¬ 
roga i Novoga Zavjeta služeći se pritom hrvatskoslovenskim je¬ 
zikom i glagoljicom. Ta oba lekcionara, ćirilsko-bugarski i 
hrvatsko-glagoljski, bili su spojeni i okovani u zlatu i srebru, te 
iskićeni draguljima. Za husitskih ratova, kada Žiškini vojnici 
navališe jednom na manastir, njegov opat Pavao, da bi poštedio 
zgradu od pohare a monahe od pokolja, otvori provalnicima bo¬ 
gatu riznicu. U njihovoj jagmi za dragocjenostima nestade tada 
i skupocjenog evanđelja, dok se s vremenom nije pojavilo u Ca- 

neradu dospjevši u vlasništvo kardinala Karla Lotrinškoga. 
O ' a prelat g. 1574. darova Bogorodičinu hramu u Reimsu. 
pJedLia hoće, da su na tu rukopisnu svetinju francuski kraljevi 
Ld svoje krunidbe polagali zakletvu. Car Petar Veliki za svog 
boravka u Francuskoj prepozna u tom kodeksu njegov prvi, 
ćTilski dio. Drugi, hrvatsko-glagoljski, važio je za francuske 
crkovnjake kao indijsko pismo, dok Englez HM g. 1788. nije u 
njemu prvi otkrio glagoljicu. Za velike revolucije rukopis izgubi 
svoj bogati nakit i po Napoleonovoj odredbi pripadne reimskoj 
biblioteci. Car Nikola I. dao je o svom trošku prirediti bakro- 
pisno izdanje u ograničenom broju primjeraka. Faksimilirao ga 
je potom Francuz Silvčstre, a predgovor mu napisao Slovenac 
Janez Kopitar. Drugo izdanje priredi g. 1899. francuski slavist 
Luis Leger o trošku reimske akademije. Naslovljeno je: L’Evan- 
gelaire Slavon de Rei?ns dit: »Text du Sacve«. 

Uz misale imaju svoju važnost i druge crkvene knjige. Je¬ 
dan obrednik iz g. 1514. u svjoj zaključnoj riječi odaje ime pre- 
pisivača, fra Šimuna Klimantovica. I fra Šimun, kao nekada knez 
Novak, bio se upregnuo pod prepisivačku rabotu za »svoju dušu«, 
t. j. za pokoru grijeha zovući sebe »nedostojnim fratrom«, komu 
je »zemlja mati, grisi bogatstvo, grob otačastvo, črvi i drugi i 
tovariši«. 

Zaslužuje da se ovdje posebno spomene i glagoljski rukopis 
pariške biblioteke, sastavljen negdje potkraj XIV. stoljeća. Osim 
psaltira, jednog dijela brevijara i nekojih misnih i ritualnih 
stvari sadrži najzad i vrlo važnu novost: najstariju danas poznatu 
zbirku hrvatsko-čakavskih duhovnih pjesama. 

Najstariji od preostalih glagoljskih brevijara, koji se saču¬ 
vao u cjelini, potječe iz Senja. Pisao ga je dijakon Kirin g. 1359., 
a sada je u biblioteci kneza Lobkovica u Pragu. Od još starijih 
sačuvaše se samo fragmenti. Mlađi su od Kirinova: brevijar Vida 
Omišljanina (g. 1396.) i brevijari Vrbnički, Novljanski i Beram- 
ski u Istri. 

U glagoljici i staroslovenštini nije se našao ni jedan primje¬ 
rak čitava Sv. Pisma, mada i o tome postoje pisana svjedočan¬ 
stva. Tako se u popisu stvari, što ih je knez Ivan Frankopan 
g. 1475. dao prenijeti na Krk, spominju uz četiri misala i dvije 

biblije. Drugo, pouzdanije svjedočanstvo zabilježeno je kod Pri- 
moža Trubara, osnivača slovenske književnosti (t 1586.), koji 
pripovijeda, kako je za njegova boravka u Tiibingenu bio došao 
k njemu glagoljaš iz Dalmacije i ponudio mu za štampu prijevod 
Sv. Pisma, što ga je taj nudilac bio izradio od g. 1547. do 1554. 
Do štampanja knjige nije ipak došlo radi glagoljaševe uskrate, 
da mu Trubar ocijeni i poispravi djelo. Druga Trubarova vijest 
kaže, da je vec u 20-tim godinama 16. stoljeća o trošku Bernar- 
dina Frankapana radilo o prevađanju Sv. Pisma šest glagoljaša 
iz Dalmacije. 

Prvi u novije doba štampani glagoljski spomenik staroslo- 
venskog jezika, nazvan »Glagolita Clozianus«, izašao je u Beču 
g. 1836. i otvorio historiji slavenske filologije novo razdoblje. 
To je neznatan dio zbirke života svetaca, ili knjige homilija, 
poredanih po danima i mjesecima. Kodeks je u svojoj cjelini bio 
vrlo opsežan, a bio je prijepis, nastao na jednom od kvarnerskih 
otoka negdje u X. stoljeću i izrađen prema originalu iz morav- 
skopanonskog perioda okrugle glagoljice. I on je bio okovan u 
*latu i srebru. Kad je njegov vlasnik Ivan Frankopan krčki god. 
1482. umro u Mlecima, te je njegova imovina bila razgrabljena, 
izgubi sa sebe i ta rijetka knjiga svoju dragocjenu kovinu, našto 
se rasu i propa kao cjelina. Spašeni fragmenat obuhvata ciglih 
14 listova: dvanaest je od tih danas u »Museo Civico« u Trentu, 
a dva su u Ferdinandeumu u Insbruku. Već tridentski dio frag¬ 
menta promijeni više gospodara, dok nije najzad dospio u vla¬ 
sništvo grofa Parisa Cloza, koji dopusti Kopitaru da ga izda, a 
po smrti ga oporučno ostavi spomenutome muzeju. Na kodeksu 
se čita latinska bilješka prvog njegova vlasnika, koja kaže, da je 
te listove napisao svojom rukom sv. Jerolim na hrvatskom je¬ 
ziku. Njoj je kasnije bila dodata i druga bilješka, koja to isto 
ponavlja na njemačkome. 8 ) Ona dva insbruška lista bila su na- 


8 ) Sv. Jerolim Dalmatinac, autor Vulgate (latinskog prijevoda Sv. Pi¬ 
sma), po jednoj je legendi pronašao glagoljicu i preveo svete knjige na sla¬ 
venski jezik. Ta legenda, kojoj se ponekad vjerovalo i u Rimu, prema mi¬ 
šljenju nekojih istraživača nastala je odatle, što su se glagoljaši u doba 
progonstva utjecali ugledu velikog Sveca, da bi se lakše branili od objeda 

đena mnogo kasnije. Njih je Miklošić štampao u Beču g. 1860. 
Novo izdanje Klozova glagoljaša izdala je g. 1894. Češka aka¬ 
demija u Pragu u redakciji Vac. Vondraka. 

Odmah poslije rukopisnih, važni su za nauku i prvi štam¬ 
pani misali s razloga, što su nastali u ranom periodu štamparskog 
umijeća, najprije u Mlecima, a potom na domaćem tlu, u Senju 
i na Rijeci. 

Prvi glagoljski misal bio je štampan u Mlecima g. 1483. u 
pravilnoj staroslovenštini hrvatskog tipa, samih 8 godina poslije 
štampanja prvog latinskog misala. To je t. zv. »Editio princeps«, 
kojoj je izvornik bio vatikanski glagoljski kodeks, za nešto pola 
stoljeća stariji od Novakova, ali je osnovan na grčkom izvorniku 
i na latinskoj Vulgati. To mletačko izdanje bilo je preštampano 
u Mlecima g. 1528. od franjevca Pavla Modrušanina, i imalo 
natpis: »Misal hrvački na Božju hvalu i hrvačkoga jezika pro- 
svećenje«. U Mlecima u štampariji Andrije Torezanija, a u re¬ 
dakciji Blaža Baromića izađe g. 1493. i prvi štampani brevijar, 
|časoslov s obrednikom. 

Senj se kao mjesto štampanja ističe malo vremena poslije 
Mletaka. Tu je g. 1494. bio također štampan jedan misal u pri¬ 
redbi istoga Blaža Baromića, kanonika senjske crkve, a g. 1507. 


c su idimasi 


uLjcii ud iididzc u meioaovim 


^ luuoznjeg Krivovjerstva, Koj 
knjigama. 

Prvi, koji o tom nešto natuca, bio je Rabanus Maurus (776—856), opat 
benediktinskog samostana u Fuldi i kasnije nadbiskup u Maincu. U svom 
kratkom prikazu o pismenima (De inventione linguarum) od hebrejskoga do 
njemačkoga i o drevnim znakovima navodi on i azbuku Skićanina (Istranina) 
tika, vrlo sličnu glagoljici, i o njoj kaže, da je u tumačenju sv. Jerolima 
doprla do njegovih (Rabanovih) vremena. Kako je sv. Jerolim umro g. 419., 

YYYiv^ rni Edk bi ° j ° Š StaHji od njega ’ izvodi K * Segvić (Nast. Vjesnik 
Ćiril V ^ za ključak, da je Jerolimska tradicija starija od 

• s 1 da je Ćiril i glagoljsko pismo i slavensko bogoslužje našao u 
stofie' ^ 0t0V0 ‘ ^k° Rabanov prikaz nije falsifikat, nastao poslije XI. 

1 ^ ,- a ’.. St ° " ,je j° š dokazano, trebalo bi zabaciti i tvrdnju, da su popovi 
~ 0 i-- ' 1 ^° ra 1 0ndl raz l°ga izmislili tradiciju o Jerolimovu autorstvu gla- 

rolimnvlf 3V ^ n f 0g bogoslužja, kako bi valjalo uzeti i to, da je Etikova (Je- 
azbuke az u a •»ravno poslužila Ćirilu za izgradnju njegove glagoljičke- 

izašla je tu na hrvatskom tlu i prva štampana, u hrvaštini sasta¬ 
vljena knjiga »Naručnik plebanušev«. Nju je štampao prvi dosad 
poznati glagoljski štampar Grgur Senjanin, koji je iz Mletaka 
sa svojom štamparijom bio prešao u Senj, i tu po narudžbi Sil- 
vestra Bedričića, arhidijakona i vikara senjskoga, štampao još 
nekoliko glagoljskih knjiga. 

Modruški biskup Šimun Kožičić (f 1536.) predstavlja i kao 
priređivač izdanja sa svojom štamparijom na Rijeci i kao izvorni 
pisac velik napredak u oblasti hrv. glagoljske književnosti. Osim 
toga od njega je bilo pokrenuto i jače moderniziranje staroslo- 
venskog crkvenog jezika obilnijim prilivom hrvatske cakavstine. 
U tom pravcu njegov »Misal hrvatski«, koji je bio štampan na 
Rijeci g. 1531., jezično je preudešen prema narodnom govoru. 
U toj formi su napisana i njegova tri djela: »Oficiji blažene 
Marije devi« (1530.), historijsko-biografsko »Žitije rimskih arhi¬ 
jerej ov i cesarov« (1531.) i »Knjižice krsta, blagoslova prstena« 
(1531.). I njihov je jezik nekakva smjesa crkvenoslovenskog i 
hrvatskog jezika. Kožičićevo je mišljenje bilo, da bi čak i crkveni 
jezik imao da bude staroslovenski u hrvatskom ruhu. U »Žitiju«, 
u kom se kratko crtaju životi rimskih papa do Klementa VII. i 
rimskih careva od Julija Cezara do Karla V., nalazi se predgo¬ 
vor sa dvije značajne stvari. Jedna je gdje prikazuje svoje djelo 
prijatelju, trogirskom biskupu Tomi Nigru, slaveći ga kao naj¬ 
starijega arhijereja »našega jezika«, a druga je njegovo isticanje 
vlastitog napora oko »popravljanja naše knjige«, u kojoj da nije 
sve ispravno, i koja je zbog siromaštva glagoljske književnosti 
ograničena samo na misale i na molitvenike. Kako bi svrhu svoje 
štamparije »da napravlja knjige« što više iskoristio, on je u bi¬ 
skupa Tome požurivao već prije naručeno djelo »Od hrvačke 
zemlje i od hvali njeje«, da ga valjda kao peto izdanje svoje 
štamparije izda štampom. 

C. Radovi na hrvatskom jeziku pisma glagoljičkoga, 
ćirilickoga i latinickoga 

Kada se na području glagoljske crkvene književnosti pisalo 
za čisto praktične svrhe, a donekle i za književne, u svakidašnjem 

jeziku, upotrebljavalo se prije latinice i uporedo s latinicom i 
glagoljsko pismo. Ti pisci i pisaoci, u velikoj većini svećenici, 
pišući i na hrvatskom jeziku ugledali bi se u crkvenu slovenštinu, 
koju su po svom zvanju poznavali i svaki dan čitali, kao u go¬ 
tove uzorke književnog izražavanja. Na taj se način u tim hrvat¬ 
skim glagoljičkim sastavcima vršio proces obratan od onoga, koji 
je izbijao kod prepisivanja liturgijskih i drugih obrednih knjiga. 
Ovdje su u živu hrvaštinu prodirali staroslovenski jezični ele¬ 
menti, kako su ondje u staroslovenštinu prodirale hrvatske 
natrune. 

Po svojoj kulturnohistorijskoj vrijednosti, ako ne i po svojoj 
sadržini, vežu se za crkvenoobrednu i bogoslovnu glagoljsku 
književnost prije svega hrvatski pravni spomenici, pisani gla¬ 
goljicom. Njihova čakavština poradi svoje praktične strane i od 
nužde neposrednih odnosa sa životom ipak je u najmanjoj mjeri 
natrunjena starom slovenštinom. Živom pučkopravnom jeziku 
nisu se mogle oteti čak ni latinske i talijanske pravne knjige, koje 
su bile nastale na istom tlu i bile protkane obiljem pravnih naziva 
i riječi iz čistoga narodnog govora. Razumljivo je stoga, da su taj 
govor hrvatski sastavljači isprva još manje mogli da zaobilaze, 
ili da mu traže podesniju zamjenu u okaminama crkvenosloven- 
skoga jezika. 

Na polju historije slavenskoga prava prvo mjesto zapre¬ 
maju hrvatskoprimorski, dalmatinski i istarski glagoljički statuti. 
Najstariji je među njima Statut vinodolski. (Nastao je g. 1288., 
i potom je tako star, da mu sama ta starina uvećava znamenitost. 

I po načinu svoga postanka taj statut predstavlja vrlo veliku 
iijetkost, jer nam iznosi najraniji primjer pismene kodifikacije 
običajnog prava od samog naroda: G. 1288. bijahu se okupili 
svi najplemenitiji ljudi iz Vinodola i Hrvatskoga Primorja, od 
ječine do Senja, da bi utvrdili i napisali sve dobre i iskušane 

Z f se sam * sjećaju ili su ih čuli od svojih djedova i 

o aca. ako je eto nastao taj vinodolski statut. 

Svojim postanjem pada u vrijeme oko g. 1474. Statut lige 
°peina) kotara ninskoga, ali nam se njegova 
a čija nije sačuvala. Sačuvao se tek latinički prijepis 

arhidijakona ninskog Ivana Vlatkovića iz g. 1744., a i to po 
jednoj preradi istog statuta. U njemu je sadržano 80 zakonskih 
članaka, koji obuhvataju ustanove kaznenoga i građanskoga 
prava, a bile su izdate od autonomnih vlasti u njihovu djelo¬ 
krugu. Prema tvrdnjama, koje se čitaju u uvodu: da je začetnik 
Lige, po kojoj je župa župu imala da kažnjava za krađe i oti¬ 
mačine, bio ban Like i Krbave Budisav Bogdan, da su statutarne 
odredbe bile upisane po dopuštenju ugarskoga kralja Stjepana 
na 23. studenoga 1103., i da se o obnovi statuta počelo raditi u 
listopadu 1305., trebalo bi uzeti, da je to dokumenat o unutra¬ 
šnjem pravnom uređenju hrvatske države iz doba narodne di¬ 
nastije. Ta sve ono, što se tu iznosi, moglo je prema uvodnim 
riječima da se preuzme u pismo iz već otprije postojećih zakona. 

Vinodolskomu je po načinu izlaganja vrlo sličan Statut 
vrbnički i krčki iz god. 1388. U Kastvu u Istri našao se Zakon 
grada Kastva od god. 1400. Njegova izvornika danas više nema, 
ali se u prijepisu iz početka XIX. stoljeća čita ova bilješka. 
»Izmeju starih knjig ke se nahajaju u armariće na lože komunj- 
skoj, prepisan po rukah man Jan Batiste Tomicica, kancelira. 

Velika slobodna općina Poljica kod Splita imala je svoj 
Statut poljički, kojemu stariji dio potječe iz god. 1440. Odlikuje 
se među ostalim statutima svojom lijepom čakavštinom i dra¬ 
matskim prikazivanjem pravnih slučajeva, a pisan je bosančicom, 
t. j. onim ćirilskim tipom slova, koji je najbliži glagoljici, iako 
odbacuje hrvatskom jeziku nepotrebne staroslovenske znakove, 
a uvodi nove prema glasovima živoga jezika. 

I druga mjesta, napose ona koja su pripadala Frankopa- 
nima, imala su takove pravne knjige. Među ovima se u Hrvat¬ 
skom Primorju ističe Trsat. Bilo ih je i na istarskom kopnu. 
Imali su ih tu još pod austrijskom vladavinom Kastav i Veprinac. 

Privatnopravne isprave svojim velikim brojem sačuvanih 
spomenika — pronađeno ih je preko 400 — upućuju mnogo rje¬ 
čitije, do kojih je granica dopirala glagoljica. Najstarija je 
među njima Dobrinjska isprava s Krka iz god. 1100. Sačuvana 
je na žalost samo u prijepisu iz god. 1724. Njome je »slavni« 
Dragoslav obdario crkvu Sv. Vida, koju je sam sagradio. Naj¬ 

starija pisana i sačuvana isprava potječe iz god. 1309. Najmlađa 
je još iz XIX. stoljeća, a sadrži kupoprodajni ugovor, što ga je 
glagoljicom napisao pop Vodopija, župnik u Salima kod Zadra. 

Od svih tih glagoljskih javnih isprava držana je nekoć za 
najznamenitiju Razvod istarski, kojemu se uza sva otkrića falsi¬ 
fikata ne može ni danas poreći velika historijska važnost. Bilje¬ 
žnički je to spis, u kojem su sadržana razgraničenja goričko- 
pazinske, oglejske i mletačke zemlje u Istri, a datiran je godinom 
1325. U njemu se na početku iznosi, da su Razvod pisala tri 
bilježnika, izabrana od prisutnih stranaka, u tri različite redak¬ 
cije, latinskoj, hrvatskoj i njemačkoj, »da imamo vsaki svoj 
oriinal pisat.« Pisali su ono i onako, kako se tu određivalo. U 
glavi se izrijekom kaže, da su se te godine bili sastali u Pazinu 
predstavnici kneza i općine pazinske, patrijarha oglejskog, mle¬ 
tačke vlade i vlastele zemlje istrijanske, i da su zatim obilazeći 
posjedima zajednički utvrđivali i razvodili njihove međe: 

... «behu se spravili v Pazin da najprvo razgledaju ob nega kon- 
fineh (međa) ki su meju Sovinskom i Vrbom i meju Blzetom i 
Kostelom i Mrčenegom i Oprtkom i Motovunom, i tu razgledavši 
i utvrdivši vse tako, po deželi okolo gređušći razgledati i utvrdit 
da vsaka stran bude svoe uživala mirno obdržeć, i tako be ugodno 
gdinu knezu i vsoj gospodi, i tako stvoreno be«. Od tri razno- 
jezicna protokola dva su bila predata »ednoj i drugoj strani 
jezikom latinskim i hrvatskim, a gospoda sebi sahraniše jezikom 
nemškim«. 


•" -- — 0 - *v. ,.wnunv. upiavc nije sačuvao, a ni 

hrvatski prijepis bilježnika Jakova Križanića iz god. 1502. Po 
toni izgubljenom prijepisu načinio je god. 1546. bilježnik Levac 
zamć svoj prijepis, koji se sačuvao i o kojemu je ovdje riječ, 
onasao ga je god. 1850. u gradu Kršunu Giuseppe de Susanni 

dr^St^ 11 Z , agreb Ga J u - Izdao ga je prvi latinicom g. 1852. 
ts i ar evic > a g* 1863. njegovom izvornom glagoljicom Iv. 

1898 “ •>—»• 
Priienis Kani v> 0 J e u svom arhivu u Komjanu još jedan 

dvaju nriien' e° Sa ’ & nac ‘ n i en J e P° Levčevu tekstu. Osim tih 
P J piša hrvatske redakcije sačuvano je više prijevoda te 

isprave: dva latinska i šest talijanskih. Latinski su izrađeni pre¬ 
ma izgubljenom prijepisu Jakova Križanića, a talijanski dijelom 
prema Jakovljevu, a dijelom prema Levčevu tekstu, i to od 
XVI. stoljeća dalje. 

Najnovija istraživanja utvrdiše analizom teksta, da je 
Razvod istarski uglavnom falsifikat, nastao poslije g. 1374. u 
habsburškoj Istri, u krugu pazinske vlade, za posebne političke 
svrhe i s naročitom tendencijom protiv Mletaka; ali da je ipak 
izrađen na osnovi mnogih autentičnih dokumenata iz doba pa- 
zinsko-mletačkoga kneza Alberta IV. (t 1374.). Bio je napisan 
glagoljskim pismom i vjerojatno samo na hrvatskom jeziku. 
Prema tomu je također vjerojatno, da latinski i njemački ori¬ 
ginal nisu nikada niti postojali. 

Jedan kasniji razvod, iz god. 1395., uređuje među između 
Mošćenice i Kozjaka u Istri, u južnom dijelu Učke gore. Pisan 
je samo u hrvatskom jeziku glagoljicom, a pohranjen je danas u 
zemaljskom arhivu u Zagrebu. 

Za upoznavanje privatnopravnog života naroda znamenite 
su i glagoljske notarske knjige od zadnje četvrti XIII. do po¬ 
četka XIX. stoljeća. Sadržavaju kupoprodajne ugovore i druge 
promjene vlasništva; oporuke, kodicile, nagodbe, diobe poro¬ 
dične imovine, različne pogodbe, ženidbene ugovore, darovnice 
i si. Među nagodbama vrijedne su -posebne napomene one, po 
kojima bi umjesto unovačenoga za službu na ratnoj lađi (galiji) 
polazio na vojnicu drugi ugovornik, a među darovnicama one, 
u kojima bi se određivali darovi »žaknima«, đacima, kad bi se 
redili za svećenike. U početku su te bilježničke akte pisali sve¬ 
ćenici kao jedini pismeni ljudi, a kasnije osim njih i svjetovnjaci, 
kancelari i drugi pisari. Zvali su ih notarima prema talijanskom I 
nazivu notaro — bilježnik. Notari su na Krku svoju bilježničku 
vještinu morali da dokažu pred mletačkim providurom, a u Istri 
pred pokrajinskim kapetanom. I različni hrvatski velikaši, oso¬ 
bito pojedini članovi Frankopanske porodice, izdavali su mnoge 
isprave preko svojih pisara. 

Nisu ovdje bez važnosti ni glagoljička pisma »porkulaba« 
(gradskih zapovjednika) iz hrvatskoturske krajine, koja su ja¬ 


vljala »turske glase« o kretanju Turaka i Martoloza, njihovih 

kršćanskih pomoćnika. . 

Po starini i kulturnoj važnosti najdragocjeniji su spomenici 

ćirilske pismenosti u Dalmaciji »Povaljski prag« i »Povaljska 
listina«. Potječu oba iz propalog samostana Sv. Ivana Krstitelja 
negdašnje benediktinske opatije u Povljima na Braču. Nalazeći 
-e na obali, taj je samostan sredinom XII. stoljeća bio pao 
Žrtvom gusarskih navala. Kada su na početku pretposljednjeg 
desetljeća istoga stoljeća vratiše u Povije odbjegli samostana, 
sagradiše oni g. 1184. za kneza Brečka i svog opata Ratka nov 
samostan, ali podalje od žala, na sigurnijem brijegu. Tom pri¬ 
godom, jamačno iste 1184. godine, bio je urezan preko dovrat- 
nika samostanske crkve oduži ćirilički natpis, a opati Ratko i 
Ivan popisaše i dadoše potvrditi od vlasti vraćena im imanja. 
Godine 1250. splitski kanonik Ivan, pisar hvarskoga biskupa 
Nikole II., popisa hrvatskim jezikom i ćirilicom sve samostanske 
zemlje, na pergameni koja je danas vlasništvo župne crkve u 
Pučišćima. Značajno je pritome, da je pisar iznad pretposled- 
njeg 51. retka toga popisa, u međuprostoru po sredini, nacifrao 
preko lisnatog ukrasa svoj potpis Johaimes, potvrđujući time za 
svoje doba privrženost svjetovnog svećenstva latinskom jeziku i 
latinici, i to na popisu, koji je svjedočio o privrženosti redov¬ 
ničkog svećenstva narodnom jeziku i narodnom pismu. 

Iz lijeve strane natpisa »Povaljskog praga« razabira se, da 
je »vrata« sazdao majstor Radoje Boga radi, i zato da bude 
»česnik« te crkve, dok se u drugoj, desnoj polovici hvali knez 
Brečko, što je pomogao sazdati crkvu i predao novom samostanu 
zemlje »po Koncu«. Kolikogod »Povaljska listina«- ne zanima 
više radi svrhe, za koju je bila sastavljena, toliko sadrži rijetko 
blago jezičnih, topografskih, pravnopo vi jesnih i drugih podataka. 
Tako su u njoj gotovo sva lična imena — na 68 njih 64 — zatim 
svi patronimici, svi nazivi zemalja i ostali toponimi, budući da 
su slavenski i po osnovi i po dočetku, nepobitan dokaz, da je tu 
od pamtivijeka, a ne samo tada, sve stanovništvo bilo naše. Sami 
nazivi knez, župan, sudija, hrastike (= bratstva) bacaju dosta 
svijetla na društvene i upravne prilike otoka, a iz sadržaja sa¬ 
znajemo, da su se tu sredinom XIII. stoljeća sastajale pučke 

skupštine i da su na njima odluke stvarala vlastela. Kako je Brač 
u X. stoljeću pripadao neretljanskoj knežiji, koju poslije 878. g. 
bijahu pokrstili grčki svećenici, a sredinom XI. stoljeća konačno 
došao u sklop ujedinjene hrvatske države, tako su u listini došli 
do izražaja obostrani utjecaji: istočni u azbuci, u imenu Joan 
i u riječi kaluđer , a zapadni u datiranju, u potpisu i u riječima 
opat i koludar. Njezina jezična strana, neznatno natrunjena ele¬ 
mentima crkvenoslovenskoga, svojim miješanjem starijih geni- 
tivnih oblika s novijima, iščezavanjem starijih glasova i javlja¬ 
njem novih, pretvaranjem konsonanta u vokale i kolebanjem sa¬ 
mih osnova, dokazuje posvemašnje uzmicanje staroga pred 
novim, dakle konačnu prevlast živoga narodnoga govora. 

Treća skupina glagoljske književnosti, radovi zabavno- 
poučni i vjerskoprosvjetni, upravljeni na gajenje duhovnog ži¬ 
vota moraliziranjem i širenjem korisna znanja izvan crkve, vežu 
se svojim sadržajem više za prvu, liturgijsku i crkvenoobrednu 
skupinu, ali su priprava i uvod u nadolazeću svjetovnu i latiničku 
književnost, pa je na tom prijelazu ovdje i spominjemo. 

Glagoljaški pioniri prosvjete, redovnici i svjetovni svećenici, 
namjenjivali su svoj književni rad u prvom redu sebi i pripad¬ 
nicima svoga staleža, svojoj u ono doba glavnoj čitalačkoj pu¬ 
blici, a potom uzgredice i svojim vjernicima. Glagoljica kao 
narodno pismo bila se vrlo rano uvriježila i u manastirima, a 
s njom i jezik prostoga naroda, među kojim su monasi djelovali 
i iz kojega je dolazila njihova redovnička i svećenička prinova. 
Zato su benediktinci i sama latinska pravila svoga reda u naj¬ 
ranije doba bili preveli na hrvatski i napisali glagoljicom. Regule 
sv. Benedikta iz manastira Sv. Kuzme i Damjana u Tkonu na Pa¬ 
šmanu prijevod su izvornika iz XIV. stoljeća, ali su jamačno pri¬ 
jepis iz svoga mnogo starijega predloška XI. stoljeća. 

Prijevodi i prerade ponajviše i sačinjavaju tu duhovno- 
vjersku književnost. Prevodilo se i prerađivalo sa starosloven- 
skoga, s latinskoga, s talijanskoga, a ponešto i s češkoga jezika. 
Trna tu različnih priča i legenda, vizija, traktata, moralizacija, 
propovijedi, tumačenja, molitava, blagoslivljanja i proklinjanja, 
a nastajali bi od te i takove građe i čitavi zbornici. 

Mirakula (čudesa) preslatke Deve Marije rukopis je iz XV. 
stoljeća Bio je i štampan god. 1508. u Senju kao vrlo tražena 
bogoljubna knjiga, koja je slavila vjernicima nadasve omiljeli 

BogorodiČin kult. 

Iz XV. stoljeća je i rukopis Knjige mudroga Katona, skup 
moralno-filozofijskih sentencija, izvađenih iz Sv. Pisma, a naj¬ 
više iz Salomonovih knjiga, pa iz djela crkvenih otaca. 

Iz istoga je doba vrlo važan rukopis, koji se čuva u Bodle- 
janskoj biblioteci u Oxfordu. U njemu je znamenit članak Vi- 
denje sv. Bernarda , kako vidi karanje duše s tijelom. Obrada 
je to sredovjeke, latinskoj i talijanskoj asketskoj književ¬ 
nosti vrlo omiljele i u jezgri dramske teme o prepiranju duše i 
tijela. Tom je glagoljskom sastavku međutim najveća važnost u 
tome, što nepobitno dokazuje svoju staru vezu s ćirilskom knji¬ 
ževnošću, jer se čitav nalazi i u zborniku »Libro od mnozijeh 
razloga« od god. 1520., pod naslovom »Čtenije Brnarda«. Taj 
»Libro« je nastao u mljetskom benediktinskom samostanu Sv. 
Marije god. 1520. Pisan je bosančicom i važi kao najstariji što¬ 
kavski ćirilički spomenik. U jezičnom pogledu njegovi su članci 
preokrenuti na dubrovački govor s crkvenoslovenske i čakavske 
matice. Nešto je tu prevedeno s talijanskoga, a nešto uzeto i iz 
kajkavskoga. 

Kao rani odjek talijanskih »sv. reprezentacija« u ovoj su 
glagoljičkoj poeziji dobro zastupana i naša »prikazanja« ili 
»skazanja«. Iz XV. stoljeća »Muka i smrt Spasitelja našega« i 
»Kako Isus oslobodi sv. Oce iz Limba«, a iz XVI. su stoljeća, 
ili upravo iz g. 1556.: »Od muke Spasitelja našega« i »Misterij 
vele lip i slavan od Isusa, kako je s križa snet, zatim v grob 
postavljen«. Njihovi rukopisi, koji se danas čuvaju u arhivu 
Jugosl. akademije, samo su prijepisi iz starijih predložaka. Saču- 
vanpJ e u glagoljskom prijepisu iz kraja XVII. stoljeća i prika¬ 
zanje »Od poroda Gospodinova« božićnjega ciklusa. Ova vrsta 
1 . 0 ^ e # P oez ^J e & a jila se uporedo i kasnije, ali mnogo više, u 
atim oj književnosti, na području crkvi s latinskom liturgi¬ 
jom, mko će se to iznijeti u idućoj glavi. 

Raznovrsnih duhovnih štiva donosili su katkada vrlo opširni 
zbornici. U više rukopisa sačuvan je zbornik »Cvet vsake mu¬ 
drosti«. Sadržaj su mu moralnovjerska razmatranja, izrađena 
prema talijanskom djelu slična naslova »Fiore di virtu«, nasta- 
lom u drugoj polovici XIII. stoljeća u Italiji. 

Zbornik »Antonin«, raširen po različnim mjestima Istre, 
donosi različite naputke za sv. Ispovijed. To je također prerada 
s latinskog 1 djela, kojemu je sastavljač talijanski teološki pisac, 
fjoretinski biskup Antonin (1446.—1459.). 

T. zv. Žgombićev zbornik, podrijetlom iz Istre, donosi među 
ostalim gradivom i »Čtenije sv. Ivana Zlatoustog«. Nastao je u 
dužem vremenskom periodu pod konac XV. stoljeća. Njegova 
čakavština nije iz jednoga kraja, a pomiješana je prilično i 
s crkvenom staroslovenštinom. 

Zbornik Petrisov, također iz Istre, sadrži »Knjige sv. Ber¬ 
narda opata« i mnogo manjih sastavaka iz novelistike srednjega 
vijeka, a sačuvan je u prijepisu od g. 1468. 

U arhivu Jugosl. akademije nalaze se još neizdata i do¬ 
voljno još neproučena djela: Jedan golem rukopis od blizu 1600 
strana velikoga folio formata, prava svakovrsnim znanjem na- 
;Tjukana glagoljaška enciklopedija; jedan rukopis iz 1703. 
s kletvama protiv raziičnih štetočina i protiv zla vremena, a pisao 
ga je Ivan Rudić iz Sali kod Zadra; jedan još mlađi rukopis iz 
XVIII. stoljeća s naslovom: »Zakletve kruto korisne za odagnati 
napasti od vukodlakov.« 

U vatikanskoj biblioteci u Rimu nalazi se glagoljski rukopis,, 
u kojem su ispisana zaklinjanja protiv nečistih duhova i vragova. 
U zagrebačkoj sveučilišnoj knjižnici pohranjen je rukopis i 
s ovakim naslovom: »Molitve bogoljubne presvetom imenu Isu¬ 
sovu suprotu vragom i njih činjeni ja i viščan i sproti mnogim 
poguban«. Preveo ga je g. 1742. s latinskoga pop Juraj Mala- 
testić. 

Svjetovnoj historiografijskoj prozi pripada, pored drugih 
manje važnih, već spomenuti Ljetopis popa Dukljanina . Nastao 
je negdje oko g. 1200. u barsko-dukljanskoj nadbiskupiji, a sa¬ 
čuvan je u hrvatskoj i latinskoj redakciji. Oba teksta nastala su. 

_ - 7 im 1 ie od istog pisca. Hrvatski se tekst, u početku valjda 

k Wolii£ki širio Prepisivanjem iz južne u srednju Dalmaciju, 
s a .° - J XIV. stoljeću nepoznat pisac iz još nepoznata izvora 
i i 0 J niiklianinovu pričanju o državi Duklji, o saboru na Du- 
f ° da ° k poV održanom za vladanja kralja Budimira u velikoj 
T"ivi sastavljenoj od Bijele i Crvene Hrvatske. Bosne, Rase, i 
Za^ja - nova poglavlja o događajima u Bijeloj Hrvatskoj, 
Udu ostalim i verziju o smrti Zvonimirovoj. Jedan rukopis te 
hrvatske redakcije otkrio je na početku XVI. stoljeća u Po je¬ 
cima Marulićev prijatelj Splićanin Dmine Papalic. Bl « j^ p ’> an 
bosančicom, a prepisan iz starijega glagolj.ckog predloška. Pa- 
palić ga prepisa svojom rukom i potakne Marubca, da ga pre¬ 
vede na latinski. Taj prijevod objavi Trogiranin Lucic u dodatku 
svoje latinske historije »De Regno Dalmatiae et Croatiae«. Me¬ 
đutim se ni onaj poljički prijepis ni Papalićev prijepis prijepisa 
nisu sačuvali. Sačuvao se je prijepis Papalićeva predloška i u 
njemu ova prepisivačeva bilješka: »Gospodin Dmine Papalić 
naiđe ovoj pismo u krajini u Marković, u jedne stare knjige 
pisane hrvačkim pismom, i ispisa rečeni Dmine ric po ric. A ja. 
Jerolim Kaletić, ovoj prepisah iz rečenih knjig na tisuću i pet sat 
i četrdeset šest, na sedam dan otubra miseca u Omišu. Bogu 
hvala«. 

Većina tih i drugih rukopisa hrvatske glagoljičke književ¬ 
nosti napisana je krasnom uglatom glagoljicbm. Jezik im je po¬ 
najviše pučkočakavski govor Hrvatskoga Primorja i Kvarnerskih 
otoka, uz po koju veću ili manju primjesu staroslovenskoga je¬ 
zika. 

Imajući u vidu svu tu dosta obilnu i ponešto šarenu proizvo¬ 
dnju, i pomišljajući da je njezin dobar dio, čak jamačno i naj¬ 
veći, s vremenom propao, kolikogod u njoj nema književnih 
odlika svjetovno-umjetne književnosti, složit ćemo se svejedno 
s Brozom, da je ta glagoljska, u početku samo obredna književ¬ 
nost, vršila preznamenitu ulogu u duhovnom životu primorskih 
Hrvata. Ona im je kroz stoljeća bila vjernom branilicom narod¬ 
nosti, gajiteljicom narodnog ponosa i čuvaricom narodne svijesti. 
Ne utapajući se u gradsku svjetovnu književnost, kojoj je od 


39 







iskona prethodila, i kojoj je bez sumnje bila stekla znatne kul¬ 
turne zalihe i jezično i sadržajno, ona je produžujući svoj život 
uporedo i mimo tu književnost, u nizinama neukih i zapuštenih, 
po odnosima sa svojom mlađom družicom, zaodjenutom u mo¬ 
derno, latinskom pisanicom iskićeno ruho, stvarno vršila onu 
ulogu i poprimala ono značenje, što ga je prema svojim novim 
posestrinama, romanskim književnostima, imala latinska i uopće 
crkvena književnost srednjega vijeka. 

IIL PRASKOZORJE UMJETNE KNJIŽEVNOSTI 
U ČAKAVSKOJ DALMACIJI 

Obrađivanje povijesti stare hrvatskodalmatinske književ¬ 
nosti, koju neki nazivlju i dubrovačkodalmatinskom, a u novije 
doba neki i samo primorskom, uzimalo je donedavna za svoje 
ishodište zadnji decenij XV. stoljeća. Ta se polazna točka sudara 
s koncem prvog perioda klasične renesanse, t. zv. quattroccnta, 
kada u samoj Italiji isključiva prevlast latinštine sveviše popušta 
i počinje da oplođuje vulgarni, već otprije razvijeni književni 
jezik i njegovu knjigu. Naši književni historici pritom kao da 
nisu posvećivali dovoljno pažnje činjenici, pa je tako nisu na¬ 
stojali ni pobliže objasnili, da prvi od naših t. zv. »Starih pisaca 
hrvatskih«. Splićanin Marko Marulić i do njega najstariji du¬ 
brovački lirici, i od njih nešto mlađi Hvarani i Zadrani, poka¬ 
zuju već izrađen pjesnički jezik s dosta bogatim priborom pje¬ 
sničkog izražavanja, dakle dovoljno izdjelanu formu i ustaljen 
metar, i da se i u samoj književnoj prozi, koliko je ima najstarije 
kod Marulića, ne očituje onako nevješto pero kao da bi po prvi 
put baratalo nevezanim slogom. Kako se ni jedna umjetnost, pa 
m književnost, ne rađa odjedamput, ne iskače iz nečije ma i ve- 
-ke glave posve gotova onako kako je po grčkoj priči iskočila 
z g ave Zeusove Palada Atena sa štitom i kopljem, ta-književna 

bon iH 0 JC a V* izbri,šenost oblika dokazivale su same so- 
vanih i 3 * 11 ° ni d ° dU ? P ° vremenu P rvi - ali samo prvi od saču- 
ne bi nikad^ P' Saca ’ ' j® u svakom slučaju, kada se 

vjerovati da”’ ° -u/ '. mn0 o°stariji od njih, trebalo svejedno 
pripremnog rada Dr,™™ v!™* P rethodio dosta du ? period 

književnički drugovi ‘ Suvremeni 

i njihovim dielim-, g • d , U JOS stan J im nepoznatim piscima 
J ma svoje prethodnike, imali su pred sobom jednu 

još raniju epohu književnosti, koju su zatekli i koju su naslijedili 
i dalje izgrađivali. 

Ta nužna pretpostavka o postojanju još starijih književnih 
uzoraka potiče najnovije književne historike, da istraživanjem 
i proučavanjem jezičnih i književnih spomenika XIV. i XV. sto¬ 
ljeća ispune praznine, koje zijevaju u našoj književnoj historio¬ 
grafiji između crkvenoslovenske, hrvatske glagoljičke te latiničke, 
i početaka umjetne svjetovne književnosti u Dalmaciji: praznine 
između XIII. i XVI. stoljeća. Ta nastojanja ističu nadasve 
činjenicu, da je od pradavnih vremena Dalmacijom i Istrom 
gospodovala čakavština kao glavno, a možda i jedino narječje 
najstarijega narodnog govora, i da se rasprostiiala od najsje¬ 
vernijega do najjužnijega dijela primorja, kopnom i otocima. 
Ništa prema tome ne bi protuslovilo hipotezi, da su čakavski 
govorili i prvi narodni vladari i njihovi državljani iz primorske 
Hrvatske, i da je njihov govor bio vrlo blizak crkvenoslovenskom 
jeziku, po čemu su oni odmah tako čvrsto mogli i prigrliti slo¬ 
vensku liturgiju. Starinu i kontinuitet cakavstine dokazuje naj¬ 
bolje onaj neznatniji, ili da pravije kažemo, manje crkveni i 
više praktični dio glagoljske književnosti, u kome je narodna 
duša progovarala svojim svakidašnjim govorom, ma da je još 
uvijek za pismo pridržavao glagoljicu. Čakavski su bili i oni novi 
jezični elementi, koji su radom prepisivača najprije prodirali u 
staroslovenštinu glagoljskih crkvenih knjiga. Prvi prepisivači, 
popovi glagoljaši, bili su dakle čakavci. Dosljedno tomu, kada se 
u sastavcima preko vjerskoduhovnoga sadržaja počeo obrađivati 
i zabavno-poučni predmet, te se nametala potreba, da se piše 
onako, kako je narod govorio u svakidašnjem općenju, postajao 
je književnim, ili točnije, pisanim jezikom čakavski govor, koji 
je stajao najprije pod utjecajem crkvenoga kao svoga pisanog 
uzora, a kasnije se sve više oslobađao od njegovih primjesa. Uska 
srodnost čakavštine sa staroslovenskim jezikom ubrzavala je tako 
s jedne strane pojavu nove, čakavske književnosti, a s druge je 
sama staroslovenština hvatala po njoj u narodu čvršći korijen. 
Nije trebala da se toliko mijenja, kako bi vjernicima postala 
lakše shvatljivom, pa je na taj način zadržavala na ovom po¬ 

dručju svoju izvornu čistoću trajnije i bolje nego je to mogla 
u drugim slavenskim zemljama. 

Upotreba glagoljice za sastavke pisane na narodnom jeziku 
* dokazuje također tu srodnost čakavskoga sa starim slovenskim 
jezikom: Isti grafički znakovi, uz male izuzetke, mogli su da se 
upotrebljavaju za iste ili srodne glasove; ali je težina i neprak¬ 
tičnost glagoljice za svakidašnje potrebe bila uzrokom, da je u 
Dalmaciju, poglavito u Poljica, iz Bosne prelazila i ćirilica, pa 
joj odatle i naziv »bosančica«, a kod nekojih i oznaka »hrvatsko 
pismo«. Na području latinaških crkava u hrvatskoj pismenosti 
osvajala je ipak sve više terena latinica, koja se i onako upo¬ 
trebljavala od iskona u kancelarijama hrvatskih narodnih vla¬ 
dara za latinske isprave i latinske kamene natpise. 

Tako u nastavljanju glagoljske crkvenoslovenske književ¬ 
nosti na pozniju hrvatsku glagoljičku i latiničku, uglavnom još 
crkvenu, i odatle na gradsku svjetovnu književnost, susrećemo 
dva jezika, staroslovenski i narodni hrvatski, i čitamo tri pisma: 
glagoljicu, bosančicu-ćirilicu i latinicu. Hrvatska glagoljička i 
ćirilička i hrvatska latinička književnost predstavljaju međutim 
i u svojoj trovrsnoj pismenosti s glagoljskom staroslovenskom 
književnošću do XVI. stoljeća jednu jedinstvenu cjelinu: U 
oblasti hrvatskih crkava sa staroslovenskom liturgijom nastaju 
vjerskonabožna djela hrvaćenjem crkvenoslovenskih predložaka 
i upotrebom glagoljice, rjeđe ćirilice; u oblastima hrvatskih 
crkava s latinskim bogoslužjem događa se to isto u djelima pi¬ 
sanim latinicom. Na jednoj i na drugoj strani istraživaoci su 
utvrdili kao sasvim sporednu pojavu, da se pisci, bolje prera¬ 
đivači koji pohrvaćuju, osvrću i na maticu Vulgate. Drugim rije- 
čima: i latinička hrvatska književnost, upravo onako kao i gla- 

f,oljička, usko se naslanja na glagoljske crkvenoslovenske 
tekstove. 

" ^ ^ na j s ^ r *j' m prijevodima i preradama jezik je pohrva- 

^ a v ' av f^ a čakavština. Jekaviziranje se javlja kasnije i samo 
P dično, i to vazda na osnovi čakavskog predloška. 

u • m< ’ * ai '^'čkim spomenicima koji su bili otprije poznati, 

prema onima koji su nađeni u najnovije doba, hrvatska 

latinička književnost crkvene i vjerskoduhovne sadržine obu¬ 
hvata XIV. i XV. stoljeće; ali kako su nekoji od tih spomenika 
bez sumnje samo prijepisi starijih predložaka, ne može se a priori 
isključiti svaki takav rad na latiničkoj čakavštim ni u XIII. sto¬ 
ljeću. Eto dakle dokaza, da je latinica (nazovimo je književnom, 
rukopisnom) za tri stoljeća starija, a književna čakavština jos 
starija od latinice i čakavštine prvih gradskih književnika, Ma- 
rulića i njegovih književničkih drugova iz drugih književni 
centara Dalmacije. Odgajanje vjernika u ispovijedanju vjere, 
ispunjavanje dnevnih redovničkih dužnosti i vršenje pravi a 
bogoljubnosti po koludričkim i fratarskim samostanima nametali 
su u toj prethodnoj najstarijoj epohi potrebu pisanih djela na 
hrvatskom jeziku i u latinici, a prije svega potrebu hrvatski 
manastirskih statuta, u kojima se ustanovljivao dnevni red bogo- 
ljubnog čitanja i moljenja iz napisanih priručnika. Ta je naj¬ 
preča potreba dala pohrvaćeni latinički statut dominikanskog 
koludričkog samostana u Zadru, nazvan »Red i Zakon«, upravo 
onako, kako je ta ista potreba bila dovela do već spomenutoga 
glagoljskog prijevoda »Regule sv. Benedikta«. Zadarski domi¬ 
nikanski »Red i Zakon«, datiran godinom 1345., predstavlja 
danas najstariji poznati latinicom pisani hrvatski tekst. 

Posve je razumljivo, da su i prije toga doba nastajali pri¬ 
jeko potrebni priručnici za vršenje bogoljupstva po crkvama i 
manastirima: pohrvaćeni evanđelistari lekcionari, psaltiri, 
molitvenici — oficiji, lekcije — lecjuni, legende svetaca, crkvena 
prikazanja i najzad za postanak svjetovne lirike najvažnija 
grana: crkvene i nabožne pjesme. Od svega, što je dosad u toj 
vrsti bilo otkriveno, najstariji je »Hrvatski Vatikanski Molitve¬ 
nik«. Nazvan je tako, jer se čuva u Vatikanskoj knjižnici: Nastao 
je negdje potkraj XIV. ili početkom XV. stoljeća na dubro¬ 
vačkom području, i to prema starijem predlošku, koji je negdje 
postojao najkasnije u prvoj polovici XIV- stoljeća. Osim toga 
je utvrđeno, da se njegove heterogene česti s jedne strane nasla¬ 
njaju na crkvenoslovenski matični tekst, a s druge na tekstove 
drugih hrvatskih oficija i psaltira. Taj molitvenik je dubrovački 
biskup Bemardin Larissa u svoje vrijeme bio poklonio kardinalu 

Franji Barberini. Po svom sastavu njemu je vrlo blizak i naj¬ 
stariji štampani »Hrvatski Molitvenik«, inkunabula iz kraja XV. 
stoljeća, danas također u Vatikanskoj knjižnici. I on je s dubro- 
* vačkog područja, jer je zapravo prerada s ikavskočakavskih 
matica na dubrovačko narječje. 

Važno je ovdje istaći, da su ti najstariji hrvatski oficiji bili 
namijenjeni potrebama ženskih samostana u dubrovačkoj oblasti, 
gdje je među koluđricama bilo i mnogo dubrovačkih plemkinja. 

Pripadom je ovdje spomenuti i »Poljički Molitvenik« iz g. 

1614., iako je pisan bosančicom. Po jeziku, koji je u njemu još 
dosta crkvenoslovenskog tipa, kao i po fonetici, u kojoj je pro¬ 
vedena njegova čakavsko-ikavska redakcija, taj molitvenik 
predstavlja samo pomladu vrlo stara teksta hrvatskih glagoljskih 
psaltira, i time utvrđuje veze, koje su negdje u XIII. i XIV. 
stoljeću spajale sjevernodalmatinsko glagoljsko područje sa 
srednjodalmatinskim u splitskoj okolici. 

Arhivske potvrde svjedoče, da je u XIV. stoljeću bilo i 
hrvatskih lekcionara. Jedna se takva potvrda nalazi u prijavi 
dubrovačkog pisara Kristoforovića iz god. 1414., kad mu je po 
njegovim navodima bio ukraden jedan evangelistar »in lingua 
Schlavica«. O vrsti pisma tu se ništa ne kaže, ali u jednoj oporuci 
drugog Dubrovčanina, nekoga Milgostić-Milogostića, iz godine 

1419., izrijekom se navodi jedan evangelistar »de litera latina«, 
dakle pisan latinicom. 


uu sacuvamn latmickih lekcionara najstariji je 


lekcionar iz franjevačkog samostana u Zadru. Nalazi se u dvor¬ 
skoj knjižnici u Beču, a pisan je u prvoj polovici XV. stoljeća. 
S njim se gotovo doslovno slaže fragmenat Korčulanskog lekcio- 
> °ji j e sacuvan u °nom dijelu, sto se odnosio na posvećenje 
x , odokrsce. Fragmenat se danas nalazi u madžarskom 
tflosama n ™ uz< “j u u Budimpešti zajedno s t. zv. »Korčulanskim 
nad tekst A/f SU * s P* sane latinicom u latinskom misalu, 

”Xsk„hnv”,t ,Uke , ISUS0Ve ' 3 misal i' Pi»n 'ladanja 

£t;Xr«l;ta a Ljudevi, \’ (t ,382) - s i—»“"i 

samo ta ne?o i dr Spomenika u P ucu j e na to, da su ne 

između Zadra i Kurfub ™ Vef “ XV !toI i eiu k » lala 

Stariji hrvatski lekcionari na području crkava s latinskom 
liturgijom poprimili su u Lekcionaru Bernardina Splićanina svoj 
konačni usavršeni oblik. Taj je lekcionar bio štampan u Mlecima 
god. 1495. Preštampao ga je g. 1543. Trogiranin pop Benedi 
Zborovčić, a po treći put izdao g. 1586. Zborovčićev sumjestanm 
pop Marko Andriolić. U Dubrovniku su se našla i dva njegova 
eiril'ička prijepisa. Stariji je pohranjen u knjižnici dubrovačkog I 
dominikanskog samostana, a mlađi u gradskoj knjižnici u eip- | 
žigu. Prijepis je splitskoga bio u jednom dijelu i lekcionar, sto 
ga je god. 1508. prepisao Dubrovčanin Nikša Ranjina. 

Iz toga istog doba bilo je i latiničkih liturgijskih lekcija. 
Dvije sačuvane samo su prijepisi iz XVI. stoljeća: Plač Jeremije\ 
proroka, stariji, nađen je kod koludrica u Trogiru, a mlađi, s nat¬ 
pisom Stumačenje hrvatsko od pištul i evanjelij od fra Luke 
Bračanina, potječe iz franjevačkog samostana Glavotoka na 
Krku. 

Osim pojedinačnih psalama i Sedam psalama pokornih, stoj 
su ih donosili različni molitvenici, bilo je u tadašnjoj hrvatskoj 
latiničkoj književnosti i potpunih psaltira, jer su psaltiri uzj 
oficije pružali obavezno štivo samostanskoj pobožnosti. Za nji¬ 
hovo postojanje već u XIV. stoljeću govore arhivske potvrde. 
Tako oporuka Dubrovčanina Don Nikole Nigra iz god. 1395j 
spominje jedan glosirani psaltir. Do danas nije međutim poznata 
nijedan latinički hrvatski psaltir, koji bi bio pisan u XV. stoj 
ljeou. Najstariji, Dubrovački psaltir, potječe iz prvih decenija 
XVI. stoljeća. Pisan je lijepom renesansnom minuskulom. Nje-, 
govi »Psalmi Davidovi«, sudeći po nekojim nesumnjivim biljej 
zima, prepisani su iz starijega predloška, također pisana latinij 
com. To bi bio dokaz, da je u dubrovačkoj narodnoj pismenosti 
postojao ponarođeni psaltir najkasnije u XIV. stoljeću, i da je 
nastao hrvaćenjem iz glagoljskog psaltira. 

Psalmi Davidovi fra Luke Bračanina iz god. 1598. nastali sj 
isto tako prepisivanjem (kao i kasniji Kašićev psaltir) iz praj 
izvornog hrvatskog glagoljskog psaltira, a njihova je najstariji 
poznata varijanta upravo onaj Dubrovački Psaltir. 

U hrvatskoj glagoljskoj književnosti ima nasuprot i jedan 
komentirani psaltir iz god. 1463. s tragovima dvaju utjecaja: 
staroslovenskoglagoljskoga i hrvatskoga. To je t. zv. Hrvatski 

Psaltir, što ga je prepisao pop Petar Fraščić iz Lindara u Istri 
iz nekog ćirilovskog, a možda i glagoljskog predloška, koji je bio 
namijenjen istočnoj crkvi. Iako mnogo kasnijeg postanja (iz god. 
1617.), značajni su i psalmi, što ih je Splićanin Matej Alberti 
unio u svoj Oficij, radi njegove izjave, da su to oni isti psalmi, 
»kojima se služiše naši počtovani bogoslovci u Misalu i Brevijaru 
slovinskome«. 

Tijesnu vezu hrvatske crkvene književnosti latiničkog pisma 
s glagoljičkim pismom i s glagoljskom crkvom dokazuje Zbornik 
crkvenih pjesama bratovštine Svih Svetih u Korčuli, ako se upo- 
rede sa starohrvatskim duhovnim pjesmama, što ih sadrži kodeks 
Pariške nacionalne biblioteke iz kraja XIV. stoljeća. Tih starin¬ 
skih čakavskih pjesama ima 16, a potječu iz X;V. stoljeća, ali im 
izvor treba tražiti u starohrvatskim pjesmama glagoljske crkve. 

U jednom kodeksu Bečke dvorske knjižnice nađene su Dvije 
korčulanske crkvene pjesme, poznate i iz drugih izvora, jer su 
one bile vrlo raširene i po drugim stranama. Jedna počinje sti¬ 
hom »Da nu se svi ponizimo«, te sadrži hvale Bogorodici, a druga 
je^ona božična, još i danas svakomu poznata »U se vrime go- 
dišća«. Njihov je korčulanski rukopis iz XV. stoljeća. Po bilješci, 
koja se u njemu čita, vjerojatno su tamo prešle iz Raba. 

Tim korčulanskim latiničkim spomenicima bliža je po gra- 
ici, ali je od njih svojim postankom još starija Šibenska mo¬ 
litva Gospi. Našla se u jednom latinskom zborniku u knjižnici 
franjevačkog samostana u Šibeniku. Po kodeksima iste knjižnice 
azano je, da je napisana prije god. 1387. 

dramske n U OVO , Pr - Premn ° d ° ba 1 Već s P°™nuta vrsta crkvene 
ali koja se°u Z XVI 0;,a !r°7 na -> ne P° sredni ji prijelaz k svjetovnoj, 
jala preko n, a d iJ elom 1 u X VIL stoljeću još dalje razvi- 

»jena “JTf P isa «- » «la je namije- 

Prostoga sviieta T h J 1 bo & ol Jubnom uzveličavanju 

Ona stoje o bok talr SU t starohrvatska crkvena prikazanja. 

K talijanskim ranijima, zvanim sacre rappresenta- 

zioni , miracoli, misteri , drammi sacri. Razvila su se iz dijalogi¬ 
ziranih pjesama crkvene lirike kao i njihovi talijanski ugledi iz 
pjesama pohvalnica (IcLudi) XIII. stoljeća. Predmet im je crpen 
iz života Isusova, osobito iz njegove Muke i Uskrsnuća, a potom 
i iz života svetaca i svetica i kršćanskih mučenika i iz Suda poko- 
njega. Gotovo u svima Mukama nalazio se ganutljiv prizor, 
kako se Isus rastaje sa svojom majkom. Odatle je sve do novijih 
vremena dopro u duhu narodne lirike spjevani Gospin Plač pod 
križem, kojemu izvor treba tražiti u latinskoj poeziji XII. sto¬ 
ljeća: u Planctus Beatae Virginis , koji se pridaje sv. Anselmu. 
Takva najstarija naša crkvena lirika zastupana je i u vec spo¬ 
menutom pariškom kodeksu, gdje se nalazi i pjesma »O Marija 
Božja mati«, a poznat je i »Plač Marijin« iz mnogo starije gla¬ 
goljske književnosti. Na drevnost te lirike ukazuje i rijetka vijest 
iz god. 1177., koja tvrdi, da su u Zadru svećenici s narodom u 
to vrijeme dočekali papu Aleksandra III. na njegovu povratku 
u Rim »neizmjernim slavospjevima u njihovu slavenskom je¬ 
ziku«. 

I u našim primorskim samostanima ta crkvena drama nala¬ 
zila je kao kod Talijana, a i drugdje kod zapadnih naroda, svoje 
prvo žarište. Posebnu brigu o njoj uzimale su na se crkvene bra¬ 
tovštine, koje su se u Italiji, odakle je podrijetlo našima, zvale 
confraternite. Kako se te vjerničke družbe starahu oko priređi¬ 
vanja svečanih ophoda i mrtvačkih sprovoda, oko pjevanja u 
crkvi, te sudjelovahu u izvađanju ostalih crkvenih funkcija, tako 
su i njihovi bratimi priređivali predstave tih skazanja, iz svoga 
krila rekrutirali glumce i davali pisce novih i prepisivače starih 
tekstova. Negdje se prevodilo, a najviše se prerađivalo i preude- 
šavalo s latinskoga i s talijanskoga. Ipak uza sve sličnosti, koje 
naša crkvena dramatika pokazuje naprama talijanskoj, ona je 
po svojim spoljašnim značajkama i po načinu svog razvijanja 
nezavisna od nje. Treba naglasiti: te su jednakosti među njima 
iskonske, u koliko je i ta naša poezija još od panonsko-moravskog 
perioda bila vezana za latinsku crkvu i za njezinu duhovnu lirsku 
poeziju, upravo onako kako je izvirala iz nje i svaka druga, 
talijanska, španjolska, francuska i njemačka poezija te vrste: ali 

. na g a u tom pravcu i toliko izvorna, što se od svojih prvih po¬ 
četaka naslanjala na svoje domaće izvore, glagoljske i čakavske. 

. na t 0 j se glavnoj osnovi, uza sve utjecaje sa strane, dalje 

razvijala. 

Tehnika naših prikazanja ostala je sveđ primitivna i surova, 
)rilagođujući se pučkom ukusu i odgovarajući slaboj spisatelj¬ 
skoj nadarenosti i nevelikoj književnoj naobrazbi svojih sastav¬ 
ljača. Način obradbe s izmjenjivanjem recitacije i pjevanja, i 
način opreme i izvađanja u crkvenim dvorištima ili na javnim 
trgovima, kod naših su isti kao i kod njihovih talijanskih ugleda. 
Njihova važnost po kasniju umjetnu književnost očituje se po¬ 
najprije u prostranstvu te crkvene dramatike. Nastavljajući tra¬ 
gom crkvene lirike ona se od Kvarnera do Budve širila cijelim 
primorskim kopnom i pripadnim otocima, te je utirala put ne¬ 
prekinutoj i jedinstvenoj književnoj zajednici. Preko nje se širila 
njezina književna čakavština sa sjevera na jug navraćajući tako 
sve strane primorja i na neko jezično i književno jedinstvo. 

Prema svojim lokalnim sredinama prikazanja se mogu po¬ 
dijeliti u tri skupine: sjevernodalmatinsku ili zadarsku s pritokom 
u Hrvatsko Primorje; srednjedalmatinsku ili splitsku i bračko- 
hvarsku, i najzad južnodalmatinsku ili dubrovačku skupinu. 

Zadarska je skupina po vremenu i najstarija, a obuhvata 
sam Zadar s njegovom otočkom okolicom, zatim Nin, Biograd, 
Šibenik i Knin, dakle krajeve, u kojima se sve do turskih upada 
gajila uz nabožnu i svjetovna knjiga. Toj sredini pripada i naj¬ 
stariji hrvatski lekcionar i jedan ostatak sredovjekog ro¬ 
mana, pa je zato i bila prikladnija od drugih da se u njoj naj- 
prije pojavi i crkvena drama. Najvažnije proizvode toga područja 
sačuvao nam je »Tkonski zbornik«. Pronađen je u franjevačkom 
samostanu u Tkonu na otoku Pašmanu. Uz ostale glagoljicom 
pisane sastavke sadrži i dva prikazanja: »Muku Isukrstovu« i 
'•Uskrsnuće«, a prepisivao ih je iz starijih predložaka fra Matej 
Zadranin. Iz franjevačkih samostana oko Zadra potječu dva naj¬ 
starija poznata Plača. Jedan se sačuvao u glagoljskom obredniku 
r a Sirnuna Klimantovića, prepisanom između g. 1501.—1505.; 
ru gi je prijepis fra Šimuna Glavića iz g. 1529. Svojim je po- 

stankom odatle i vrlo staro prikazanje »Od rojenja Gospodi¬ 
nova«, iako je sačuvano tek u prijepisima iz XVII. stoljeća. Istoj 
skupini pripada najstarija dramatizacija iz života svetaca, i je¬ 
dina datirana »Muka sv. Margarite« iz g. 1500. Tomu prikaza¬ 
nju povećavaju osim toga važnost njegove formalne i sadržajne 
veze s narodnom poezijom; sadržajne po tome, što se našla jedna 
narodna pjesma, »Zadarkinja Mara«, kojoj kao da je fabula po¬ 
zajmljena iz života iste svetice-pastirice: Poganin Olibri na Mar- 
garitina odbijanja, da mu pokloni svoju ljubav i da prijeđe na 
poganluk, stavlja djevojku na muke; Mara pastirica zbog svoje 
vjernosti kršćanskom Bogu biva također progonjena od krivo¬ 
vjerca — turskog cara. Dikcija drame već svojim početnim Mar- 
garitinim monologom (»Trava reste, cvate cvitak —• Reste zdra¬ 
vlje, dobar žitak — Pasite se, ovce zdrave — Zelene je dosta 
trave« itd.) podsjeća naprotiv na svoje pozajmice iz narodne 
poezije onoga kraja, o kojoj ima tragova i u »Planinama« Ninja- 
nina Petra Zoranića. 

Dva hrvatskoglagoljska skazanja, sačuvana u Zborniku iz 
g. 1556., negda svojini nekog Bakranina, vežu zadarsku skupinu 
s Hrvatskim Primorjem. Jedno je »Muka Spasitelja našega«, a 
drugo s mnogo zvučnijim naslovom: »Misterij vele lip i slavan 
od Isusa, kako je s križa snet, zatim v grob postavljen«. 

Srednjedalmatinsku latiničku skupinu zastupaju na kopnu 
tri najranije poznata djela: »Skazanje od nevoljnoga dne od 
Suda ognjenoga«, »Govorenje sv. Bernarda od duše osujene« i 
»Prikazanje historije sv. Panucija«. Za njih je već poznat i 
autor: Taj je glavom za prva dva posve sigurno, a za treće ja¬ 
mačno, Marko Marulić. Sva tri sačuvaše se u »Vrtlu«, zborniku 
Trogiranina Petra Lucija, prijepisu iz XVI. stoljeća, kojemu je 
i duži naslov »Cvića vrtal, pun slasti duhovne«. »Govorenje« i 
»Skazanje« nalaze se tu na starijim uklopljenim listovima koji 
osim toga sadrže i »Život blaženoga sv. Ivana Krstitelja«. Kako 
su napisani mnogo starijom rukom nego ostali dijelovi zbornika, 
a uz to su i oni prijepis, to sva tri teksta pripadaju latiničkoj 
crkvenoj književnosti XV. stoljeća. 

Bračkohvarski latinički ogranak, a napose hvarski, kao naj- 
t p orniji u podržavanju tradicija crkvenog teatra, ostavio je i 
najveći broj svetih igrokaza. Njihovi su autori, ili barem prepi- 
sivači također poznati. Autorstvo vrlo omiljelog »Prikazanja 
ž'vota sv. Lovrinca« pridavalo se Petru Hektoroviću. Bračanin 
iz Pučišća, pop Sabo Mladinić (1561?—1620.), autor je »Prika¬ 
zanja navišćenja divice Marije«, a Juraj Žuvetić, vlastelin brački 
i splitski. »Suda pokonjeg« i izgubljene »Historije sv. Đurja«. 
Nešto mlađi od njih, a o njemu će još kasnije biti govora, hvarski 
vlastelin Marin Gazarović, crpao je građu za svoja prikazanja 
isključivo iz života svetaca. Njima se konačno pribraja i imenjak 
velikog Marulića, fra Marko, po svom »Navišćenju muke Isusa 
Spasitelja našega«, nastalom oko g. 1615. na Bracu, gdje je taj 
redovnik živio i djelovao. 

Južnodalmatinsku latiničku skupinu sačinjavaju dubrovačka 
prikazanja i jedno budvansko, nazvano tako po mjestu, gdje je 
nađeno. Od šest dubrovačkih, četiri: »Od uskrsnuća Isukrstova«, 
»Posvetilište Abramovo«, »Suzana čista« i »Prikazanje od po¬ 
roda Jezusova« — pripadaju Mavru Vetranoviću. Budvansko 
»Od rojenja Gospodinova« našlo se u t. zv. »Budljanskoj pje¬ 
smarici«, zborniku pisanom oko g. 1640. Tu su zabilježene uz 
drugu crkvenu poeziju i dijaloške pjesme »Emauska scena«, 
»Muka Gospodina našega Jezukrsta« i »Plač Marijin«. Pretežna 
čakavština cijele te sadržine zbornika po svojim kasnijim što¬ 
kavskim primjesama upućuje na pravac širenja crkvene poezije 
od Zadra preko Hvara do krajnje točke književnog juga: Nave¬ 
deno prikazanje upućuje na korčulansko-hvarsku maticu, a prva 
dva od spomenutih spjevova na zadarsku skupinu. 

Proizvodi triju skupina, ako ih ispitujemo po vremenskom 
slijedu i njihovu obliku, predstavljaju tri razvojna stepena. Na 
p»vom su stepenu najstarija, još čisto pučka prikazanja; ona su 
^‘1^ Z,1 ^ a ^ C au * ora ’ a sas tavljena su u metru osmeračkih distiha 
I l c jj 0D[1 koja se usko oslanja na crkvenu liriku. Drugi prije- 
zni, oj i uz prijašnje, pučke, upotrebljava i elemente iz umjetne 
vjetovne književnosti, u metrici čak i dvostruko rimovani dva- 
s erac, najjače je zastupanu bračko-hvarskom dijelu srednjo- 

dalmatinske skupine. Treći se razvojni stepen mjesno suzuje na 
Dubrovnik: Upotrebom rimovanog dvanaesterca u strofama i 
posezanjem za motivima iz pastirske drame on se oslobađa od 
spona prvotnoga pučkog oblika i već po svom sastavu uvire u 
umjetnu književnost. Ta posljednja linija razvitka sredinom 
XVI. stoljeća označuje ujedno i prestajanje stvaranja, ali ne za¬ 
ustavlja, u toku XVII. i XVIII. stoljeća, ni izvađanje ni prepi¬ 
sivanje otprije nastalih tekstova: »Prikazivanje života sv. Lo- 
vrinca« davalo se na Hvaru čak i u XIX. stoljeću, a nešto se od 
»Muke« u bratovštinama toga otoka sačuvalo za pasionskih obre¬ 
da do u naše dane. 

Latinička proza lekcionara, psaltira i molitvenika slično se 
dopunjava narativnom prozom hagiografske i biblijskopovijesne 
književnosti. U dubrovačkoj franjevačkoj knjižnici sačuvane su 
dvije starozavjetne knjige u hrvatskom prijevodu: Liber Genesis , 
lo jes od narodaa, potpun, i Liber Exodus, to jes od imenaa , bez 
svršetka. Oba su rukopisa nastala na prijelazu iz XV. u XVI. 
stoljeće. 

Iz zadarskog koludričkog samostana Sv. Marije potječe »Ži¬ 
vot sv. Katarine« iz XV. stoljeća. Po nekojim jezičnim osobinama 
to je samo prijepis iz starijega predloška, i prema tome jedan 
od najstarijih primjera hrvatske proze. S tim prijepisom padaju 
u XV. stoljeće: »Život sv. Jerolima«, kod Lučića sačuvani »Život 
sv. Ivana Krstitelja«, te tri Čtenja: »Čtenje života i muke sv. 
Dujma«, »Čtenje života i muke sv. Stasa« i »Čtenje prinesen ja 
teles sv. Dujma i sv. Stasa iz Solina grada u Split grad«. »Čtenja« 
su se čitala vjernicima na blagdane tih svetaca. U Splitu su se. 
prema Farlatiju, čitale hrvatske legende i na Jurjevdan. 

Postojao je i jedan vrlo star prijevod »Života sv. Ivana tro¬ 
girskoga«, kojemu je latinski original napisao god. 1203. arci- 
đijakon trogirske crkve i poslije trogirski biskup Treguan. 

Ima u ovom periodu i djela, koja svojim sadržajem još dalje 
odmiču od crkvene strogo vjerske književnosti utirući izravnije 
put u svjetovnu književnost. Među njima prvo mjesto zauzimlje 
Lucidar (osvjetljenje, ogledalo), mala sredovjeka enciklopedija 
svakovrsna znanja o svijetu i životu i o vjerskim pitanjima, ka¬ 
kva se često javlja kod zapadnih naroda još od XII. stoljeća. Iako 


je napisan glagoljicom, naš Lucidar pristaje bolje u ovo pogla¬ 
vlje ne samo po vremenu, u kojemu je nastao (XV. stoljeće), 
nego i radi sadržaja i radi svoje čakavštine. Izrađen je prema 
Češkom uzoru, te je svojim postankom u vezi s bavljenjem hrvat¬ 
skih glagoljaša u emauskom samostanu kod Praga. Zato i nje¬ 
gova čakavština uz nekoje češke natrune sadrži i mnoge riječi i 
oblike crkvene slovenštine. 

Poput Lucidara dospio je amo i po koji sredovjeki roman 
i po koja pripovijetka ponajviše zapadno-romanskoga izvora. 
Grčko-istočnog je podrijetla »Aleksandrida«, roman o životu i 
djelima Aleksandra Velikoga. Sačuvan je u više rukopisa, od ko¬ 
jih su nekoji složeni u crkvenoslovenskom, a nekoji u narodnom 
jeziku. Za Zadar se arhivalno potvrđuje postojanje toga romana 
već g. 1389. U oba ta jezika, a u prijepisima glagoljičkom, ćiri- 
ličkom i latiničkom, sačuvana je i »Trojanska priča« ili »Ruma- 
nac trojski«, prema talijanskoj preradi (11 romanzo di Troia) 
francuskog eposa, što ga je u XII. stoljeću napisao Benoit de 
Sainte More. Iz istog dokumenta od g. 1389. potvrđuje se za Za¬ 
dar i »Romanac od Tristana«, koji je inače, kao i romani o Lan- 
celotu i Bovu (Buovo d' Antona), danas poznat samo iz jednoga 
bjeloruskog prijepisa. U XV. stoljeću širio se iz južne preko sre¬ 
dnje i sjeverne Dalmacije već spomenuti Dukljaninov ljetopis. 

Ta trovrsna pismenost na području Dalmacije, Hrvatskog 
Primorja i Istre, s konačnom prevlašću živog narodnog jezika u 
svim onim tvorbama, koje su okruživale i dopunjale misni, litur¬ 
gijski, slavenski ili latinski crkveni obred, predstavlja eto mnogo 
ranije od XV. stoljeća važno i obilno književno stvaranje u ši¬ 
rem smislu. I samo postojanje svjetovne građanske književnosti 
od konca XV. stoljeća pa dalje, s već razvijenim književnim 
jezikom i s već gotovim književnim oblicima, nesumnjivo je 
upućivalo na to, da je njoj, kako je prije naglašeno, prethodio 
dosta dug period kakva takva književnog rada u stihu i u prozi. 
Odatle je mogao da se u najranijoj svjetovnoj dalmatinsko- 
oubrovačkoj poeziji pojavi već izrađen i gotov pjesnički jezik, i 
11 n joj glavni metar dvanaesterac, osebujan čakavski stih, koji je 
svojom izrađenom kompliciranošću, okovan po sredini i na kraju 

dvostrukom rimom, predstavljao osjećajnu cjelinu, mada se svaka 
dva, tako vezana, mogu razglobiti u četiri šesterca s izmjeničnim 
srokovima. Taj stih po samoj zagonetnoj nejasnoći svoga pod¬ 
rijetla pruža neoborive dokaze svoje starine. Po sastavu je naj¬ 
bliži dugačkom šesnaestercu naše najstarije narodne poezije, t. zv. 
bugarštica, pa je mogao i poteći od nje dobivši od pjesničkog 
umijeća kao naknadu za svoju manju dužinu dvostruki srok. Dva- 
naesterac se dosta održao i u dubrovačkoj poeziji. Uz osmerac, 
koji je tu kasnije prevladao, upotrebljavao ga je u svojim dra¬ 
mama i Gundulić, a u manjoj mjeri i Palmotić. 

Prema tome, u historijskom je pogledu neosporno, da su 
pripreme za prvu književnost svjetovne sadrzine, za književnost 
kao umjetnost, bile izvršene u razvitku pisane čakavštine od 
XIII. do XV. stoljeća. Nabrojeni spomenici dokazuju, da je to 
narječje od prvih početaka gospodovalo u najstarijoj pismenosti 
cijeloga primorskog područja. Ono je prevladavalo i u samom 
Dubrovniku kod prvih lirika. Najstariji, Šisko Menčetic, još je 
stari književni čakavac kada ovako pjeva: 

Blaženi čas i hip, najprvo kad sam ja 

Vidil tvoj obraz lip, od koga slava sja. 

Središte te najstarije čakavske književnosti bilo je dakako u 
srednjoj i sjevernoj Dalmaciji, gdje je u prvom razdoblju bilo 
i središte hrvatskog političkog života. Važnost njezina početnog 
doba može se međutim bolje da izmjeri po baštini, koju je ča- 
kavština ostavila u nasljeđe umjetnoj književnosti, nego po broju 
i važnosti sačuvanih djela. Poradi nerazvijenog domaćeg štam- 
parstva i siromaštva materijalne kulture njezini proizvodi u ve¬ 
likoj većini i ne dočekaše blagodati štampe. Nekoji ostadoše u 
rukopisu, češće u jadno okrnjenim prijepisima: drugi, jamačno 
u mnogo većem broju, sasvim propadoše. Ti izgubljeni proizvodi 
bili su osuđeni na propast možda i zato, što ne izdržaše upoređe- 
nja s boljim i novijim tvorbama, kada je humanizam stao da jače 
zapljuskuje sa Zapada, a talijanska renesansa počela da otvara 
nove i šire vidike kulturnom susjedstvu. Ta ista sudbina bila bi 
po svoj prilici snašla i mnoge sačuvane i danas već štampane 
rukopise boljih i vrednijih pisaca, da ih nije još jedva na vrijeme 

zatekao hrvatski ilirski preporod, i da te »Stare pisce hrvatske« 
Akademijinih izdanja nije preporodno oduševljenje i patriotsko 
nastojanje sabralo i izdalo kao našu slavnu književnu starinu. 

Među spašenim ostacima doista je premalo u toj prvoj ča¬ 
kavskoj prozi i poeziji čisto svjetovne sadržine. Pučki lirski pje¬ 
snici, u Splitu zvani »začinjavci«, na koje se i starina Marulić 
poziva kao na svoje uzore, a u Dubrovniku »leutaši« (po glazbilu 
leutu, liutu), od svojih pjesmica i popjevaka ne ostaviše nam 
upravo ništa. Njihove družice, pučke crkvene pjesmice, podrža¬ 
vane usmenom predajom, spasila je od propasti njihova vjerska 
sadržina i njihova pučka jednostavnost. Po tim istim svojstvima 
sačuvaše nam se i navedena prozna djela, među njima s knji¬ 
ževne strane najvažniji lekcionari, ti i po svojoj obradi i po na¬ 
kani svojih sastavljača uistinu rani i pravi književni proizvodi. 

Iz tih relativno malobrojnih ostataka i drugih uvjerljivih 
tragova dosta duge književne radinosti danas izlazi dovoljno 
objašnjena dojučerašnja tajanstvenost pojave starih pisaca u 
Splitu, na Hvaru, u Zadru i u Dubrovniku, pojave već izrađenog, 
cd njih preuzetog prvog književnog jezika u čakavštini. Ta ča- 
kavština posjedovaše i odlična svojstva, da postane regionalno 
općim književnim jezikom: slatka i miloglasna, bogata glasovima 
i oblicima, i po njima najbliža starom slovenskom jeziku, ona se 
napose odlikovala kvantitetnom raznolikošću svojih vokala i polu- 
vokala. Njezin akcenat poklapa se i danas najviše s ruskim akcen¬ 
tom. Politički udes — s jedne strane provale Turaka u balkanske 
zemlje, a s druge potpadanja sjeverne i srednje Dalmacije, a l 
južne, pod mletačko gospodstvo — nije međutim dopustio, da 
preko prvih decenija XVI. stoljeća ostane posve netaknuto nje¬ 
zino prostranstvo. Poradi komešanja i pomicanja pučanstva iz 
zaleđa i bježanja pred Turcima u primorske strane stao je da u 
njezino područje s novim žiteljima prodire i štokavski govor. Na 
dalmatinskim otocima, kamo je u svako doba mnogo teže dopirao 
^ v alj s kopna, čakavci se uzdržaše u cijelosti ili u velikoj većini, 
gradovi mletačke Dalmacije, Split, Hvar, Starigrad i Zadar, još 
povoljno zaštićeni od Osmanlija, nastaviše sami čakavsku knji¬ 
ževnost. U odvojenom i sve više samostalnom Dubrovniku blizina 

hercegovačke štokavštine počela je da zarana suzbija čakavštinu, 
a posljedica je toga bila, da se tu razvio poseban gradskogospod- 
ski govor, poprimajući sve izraziti ja obilježja j ekavske štokav¬ 
štine. Kako je krajem XVI. i u XVII. stoljeću čakavska književ¬ 
nost pod Mlecima samo još životarila, a dubrovačka se bujno 
razvijala, te konačno dosegla najveći procvat, to je i dubrovački 
književni jezik utirao put hercegovačkom narječju kao najpri¬ 
kladnijemu da postane općim književnim jezikom, kako je u pre¬ 
porodno doba zaista i postao. 

IV. UMJETNA, VLASTEOSKO-GRAĐANSKA 
KNJIŽEVNOST XVI. I XVII. STOLJEĆA 

1. Književnost u Splitu , u Trogiru i Šibeniku 

Nakon postepene, nešto ženidbama, nešto trgovinom, a naj¬ 
više mudrom politikom hrvatske države, neprestano pojačavane 
penetracije hrvatskog izokolnog življa u negda otporni »Thema 
Đalmatias«, proces najprije etničke, a potom i duhovnokulturne 
asimilacije njegova romanskog građanstva bijaše u XV. stoljeću 
i na najotpornijim točkama potpuno dovršen. Ma da to zvuči kao 
paradoks, u splitskoj metropoli najjačih romanskih tradicija, a 
jednako i u Trogiru, to socijalno preobraženje bijaše započelo i 
bijaše ostvareno mnogo ranije nego u Dubrovniku. To su bile, 
istina, dvije romanske oazice, ali u samom središtu rane hrvatske 
države. Napuštena Dioklecijanova residencija potkraj VII. i u 
VIII. stoljeću pretvarala se u grad Split očito i prilivom ne samo 
preostalih stanovnika porušene Salone, nego i hrvatskih doselje¬ 
nika iz njegove najbliže okolice. Samo tako može da se objasni 
u to prvo doba omjer udjela između Romana i Hrvata u upravi 
grada: u XII. stoljeću polovica je upravnika hrvatska, a već u 
XIII. stoljeću ona tvori većinu. Iz IX. je stoljeća tu crkvica sv. 
Martina, ugrađena u obrambeni hodnik nad glavnim vratima — 
Porta Aurea — Dioklecijanove palače, sa starohrvatskim ikono¬ 
stasom; iz X. ili XI. stoljeća potječu u splitskoj krstionici kame¬ 
nice za krštenje od oplata sa starohrvatskim pleternim skulptu¬ 
rama, i na jednoj od njih relijef, koji prikazuje hrvatskog vla¬ 
dara. Između hrvatskih vladara i splitskih crkvenih poglavica 
vladali su oduvijek prijateljski odnosi. Nadbiskup Petar daje 
knezu Trpimiru god. 852. zajam u srebru za crkveno posuđe u 
samostanu u Rižinicama, a knez biskupu za uzdarje nanovo po¬ 
klanja imanje Putalj kod Sućurca, darovano biskupovu pretho- 

dniku god. 830. od kneza Mislava. Knez Mutimir god. 892. potvr¬ 
đuje tu darovnicu polažući je sam na oltar sv. Duje uz »malen 
darak«. Neobično su bili srdačni i odnosi između kralja Zvoni¬ 
mira i nadbiskupa Lovre. 

I nedaleki Trogir bio je u XIII. stoljeću potpuno hrvatski 
grad. Za tatarske opsade dovikuje glasnik na hrvatskom jeziku 
Trogiranima, kod kojih se bio zaklonio kralj Bela, neka predadu 
kralja tuđe krvi, ako hoće da umaknu osveti Tatara. 

Ta slavizacija gradova, negdje brža a negdje sporija, nije 
dabome uništila njihovu romansku civilizaciju, nego ju je štaviŠe 
osvježila i novim sokovima okrijepila njezinu oronulost. Ostajući 
u njima sveudilj živa samoupravna municipalna tradicija, ona ie 
svojim starim uredbama i zakonima samo pogodovala prosvjet¬ 
nom životu obnovljenog i pohrvaćenog stanovništva. Malobrojni 
elementi, kod kojih je ta tradicija kao kod posljednjih ostataka 
romanskih bila najjača, predstavljali su u prvo doba prema da¬ 
leko pretežnijem broju ostalih, novijih i svježijih, neku vrst 
plemstva; ali se međusobno nisu kosili: djelovali su harmonično 
kao dobar kvasac za novu, slavensku prosvjetu. Tako se dogodilo, 
da su i sami plemići dalekog romanskog podrijetla, osjećajući se 
homogenim čestima s narodnom cjelinom, postajali kolovođama 
nove književnosti. Taj se mirno i prirodno nastali konubij između 
hrvaštine i romanštine očitovao nadasve u Splitu, gradu carsko- 
rimskih blistavih početaka: Split se bijaše izvio iz veličanstvene 
careve građevine, koja je bila ujedno i vila i tvrđava, i bila 
podignuta oko g. 305. za posljednje faze antike od majstora iz 
helenističkih krajeva rimske države. Umjetničko blago te ruševne 
palače nadahnjuje i odgaja kroz stoljeća nove umjetnike. U 
XIII. stoljeću razvija se u Splitu posebna škola graditelja, kipara 
i slikara, a glavni su joj predstavnici slikar i rezbar Buvina i ki¬ 
par Radovan. Od Buvine su umjetničko djelo prvog reda glavna 
vrata stolne crkve, a jamačno je od njega i njena propovjedao¬ 
nica; od Radovana je veličanstveni portal trogirske stolne crkve. 
Taj bujni procvat lijepih umjetnosti ima i svoga pokrovitelja u 
splitskom knezu Domaldu Kačiću (t 1242.). Domaldovim zauzi¬ 
manjem gradi se god. 1242. trogirska stolna crkva. U splitskoj 

s u crkvi od velike umjetničke vrijednosti sjedala kora s moti¬ 
vima iz doba hrvatske narodne dinastije i crkvena riznica, tada 
vr lo bogata crkvenim ruhom, liturgijskim predmetima i svetač¬ 
kim moćima. Rijetka je sačuvana dragocjenost njezin latinski 
evangelistar — »Evangeliarium Spalatense«, pisan poluuncijalom 
na pergameni iz VIII. stoljeća. U njemu je perikopa evanđelja 
sv. Ivana u grčkom jeziku i na latinici, a izgovarali su je pod¬ 
činjeni biskupi kod polaganja zakletve svomu primasu. U kap¬ 
tolskom se arhivu čuva izvorni latinski kodeks »Historia Saloni- 
tana« Tome Arcidijakona (f 1268.), jamačno njegov autograf u 
langobardskoj latinici. Taj Toma imao je jednog nasljednika 
u ljetopiscu Mihi Madiju (t poslije god. 1358.), od kojega se sa¬ 
čuvalo također latinsko djelo »De gestis Romanorum imperato¬ 
rom et summorum pontificum«, važno i za hrvatsku historiju. 

U toj i takovoj sredini rađala se najstarija čakavska umjetna 
književnost sa svojim najvećim predstavnikom Markom Maruli* 
ćem. Nju su unapređivale, a nisu joj štetovale, među već čvrsto 
pohrvaćenim stanovništvom, latinske škole, rukovođene od pri- 
došlica iz Italije, kao ni polaženje imućnije gospode na nauke u 
Italiju. Tih je škola bilo u Splitu za osvita renesanse. Gradski za¬ 
pisnici od g. 1434. spominju Kristofora De Navu kao školskog 
rektora; g. 1477. Jerolima Genecija; g. 1494. fratra Ivana Mace- 
donca. Ti latinski i talijanski kulturni izvori, bilo kod kuće bilo 
u samoj Italiji, olakšavali su odabranijim umovima sticanje 
znanja i obrazovanja, pa su tako i ljubitelji lijepe knjige mogli 
da bolje i uspješnije unapređuju svoju narodnu pismenost, i da 
s jačim kulturnoknjiževnim prilivom talijanskog humanizma do¬ 
vedu do cvjetanja hrvatsku čakavsku književnost. 

Kako tu književnost nisu spriječile ni latinske škole ni tali¬ 
janski razbujali humanizam, tako je u prvom procvatu nisu ugu¬ 
šile ni novonastale nepovoljne političke prilike: potpadanje Splita 
1 Trogira (god. 1420.) pod Mletke, a nekoliko godina prije i Ši¬ 
benika (god. 1413.). Uz mletačkoga kneza i još kojega višeg mle¬ 
tačkog službenika Splitom je upravljalo vijeće sastavljeno od 
domaće vlastele, na podlozi gradskih starih i novih statuta, sku¬ 
pljenih u jedan kodeks g. 1312. Službeni je jezik doduše latinski 

i talijanski, ali svaku naredbu vlasti objavljuju telali u prisut- 1 
nosti tajnikovoj na hrvatskom jeziku. U sudskim zapisnicima j 
XV. stoljeća često se spominje hrvatsko običajno pravo (»mos J 
Slavonicus«), a splitski zakoni donose i hrvatske pravne nazive, | 
U kvadernama se nabraja narodna nošnja: pohrvatija, županka, 1 
skrletna župarela. Narodna su u Splitu i porodična i krsna imena: j 
u Marulićevoj pokladnoj šali »Spovid koludric« ima preko 20 
lijepih ženskih narodnih imena. To dokumentiranje narodnog j 
karaktera grada potpuno je u skladu s njegovim posve hrvatskim ; 
stanovništvom XIV. i XV. stoljeća. Iz gradskih zapisnika i nekih \ 
pisama iz istog vremena proističe, da je od god. 1412. do 1492. 1 
živjelo u gradu 328 hrvatskih porodica pored dvadesetak inostra- 1 
nih, obično prozvanih po imenima mjesta, odakle bijahu došle. | 
U Splitu će tokom vremena mletački kancelari, kao i po ostalim j 
mletačkim gradovima, romanizirati narodna porodična imena 
(tako Cindriće u Cindris, Gipke Cepčiće u Cipcis — Cipiko — : 
Cepio, Gregorijančiće u Gregorianis i si.); ali će pored njih pi- j 
sati i hrvatska imena. 

U tom Splitu rodio se pisac i pjesnik Marko Marulić (1450. | 
do 1524.), potomak staroga patricijskog roda, nakon nekoliko sto¬ 
ljeća crkvenoslovenske i dva tri stoljeća crkvenohrvatske čakav- 1 
ske književnosti, usred procvata staroklasičnih nauka, u periodt J 
velikog blagostanja i poslije nedavnog gubitka samostalnosti 
splitskog municipija. Njegov je književni rad u duhu tradicije 
dvojezičan: u koliko je hrvatski, naslanja se na narodnu knji- i 
ževnost, a u koliko je latinski, predstavlja velik danak humanizmu, | 
ali je i jedna i druga njegova strana kršćanska, vjersko-duhovna 
i moralno-poučna. Njegova po opsegu i sadržaju poligrafska 
djelatnost, za ono doba neobično jaka i produktivna, ne ispoljava 
se ni jednim djelom na talijanskom jeziku. Splitskom humanistu 
narodni jezik, onaj na kojem se piše za narod i zemlju u kojoj 
se živi, ostaje samo hrvatski. Evropska slava njegovih latinskih 
djela i njegova glasovita humanistička učenost, a s druge strane 
veliko uvažavanje i divljenje spram njegovih hrvatskih radova 
u ostalim dalmatinskim gradovima, otvarali su velik, razgranjen 
i donekle u pokrajini povezan književni procvat drugog čakav¬ 


skog perioda. XVI. stoljeće imalo je da bude u znaku Marulićeve 
slave dalmatinski cinquecento za narodnu knjigu: iskorišćivanje 
humanističkih tekovina za svjetovnu književnost raznovrsna 
oblika i sadržaja, za stvaranje pjesničkih djela, nadahnutih ne 
više samo vjerskopoučnim, nego u prvom redu umjetničkim pobu¬ 
dama, za književnost koja bi spajala kraj s krajem, jedan grad 
s drugim, i razvijala se kao cjelina samo na jednom iskonskom, 
najstarijem čakavskom narječju. 

Ti opravdano nadobudni izgledi obistiniše se međutim samo 
napola, i samo fragmentarno. Kobni politički događaji nahru¬ 
pivši izvana silom i bujicom poremetiše to u naporu njegovano i 
k jedinstvu već upućeno književno područje. Po tim događajima 
bila je najprije potkopana samostalnost municipalnih političkih 
jedinica, bilo je razrovano njihovo blagostanje, te napokon ugro¬ 
žen i sam narodni bitak: Turci s kopna, a Mlečići s mora^stisnuše 
ovo samosvojno napredno primorje u razorno drobeća kliješta. 
Zadar, Novigrad, Vranu i Pag »s pravima na Dalmaciju« pre- 
kupiše Mlečani od Ladislava Napuljskoga za sto hiljada dukata 
(g. 1409). Od straha pred Turčinom potpadoše pod Mletke i drugi 
gradovi redom, da ostanu u mletačkoj vlasti do propasti republike 
(god. 1797.). Svaki je grad sa svojim zaleđem postajao tako mle¬ 
tačkim kolonijalnim posjedom, njegovom predstražom u borbama 
s Polumjesecom. »Schiavoni« su odsele najbolji mletački vojnici 
na kopnu i na moru. Zemlji je, istinabog, bila obezbijeđena si¬ 
gurnost i pravda i omogućen prosperitet srednjega staleža; ali 
briga države za pismenost i prosvjetu u narodu nije bila nikakva. 
Podržavanje primitivnosti i zaostalosti udešavalo se i naumice, 
prema političkom načelu aristokratske republike, da je duhovno 
J ekonomski zaostalim podanicima, kao objektom iskorišćivanja 
°đ strane povlaštenih, mnogo lakše upravljati. 

Jedini Dubrovnik na jugu ne pritisnu ta mora. Slabi suvere- 
ni tet mletački trajao je nad njim od god. 1205—1358.; suvere- 
n itet hrvatsko-ugarskih kraljeva (1358—1526.) slabo je također 
djelotvoran, a sultanov se (do g. 1684.) izražavao poglavito 
u plaćanju danka. Grad se prema tome razvijao isprva u dovoljno 
samostalnu, a zatim u posve samostalnu republiku. Između ča- 




Ikavske sjeverne i srednje Dalmacije, te južne dubrovačke, poli- 1 
tičkim prelamanjem zemlje sasvim oslabiše i duhovne veze, a 
potom se konačno i prekinuše. Književni Dubrovnik stvaraše sve j 
više svoju samostalnu sredinu s gospodskim govorom pod utje- j 
čajem hercegovačkoga. Ostala književna Dalmacija, produžujući 
po ustrajnosti velikog početnog zamaha i u novim političkim pri- jj 
likama svoj kontinuitet, nije na žalost dovela Čakavsku knjizev- | 
nost do obećavane velike i bogate žetve, ali je ipak dala nekoja 
književna djela od neprolazne vrijednosti. Split, pa Starigrad i 
Hvar na otoku Hvaru, pa Zadar, centri su te književnosti, osta- j 
jući donekle povezani izmjeničnim književnim utjecajima i pod ; 
tuđom upravom. 

Marko Marulić je književni patrijarh, najugledniji i naj- j 
plodniji hrvatski pjesnik čakavske Dalmacije. Od posebna je 
značenja po društvene i narodne prilike njegova rodnoga grada, j 
da je i on po ocu Nikoli i po majci Dobrici Alberti i patricij i , 
podrijetlom Roman, i da mu ni humanistička naobrazba, koju 
bijaše stekao u Padovi, ni boravak u Rimu, ni evropska slava 
njegovih latinskih djela nisu mogli da oslabe osjećaj pripadnosti 
hrvatskoj cjelini. S njim je lijepa knjiga i humanistička nauka 
imala tada u Splitu čitavo kolo njegovatelja, dijelom njegovih 
vršnjaka, a dijelom i starijih i mlađih od njega. Jerolim Mar- 
tinČić slavljen je od sama Marulića kao čovjek »svakojacih kri- | 
posnih pun naukov«. Pjesme Nikole Matulića Hvaraninu su Tu- I 
ciču izglađenije od Homerovih i Vergilovih. Dmine Papalić, j 
otkrivač Dukljaninova ljetopisa hrvatske redakcije, zanima se J 
skupa s Marulićem i za domaću historiju i za klasičnu starinu. 

I drugi Papalić, Jerolim, uživa Marulićevo prijateljstvo: Potiče 
Marka na prevađanje Petrarkine talijanske pjesme Gospi na la- 1 
tinski jezik, a Marko daje taj prijevod i posvećuje ga istom 
Jerolimu. Marulićev je slavitelj i Franjo Natalis-Božićević, nje¬ 
gov ushićeni latinski biograf. Njega slavi i Toma Niger, splitski 
arcidijakon i kasniji trogirski biskup, pisac povijesti nadbiskupije 
splitske. U tom kolu oduševljenih književnika i kulturnih prega¬ 
laca spominje se s pohvalom i Placid Gregorjančić. Pridružuju 
mu se po svom zanimanju i podupiranju poezije i nauke čak i 


dvije kulturne pionirke iz susjednog Trogira: Milica Korjolano- 
vić Cipiko i Gracioza Lovrenčeva. Zub vremena i tuđinsko go¬ 
spodstvu ne ostavi nam osim vrlo škrtih uspomena nikakav plod 
iz pera većine tih Marulićevih suvremenika. Jednog pjesnika onih 
vremena, Splićanina Franu Boktuliju, spominju službeni izvje¬ 
štaji vladi u Mlecima; i ne samo njegovu ličnost, nego i dvije 
njegove lirske pjesme. U jednoj se od njih kaže, da je Turčin 
plaha rijeka, koja dere, a dužd obala, koju rijeka pomalo ruje i 
nosi. Druga je pjesmica balada o ljubavi Mare Vornićeve prema 
muslimanu Adelu: zaljubila se Mara u Turčina, pa je poradi toga 
roditelji zatvoriše u manastir, gdje se od tuge razboljela i umrla. 
Sudeći po sadržaju kompozicija toga sastavka bila je izvedena 
u duhu narodne lirike: »Razbolje se naša grlica, u koje bijaše 
prekrasno perje, od ljute rane. Dođe lovac iz daleke zemlje, i 
rani je: Bijedna Mara! Otac i mati ne htjedoše da je prime i da 
je prigrle, niti su joj ranu viđali, i grlica umrije: Bijedna Mara« 
Ta tužna ljubavna zgoda pružila je u novije doba romantiku 
Botiću, splitskom pjesniku, osnovicu za njegovu poetsku novelu 
»Bijednu Maru«. 

Navedena imena predstavljaju u svakom slučaju još širi 
krug revnitelja oko lijepe knjige, sredinu punu pobuda za knji¬ 
ževni rad. Dvojezičnost u pisanju, na latinskomu i na hrvatskomu, 
u puklo renesansno doba poprima kod njih značaj obvezanosti. 
Trojezičnosti međutim još nema. Nema nikakovih sastavaka na 
talijanskom jeziku! T. zv. vulgarni, prostonarodni, svakidašnji 
govor, koji je postao novim književnim jezikom, bijaše, kako za 
Marulića tako i za te njegove suvremenike, samo hrvatski. 

Prvom Marulićevom školom ne samo za određivanje nje¬ 
gove duhovno-religiozne orijentacije i obrazovanja, nego i prvim 
vježbalištem za njegov književni rad u oba jezika, bila su latin¬ 
ska djela velikih svetaca i sredovjekih pjesnika sv. Bernarda 
*slatkorekog« (1090.—1153.) i sv. Bonaventure (1221.—1244.) 
»serafskog naučitelja«. Stojeći pod njihovim idejnim utjecajima 
Marulić je rano, s raskrsnice svoga ideološkog opredjeljivanja, 
Mo zaplovio strujom Bonaventurine osjećajne mistike izmičući 
istančanim umovanjima sredovjeke skolastike. Ta mistika stala 

je da prožimlje sve, što mu u početku bijahu dali od njega marno 
i s mnogo ljubavi proučavani latinski staroklasici. To ga je uči¬ 
nilo isključivim kršćanskim bogoljubnim piscem. Time se dovoljno 
objašnjava i ona Marulićeva iznenađujuća humanistička osebuj¬ 
nost, koja se očituje posvuda u njegovim brojnim proznim i 
poetskim latinskim djelima. Ranije i jače nego igdje u sredovje- 
koj Italiji odjekuje iz njih nota reakcije na humanistički poga- 
nizam. Paradoks je to, koji pobuđuje pravo čuđenje, da svjetov¬ 
njak, po svom odgoju i naobrazbi i spisateljskim odlikama izrazit 
humanist, za cijeloga svog života samo traži i propovijeda du¬ 
hovnu kršćansku obnovu, preporađanje u Kristu! Kršćanska 
civilizacija tomu je humanistu jača od helenske i rimske: Kršća¬ 
nin je nadvladao Herakla — značenje je njegovu djelcu »Dialo- 
gus de gestis Herculis a Christianis superati«. Njegov »Evange- 
listarium« (Mleci, 1501.) — razmatranja o vjeri, nadanju i lju¬ 
bavi — prvo među ostalim njegovim latinskim djelima, po svom 
velikom uspjehu u Evropi pretpostavlja čestito življenje filozof¬ 
skoj mudrosti, a govorničkoj vještini ozbiljnu misaonost, kod 
pjesnika napose ćudorednost i neporočnost pjesničkoj slavi. Ra¬ 
dije dobrota bez učenosti, nego učenost bez dobrote — srž je te 
njegove asketske nauke. Od sedam knjiga toga »Evanđelistara« 
četiri zadnje raspravljaju u vezi sa spolnom ljubavi o pitanjima 
bračnog života, o odgoju djece i djevičanstvu. Djelo je doživjelo 
sedam izdanja i bilo prevedeno na četiri glavna romanska i na 
njemački jezik. 

Slične religiozne težnje zastupaju i druga njegova latinska 
djela: »De institutione bene beateque vivendi« (Mleci, 1506.) daju 
naputke za dobar život po primjerima svetaca. Prava je to enci¬ 
klopedija moralnih nauka, probranih iz grčkih i latinskih pisaca, 
iz crkvene historije i života svetaca. Što u XVI. što u XVII. sto¬ 
ljeću djelo je bilo preštampano dvadeset puta. »Quinquaginta 
parabolae« (Mleci, 1510.?) sadrže pedeset po Sv. Pismu obrađenih 
priča. »Davidiados libri XIV« — Daviđiada u 12 pjevanja, od 
kojih se sačuvalo samo prvo, ide po svom duhu i sadržaju, ako 
ne po obliku, prije u sredovjeku latinskokršćansku, nego u 
humanističku književnost. Svojim izrazitim aktivitetnim suprot¬ 

stavljanjem sva ta djela kao da su preteče reformatorskog doba. 
Tim reformatorskim duhom najviše je prožeto Marulićevo peto 
latinsko djelo »De humilitate et gloria Christi« (Mleci, 1519.) — 
o poniznosti i slavi Isusovoj. Tu pisac oštro udara na pokvareni 
svijet iznoseći u vrlo tamnim slikama život crkvenih poglavica,, 
tu proročki vapi za duhovnom obnovom višeg i nižeg svećenstva 
ističući opreku između njihova prijekornog življenja i Kristova* 
života. 

Radi toga svoga vjerskog duha i moralnog sadržaja Marulič: 
nije bio manje usvojio književne i kulturne tekovine klasičnog; 
humanizma. On kuje savršene heksametre kao kakav Vergil, slaže 
lijepe distihe kao Ovid, vješt je latinski stilist kao kakav Cicero- 
nov takmac. I njega strastveno zanosi slavna klasična starina; i; 
njega ona jednako ispunja ljubomornom aktivnošću u istraži¬ 
vanju i tumačenju njezina kulturnog blaga. Sa svojim prijateljem 
Dminom Marulić luta po solinskim ruševinama, čita i prepisuje 
kamene natpise, izdaje ih u zbirci »Inscriptiones Salonitanae anti- 
quae«. To isto radi i za svog boravka u Italiji: proučava natpise 
Rima i drugih talijanskih gradova; tumači ih i izdaje u knjizi »In 
epigrammata priscorum commentarium«. 

Osim obilne proze našlo se i Marulićevih latinskih pjesama 
u rukopisu iz XjVI. stoljeća, koji je pohranjen u knjižnici Sv. 
Marka u Mlecima. Izdata je ta poezija u »Građi za povijest 
književnosti hrvatske« Jug. akademije (sv. 2). Nekoje od tih pje¬ 
sama štampao je Andrija Ciccarelli u svojima »Opuscoli« (Ra- 
gusa, 1811.) 

Velika ljubav za klasičnu davninu ne otuđuje Marulića ni¬ 
malo od krute sadašnjice. I sama ta njegova arheologija aktuelna 
je, upravo aktivistička. Sva njegova latinština stoji u službi 
suvremene stvarnosti. U svojoj poslanici »Epistula ad Hadrianum 
VI« (Rim, 1522.) potiče toga papu, da složi kršćanske vladare 
protiv Osmanlija. Crta mu u tu svrhu tužne prilike svoje domo¬ 
vine pod ognjem i mačem. Odjek su tih tragičkih suvremenih 
događaja i dvije Marulićeve hrvatske pjesme: »Tuženje grada 
Hieruzolima« i »Molitva suprotiva Turkom«. Ta ista rodoljubi- 
v °st od njega traži, da prevede na latinski Dukljaninov ljetopis,. 

onaj hrvatski od Papalića pronađeni prijepis. Svomu prijevodu 
daje naslov »Regum Dalmatiae et Croatiae gesta«, a svrhu tome 
•svom prijevodu označuje riječima: da bi djela naših vladara 
upoznali ne samo oni, koji su vješti našemu jeziku, nego još i 
Latini. 

Marulićev rad na narodnom jeziku, za ono doba sa svakoga 
stajališta plodonosan i utjecajan, a i danas za historiju ove knji¬ 
ževnosti jednako važan, slijedi gotovo iste smjernice njegovih 
latinskih umotvora. Pišući hrvatski on samo sužava univerzalno 
obzorje kršćanskog humanizma na domaće tlo. Daje se na pro¬ 
svjećivanje svoga malenog naroda prema njegovim posebnim 
prilikama. Najprije u vjerskom i socijalnom, a‘potom i u rodo¬ 
ljubnom pravcu. Njegovi prvi pokušaji u kovanju hrvatskih sti¬ 
hova nastaju prevađanjem i prepijevanjem latinskih bogoljubnih 
pjesama. Među prvima su tu prijevodi iz pjesama »Rytmica« sv. 
Bonaventure: »Kontemplacion svetoga križa«, »Slavić« (Philo- 
mena), i razmišljanje »Kako blaženi sv. Bernard dušu bogoljubnu 
potiče na uspomenuće sv. Križa«. Ta ga je crkvena duhovna 
lirika privlačila na mahove u svako doba. Odatle su nastale Ma- 
rulićeve parafraze, prijevodi i samostalni sastavci, među ostalima 
i kod njega oni neminovni koji slave Bogorodicu: pjesma »Od 
začeća« i pjesma »Od uznosenja«. Slagao on iz svoje glave ili 
prevodio iz latinskoga, vrlo je značajno, da se pritom i u prozi 
i u stihu naslanja na stariju crkvenoslovensku ili hrvatskogla- 
goljsku pismenost. Najbolji se dokaz toga njegova književnog 
kontinuiteta ogleda u njegovu Molitveniku, što ga je jamačno u 
starijim godinama složio za svoju sestru koludricu Biru. Taj se 
bogoljubni priručnik, kojemu je Marulic samo redaktor, slaze u 
proznim dijelovima s hrvatskim starijim tekstovima te vrste, a 
razlikuje se od njih po jačem čakavljenju kao i po tome, što su 
»imni« i »pisni«, koji tu dolaze i kojih je na broju sedam, Ma- 
rulićevi stihovani prijevodi iz crkvene himnologije. 

U svom glavnom hrvatskom djelu »Judit«, epu u 6 pjeva¬ 
nja s pjesnički razrađenom biblijskom pripovijesti o udovi Juditi, 
kako pod Betulijom ubi Nabukodonosorova vojvodu Olofema i 
♦oslobodi Izraelce od neprijateljske zavojevačke vojske, sav je 

Marulić: i pjesnik, i humanist literat, i moralist i rodoljub. On 
tu pjeva »po običaju naših začinjavac i jošće po zakonu onih 
starih poet«. Drugim riječima: u koncepciji i kompoziciji slijedi 
zakone klasične poetike, a pjesničku dikciju, formu, jezik i metar 
uzimlje već gotove od domaćih pjesnika, svojih kasnije netragom 
iščezlih književnih prethodnika. Ta dva pjesnička umijeća, staro- 
klasično i novo, hrvatsko, uistinu su primijenjena u cijelom eposu. 
Metar je domaći: tradicionalni dvostrukorimovani dvanaesterac. 
Crtanje Juditine ljepote i erotske strasti Olofemove kao i svih 
epizoda i situacija, koje su s time u vezi, izvedeno je u stilu ta¬ 
dašnje trubadurske poezije, ali i u konvencionalnoj formi hrvat¬ 
ske suvremene erotike. Raskošna ženska toaleta opisana je u svim 
sitnicama bogatstvom čisto narodnih izraza i naziva. Sama epska 
lica prikazana su nasuprot po uzorima klasične i židovske starine. 
Česte i na široko razvedene poredbe podsjećaju napose na kla¬ 
sičnu epiku. U toj dvovrsnoj izvanjštini Marulićeva svjetovnog 
pjesništva duh je svejedno ostao posve nabožan: biblijski i kršćan¬ 
ski. Čak i sama uobičajena invokacija, koju klasici upravljaju 
muzama, upravljena je ovdje Gospodu Bogu. Posve su u skladu 
s tim duhom i namjena i tendencija poema: »Neka je budu ra- 
zumili i oni ki nisu naučni (izučili) knjige latinske aliti dijačke«. 
»I oni« to su svi, to je cio njegov narod, a ne samo obrazovaniji 
pojedinci; narod, koji strahuje između dvije paklene opasnosti: 
od jedne, koja potječe od njegove malovjernosti i duševne razro- 
vanosti, i od druge, koja se na nj obara kao teška pedepsa božja 
za grijehe u najezdi krvoločnog Azijata, koja do temelja ugro¬ 
žava njegovu postojbinu. Primjer Juditin treba da zaprepašte¬ 
nom narodu ojača živu vjeru u Boga, da mu podigne samo¬ 
pouzdanje u vlastitu snagu, da očajnike opaše snagom i juna¬ 
štvom, i eto mu odatle dvostruke pobjede. Ta aktualnost i ta 
suvremenost tendencije izražena je i na samom naslovnom listu 
III. izdanja »Judite« u slici, koja prikazuje bitku između dvije 
vojske: te vojske trebale su da budu izraelska i babilonska, a 
uistinu su — kršćanska i turska! 

Velika aktualnost »Judite« bijaše izazvala u dvije godine tri 
zdanja, sva tri u Mlecima. Prvo priredi god. 1521. Splićanin 

Petar Srićić, drugo u siječnju 1522. Đakomo Di Negri, Tahjanac 
iz Aleksandrije, nastanjen u Dubrovniku; treće izdanje objavi 
te iste godine Jerolim Mirković, knjižar u Zadru. Taj njezin brzi 
publicitet stavlja nas pred zagonetnu okolnost, da je »Judit« ipak. 
ležala u rukopisu ravno 20 godina: u svojoj posveti primanciru 
splitskomu, svome kumu Dujmu Balistriliću, sam pjesnik i z J^y~ 
ljuje, da je njegov epos bio dovršen u korizmeno doba »godisce 
prvo nakon tisuću pet sat« (1501.). Ako možda i nije sve veća 
opasnost od Osmanlija potaknula tako kasno štampanje rukopisa* 
ona je zacijelo pridonijela tako brzoj raširenosti te knjige po ci. 
jelom primorju. Po svojoj znamenitosti i po relativnoj pjesničkoj 
vrijednosti »Judit« je prvi veći proizvod čakavske umjetne knji¬ 
ževnosti. Samim svojim postanjem ona je najstarije poznato i 
prvo čisto pjesničko djelo izašlo u štampi. Ako se još ističe, da 
je Marulić po toj pjesničkoj tvorbi i osnivač hrvatske umjetne 
književnosti, to znači toliko, da je on po slavi i po ugledu kod 
kuće i u inozemstvu njezin prvi veliki predstavnik, onaj koji je 
uzdigao narodni govor na dostojanstvo književnoga jezika i na¬ 
rodnu književnost uveo u kolo evropskih književnosti. 

Oko »Judite« nižu se Marulićevi manje važni, ali za smjer 
i duh njegova pisanja također značajni umotvori. Epska pjesan 
»Historija od Suzane« namijenjena je nevjestama: zagovara bi¬ 
blijskim primjerima uzoran obiteljski život, bez kojega nema ni 
vjerske, ni socijalne ni narodne obnove. Tu je posebno uzeta na 
nišan pohota židovskih svećenika, često nedostojnih »da nose 
popovstvo«. Istom reformatorskom predusretljivošću Marulic 
šiba u pjesničkom djelcu »Dobre nauke« i domaće svjetovno sve¬ 
ćenstvo i tadašnje redovništvo. Proboravivši neko vrijeme u sa¬ 
mostanu Sv. Petra u Nečujmu na Šolti, pjesnik je njihove poroke 
bio upoznao izbliza, i zato je na njih udario jace. Neumoran je 
dalje moralizator u pjesmama »Urehe duhovne«, »Dobri nauci«, 
»Lipo prigovaranje razuma i čovika«, »Svit je tascina«, »Supro- 
tiva slasti od blaga« i dr. I kao da mu nedostaje izvornog rada y 
prevodi još s talijanskoga crkvene drame »Prikazanje sv. Panu- 
cija« od Belcarija i »Skazanje od nevoljnoga dne od suda ognje¬ 
noga« Belcari-Araldija; prerađuje iz glagoljske redakcije otprije 

poznatu viziju »Govorenje sv. Bernarda od duše osujene«. U 
ime morala piše satiru: u pjesmi »Anka satira«, dijalogu između 
djevojke Anke i babe Rade, udara na pokvarenost mlađeg nara¬ 
štaja, od kojega Anka zazire toliko, da ne će da se uda, nego 
radije polazi u manastir. U ime toga istog morala pjesnik navlači 
na svoju navadno mrku ozbiljnost vedrinu nestašne šale i humora: 
njegova »Poklad i Korizma« prikazuje spor između personifici¬ 
ranih poklada i korizme u obliku talijanskih kontrasta, a »Spovid 
Koludric od sedam smrtnih grihov« pruža pokladnu farsu za za¬ 
bavu svećenicima i koludricama, među kojima je bila i pjesnikova 
sestra jedinica. 

»Život sv. Jerolima« i »Nauci sv. Bernarda sestri svojoj«, 
zatim prijevodi »Stumačenje Kata« po sredovjekoj knjizi-mo- 
ralci, na zapadu poznatoj pod naslovom »Disticha moralia Ca- 
tonis«, i prozno djelo »Od naslidovanja Isukrstova«, izrađeno po 
latinskome »De imitatione Christi« Ivana Gersona, odnosno Tome 
•od Kempisa, upotpunjuju Marulićevu dosta bogatu ostavštinu na 
hrvatskom jeziku. Prijevod Gersona-Kempisa iz god. 1500. naj¬ 
starije je od poznatih i datiranih Marulićevih djela, a usto i jedan 
•od najstarijih spomenika hrvatske proze. 

Sva ta djela, i latinska i hrvatska, uzeta zajedno, dokazom su 
Marulićeve vanredne plodnosti i radinosti, a usto i svjedoci nje¬ 
gova enciklopedijskog znanja i svestrane obrazovanosti. Njegova 
osebujna književna pojava našla mu je još za života na Hvaru i 
u Zadru slavitelja i nasljedovača u dominikancu Vinku Priboe- 
viću i u mlađim pjesnicima Petru Hektoroviću, Petru Zoraniću i 
Jurju Barakoviću. U Dubrovniku, koji je po boljoj političkoj 
sudbini već udarao svojim sretnijim inokosnim pravcem, bilo je 
također njegovih štovatelja. U samom Splitu njegovi su nasta¬ 
vljači u hrvatskoj i latinskoj poeziji već spomenuti mlađi suvre¬ 
menici Splićani, kojima se djela, uz rijetke izuzetke, nisu saču¬ 
vala. Zahvaljujući nešto kasnijim zbornicima duhovne poezije, 
nadasve Lucijevu »Vrtlu«, preostale su pošteđene od zuba vre¬ 
mena njihove stihovane hvale Bogorodici: »Pisan Gospoji blaže¬ 
noj« Nikole Matulića-Albertija, »U hvalu i uzvišenje B. D. M.« 
Franje Bogavčića, »O slavna priliko Dive« Jere Martinčića i pri- 

jevod Petrarkine kancone Gospi Franje Božićevića-Natalisa. U 
svojoj zbirci duhovne poezije, koja je do nas doprla samo frag¬ 
mentarno, njihov sumještanin Alojzije Baffo prepisivao je uz 
Marulićeve i njihove pjesme. Splitski kanonik Marko Dumanić- 
Bumaneo sastavljajući potkraj XVII. stoljeća svoje latinsko hi- 
storijsko-bibliografsko djelo »Synopsis virorum illustrium Spala- 
tensium« imao je još pred sobom njihova hrvatska i latinska 
djela. Njemu su bile poznate i epske pjesme prethodnog pje¬ 
sničkog pokoljenja, jer se u biografiji kliskog junaka Ivana Ma- 
tulića-Albertija slaveći njegovu smrt u borbi s Turcima pod 
Klisom g. 1596. pozivlje i na pjesnike, koji su ga tu i tamo slavili 
u svojim »ilirskim (hrvatskim) pjesmama«. 

Da je i umjetnička kultura uz književnu u splitskom gra¬ 
đanstvu bila na suvremenoj evropskoj visini, potvrđuje to uz 
nešto raniju Marulićevu pojavu i jedan predstavnik internacio¬ 
nalne umjetnosti: zborovođa i glazbenik Ivan Lukacic, rodom iz 
Šibenika. Bio je kroz mnogo godina gvardijan splitskoga fra¬ 
njevačkoga samostana. Rodio se oko god. 1574. Prema tome se 
nalazio u cvijetu mladosti, kada je umro proslavljeni crkveni 
glazbenik Palestrina (1594.), a bio je gotovo vršnjak glasovitih 
muzičara Monteverdija, Freskobaldija i Schiitza. Kakovih 30 go¬ 
dina upravljao je u Splitu crkvenom glazbom kao kapelnik stolne 
crkve. Umro je god. 1648. i bio sahranjen gdje i Marulić, u crkvi 
Sv. Franje. God. 1620. izdate su u Mlecima kod nakladnika Ja¬ 
kova Finetti uz latinski tekst njegove »Sacrae cantiones« — zbirka 
»moteta« za više glasova. To je prvo kod nas poznato i izdato 
muzičko djelo ranog baroka poslije Četiri četveroglasna madri¬ 
gala, koja je god. 1550. napisao i izdao Andrija Patricij (Petrić) 
s otoka Cresa, sumještanin glasovitog filozofa Franje Petrica- 
Patricija . Djelo je sačuvano samo u jednom primjerku i nalazi 
se danas u Državnoj biblioteci u Berlinu. Prikazano je splitskom 
nadbiskupu Sforzi-Ponzoniju, nasljedniku Markantuna De Domi- 
nisa, velikog zagovarača glagoljice. Ti Lukačićevi »moteti« posve 
su suvremeni: označuju prijelaz od renesansnog polifoničkog' 
muzikalnog stila na barokni monodijski individualno-ekspresivni 
motetski stil. 

Splitski vlastelin i učitelj Matej Alberti iz posljednjih dece¬ 
nija XVI. i prvih decenija XVII. stoljeća dokazuje jednim svo¬ 
jim »Oficijem«, da je Marulićeva književna tradicija sa svim 
onim, što je njoj prethodilo, u Splitu i dalje ustrajno živjela, ali 
ujedno i priznaje sa žaljenjem, da je dalji književni rad u Dal¬ 
maciji ograničen samo na Dubrovnik. U njegovu »Oficiju B. 
Marije«, izdatom god. 1617. u Mlecima, naslovni je list iskićen 
likom sv. Jerolima s natpisom u glagoljici i likom sv. Ćirila s ći¬ 
rilskim natpisom, pa likovima sv. Dujma i sv. Blaža s natpisima 
u latinici. Simbolički je dakle tu izražena idejna veza glagoljice 
i ćirilice prema davnoj tradiciji, da je prvu iznašao sv. Jerolim, 
a drugu sv. Giril, a jednako po gradskim patronima Splita i Du¬ 
brovnika istaknuta je i veza latiničke umjetne književnosti 
splitske i dubrovačke. Ta se veza očituje i u miješanju čakavštine 
i štokavštine s crkvenim jezikom. Predgovor molitvenika sadrži 
posvetu »prisvitloj i priuzvišenoj gospodi dubrovačkoj«, izraža¬ 
vajući želju, da se »prisvitli i od starine slovući Dubrovnik«, 
kada već nema osim njega »slovinski narod svoga jezika gospode«, 
uzdrži »do končanja svita« u svom gospodstvu »za vičnu slavu 
i diku svega našega slovinskoga jezika«. Značajna je tu i pri¬ 
mjedba, nekoliko godina prije Gundulićeva polonofilstva u 
»Osmanu«, da i Poljaci imaju kralja svoga roda, »s česa imamo 
da se što većma podičimo«; ali Alberti ju oni »kao da nisu od 
naših«, jer naše riječi »lome i prigrizaju«! 9 ) 

Poslije Albertija, kada je dubrovačka poezija bila već do¬ 
spjela do vrhunca svoga bujnog razvitka, javlja se u Splitu 
jerolim Kavanjanin (1645.—1714.), jedan jedini poznatiji pjesnik 
poslije Marulića, gotovo 200 godina mlađi od njega. I on je ple¬ 
mić, i podrijetlom je čak iz Italije, đak padovanskog sveučilišta i 
doktor prava; ali je i u ono poodmaklo doba mletačke vladavine 
već toliko srastao sa zemljom i s njezinim narodom, da se otvo¬ 
reno diči svojim hrvatstvom i slovinstvom, i da, pored ljubavi 

9 ) Trideset i pet godina (1582) prije Albertijeva izdanja objavi splitski 
svećenik Lehsandar Komulović (Comuleo) svoj »Nauk krstijanski«, u kojemu, 
povodeći se također za Jerolimskom tradicijom, slavi sv. Jerolima kao »kru- 
nu > čast i diku naroda i jezika našega«. 

za cijelu Dalmaciju, ispoljava i duboko slavensko osjećanje. S te 
svoje patriotske gorljivosti zamjera Trogiraninu Lučiću, što u 
svojoj povijesti ne cijeni dovoljno Dukljaninov ljetopis i Maru- 
lićev latinski prijevod. Kavanjinovo golemo pjesničko djelo u 30 
pjevanja s 32658 stihova, kraće nazvano »Bogatstvo i uboštvo«, 
u doba već dovršene protivreformacije nastavlja davno prekinutu 
književnu tradiciju u Splitu. S mnogo dobre volje, ali s malo 
pjesničkog dara, isukan je u osmercima taj dosad opsegom naj¬ 
veći naš poeni. Predmet mu je samo po naslovu biblijska priča 
o raskošnom bogatašu »Epulonu« i siromašnom Lazaru u reli¬ 
giozno didaktičnom duhu, a u stvari je to dokono pričanje o sve¬ 
mu i svačemu, bez ugrijane mašte i umjetničkog osjećaja, toliko 
razvedeno ponajviše u dosadnim i hrapavim stihovima, mada 
su Kavanjinu u poeziji bili uzorom uz ostale Dubrovčane i Gun- 
dulić i Ignacije Đorđić. Tu slabu pjesničku stranu spašava do¬ 
nekle pjesnikov pokrajinski patriotizam: nema grada, nema zna¬ 
menitijeg suvremenika u Dalmaciji, koga Jerolim ne bi htio da 
proslavi ili barem spomene u nekoliko riječi. Taj njegov uži ali 
dovoljno iskreni patriotizam katkada se penje do panslavističkih 
magla, slaveći u ruskom caru Petru Velikomu budućeg zatornika 
turske sile, kako je negda Gundulić slavio Vladislava poljskoga. 
U svakom slučaju nedostatak čiste poezije i pjesničkog umijeća 
nadomješten je vrijednošću povijesne građe, vazda korisne za 
proučavanje društvenih, kulturnih i političkih prilika pjesnikova 
doba. Živući u svom zaseoku kod Splita, nakon svoje javne službe 
biskupskog odvjetnika i gradskog suca, taj vrlo ugledni i bogati 
plemić — treba mu priznati — odužio se, koliko je znao i umio, 
književnim i prosvjetnim potrebama svojega naroda. 

Pod Kavanjinove stare dane bila je u Splitu osnovana oko 
g. 1700. književna akademija, nazvana »ilirička iliti slovinska«. 
Pored Kavanjina bili su njezini istaknuti članovi kanonik Ivan 
Dražić, Petar Macukat i Ivan Petar Marchi. koji je i spominje 
u svojoj knjižici »Misli krstjanske« iz g. 1704. U tom je kolu 
Dražić najviše uznastojao oko štokavizacije književnoga jezika u 
Splitu, u tu je svrhu polazio u Dubrovnik i postao članom tamo¬ 
šnje akademije Ispraznih (Dangubnih). Na taj je način dubro¬ 


vačka književna republika sa svojom već izgrađenom štokavšti- 
nom vraćala zajam najstarijem književnom središtu čakavske 
Dalmacije. 

Sagrađen na uskom prostoru, na ostrvcu u tjesnacu između 
kopna i otoka Giova, nedaleko od Splita, ali svojim postankom 
mnogo stariji od njega, Trogir je grad velike kulturne prošlosti, 
s mnoštvom njezinih svjedoka, brojnih drevnih spomenika. U ne¬ 
gdašnjem velikom broju crkava, od kojih su nekoje propale, a 
nekoje sasvim zapuštene, ističu se svojom starinom Sv. Nikola iz 
XI. stoljeća sa samostanom duvna benediktinka, zatim Sv. Bar¬ 
bara, negda Sv. Martin, iz XII. stoljeća. Jednoć stolna, a sada 
zborna crkva Sv. Lovrinca, kasnije Sv. Ivana, monumentalna 
zgrada s velikim zvonikom iz prve polovice XIII. stoljeća, izve¬ 
dena u romanskom slogu na tri broda, s prekrasnim Radovanovim 
portalom, s glavnim mramornim oltarom pod*' baldakinom na 
četiri stupa, s grobom Mladena III. Šubića, koji je u latinskom 
natpisu nazvan »štitom Hrvata«, i s toliko drugog umjetničkog i 
historijskog blaga, najveličanstveniji je graditeljski spomenik u 
cijeloj Dalmaciji. 

U Trogiru je bilo odavna i bogatih arhiva i uređenih knjiž¬ 
nica. Kod plemićke porodice Garanjin sačuvao se između drugih 
dragocjenosti i jedan, možda jedini, prijepis historije Tome Spli¬ 
ćanina, t. zv. »codex Traguriensis«. U njemu je jedno Tomino 
poglavlje bilo prošireno od nepoznata pisca dodatkom o miru i 
sporazumu, koji su Hrvati uglavili s madžarskim kraljem Kolo- 
manom (»Oualiter et cum quo pacto dederunt se Croatae regi 
Hnngariae«), U jednom trogirskom arhivu pronašla se još god. 
1650. znamenita Trimalkionova Večera , »Coena Trimalchionis«, 
jedva i fragmentarno do tada poznata i u samoj Italiji. Oko 
autentičnosti te rukopisne knjige humanisti su na Zapadu vodili 
bučne rasprave i žučne polemike, dok se na koncu nije utvrdilo 
i priznalo, da je to u izvornom obliku najbolje sačuvano Petro- 
ttijevo satiričko djelo. 

Očit je dokaz velikog zanimanja u Trogiru i za prvu splitsku 
če uopće dalmatinsku narodnu književnost već spomenuti »Vrtal« 

Petra Lučića, pisan g. 1573.—1595. Prema pobožnoj sadrzini 
gotovo svih u njemu sabranih pjesama taj kodeks je pjesnička 
antologija duhovnoga štiva, a bio je namijenjen trogirskim 
duvnama. Prepisane su tu gotovo sve Marulićeve hrvatske pje¬ 
sme osim »Judite«; zatim nekoji pjesnički sastavci Marulićevih 
nastavljača, Nikole Matulića, Jere Martinčića i Frana Bogavčića*. 
Od Dubrovčana su tu zastupani Šiško Menčetić, N. Dimitrovic,. 
Mavro Vetranović, Kabožić i Nataljević, ali u počakavljenom 
obliku. U tom primorskom pjesničkom zboru našao je svoje mje¬ 
sto i Šibenčanin Petar Divnić, a ima i po koja izvorna pjesma 
samog antologičara Petra. On se rodio oko g. 1550., a umro je 
1614., kada je njegov sin Ivan, glasoviti historik, jedva navršavao 
desetu godinu života. 

Drugi trogirski zbornik, važan također za Marulićevu du¬ 
hovnu liriku, nastao je oko g. 1615., a pisao ga je od veće česti 
Ivan Lulić . * 

Najstariji je hrvatski pisac iz Trogira onaj Marko Andriolić^ 
koji je, kako je već spomenuto, priredio treće izdanje Bernardi- 
nova Lekcionara davši mu naslov »Pistule i Evan’jelija po vse 
godišće harvackim jezikom stumačena« (Mleci, 1586.). On je osim 
toga preveo s talijanskoga »za dicu i ostale harvackoga jezika« 
i katekizam Augustina |Valijera, te ga štampao u Mlecima god. 
1585. pod natpisom: »Nauk katoličaski od svete vire i od života 
kršćanskoga«. Trogirski biskup Ivan Vidovit (t 1721.), rodom 
Šibenčanin, autor je nedovršene pjesme, nastale pod dojmom vi¬ 
jesti o pripremama Karla III. na pohod u Španiju (god. 1704.)- 
Tu se kaže, da je pjesmu složio »pjevaoc Milolavić u pohvalu 
prisvitle gospode bosanske s vilama u hladišću pod jelom uz frulu 
pjevajući«. Fragmenat je u desetercu, u čakavštini koja se po¬ 
malo miješa s jekavštinom, a značajna je i njezina idejna strana, 
jer je u opreci sa službenom politikom rimske kurije, pa ga zato 
ovdje i spominjemo. 

Što u Trogiru nije bilo, uz toliko njegovo kulturno blago i 
u tako povoljnoj sredini, i znatnijega književnog rađa na hrvat¬ 
skom jeziku, uzrok se možda nalazi u većoj sklonosti njegovih 
umnika za historijsku nauku. Kao drugdje na Zapadu, ta je sklo¬ 

n ost i njih poticala, da se u obrađivanju historijske građe, koja 
je od općenitijega, svjetskog interesa, radije služe latinskim i 
talijanskim jezikom. Tako je i najveći hrvatski historik starijega 
doba i začetnik hrvatske kritičke historiografije, trogirski plemić 
[van Lucius (tal. Lučio, hrv. Lučić, rođen u Trogiru g. 1604., a 
umro u Rimu g. 1679.), pisao samo na ta dva jezika. Njegovo 
djelo na latinskome »De regno Dalmatiae et Croatiae libris sex« 
(Amsterdam, 1666.), napisano u dobrovoljnom izgnanstvu, uza svu 
autorovu venetofobiju izrađeno je s velikom oštroumnošću, tri¬ 
jeznošću i kritičnošću i objektivnim promatranjem povijesnih do¬ 
gađaja. U Dodatku se tu navode i upotrijebljeni izvori, na prvom 
mjestu Dukljaninov ljetopis kao najstariji, a štampan je tu i onaj 
Marulićev latinski prijevod; ali Lučić za svoja izlaganja ne 
usvaja iz toga izvora nigdje ništa, što mu se činilo nejasno ili 
s kojegagod razloga nepouzdano. Lučićevo su drugo vrijedno 
djelo njegove »Historijske uspomene o Trogiru« (Memorie sto- 
riche di Tragurio, ora detto Trau«). Napisao ih je na talijanskom 
jeziku, i u toj formi obradio političku i kulturnu historiju grada 
Trogira od najstarijih vremena do polovine XVI. stoljeća osvr¬ 
ćući se prigodno i na ostalu Dalmaciju, a posebno na susjedne 
gradove Split i Šibenik. 

Grad Šibenik, nešto udaljeniji od Trogira nego Trogir od 
Splita, upotpunjuje komunsku trijadu u književno-kulturnom ži¬ 
votu srednje, kopnene, Dalmacije XVI. i XVII. stoljeća. Po 
svom hrvatskom postanju neromansko naselje, Šibenik se ističe 
još za narodne dinastije kao mjesto svečanih prigodnih čina. 
Kralj Petar Krešimir izdaje god. 1066. povlastice samostanu Sv. 
Marije u nazočnosti svojih biskupa; kralj Zvonimir u njemu sud 
sudi; tu Stjepan III. boravi za trajanja narodnog sabora. Blago¬ 
stanjem i ugledom grad je cvao i pod mletačkom vladom. Bio je 
prvi među dalmatinskim komunama, koji je kovao svoj vlastiti 
novac. U XV. stoljeću počela je da se gradi njegova veličan¬ 
stvena katedrala Sv. Jakova, uz trogirsku najljepša u Dalmaciji, 
raskošno ukrašena kiparskim, rezbarskim i slikarskim umjetni¬ 
nama. Na njezinu izgrađivanju, koje je trajalo 120 godina, izmi¬ 
jenilo se nekoliko majstora. Najznamenitiji su među njima: 

Antun Mlečanin, Juraj Matijević Zadranin i Nikola Fjorentinac. 
Oko Matijevića se obrazovala odlična graditeljska i kiparska 
škola, koja je po nekojim svojim odlikama utjecala i na razvitak 
svjetske arhitekture, a kod kuće dala vrijedne majstore Pokraj- 
čića, Pusica, Stojislavića i dr. Na glasu su u Šibeniku i crkva i 
samostan Sv. Frane iz XIII. stoljeća; nadalje crkva i samostan 
Sv. Dominika iz XIV. stoljeća. Arhiv i knjižnica franjevačkog 
samostana posjeduju među ostalim vrijednim stvarima i latinski 
kodeks iz X. ili XI. stoljeća, knjigu himna u karolinškoj minu- 
skuli s muzičkim notama. 

Već u rano doba renesanse javlja se u Šibeniku prvi huma¬ 
nist Juraj Šižgorić (Sisgoreus), latinski pisac i pjesnik, kojemu ni 
književni odgoj u latinštini ni humanistički zanos nisu ohladili 
ljubavi spram jezika i naroda, iz kojega bijaše potekao. Čisto na¬ 
rodna sredina njegove kolijevke unosi svoju posebnu notu u nje¬ 
govu humanističku naobrazbu, odvajajući ga od zabluda i nastra¬ 
nosti, u koje upadaju prvi dubrovački humanisti. Dok se oni 
onamo, kako ćemo vidjeti, otuđuju realnosti i svojoj okolini 
uzdišući za kviritima i prezirući »ilirski« rod i jezik, dotle je 
Šižgorić i u latinskome ruhu ostao slavitelj narodnih pjesama i 
narodnih običaja. Njegovo geografsko folklorističko djelo »De 
situ Illyriae et civitate Sibenici« (god. 1487.) sadrži pored osta¬ 
loga vrlo zanimljivo poglavlje o narodnim pjesmama, koje se 
pjevaju u svatovima, u kolu, pri mrtvačkom sprovodu, kad se 
tiješti ulje, kad se vrše poljski radovi, ili kada zaljubljena mla¬ 
dost iskazuje svoju ljubav odabranoj ženi. U toj poeziji šibenski 
humanist nalazi toliko slasti i ljepote, da mu ona ne zaostaje ni 
za najboljem staroklasičnom umjetnom poezijom. Narodne mu 
poslovice isto tako sadrže toliko oštroumlja, koliko ga nema ni u 
Solonovim zakonima. To neobično slavljenje narodne poezije u 
jeku humanizma dokazom je, da je Šižgorić imao široko shvaća¬ 
nje istinske poezije; a da je bio i rođen pjesnik, svjedoče njegove 
latinske elegije i ode (»Elegiae et carmina«, Mleci 1477.) i veliko 
priznanje, koje su mu bile stekle u Italiji, i o kome s ponosom 
govori njegov sunarodnjak Marulić u jednom svom pismu, koje 
se nalazi u tom izdanju. Za proučavanje narodne umjetne poezije 

u Dalmaciji onoga doba bila bi zaista velika sreća, da je Šižgorić 
i sabrao i zapisao to narodno blago, kada nije već pjesnikovao 
i na narodnom jeziku. Ali već na početku XVI. stoljeća huma¬ 
nističke će muze početi i ovdje uzmicati pred narodnim vilama. 
Ove su u kolo hrvatskih glagoljskih književnika bile uvele fra¬ 
njevca Š. Glavića (t 1564), produživača rada Š. Klimantovića. 
Stopama nasljedovača Marulićeve poezije išao je Petar Divnić. 
autor hrvatske pjesme »U pohvalu od grada Šibenika« i nekolikih 
pjesama duhovne lirike. Nešto drugačije bijaše s prozom. Dinko 
Zavorović-Zavoreo (r. oko 1540.) u svom povijesnom spisu o Ši¬ 
beniku, od koga mu se sačuvao samo prvi dio, i u svojoj povijesti 
Dalmacije od ne baš velike vrijednosti, služi se samo talijanskim 
jezikom. Njegov stariji, ali mnogo glasovitiji suvremenik Antun 
Vrančić (Verantius, 1504—1573), pozniji ugarski primas i poznati 
diplomat, služio se samo latinštinom. Boraveći ponajviše u tu¬ 
đini, Vrančić se proslavio različnim geografskim i historijskim 
djelima, koja imaju i danas veliku vrijednost. Sudeći po jednoj 
»Molitvi«, uvrštenoj u »Nauku kršćanskom« njegova sumješta- 
nina Mrnavića, bio je počeo da piše u svom materinskom jeziku. 
Mnogo više je dap na hrvatskom nećak Antunov Fausto Vrančić 
(1551—1617), biskup čanadski, a poslije barnabita u Rimu, sa¬ 
stavljač latinskoga rječnika od pet jezika (latinskoga, talijan¬ 
skoga, njemačkoga, »dalmatinskoga« i madžarskoga — izdatog 
u Mlecima 1595). U dodatku je toga rječnika i nizac »dalmatin¬ 
skih riječi, koje sebi prisvojiše Ugri«. Biografsko djelo »Život 
nekoliko izabranih divic« napisano je hrvatski. Da li je na tom 
jeziku bila sastavljena i njegova povijest Dalmacije, ne zna se, 
jer mu je, kad je umro, metnuše u lijes i zakopaše s njim prema 
njegovoj želji. Književno je djelovao i otac Faustov, a brat 
Antunov Mise Vrančić (1507—1571). Njegovi prijepisi pjesama 
dalmatinskih pjesnika sačinjavaju t. zv. Šibensku pjesmaricu, u 
kojoj je i počakavljena Vetranovićeva pjesma »Prilika od žedna 
jelina«. 

Razglašen je više od svih, iako nije bio najvredniji, Ivan 
Tomko Mrnavić (1580—1639). Podrijetlom Bošnjak, bio je naj¬ 
prije šibenski kanonik i profesor seminara, a potom bosanski 

naslovni biskup, papin poslanik i najzad kanonik^ vikar zagre¬ 
bačke stolne crkve i carski tajni savjetnik. Pročuo se najviše 
svojom obrazovanošću i mnogostrukim književnim radom, kojemu 
su suvremenici bili udarili odviše visoku cijenu, ali je ona ka¬ 
snijom revizijom opala do niskog stepena. Mrnavic se ponajprije 
svojim kasnijim biografima razotkrio kao vrlo slavicna i často¬ 
hlepna ličnost, u neku ruku kao književni pustolov. Često je po¬ 
lazio u Rim. Tu se dugo zadržavao uzalud nastojeći, da se njemu 
kao dobrom poznavaocu staroslovenštine i glagoljice povjeri 
izdanje glagoljskih liturgijskih knjiga. Izjalovila mu se bijaše i 
nada, da postane šibenskim biskupom, jer nije bio po ćudi m 
mletačkoj vladi radi svoga pristajanja uz Isusovce. Svejedno 
Ivan Tomko bijaše neumoran u nastojanju, da na svaki način 
proslavi svoje ime. Dokazivao je cak i knezevsko podrijetlo svoje 
porodice mnogim ispravama iz područja historije i genealogije; 
ali se s vremenom utvrdilo, da su to bile samo njegove grube 
krivotvorine. Njegova je krivotvorina i »Život Justinijana«, na¬ 
pisan tobože od careva pouzdanika Teofila glagoljicom, a imao 
je da posluži kao tobožnji dokaz Justinijanova slavenskog pod¬ 
rijetla. Mrnavićeva je krivotvorina i psaltir popa Nikole Rablja¬ 
nina, što ga je on tobože god. 1222. prepisao iz starijega predloška 
čak iz vremena sv. Jerolima. Njegov latinski životopis bana Peti a 
Berislavića, što je bio izdat u Mlecima god. 1620., prost je pla¬ 
gijat rukopisnog djela Antuna [Vrancica »Vita Petri Berislavi«. 

i 

Od njegovih hrvatskih djela štampana su četiri: »Život Mar- 
garite BI. Divice« (Mleci, 1613); »Život Magdalene« (Rim, 1626), 
složen u stihovima, a protkan i rodoljubnim custvima radosti 
spram sreće njegove domovine i žalosti spram njezina ropstva; 
»Istumačenje obilnije nauka kršćanskoga« (Rim, 1627), u kom 
se nalazi i pjesma »Potuženje pokornika radi smrti Isusove«; 
napokon radi svojih veza s čakavskom poezijom najvažnije nje¬ 
govo četvrto djelo »Osmanščica« (Rim, 1631). To je izvorna tra¬ 
gedija u rimovanim dvanaestercima, više povijest nego drama, 
bez invencije, bez radnje i bez iskre poezije, važna samo po svom 
predmetu, onom istom suvremenom događaju, što ga je i Gun- 


<dulić obradio u svom »Osmanu«, mada je inače ta sadržajna veza 
između tragedije i eposa puka slučajnost. 

Osim Mrnavićevih stihova (u »Osmanščici« ih ima ravno 
5600!) veliku ljubav za čakavsku poeziju u Šibeniku dokazuje i 
pjesma »Ženska slava« (1643) Šibenčanina Janka Armolušića, 
velikog slavitelja žena. Bijaše nastala kao reakcija na satiru »Od 
privare i zle naravi ženske« Bračanina Ivana Ivaniševića, o ko¬ 
jemu će biti kasnije govora. Osim protesta i ogorčenja među 
ženama na Braču i izvan Brača Ivanišević je bio izazvao u obranu 
krasnog spola eto i šibenskog pjesnika, pa kako je kuditelj žena 
bio udario u jednu skrajnost, tako je ovaj šibenski hvalitelj uda¬ 
rio u drugu, braneći sve žene, zle i dobre, počevši od Eve. 

Da su proizvodi čakavske knjige imali i svoju šibensku pu¬ 
bliku, isto tako među plemićima kao i među pučanima, potvrđuju 
vijesti iz gradske kronike. Koludrice sv. Spasa davale su god. 
1615. u Šibeniku predstavu (skazanje) »Sv. tri kralja«. Glumice 
su bile same koludrice plemićke krvi, a predstavljale su u na¬ 
zočnosti svoje rodbine, i bile su odjevene »alla croata«. Kada je 
biskup poradi jedne male svađe, koja bijaše nastala tom prigo- 
gom, zametnuo protiv koludrica disciplinski postupak, opatica se 
opravdavala dokazujući, da je to prikazivanje, kao i ranija, bilo 
pobožno i sveto, o čemu da će i sam biskup moći da se uvjeri, kada 
mu bude predočen tekst skazanja: »liibretto in schiavo«. 

Šibeniku pripada slava i zato, što je dao više Splitu nego 
sebi prvog našeg do danas poznatog kompozitora Ivana Lukačića. 
kojega smo već spomenuli u odsječku o splitskoj književnosti. 

2. Književnost na Hvaru i na susjednim otocima 

Dva glavna mjesta na otoku Hvaru, Starigrad i Hvar, koji 
’se negda nazivao i Novigrad, i to za razliku od prvoga starijega, 
koji je u doba grčke kolonizacije upravo i nosio to staro grčko 
ime Pharos, rodiše potkraj XV. stoljeća dva znamenita pjesnika: 
Hvar dvije godine starijega Hanibala Lučića, a Starigrad Petra 
Hektorovića. Obojica su patriciji, koljenovići; obojica vrlo zna¬ 
čajne i osebujne književničke pojave, te prema starijemu Mani¬ 
ju bilježe snažan i važan književni napredak. 

Hanibal Lučić (1485—1553), sudac hvarske komune i njezin, 
advokat, za cijelog života neženja, posjednik zimske palače u 
gradu i ljetnikovca na periferiji, a i mnogih drugih nekretnih 
dobara tu i u Starigradu i na Visu, proživio je dosta burne godine 
u jednom od najnemirnijih i najnevoljnijih odsjecaka hvarske 
povijesti. Previše osiljeno plemstvo, onda još u velikom blago¬ 
stanju, predstavljalo je na otoku oligarhijsku upravu s velikim 
vijećem u Starigradu, u kojemu je bilo zastupano 38 hvarskih 
plemićkih porodica. Mletačka aristokratska republika, dobivši 
otok god. 1420., štitila je te povlaštenike preko svoga kneza 
(konta) — namjesnika, kasnije providura, jer su joj s političkih 
razloga kao poduporanj vlasti bili mnogo pocudniji. Radi toga 
je ona i trpjela svaku njihovu tlaku i nasilje nad hvarskim kme¬ 
tovima. Teška i dugotrajna trvenja između tlačitelja i tlačenika 
dovedoše god. 1510. i god. 1514. do otvorenih buna, a od ovih 
do paljenja i razaranja plemićkih dvorova i do pustošenja vla- 
steoskih imanja. Krvoprolića i pokolji plemića izazvase najzad 
prijeko suđenje, kojim je providur Capello, kaznivši okrutno 
pučke kolovođe, jedva primirio otok. Taj građanski rat bijaše 
ipak donio kmetskom staležu i znatne političke koristi: pučani se 
konačno izmiriše s plemićima i nagodiše dotle, da su poslije mogli 
braniti svoje interese u pučkoj skupštini (kongregi), koja je tako 
postala ravnopravnom s plemićkim vijećem. 

Za tih socijalnih oluja stradavaše i Lucićeva porodica. Ha¬ 
nibal je kao i mnogi drugi plemići, koji su pred bijesom pučana 
bježali kojekuda, a najviše u susjedne gradove, morao da seli 
s otoka, te se neko vrijeme sklanjao u Trogiru. Poslije tih pre- 
vratnih događaja udari na Hvar u dva navrata kužna pošast 
(1519, 1529), a za tursko-mletačkog rata (1537—1540) zaređaše 
i turski napadaji na hvarske obale. Sve te nevolje skupa, ispunja¬ 
jući strahom i čemerom i onako izmučeno otočno stanovništvo, 
odraziše se duboko u pjesnikovu životu davši posve oprečan 
pravac svjetovnim raspoloženjima njegove mladosti. Dok je nje¬ 
gov prvi, mladenački period vedar i nasmijan, drugi se s preva- 
ljenom tridesetom, prikazuje već mrko uozbiljen, gotovo pokaje 
nički i trajno zabrinut. 

Prva je posljedica toga obrata kod Lučića bila ta, da je 
podvrgao strogoj reviziji pustopašnu i prpošnu erotiku iz mladih 
raskalašenih godina. Trijebljenjem i uništavanjem nepoćudnih, 
pjesama njegove se »Pjesni ljuvene« svedoše na neznatan broj 
od 22 pomilovane. Toj lirici su ugledi talijanski petrarkisti, u 
prvom redu Bembo i Ariosto; ali ona nastavlja i na splitsku, nešto 
stariju, Marulićevu, i na dubrovačku, poimence Držićevu liriku. 
Nesumnjive su i njezine veze s narodnom poezijom, kako se to 
javljalo i kod prvih talijanskih pjesnika XV. stoljeća, odgojenih 
u humanističkoj školi. 

I Lučić je bio pravi gojenac raširenog humanizma. Hvar je 
već tada imao svoju dobro uređenu humanističku školu s pročel¬ 
nikom Jerolimom Brtučevićem, Lucićevim prijateljem, također 
uvaženim književnikom. Nekoji njihovi vršnjaci sumještani ističu 
se i u tuđini svojim humanističkim znanjem i rijetkom učenošću.. 
Dvojica od njih, Cassio i Paladinić, odani latinštini, rektori su 
pravne škole u Padovi. Hanibal je međutim i u općenju i u knji¬ 
ževnoj praksi obožavalac samo svoga materinskog jezika. Samo 
na tome jeziku slaže izvorne pjesme, a tuđe, latinske i talijanske, 
prerađuje, nasljeduje i prevodi također na svoj. Ovidijeva He- 
roida »Pariš Heleni« njegov je, poslije talijanskoga, najstariji 
prijevod što ga poznaju evropski jezici. Pišući poslanicu svomu 
prijatelju Splićaninu Jeri Martinčiću, pozivlje ga, da mu na nju 
odgovori drugom hrvatskom: ističe mu, da je to i želja rektora 
Brtučevića, njihova zajedničkog prijatelja, onoga koji svagdje i 
uvijek, bilo da pjeva ili piše, bilo da na sudu brani ili u vijeću 
svjetuje, upotrebljava samo svoju hrvaštinu. 

U tome svom živom osjećanju za sve što je narodno i dično y 
Lučić slavi, mada je mletački podanik, i republiku dubrovačku. 
Njemu, aristokratu, ona predstavlja i politički ideal državnoga 
uređenja. Njegova pjesma »U pohvalu grada Dubrovnika« za¬ 
nosna je himna toj, kako s ponosom ističe, slavi i časti našega 
jezika. Dubrovački su književnici njegovi veliki prijatelji: 
s njima dopisuje, tamo hodočasti pod stare dane, a u onoj svojoj 
Pohvalnici, ne osjećajući se još doraslim za veće hvale, obećava 
da će uz bolju spremu i jednim većim djelom proslaviti Dubrov¬ 
nik, ako mu igda Bog »otvori jači glas«. 

To dato obećanje Lučić doskora i iskupi dramom »Robinja«, 
i tako prvi od svih naših književnika proslavi s pozornice repu¬ 
bliku sv. Vlaha. Evo po čemu, s obzirom na sadržaj drame: 
Kćerka bana Vlaska, a unuka Blaža Majera, poslije pogibije 
svoga oca u boju s Turcima i sama dopada ropstva. Ugarski kralj, 
voleći je kao svoju rođenu kćer, obećava veliku nagradu onomu 
junaku, koji bi robinjicu našao i od ropstva je otkupio. Tu kra¬ 
ljevu želju ispunja negdašnji djevojkin potajni ljubavnik, mladi 
Derenčin, unuk proslavljenog bana Mirka Derencina. Lutajući u 
potrazi za odabranicom svoga srca Derenčin se svraća i u Du¬ 
brovnik, i tu na trgu među gusarskim robljem prepoznaje u 
jednoj robinji Vlaskovu kćer. U početku joj taji, tko je i što je, 
tie bi li tako iskušao njezino srce, dok joj na koncu nije izmamio 
obećanje, da će se po svom otkupljenju udati za mladog, tobože 
dalekog Derenčina. Napokon joj otkriva tajnu, i oni postaju 
vjerenici. Tu se odmah slavi neočekivani pir. Dubrovačka go¬ 
spoda obasiplju mladence darovima, a jedan od njih u ime grada 
izriče pohvalan govor u slavu Derenčinova unuka, u čast oslo¬ 
bođene robinje i njihova slavnog roda. S kneževim hvalama i 
Derenčinovom zahvalom svršava se drama. 

Izvor Lucićeve »Robinje«, s kojom se je osim domaće poza¬ 
bavila i ruska i njemačka književna historija kao s najstarijom 
svjetovnom romantičkom dramom, ranijom i od španjolske i od 
engleske, veže se za narodnu poeziju i ratne događaje onoga 
doba. Bitka na Krbavskom polju (g. 1493.) bijaše daleko i bolno 
odjeknula u narodu. O njenim epizodama i glavnim licima pje¬ 
vale su širom i narodne pjesme, pa tako i o dvjema Derencinima 
i o Majeru Blažu. Kako međutim narodna predaja preinačuje 
dosta brzo povijesne događaje, a katkada zamjenjuje i njihove 
aktere, doprle su i do Lučića takve preinake. Lica u njegovoj 
»Robinji« i jesu i nisu historijska. Ban Vlaško na pr. ne postoji, 
ali postoji kapetan senjski i ban hrvatski Blaž Podmanicki, na¬ 
zvan Madžar. Uzimlje se, da je od nadimka Madžar u čakavskom 
narječju postalo prezime Majar , i odatle Majer, a slično da je 
od imena Blaž postalo Blaško, i odatle Vlaško, prema dubrovač¬ 
kom Blaž — Vlaho. Ban Blaž imao je jedinicu kćerku Benignu. ali 

sina nije imao. Ban Mirko Derenčin, u početku zapovjednik tje¬ 
lesne straže hercega Ivaniša Korvina, bijaše izgubio u krbavskom 
boju jedinca sina Pavla i svog rođenog brata, a i sam bijaše 
dopao ropstva i u ropstvu od jada umro. Oko junaštva i slave tih 
historijskih lica narodna je mašta bila isplela različne ganutljive 
epizode, pa i ovu romantičnu o robinji i njezinim ljubavnim zgo¬ 
dama, pri čemu se Blaž udvojio u Vlaska, svoga tobožnjeg sina, 
a robinjičina oca. Ova romantika bijaše prešla i u žensku narodnu 
poeziju. Poznate su četiri romance o robinji, tri iz Makarske, a 
jedna iz Istre. Lučiću je sva ta narodna poezija bila dobro po¬ 
znata. To potvrđuju i riječi, što ih dubrovački vlastelin u »Ro¬ 
binji« upravlja Derenčinu: 

Vas svit Derenčina, tvojega još dida, 

I hrabra i smina u pisneh povida. 

Taj samonikli dramski pokušaj samo je s formalne strane 
zavisan o trubadurskoj lirici, a inače izvijen iz čiste narodne 
poezije. Sa svojim vanrednim i novim osobinama ostao je u onda¬ 
šnjoj književnosti nažalost osamljen. Lučić je isto tako i u lirskoj 
svojoj poeziji bio osamljeno sretan. I njegova lirika po svojoj 
naprednoj, do kraja izdjelanoj formi ima svoje posebne odlike: 
savršenu dikciju, gladak i izbrušen stih, vazda poetičan jezik, 
neusiljeno sricanje, tako da okretnost i milozvučnost lijepe ča- 
kavštine dolazi u njoj do puna izražaja. Lucićev dobar ukus i 
njegov istančani osjećaj za ljepote oblika ne ostavlja ga ni onda, 
kada prerađuje ili nasljeđuje stojeći izravnije pod talijanskim 
utjecajem. To uljepšavanje, to usvajanje tuđega mliva kao svoga 
samorodnog posve je u duhu humanističkog XVI. stoljeća, ko¬ 
jemu je obradba, idealno lijepa forma, pretežnija od sadržaja. 
Kod Lučića ima tomu i još jedan, možda važniji razlog: hvarski 
pjesnik nadovezuje na već gotov rad Splićana i Dubrovčana, 
iako u Splitu cvate lirika gotovo samo moralnog sadržaja. Nje¬ 
gova pjesma »Jur nijedna na svit vila« biser je tadašnje dalma¬ 
tinske erotike, njezina pjesma nad pjesmama, kako ju negdje 
ttazva naš najstariji kritik jVraz. 





Lucićev je premac u pjesničkoj slavi Starograđanin Petar 
Hektorović (1487?—1572). Starinom je još ugledniji, a i posje¬ 
dom bogatiji vlastelin. On je drugi priznati kolovođa hvarskog 
kruga književnika, kojima se djela nisu sačuvala. Njegov je otac 
Marin stajao na čelu hvarskog plemstva za onih krvavih buna, a 
bio je i predstavnikom plemića pred vladom u Mlecima. Isti 
krvavi događaji, iste tjeskobne prilike življenja zbog turskih 
zaleta na otok i radi kužne morije djelovali su jednako snažno- 
na oba hvarska pjesnika; ali su te zajedničke nevolje urodile ipak 
po njihov duhovni život dosta različitim posljedicama: od skla¬ 
datelja »pjesni ljuvenih«, veseljaka i uživaoca, i Hektorović se 
prometnuo u kršćanskog moralistu i u otvorena protivnika huma¬ 
nističkog paganizma. Postao je štaviše i demokratom u duši. 
Erotskih pjesama nije više nikada pjevao. Štogod je te vrste bio 
ispjevao u prvoj mladosti, to je sada kao iskreni pokajnik posve 
zabacio i do kraja uništio. Izmakao je tomu nesmiljenom uništa¬ 
vanju jedan jedini sastavak, ali ni taj nije izvoran: prijevod je 
to Ovidijeve »Knjige od lika (lijeka) ljuvenoga«. Nego, i taj 
prijevod kao da je reakcija na putenu erotiku. Drugi dio latin¬ 
skog spjeva nije tu uopće preveden »ciča razlika nepostenja«, a 
prvi je prekrojen ispuštanjem škakljivih mjesta, kako u novom 
obliku ne bi preostajalo više ni traga »zlom duhu«. 

Hektorovićevo dalje stvaranje ograničilo se na jednu jedinu. 
književnu vrstu: poslanicu. Nije ni ono bogzna kako opsežno, ali 
je već posve zrelo, jer je nastalo u poodmakloj dobi, pa je od 
znatne i pjesničke i književno-historijske vrijednosti. Četiri po¬ 
slanice: po jedna Dubrovčanima Nikoli Nalješkoviću i Don Mavru 
Vetranoviću, treća Hvaraninu Jerolimu Brtučeviću, a četvrta 
Trogirki Graciozi Lovrenčevoj; uz to jedno pismo u prozi Hva¬ 
raninu Mikši Pelegrinoviću, autoru jedne »Jeđupke«, onda nasta¬ 
njenom u Zadru, jedan epitafij rođaku Frani Hektoroviću, i 
napokon idilski epos »Ribanje i ribarsko prigovaranje«, također 
u formi poslanice — sačinjavaju svu Hektorovićevu pjesničku 
ostavštinu. »Ribanje« je u njoj Hektorovićevo glavno pjesničko 
djelo. Upravljeno je rektoru hvarskih škola Brtučeviću, koji se 
kod svojih drugova isticao poglavito naobrazbom i učenošću, ali 

je uživao i glas dobra pjesnika. Ostale poslanice daju više nego 
njihova poezija: važan su prilog biografskoj građi, koja u osku¬ 
dici drugih vijesti o pjesnikovu životu, o književnim prilikama, 
shvaćanjima i odnosima između Hvarana i Dubrovčana, pru¬ 
ža književnom historiku dragocjeno uporište, da u tim pita¬ 
njima ne luta u posvemašnjoj tami. Tako je u poslanici Nalje¬ 
škoviću opisan pjesnikov bijeg na ribarskoj lađici u Mletke, a 
u pismu Pelegrinoviću objašnjen postanak i značaj njegova 
»Ribanja«. Svi ti proizvodi štampani su u skupnom izdanju u 
Mlecima g. 1568. pod natpisom: »Ribanje i ribarsko prigovaranje 
i razlike stvari ine«. 

»Ribanje« je ribarska idila, u staroklasičnoj i talijanskoj 
poeziji nazvana eklogom. Prema epskoj radnji, koja obuhvata 
tri dana, dijeli se u tri pjevanja, u kojima opisuje trodnevnu 
šetnju lađom po moru u svrhu ribolova i ljetne razonode. Ne 
mareći za svoju staru nevolju, gutu — tako pjesnik pripovijeda 
svom prijatelju — otisnuo se jednog dana na krstarenje tjesna¬ 
cem od Starigrada do Hvara, te bračkim kanalom do šoltanske 
luke Nečujma, pa se odatle okrijepljen vratio kući. Njegovi su 
suputnici dva najbolja starigradska ribara, Paskoje Debelja i 
Nikola Zet, prosti ali bistri i odvažni ljudi, i Paskojev sin, djetić 
za »bucanje ribe«. Na odlasku iz hvarske luke u rano jutro prema 
Šolti, da bi nekako razonodili svoga gospodara, ribari mu pjevaju 
u čast lijepu zdravicu, koju zovu počasnicom (»Naš gospodar 
poljem jezdi«). U nastavku vožnje kazuje svaki ribar po jednu 
»bugaršćinu«: Paskoje bugari o Kraljeviću Marku i njegovu bratu 
Andrijašu, a Nikola o Radosavu Siverincu i Vlasku, udbinskom 
vojvodi. Poslije ručka pjevaju u dvoje, »jedan niže držeć, drugi 
više pojuć«, lirsku narodnu »pisan«: — »I kliče devojka«. Pje¬ 
vači se kasnije natječu i u mudrovanju: siplju kao iz rukava 
mudre rečenice i poslovice. Pričaju također i svoje doživljaje. 
Njihove pametne i ugodne razgovore zaključuje gospodar svojim 
refleksijama o ispraznosti i taštini svega na svijetu, i na koncu 
dodaje opomenu, da treba vazda vršiti zapovijedi Božje, nasto¬ 
jeći da u svakom našem djelovanju duh i srce gospoduje nad 
golim umom. Prekidajući svoje pripovijedanje pjesnik se obraća 

naslovniku poslanice Brtučeviću: njemu svakako ide jedan dio 
postignute lovine, pa umjesto ribe, eto mu pjesme o vožnji i 
ribanju! U trećem pjevanju, kada prolaze mimo Nečujam, Hek- 
torović spominje svojim pratiocima Don Dujma Balistrihća, 
svećenika, koji se tu bio zaklonio, da sabranije služi Bogu, osta¬ 
vivši Split; zatim evocira Marka Marulića, koji je zajedno s Don 
Dujmom u tom samostanu provodio svet život. Slaveći Marulića 
pjesnik zanosno slavi i grad Split i tolike njegove umnike. 

»0 Splite čestiti, ku si sriću imil, 

Da s’ vazda gnjizdo ti razumnim ljudem bil. . . . 

Marul nad svima, za reći rič pravu, 

Najveću čast ima i diku i slavu: 

Zvidami meu svimi kako sja Danica, 

Tako t’ meu mudrimi ime mu protica« . . . 

To lijepo raspoloženje prati izletnike i na njihovu povratku: 
mornari se vraćaju kući, okrijepljeni i tjelesno i duševno. 

U Hektorovićevoj idili nema ni trunka ljubavne romantike: 
nema onoga umišljenog trubadurskog prenemaganja, kojim obi¬ 
luju talijanske ribarske ekloge njegova prethodnika Sannazzara 
iz Napulja (1458—1536). U njoj se crtaju svakidašnje prilike 
bez ikakvih nerealnih maštanja: realan život dvaju pučana, ljudi 
od krvi i mesa, a isto tako i život njihova gospodara vlastelina^ 
koji je pod udarcima krvavih događaja i teških razočaranja, 
preko zajedničkih patnja i stradanja, zavolio te pučane kao 
svoju rođenu braću i drage prijatelje, koji se vratio k njima i 
s njima u krilo prirode, gdje je život priprost, smiren i zadovo¬ 
ljan, gdje nema staleških razlika ni bratoubilačkih socijalnih 
borba. To njihovo putovanje po moru u ljetno doba, uz razlicne 
zgode i prigode za veslanja i jedrenja, njihove užine i ruckovi,. 
pristajanja i prinoćivanja, međusobni razgovori tih ribara, čas 
veseli a čas ozbiljni, njihova mudrovanja i nadmudrivanja nakon 
recitacije i pjevanja narodnih pjesama na velik užitak njihova 
gospodara: svi ti doživljaji pod vedrim nebom i na pučini mor¬ 
skoj, između najslikovitijih dalmatinskih otoka, ocrtani su istin¬ 
ski vjerno i priprosto, ali vazda i prirodno i živo. Protagonisti 
ribari uhvaćeni su tu u svoj svojoj prirodnoj jednostavnosti i 


86 


patrijarhalnosti svakidašnjeg života, još neiskvarena dodirima 
iživjele kulture. Prirodna je i ta gospodareva simpatija za njih 
nakon njegove duhovne katarze; neizvještačeno je i ono njegovo 
izjednačivanje svoga položaja s njihovim, i ona bliska srdačnost,- 
po kojoj ih nazivlje drugovima i prijateljima, idealizirajući do¬ 
nekle njihovu jednostavnu, ali čilu i svježu prirodu. Tim gospo¬ 
darevim učešćem u epskoj radnji idilička se živa slika samo' 
dopunjuje. 

Hektorovićevim u izmirbi s pučkim staležem dokumentira¬ 
nim demokratskim nastrojenjem i njegovim strogim, u ono doba 
još neviđenim realističkim promatranjem života, »Ribanje« je 
postalo u čitavoj evropskoj književnosti XVI. stoljeća od van- 
redna historijskog značenja. U književnom pogledu predstavlja 
ta idila preuranjeni književni realizam, a u socijalnom preura¬ 
njeni demokratizam, kojemu je korijen u kršćanskoj ljubavi 
prema bližnjemu i u zdravu rasuđivanju društvenih odnosa. Po 
tim dvjema vanrednim svojstvima, a i po ostalim pjesničkim 
odlikama, taj je pjesmotvor najoriginalnije i najsamoniklije 
djelo stare naše književnosti. Humanizam i literatura nadomje¬ 
šteni su tu nepatvorenim biserom narodne epike i narodne lirike y 
proizašlih iz duše onih istih pučana, kojima pružaju duhovnu 
hranu i razbibrigu, bolju nego što je pruža ikakva pisana ili na¬ 
štampana knjiga. Hvatajući te samorodne glasove s njihovih 
usta Hektorović nije samo bilježio riječi, nego im je označivao 
i pjevanje i način kazivanja. Tako je on prvi zabilježio i trajno 
sačuvao četiri uzorka najstarijih pjesama iz dalmatinskog pri¬ 
morja. 

Tih i povučen, ostavši za cijelog života samac, bez svoje 
obitelji, Hektorović je od rane mladosti pokazivao veliku sklo¬ 
nost k idiličkom životu ljubeći nadasve ljepote prirode. Gradeći 
pokraj mora u starigradskoj draži po vlastitom nacrtu svoju 
zimsku palaču »Tvrdalj«, da bi njome zaštitio ujedno sebe i svoje 
sugrađane od nenadnih turskih navala, s morske joj strane udari 
čvrstoću tvrđave, a s kopnene je uljepša do krasota gradskoga 
gospodskog ljetnikovca. U svojoj poslanici prijatelju Vetrano- 
v *ću diči se pjesnik, da je ta njegova stojna kuća i palača i utvr-- 





'deni dvorac: na jednoj strani neosvojiva obrana, a na drugoj 
: gizdav perivoj, i u njemu golubinjak i ribnjak, živa i daždeva 
voda, lozne odrine na kamenom stupovlju i raznovrsno cvijece 
i stabalje, što mu ga je Don Mavro po dobroti svojoj poslao, a 
on svojom rukom zasadio i uzgojio. »Tvrdalj« je ostao njegova 
mila doživotna briga: gradio ga je i dograđivao neprestano. Za 
turske navale na otok g. 1539. ta njegova uzdanica ne pruži mu 
ipak dovoljno sigurna zakloništa: morao je da odatle na vrat na 
nos bježi sa staricom majkom i kućnom čeljadi, te jedva iznese 
živu glavu lutajući morskom pucinom 18 mucnili dana, dok nje¬ 
gova ribarska lađica nije teško dohvatila talijansku obalu. Na po¬ 
vratku, poslije godine dana, trebalo mu je popravljati i obna¬ 
vljati, što su Turci na »Tvrdalju« i okolo njega bili nemilo poru- 
šili i poharali. 

Radi epistolografijske forme HektorovićeVih pjesama raz- 
lične zgode i nezgode, opće i pjesnikove, našle su u njima više 
odjeka nego u djelima ijednog drugog dalmatinskog pjesnika 
istoga doba. Iz njih doznajemo, da je Hektorović s dubrovačkim 
književnicima do konca života gajio srdačno prijateljstvo, pa 
odatle zaključujemo, da su Dubrovčani iskreno uvažavali Hvara- 
ninov pjesnički talenat, da su čitali sastavke hvarskih pjesnika i 
da su se njima koristili; pa da su isto tako i Hvarani pratili knji¬ 
ževni rad suvremenih Dubrovčana. Inače se drugačije ne bi mo¬ 
gla protumačiti tolika srdačnost, kolika tu izbija iz njihova dopisi¬ 
vanja. Nalješković pjeva Hektorovicevoj guti, tužeći se na nju. 
što ne prestaje da mori toliko zaslužna i vrijedna pjesnika, a na 
žalost i tugu svega naroda, otočkoga i kopnenoga: 

»Molim te (guto) togaj rad, nemoj svi Hrvati 

Da na te plaču sad hotej ga parjati.« 

Pustinjak Vetranović šalje Hektoroviću za njegovu bašču olean¬ 
dre i Čemprese iz svoga rasadnika. Hektorović u dubokoj starosti 
uzvraća Dubrovčanima posjetom, želeći da ih lično upozna u 
njihovu slavnom gradu. Tu je on gost Nalješkovićev i radost svim 
prijateljima muza. Antun Rožen opisuje u latinskoj prigodnoj 
pjesmi štap od indijske trske, Nalješkovićev dar Hektoroviću, 
quo leve car pat iter: da bi lagano išao putem. Prijatelji darivaju 

jedan drugoga prijepisima svojih pjesama. To rade i neznatniji 
među njima: Hvaranin Ivan Parožić (r. 1537.) poklanja Nalje- 
škoviću svoju farsu »Vlahinju«, a drug mu zahvaljuje na daru 
pjesničkom poslanicom. Isti Nalješković u svojoj viziji »Vili« 
pripovijeda jedno svoje snoviđenje: kako se uspeo na Parnas 
i tu zatekao u čašćenju kod muza Hektorovića, Domitrovića i 
Vetranovića. Ti i toliki iskazi prijateljstva neizravni su dokazi, 
da je hvarska umjetna poezija uz nešto stariju splitsku utjecala 
na prve dubrovačke pjesnike, a sama njihova pjesnička forma 
s malim razlikama, s prvim književnim uglavnom još čakavskim 
jezikom, izravnim je dokazom toga utjecaja. Kod Dubrovčana 
je zacijelo polučivala najjači dojam idila »Ribanje« sa svojom 
zrelom poezijom i svojom savršenom formom, iako u književnom 
pravcu kao još preuranjena novost nije mogla da nađe nasljedo¬ 
vatelja ni na samom Hvaru. 

Hektorović u poeziji nije našao nasljednika, a po svojoj 
smrti u dubokoj starosti ni izravnih baštinika. Unuka njegova 
Lukrecija udala se za Lucićeva jedinca Antuna. Njegov »Tvr¬ 
dalj«, prkoseći zubu vremena i nehaju malo zahvalnih pokolje- 
nja, sačuvao se do danas u staračkom obličju, ali s tvrdim teme¬ 
ljima kao i gospodarevo »Ribanje«. 

Krajem XVI. i u XVII. stoljeću hvarska se književna škola, 
a i njezina kopnena matica, koliko je još životarila u srednjoj 
i sjevernoj Dalmaciji, po djelima Lucićevih i Hektorovićevih 
epigona jače veže za dubrovačku književnost, i koliko je ovoj u 
početku svojom čakavskom poezijom bila uzorom, toliko je sada 
potpadala pod njezin štokavsko-dubrovački utjecaj. To vraćanje 
književnog zajma objašnjuje se posvemašnjim odmicanjem knji¬ 
ževnog centra još dalje na jug. U Dubrovniku je tada književ¬ 
nost bila već postala punoljetnom, a tokom XVII. stoljeća do¬ 
segla i potpun rascvat sa svojim posebnim književnim jezikom, 
koji se od početnoga pretežno čakavskog tipa bio već preobrazio 
u dubrovačko-štokavski. Na otočju, a kako ćemo vidjeti i u 
ostaloj Dalmaciji, zbog novonastalih i u cijelosti nepovoljnih 
Političkih prilika, početni se dosta bujni književni razvitak sve 

više usporavao, dok nije u drugoj polovici XVII. stoljeća sasvim 
očajao. Tako je Dubrovnik preuzimao ne samo književnu hege¬ 
moniju u cijelom primorju, nego je poprimao i izrazit značaj kako* 
političke tako i književne oaze naprama pustoši ostalih područja. 

Prvi, koji je zašao u sferu dubrovačkih utjecaja, bijaše Mar¬ 
tin Benetović sa svojom »Hvarkinjom«, komedijom iz građan¬ 
skog života. To je pokladna drama u smjeru komedija Marina 
Držića, kojega negdje i spominje nazivljući ga »naš dobri spiva- 
lovac«. Razumije se po sebi, da to Benetovioevo ugledan je nije 
isključivo, jer je i on, upravo kao i taj njegov uzor, ovisan još 
i o renesansnoj drami uopće. Kod Benetovića se osim toga i dram¬ 
ska radnja djelomično veže za dubrovačku sredinu. Akteri su 
joj uz Hvarane i Dubrovčani: dubrovački bogataš stari Mikleta, 
njegova ljubav čestita udovica Hvarkinja Polonija, njezina kći 
Perina i mladi Karlo, sin hvarskog advokata Nikole. Poslije 
različnih spletaka i komičnih situacija njihova se ljubavna hi¬ 
storija svršava općim pirovanjem! 

Istom se piscu pripisuje i »Komedija od Raskota«, koja nam 
se sačuvala samo u jednom ulomku, i koja se prema jednoj 
bilješci u tom rukopisu predstavljala u »staro vrime« u Jelsi. Po 
uzoru talijanskih pučko-seljackih komedija, a i Drzicevih pre- 
sada, u njoj se prikazuje udvaranje seljačkog momka Raska, 
pastira, lovca i hvastavca, lijepoj kćeri gospodara Slađoj a Cviti* 
i kako se Cvita, izigravajući lovca, udala za sebi pristalijeg^ 
takmaca Duklina. 

U tim komedijama Benetović je i jezikom i stilom još pot¬ 
puni čakavac. Po tome, što u »Hvarkinji« spominje i »bugaršćicu« 
od Petra Rešetine, njemu je bila poznata i narodna poezija. Imao 
je on i nekoja lična svojstva svog učitelja Držića: volio je glazbu; 
bio je god. 1598. postavljen za orguljaša stolne crkve u Hvaru 
uz obvezu da svira i preko poklada i na zabavama u dvoru hvar¬ 
skoga providura. Umro je, kao i Držić, za svog boravka u Mle¬ 
cima god. 1607., dok je kod dužda kao odaslanik pučana zastupao 
njihove interese, posebno zato, da bi se vršio stroži nadzor nad 
trošenjem novca iz općinske blagajne. 

Drugi epigon, Ivan Ivanisević (1608—1665), pripada već 
sasvim XVII. stoljeću. Hvaranin je samo po boravku, jer se rodio 
u Dolu na Braču, te je po svršenim naukama u »ilirskom sjeme¬ 
ništu« u Loretu postao hvarskim kanonikom, profesorom sjeme¬ 
ništa i generalnim vikarom i opatom hvarske biskupije. Njegova 
zbirka lirike »Kita cvitja razlikova« (Mleci, 1642) izmiče čakav- 
štini oslanjajući se i stilom i versifikacijom na dubrovačku liriku. 
To donekle čini Ivanišević i izborom vrsta. Zbirka se njegova 
dijeli u devet »cvitova« u osmercima. U dodatku su nekoje po¬ 
slanice, nekoje nadgrobne pjesme i prigodnice u rimovanim dva- 
naestercima, dakle vrste omiljele i kod Dubrovčana. Forma im 
je dovoljno izbrušena, a ima pod njom i prave poezije. Najljepši 
mu je »cvit« sedmi o tom. »kako se je petnik naučio peti«, a naj- 
razglašenijim postao je »cvit« šesti: — »Od privare i zle naravi 
ženske«. Ta je satira izazvala buru ogorčenja, a na nju je reagi¬ 
rao i spomenuti Armolušić iz Šibenika svojom »Ženskom slavom«. 
Od slabe je koristi bila pjesniku njegova obrana, da je uzimao 
na nišan samo opake žene: nakon 150 godina našao se i drugi 
branitelj žena, kapetan Marko Arnarić sa svojom pjesmom 
»Opravdanje dobrih žena«, a na ustuk Ivaniševićevu pamfletu! 

Sadržajem svoje poezije nastavlja se na srednjo-dalmatin- 
sku, ispravnije na splitsku školu, Andrija Vitaljić (1642—1725) 
iz Komiže na Visu, otoku, koji je imao za mletačke uprave za¬ 
jedničku i političku i crkvenu upravu s Hvarom. Osim prijevoda 
psalama »Istumačenje pismi Davidovih« (Mleci, 1708), bio je 
nakon četiri godine štampan u Mlecima i Vitaljićev religiozni 
epos u deset pjevanja »Ostan Božje ljubavi«. Djelo obrađuje 
prema Sv. Pismu život i smrt Isusovu i obiluje krasnim refleksi¬ 
jama u dosta naprednoj dikciji. 

Najplodniji književnik otočanin, onaj koji je i svojim nači¬ 
nom pisanja i svojim smjerom i izborom predmeta već posve 
prešao u sferu dubrovačkog pjesništva, mada nije u istoj mjeri 
\ darovit pjesnik, zove se Petar Kanavelomć (1637—1719). Rođen 
J e u Korčuli, gdje je i umro u visokoj starosti; ali je veći dio 
2iv °ta proboravio u Dubrovniku, gdje se i dva puta ženio. Kod 
Dubrovčana je primio i svoje književno obrazovanje, ističući se 

i kao član njihove akademije »Degli oziosi«. Da je kod suvre¬ 
menika uživao velik ugled, svjedoči pjesma, kojom je njegov su- 
mještanin kanonik Salečić oplakao njegovu smrt, a isto tako i 
priznanje, koje mu Kavanjin odaje nazivljući ga »čašću i hvalom 
zemlje naše«. 

Kanavelovićevo je glavno djelo »Život sv. Ivana, biskupa 
trogirskoga«, religiozno-viteški epos u 24 pjevanja. U tom je 
eposu legendarni život trogirskoga biskupa čudotvorca samo spo- 
ljašnji okvir, jer je glavno u njemu prikazivanje vojne ugarskoga 
kralja Kolomana na sjevernodalmatinske gradove, a napose^opis 
opsade grada Zadra uz upletanje svakojakih avantura izmišlje¬ 
nih junaka i junakinja i s jedne i s druge strane, u dosta ropskom 
naslanjanju na talijansku vitešku epopeju T. Tassa i na Gundu- 
lićev »Osman«. Djelo je štampano tek god. 18i>8. u Osijeku tro¬ 
škom biskupa Strossmayera. Lirika je zastupana Kanaveloviće- 
vom zbirkom »Pjesni razlike i zacinke«. Među njima su mnoge 
prigodnice o znamenitim događajima onoga doba, tako pjesme: 
»Trešnja u Dubrovniku«, »Dubrovnik oslobođen od harača«, 
»Slavnomu poljačkom kralju Ivanu Sobieski«, o Kara Mustafi. 
o Petru Zrinskomu na gubilištu itd. Ta zbirka, podijeljena na 
»Razlike pjesni«, »Začinke i pirne pjesni« i »Razlika tomacenja 
sveta«, ma da u nju nisu ušle sve Kanaveloviceve lirske pjesme 
sadrži 55 sastavaka, koje je »pripisao« i »složio« god. 1745. Du¬ 
brovčanin Miho Đona Rastica. Kanavelovic se usto ogledao i na 
polju dramske književnosti. Tako je poslije Dubrovčanina Fr. 
Lukarevića Burine on ponovo preveo Guarinijevu pastirsku igru 
»II pastor fido« (»Vjerni pastijer«), a osim toga prema obrascima 
klasične drame sastavio i pobožnu tragediju »Muku Gospodina 
našega Jezusa«. 

Tajko je za prva dva decenija XVIII. stoljeća, uviruci u po¬ 
dručje dubrovačke književnosti, zapadala čakavska umjetna 
književnost hvarskoga središta. Uz dva prvaka i po kojega još 
dobra pjesnika, ona je osim prigodno spomenutih imala i drugih 
književnih trudbenika, svakako neznatnijih i nepoznatijih, preko 
kojih je vrijeme nepoštedice prohujalo odnesavši sa sobom uz 
njihova imena i slavu njihovih jamačno laganijih proizvoda. Do 


Jerolima Brtučevića ističe se na Hvaru i njegov brat Hortenzije , 
branitelj vlasteoskih povlastica, autor pjesme u slavu Zadranina 
Brne Krnarutića i jedne pohvalnice Bogorodici. Vlastelin hvarski 
Marin Gazaroirić, plodan pisac crkvenih skazanja i Lucićev rod, 
izdao je g. 1634. u Mlecima i dvije svjetovne drame: »Murat 
gusar« i »Ljubica«, s nekoliko pjesama u čast raznim Hvara¬ 
nima. »Gusar« je prijevod talijanskog djela »II corso Arimante« 
Lodovika Aleardija. Danas se nalazi u srpskom sveučilišnom se¬ 
minaru u Beogradu kao djelo iz Jagićeve knjižnice, a »Ljubica«, 
povezana s jednim djelom »Gusara«, u knjižnici Jugoslavenske 
akademije. 

Bio je izašao na glas, ali više u inozemstvu, kao romanopisac 
i povjesnik na talijanskom jeziku Franjo Bjundović — Biondi 
(1584—1645), gojenac talijanskih sveučilišta, u početku advokat 
u Hvaru. Boravio je neko vrijeme u Francuskoj i u Engleskoj, 
odakle se i ženio. Njegovi romani: »L’Eromena«, »La donzella 
destereda«, »II coralbo«, uživali su onda lijep glas, a povijesno 
njegovo djelo o građanskim ratovima u Engleskoj (Historia delle 
guerre civili d’Inghilterra — Mleci 1627) toliko se svidjelo, da 
je bilo prevedeno na engleski. 

Hvaranin Gregorije Viđali bavio se ranije od svih Dalma¬ 
tinaca leksikografijom. Njegov »Dizionario delle tre lingue« 
(latinsko-ilirsko-talijanski) uza sve traženje potpore kod pape 
nije nikada bio štampan. 

Ostao nam je iz mnogo ranijeg doba i dokumenat širokog 
slavenskog osjećaja u jednom predavanju »O podrijetlu i zgo¬ 
dama Slavena«, što ga je Vinko Pribojević god. 1525. održao 
pred odabranim skupom Hvarana (»Slavus coram Slaviš«) na 
talijanskome jeziku, a poslije ga sam preveo na latinski i štampao 
u Mlecima god. 1532. Nisu stoga bile bez podloge obilate hvale, 
sto ih je Dubrovčanin Mavro Vetranović prosuo pred hvarsku 
gospodu u svojoj pjesmi »O vlasteostvu hvarskom«: 

U vrijeme u svako pjesance skladate; 

A pjesni prislatke, koje se tuj plode, 

Nada sve oblake do zvijezda prohode .... 

Ter gdi se toj čuje u Hvaru rajska slas. 

Velmi se raduje slovinski kotar vas; 

I ostale države našega jezika 
U Hvaru sve prave da j’ vrijednos velika. 


3. Književnost u Zadru 

Grad Zadar, središte mletačke vlasti u Dalmaciji, zajedno 
s njegovom bližom okolicom u XVI. i XVII. stoljeću treće je 
žarište čakavske književnosti. Ta sjevernodalmatinska oblast 
daje u to doba tri pisca, doduše manje i veće vrijednosti, ali sva 
tri vrlo značajna po prvi procvat čakavske knjige. Petar Zoramć 
(1508—1570?), najstariji i najvredniji, a do njega Brne Krna- 
rutić (1520?—1572?) i Juraj Baraković (1548—1628) sačinjavaju 
trolisni krug, otvoren i prema domaćima, splitskim i hvarskim 
uzorima, i prema humanističkim predstavnicima latinske i tali¬ 
janske književnosti. U dodirima s glagoljskom pismenosti taj 
krug svjetovne latiničke knjige označuje cak i poneko nastavlja¬ 
nje na glagoljaške tradicije. Da nije bilo tuđe vladavine s ten¬ 
dencijama raznarođivanja, pa ni turske osvajačke najezde i time 
prouzročene političke rascjepkanosti u zemlji, sjeverna i srednja 
Dalmacija skupa s južnom bile bi sigurno dale homogen i pove¬ 
zan književni rad sa zajedničkom književnom njivom i kudikamo 
obilatijom književnom žetvom, kada je već i ova prva bila poni¬ 
jela, s obzirom na nekoja istaknutija djela, daleko iznad pro- 
sječnosti. 

Preci Petra Zoranica podrijetlom su od plemenitaške poro¬ 
dice Tetačića, udomljene ispod Velebita. U drugoj polovici XIV. 
stoljeća Zoranići se spuštaju u grad Ljubu kraj Nina. Pjesnikov 
djed i imenjak prelazi odatle u Nin, a otac Ivan sklanja se ispred 
turskih navala još dalje, u utvrđeniji Zadar. Tako naš Petar, 
koji se i rodio u Zadru, postaje Zadraninom. S nastupanjem 
sigurnijih prilika Zoranićevi se vraćaju na svoju ninsku »baš¬ 
tinu«. Nakon kraćih izgubljenih sastavaka »Ljubvenog lova« i 
»Vilenice« tu Petar slaže u svojoj 28. godini, od svibnja do rujna, 
pastirsko-alegorijski roman »Planine«, dijelom u prozi, a dijelom 
u stihovima. 

Sadržaj romana upućuje dovoljno u sve njegove književne 
.značajke: u pjesnikova raspoloženja, u njegovu književnu nao¬ 
brazbu, u njegovu zavisnost, a time ujedno opredjeljuje i mjeru 
samoniklosti u Zoranićevu radu: — Petar Zoran, provevši sedam 
godina u »ljuvenim« mukama, traži im lijeka u putovanju po 
zavičajnim planinama. Njegova pratilica, »deklica« Milošća, 
odvodi ga s vrulje Vodice, koju čuva vila Zorica, morskim putem 
u Podgorje do Vražjih vrata. Na toj prvoj postaji Milošća mu 
daje da motri kroz bijel i proziran kamen paklenu propast, a za¬ 
tim ga pusta samca na dalji put. Namjerivši se na družbu pastira, 
putnik se kod njih zaustavlja četiri dana. Tu najprije sluša nji¬ 
hove ljubavne pjesme: svaki pastir pjeva po jednu u slavu svoje 
»deklice«, pa se i on pridružuje slaveći jednom svoju Jagu. Za 
pjesmama se redaju pričanja o nesretnim ljubavnicima i o nji¬ 
hovim »prijetvorima«, a s time u vezi i o postanju izvora, voda, 
gora i naselja. Za pričanjima slijede pjevanja »na promin«: po 
dva pastira, natječući se tko će bolje, pjevaju o istom predmetu 
o ljubavi i njezinoj moći i o ljepoti svojih »deklica«. Po na¬ 
tjecanju katunar Medun dosuđuje pjevačima prema njihovoj 
vrsnoći »mito od pjenja«. Zaključna pjesma »na promin« ude- 
sena je prema motivima psalama i narodnih poslovica. 

Po naputku pastira Sidnoja Zoran kreće dalje od Velebita 
k čarohnici Vilenici, koja će mu konačno izliječiti ranjeno srce 
On ponovno susreće pastire, ali posve drugačije kobi: siromašni 
su i tužni, jer stradaju od vukova s istočnih strana. Radi tih krvo¬ 
žednih razdiralaca — vele mu oni — mnogi se od njihovih pa¬ 
stirskih drugova iseliše u »tuja vladanja«, dok njih preostale 
»slatkost bašćine« čvrsto veže uz rođenu grudu. I ostat će oni tu, 
ma i dočekali da ih te zvijeri jednog dana pokolju i raznesu 
skupa s njihovim ovčicama. Dva pastira, Slavgor i Dvorko, pje- 
v aju potom naizmjence rodoljubnu pjesmu »o rasutoj bašćini«, 
đok drugi pri koncu upleće u svoj dio i tužaljku Marula pastira 
oprema Marulićevoj »Molitvi suprotiva Turkom«). 

S raspuca, na koje ,je zabasao, odvodi Zorana Svijest k žu- 
đenoj Vilenici, tamo na samu Dinaru planinu. Ta mu čarobnica 
napokon pruža lijek od »ljuvene boljezni«, našto izliječeni putnik 

usni čudan san. U perivoju je Slave. U tom perivoju borave četiri 
krasne vile: Kaldejka, Grkinja, Latinka i Hrvatica. Prve trt 
imaju pregače krcate zlatnih jabuka. Naprotiv, u pregači Hrva¬ 
tice tih zlatnih plodova veoma je malo. Na svakoj jabuci napi¬ 
sano je ime onoga, koji je nju utrgao i darovao jednoj ili drugoj 
ili trećoj ili četvrtoj vili. Na jednoj jabuci četvrte vile napisano 
je »ljubveni lov« i »Vilenica«, a na drugoj počela se pisati riječ 
»Planine«. Ta četvrta vila, koliko uboga toliko i lijepa, hvali 
pjesnika za njegova hrvatska djela, a gnjevno kori Hrvate po¬ 
radi njihova nehaja za narodni jezik. 

Po uputama Vilenice i s pomoću njezine kćerke, vile Krke^ 
gospodarice rijeke istog imena, Zoran udešava svoj povratak spu¬ 
štajući se s izvora Krke kroz poznate mu krajeve, preko Knina 
na Skradin i Šibenik. Na moru ga dočekuje ona ista vodilja 
Milošća, i tako se putnik vraća preko Zatona u svoj Nin upravo* 
na godišnjicu smrti Jurja Divnića (f 1530), ninskoga biskupa. 
Hodočasteći na njegov grob zapada u snoviđenje: pred njim se 
ustubočila do Divnića i do sv. Jerolima mrka Istina, te ga pre- 
korava radi njegove svjetovne ljubavi i opominje ga da unaprijed 
slijedi samo njezine stope. Tako posve izliječen i otriježnjen. 
Zoran se sedmog dana napokon smirio na svojoj »bašćim«. 

Veze i odnosi »Planina« sa stranim, pa i domaćim ugledima 
lako su uočljivi u cjelini toga djela i u svim njegovim pojedi¬ 
nostima. Tu svoju zavisnost, koja se katkada proteže i na izravne 
pozajmice, priznaje i sam pisac u marginalijama svoga izdanja 
(Mleci, 1569), u kojemu je i posveta njegovu učitelju, ninskom 
kanoniku Matiji De Mattheis, »dobrom bašćincu i Hrvatinu počto- 
vanom«. Alegorija »Planina« o čišćenju od grijeha kroz kontem¬ 
plativni život, pa način kako je tu provedena kroz pastirsko 
trubadursku poeziju, pa to putovanje koje obuhvata sedam dana 
i u simbolici označuje sedam smrtnih grijeha, s provodičima u 
liku vila, s vizionarskim snatrenjima, s natječajnim pjevanjem?* 
s prijetvorima — sve to podsjeća na Teokrita, na Vergilija, Ovi' 
dija, Dantea, Boccaccija, donapokon i na našega Mavra Vetra- 
novića; ali se u prvom redu oslanja na jedno u ono doba vrlo 
rašireno djelo: na Sannazzarov pastirsko-idilički roman »Arka." 

diju«. Taj roman pjesnika iz Napulja bijaše stekao u ono doba 
veliku popularnost, bijaše poveo za sobom mnogo nasljedova¬ 
telja i izvan Italije, pa je eto našao jednog vrijednoga i kod 
nas. U načinu obradbe, po svojoj namjeni i po tolikim novim 
pojedinostima te »Planine« uza sve to nisu prosta imitacija tali¬ 
janskog romana; već stoga nisu, što ne slijede samo jedan jedini 
književni uzor. Putuje doduše i Sannazzarov junak Sincero, da 
bi izliječio ranjeno srce, ali kamo? Iz Napulja u gorovitu Arka¬ 
di ju, dakle u tuđu zemlju! Upoznavši tu pastirski život gorštaka, 
njihove običaje, igre, pjesme, natjecanja i svetkovine, Sincero 
se vraća u svoj zavičaj, ali se na povratku vere podzemljem kao 
Dante. Na svom povratku saznaje i on po jednom pastiru na 
svoju veliku žalost, da mu je umrla draga, pa udara u zdvojna 
naricanja za njom. 

Razlike su eto očite, i u korist su našega pjesnika. Između 
»Planina« i »Arkadije« dodirne točke po sadržaju nisu važne. 
»Arkadija« je mozaik sastavljen od isječaka iz idilske seoske i 
pastirske poezije, grčke i latinske. Odlike se talijanskoga pje¬ 
snika sastoje u izboru i povezanosti uzajmljenih česti, u uspjeloj 
slivenosti forme, po kojoj cjelina romana postaje njegovom. 
Slično je i kod Zoranića; ali se njegova nezavisnost od »Arkar 
dije« ispoljava još i u tome, što se nije ograničio na Talijančev 
izbor. Zoranić poseže i za drugim pjesnicima, koji čak nisu ni 
bukolici; proširuje okvir, uvlači alegoriju o moralnom preporar* 
danju, cilja na suvremene događaje, na turska osvajanja i hara¬ 
čenja, obara se na odmetnike svoga jezika, žali se na pismenu 
zaostalost svoga naroda. Konac njegova djela nije naricanje za 
dragom, nego je osvještenje, rastrježnjenje, harno hodočašće na 
učiteljev grob, u gradu Ninu svijetlih uspomena još od vremena 
njegova ratobornog biskupa Grgura Dobre. Dodajmo svemu 
tomu i pjesnikovu čvrstu odluku, da narodnu književnost uputi 
ozbiljnijim smjerom, k napretku i k prosvjeti svoje zemlje..:. 

[Važnost Zoranićeve književne pojave leži na dlanu: »Pla¬ 
nine« su prvi hrvatski roman s uzorcima najstarije hrvatske pri¬ 
povjedačke proze. Epska radnja odvija se sva na domaćem tlu: 
Pogorje, Velebit, Dinara, Krka, Jadransko more, njihova sela i 

naselja, sve je to naš pejsaž, naše nebo i naše podneblje. 1 pastiri 
su tu naši narodni pučani: udešavaju svoje melodije prema žen¬ 
skim narodnim pjesmama sjeverne Dalmacije. Zoranić te pjesme 
predobro poznaje, jer na onu svoju »Pasite drobne travice« pri¬ 
mjećuje, da se pjeva u »zuk« kao popijevka »A ti devojko še- 
gljiva« — dakle kao najstarija dosad poznata hrvatska pučka 
pjesma iz toga područja. Gdje su ti pastiri alegorijski prerušeni, 
predstavljaju naša historijska lica (pastir Marul), ili su to bajo¬ 
slovna lica iz naših narodnih priča. Zoranićeve brige za narodnu 
knjigu ne potječu od kakve zabave ili od puste dokonice. Nje¬ 
gova moraliziranja i jadikovanja ozbiljna su rabota s uzvišenim 
ciljem: da sam sebe oplemeni, da svojim djelom oplemeni i svoj 
narod. »Ne putovah na planine« — izjavljuje on sam čitaocu — 
»ne pisah, ne peh za ženšćice jedne svitovnu ljubav i budi da se 
svitovnim lako vidi, i u jisto ne slidim ljubeći Martu al’ Liju, 
da (nego) Rakel i Mariju, i ne resim kip ljubovce moje . ., da 
(nego) duhovne kriposti slavim i poklanjam« . .. 

Iz njegova djela izbija glasna patriotska nota, neobična ali 
opravdana i do kraja shvatljiva u ono doba i u onoj krajini. Sreo 
je vilu, koja »po običaju hrvatskom gizdavo ali počteno urešena 
biše«, vilu koja njega prekorava, a preko njega i sve naše knji¬ 
ževnike, što naše gore, izvore, rijeke i šume »vele veće gizdave i 
prudne, brez hvale i časti krozi nepomnju našu zagluhle stoje«, 
dok je po Grčkoj zemlji svaki njen kutić stokrat bio opjevan i 
proslavljen. Njegovi pastiri pjevaju o »rasutoj bašćini«, o teškim 
prilikama hrvatskih zemalja pod udarom turske sile, kako nije 
pjevao ni jedan njegov suvremeni čakavac. Njegova vila udara 
na nehaj spram hrvatskog jezika, kao da je obrana hrvatstva u 
srcu mletačke Dalmacije, gdje se izdaju zabrane Zadranima da 
se žene s Hrvaticama, a razbaštinjuju se Zadranke, koje bi se 
samo udale za Hrvata, pjesniku u amanet ostavljena: Grgur 
Dobre, neustrašivi zatočnik primata ninske biskupije i slavenske 
liturgije, bio je rodom Zadranin, a biskupovao je u Ninu. Petar 
Zoranić rodio se također u Zadru, a u Ninu je pjesnikovao. 

Brno Krnarutič rodio se'i umro je u Zadru, a bijaše potekao 
također od ugledne plemićke porodice. Po zvanju je bio najprije 



vojnik, »vojvoda« hrvatske konjice u službi Republike, a potom 
kao zadarski plemić »pravad govornik«, t. j. odvjetnik u Zadru. 
Dva njegova djela: »Smrt Pirama i Tižbe«, dosta samostalna 
prerada Ovidijeve istoimene metamorfoze, i »Važeće Sigeta 
grada«, epska pjesan o junaštvu Nikole Zrinskoga i njegove 
vojske u Sigetu (god. J566.), nemaju osobite književne vrijed¬ 
nosti, ali je zato znatna njihova važnost po našu književnu i 
kultumopolitičku historiju. »Važeće« je prvo i neposredno pje¬ 
sničko djelo o najslavnijoj epizodi iz hrvatskoturskih ratova. 
Njegov je pjesnik prema tome posve vjerodostojan suvremeni 
svjedok, a k tomu i vojnik. 

Oba djela nose značajne posvete: prerada Ovidijeve pripo¬ 
vijesti posvećena je Šibenčaninu Antunu Vrančiću, nadbiskupu 
ostrogonskomu i primasu ugarskomu, a »Važeće« sinu sigetskoga 
junaka Jurju Zrinskomu. Po intimnom i usrdnom tonu svojih 
posveta oba djela svjedoče, da je pjesnik bio davni i dobar zna¬ 
nac tih znamenitih ličnosti. 

Uz malu svoju pjesničku vrijednost, »Smrt Pirama i Tižbe« 
značajna je i s više drugih razloga. Ona je kod nas prva oveća 
pjesnička pripovijest (sadrži u pet pjevanja 1400 dvanaesteraca), 
a izrađena je posve u stilu trubadursko-petrarkističke erotike. I 
nije samo u tome njezino znatno odmicanje od latinskoga izvor¬ 
nika, što se u njoj Piram ispoljava u trubadura, a Tizba u »go¬ 
spoju«. Razlika je još značajnija u svršetku pripovijesti: umjesto 
»prijetvora« nesretnih ljubavnika od bijeloga u crveni dud, na¬ 
stupa sam pjesnik sa svojim pozivom na kajanje i na osudu svje¬ 
tovne ljubavi kao grješne blude. Metrom i formom pripovijest 
se naslanja na Marulićevu »Juditu«: dvanaesterac je tu s dvo¬ 
strukom prijenosnom rimom, a pojedino pjevanje zove se »libar«. 

Nastavljanje domaće književne tradicije očituje se i u 
»Važeću«, jer se taj epos upotrebom povijesnog izvora izravno 
veže za glagoljsku književnost sjeverne Dalmacije. Taj izvor mu 
je bila mala kronika o pogibiji Zrinskoga i o padu Sigeta, napi¬ 
sana čistom čakavštinom od Nikolina komornika plemića Ferenca 
Crnka. Djelce je mnogo kolalo u prijepisima, a jedan od tih, 
pisan glagoljicom, sačuvao se u arhivu grofova Auersperg u 

Gornjoj Austriji. Slovenac Budina preveo ga je na latinski jezik 
i izdao u Beču god. 1568. pod natpisom »Historia Sigethi«. 

Ma bilo to Krnarutićevo »Važeće« više suha kronika nego 
prava pjesan, dragocjeno je i zanimljivo sve, što se u njemu 
iznosi, jer je prvo i neposredno djelo, koje je nastalo odmah po 
velikom događaju. Pojedinosti o slavnom junaku, o njegovoj 
ljubavi prema vojnicima, njegovim sunarodnjacima, o njegovu 
ugledu u vojsci i njezinoj odanosti vođi, a posebno način prika¬ 
zivanja podsjedanja i svih faza obrane grada i turskog načina 
ratovanja, i to od pjesnika, koji je u te stvari kao vojnik bio 
dobro upućen, sve to skupa pridonosi, da su odnosne stranice 
najuspjeliji i najzanimljiviji dio eposa. 

I Krnarutićevo gledanje na uzroke kršćanske slabosti napra¬ 
ma turskoj premoći pobuđuje pažnju. Za nj se ti uzroci kriju 
najviše u neslozi kršćanskih država, u vjerskom raskolu kato¬ 
licizma i u jačanju protestantizma. Tim svojim nazorima pjesnik 
već stoji na pragu onoga dijela književnosti, koji je s jedne strane 
pod utjecajem ideja reformacije, a s druge slijedi suprotan smjer 
protivureformatorskih težnja kao »Važeće«. 

Juraj Barakovic (1548—1628) u pravom je smislu Zorani- 
ćev epigon. Bio je rodom iz sela Plemića zadarskoga kotara, a 
u Zadar se preselio s roditeljima još kao dijete, pa se po svom 
odgoju i djelovanju smatrao i sam Zadraninom. Bio je pop gla¬ 
goljaš, neko vrijeme župnik u Novigradu ninske biskupije, pa 
kanonik u Zadru i u Šibeniku. Nakon burna i nesređena života 
pod stare se dane preseli u Rim, gdje je živio do smrti (god. 
1628.). Njegov znanac iz Šibenika Tomko Mrnavić postavi mu 
u crkvi Sv. Jerolima nadgrobnu ploču s natpisom, u kojemu se 
kaže, da se pokojnik odlikovao i u borbi s Turcima. 

U svom najvećem djelu »Vili Slovinki« (Mleci, 1614) Ba- 
raković s rodoljubnom tendencijom nastavlja Zoranića, dok je 
u književnom pravcu više Marulićev sljedbenik. Njemu je poznat 
i Dubrovčanin Dinko Ranjina. Pjevajući o prošlosti i suvreme¬ 
nim događajima grada Zadra u svojoj je kompoziciji toliko 
nesređen i neograničen, da je teško pobliže odrediti, kojoj vrsti 
zapravo pripada to njegovo glavno djelo. Poput Zoranićeve vile 

pjrvatice, i njegova vila Slovinka govori o rasulu domovine, a 
kazuje nam pjesnik i to, zašto se njegov narod otuđio hrvatskoj 
starini: u vrijeme Marka Marulića hrvatska se vila bijaše uzdigla 
latinskoj do grla, a kasnije se stala spuštati na niže, otkad »jezik 
kovinski nauk od skula promini u rimski«. Njegov grad svejedno 
pripada slavenstvu, prema kazivanju iste vile, da je Zadar od 
bogova sagrađen i poklonjen »za dar« Neptunovu sinu Slovanu, 
đa u njemu kraljuje. Tuđinci su se sada podigli na Slovanov 
r od, i oni bi najvoljeli, kad bi to samo mogli, »kako panj usahnut 
klasti ga na oganj«. Žalost je pjesnikova, što se njegovi zemljaci 
regbi oglušuju toj vilinoj opomeni. On se tužaka i na neharnost 
domovine, na klevetnike, na nepravde i progonstva, a da nam 
o svemu tome ne navodi pobliže ništa. Svoju osobitu ljubav 
prema narodnoj poeziji dokazuje i Baraković time, što upliće u 
VIII. pjevanje lijepu bugaršticu o »Majci Margariti«. 

Drugo njegovo djelo »Jarula« (Mleci, 1618), s ulomcima iz 
Sv. Pisma, pretače jednostavno prozu izvornika u stihove. 
»Draga, rapska pastirica«, treće djelo, što je ostalo dosad u ru¬ 
kopisu, pjeva o ljepotama i znamenitostima otoka Raba pripo¬ 
vijedajući na Ovidijev način i o postanku ubave rapske dolinice 
Drage. 

Barakovićeva Vila, slabo milopojna i ponešto promukla, 
predstavlja zadnje izdisaje narodne svijesti i otpornosti pod 
mletačkom vladavinom. Za njom u XVIII. stoljeću — poradi 
sve većeg odnarođivanja inteligencije — naglo opada, da konačno 
i ugine čakavska lijepa književnost. 

Da je ona bila i koji decenij prije na umoru, dokazuje svo¬ 
jim slabim pokušajima oko njena ozdravljenja posljednji joj 
predstavnik Ivan Tanzlinger Zanotti (1651—1732), s više strana 
zanimljiva ličnost. Od oca rođenog Nijemca i majke Hrvatice, 
školovavši se za svećenika postade vrlo mlad župnikom zadarske 
zborne crkve Sv. Šimuna. Usavršivši se dalje na naukama u isu¬ 
sovačkom kolegiju u Rimu i u velikoj školi u Jakinu, postade 
kanonikom i najzad generalnim vikarom zadarskoga kaptola. U 
Zadru se god. 1664. bila osnovala na poticaj nadbiskupa Balbija 
talijanska književna akademija nazvana »cinica«, a poslije nje 

druga »degli incaloriti«, čitaonica i vježbaonica za gajenje proze 
i poezije, u kojoj se Tanzlinger-Zanotti istakne svojom članskom 
revnosti. Da je njemu još više bila na srcu hrvatska knjiga, 
imamo dokaza u njegovoj pohvalnoj latinskoj besjedi, sastavlje- 
noj prigodom utemeljenja »Ilirske akademije« u Splitu, koja je 
imala da širi korisne knjige među narodom, a još većim je do¬ 
kazom tomu, ma koliko po vrijednosti inače neznatan, njegov 
književni rad na materinskom jeziku. 10 ) Osim knjige upita za 
primanje crkvenog reda i dviju propovijedi, te prijevoda Roy- 
ardova djela »O strašnom sudu«, ostala su od njega još dva djela 
daleko većeg interesa: jedan prijevod s latinskoga u osmeračkim 
kiticama, štampan u Mlecima god. 1688. pod natpisom »Eneide 
Vergilija knjiga I.«, i jedan talijansko-ilirsko-latinski rječnik još 
u rukopisu, danas u pohrani kod obitelji Filippi u Zadru. O pri¬ 
jevodu iz Eneide veli pisac u naslovu, da je ta knjiga »novo u 
slovinski jezik istumačena i u pismah složena«, a u predgovoru 
otkriva i svoje posebno mišljenje o hrvatskom književnom jeziku 
onoga doba: »Eto Vama ishode na svitlo knjige Eneide Vergi¬ 
lija ... ne marim svitovnu pohvalu radi čistoće besida, jer koliko 


10 ) Kulturna povijest Zadra spominje i jednu mnogo raniju književnu 
akademiju, koja je bila osnovana g. 1562., a zvala se degli animosi (nebojša), 
zatim i jednu mnogo mlađu, iz g. 1750., pod imenom dei ravvivati (oživjelih). 
Sve te četiri zadarske akademije kao sastajališta dokone gospode, amatera 
latinske i talijanske poezije, osim prigodnica u stihu i u prozi, a na slavu 
dolaska i odlaska različnih mletačkih upravnika, i osim međusobna kađenja, 
ne unaprijediše ničim i nikako ni književnost ni prosvjetu naroda u Dal¬ 
maciji. Uostalom takav rad ne bijaše ni u njihovu programu; i zato naprama 
njima još više odskače sva ozbiljnost i dalekosežnost ciljeva, koje bijaše 
sebi postavila splitska akademija i njezin pokrovitelj nadbiskup Cupilli 
(1659—1719). Njezin predsjednik Marki označuje te ciljeve (vidi sprijeda 
str. 72) u predgovoru svoje knjižice ovim riječima: »Ne nahodim da se može 
bolje uzgojiti i lipje urešiti ovi jezik izvrsnimi načini od besiđenja, niti veće 
pruditi dušam virnikov i nevirnikov nego prinošenjem od dobrih i duhovnih 
knjig iz inih jazikov u ovi naš slovinski.« Za štampanje takvih djela nadbis¬ 
kup dobavi i štampariju, a svog misionara Dellabellu nagovori, da sastavi 
hrvatski rječnik s gramatikom; ali mletačka vlada zabrani svako djelovanje 
toga štamparskog poduzeća, pa rodbina nadbiskupova poslije njegove smrti 
prodade štamparski alat drugamo. 

^radova u ovoj krajini jest, svaki svojim zakonom osobito govori, 
tako. da svi Hrvati jesmo, a jedan drugomu svaku besidu ne 
razumimo, i svak svoj jezik procinjuje i hvali«. 

Ta je Tanzlingerova izjava ujedno i potvrda rascjepkanosti 
i sloma književne čakavštine, zaskočene u svom najbujnijem 
razvitku od tolikih, više izvanjskih nevolja. Konstatirajući ne¬ 
dostatak jednog jedinstvenog jezika, on šutke izražava i zelju za 
njegovom jedinstvenošću. Boraveći i djelujući dalje od Dubrov¬ 
nika nije bio zapazio, da je taj jezik u dubrovačkoj književnosti 
bio već potpuno izrađen, kako su to uviđali posljednji od otočkih 
čakavaca, Dubrovčanima najbliži Korčulani, te su bili gotovo 
posve zašli u njihovu struju. Potalijančivanje gradske inteligen^ 
čije u srednjoj i sjevernoj Dalmaciji bijaše vec duboko zahva¬ 
tilo, te je i najbistrijima zastiralo vid: između susjeda i susjeda 
dizale se gotovo nepremostive ograde. 

Što je Tanzlinger-Zanotti izjavljivao o jeziku, to je njegov 
svećenički drug i sumještanin pop Šime Budinu; (1535—1600) 
nalazio davno prije u ondašnjem pravopisu. Kao plodan crkveni 
pisac na početku hrvatske protivureformacije — a bio je usto i 
kancelar zadarske nadbiskupske kurije i općinski bilježnik, te 
učestvovao sa svojim nadbiskupom i na koncilu u Trentu on. 
je u svom vlastitom radu osjetio grdne neprilike pravopisne•• 
zbrke i manjkavosti, te im u svom prijevodu velikog i maloga 
Kanisijeva katekizma smjelom pravopisnom reformom pokušao 
da doskoči. Priredio je dva izdanja, jedno latinicom za kler, a 
drugo ćirilicom za narod. U latiničkom izdanju, da bi usavršio 
latinicu prema glagoljici i ćirilici, uveo je prema češkom husit- 
skom pravopisu — upoznao ga je jamačno za svog učestvovanja 
na koncilu — slova s dijakritičnim znacima (č, ž). Oba izdanja 
pod naslovom »Suma nauka kristjanskoga« štampana su u Rimu 
god. 1583. Tu su bile štampane i druge njegove knjige: »Pokorni 
i mnogi ini psalmi Davidovi« (1582), »Ispravnik za jereji« (1583) 
i »Kratka azbukvica i kratak krstjanski katoličanski nauk« (lo83). 
Ovaj pronicavi Zadranin svojom je pravopisnom reformom prvi 
načeo vrlo važno pitanje o pojednostavljenju i ustaljen ju hrvat- 
skog pravopisa. Ta se potreba već onda, još prije početka djelo- 

vanja rimske Propagande, živo osjetila zbog toga, da bi se protivu- 
reformatorska knjiga mogla što lakše i što uspješnije širiti među 
Hrvate na ustuk izdanjima protestantske tiskare u Urachu. Što- 
kavizirajuci i jekavizirajući osim toga književnu sjevernodalma- 
tinsku cakavštinu, miješajući narodni govor s crkvenim jezikom 
i posezuci za pozajmicama iz češkoga i poljskoga, Budinić je kao 
i Matej Alberti u svom daleko čednijem pokušaju nastojao 
mnogo ozbiljnije i spremnije oko stvaranja jedinstvenoga knji¬ 
ževnog jezika s osobitim obzirom na hrvatske crkvenoslovenske 
jezične tradicije. U ovo će isto pitanje, a i u Tanzlingerovo je¬ 
zično, nešto kasnije ali s mnogo više uspjeha, zadrijeti i prvi 
hrvatski gramatik, Bartul Kašić iz Paga, po svom boravištu i 
djelovanju više pripadnik dubrovačke književnosti. 

4. Književnost u Dubrovnika 
Pripremno doba 

Dubrovnik (grč. Rausion, lat. Ragusium, tal. Ragusa) u svo¬ 
jim je počecima romansko-bizantski grad. Utemeljen je bio 
negdje u VII. stoljeću od bjegunaca iz rimskoga grada Epidaura 
(ležao je gdje je današnji Cavtat) po njegovu razorenju, slično 
kao i Split od solinskih stanovnika, koji su se bili spasili od gotske 
i slavenske najezde. Taj prvi najstariji dio kasnijega grada u 
malom zalivu nosio je, dakako, romansko ime, dok se kasnije 
s druge strane nije uza nj naslonilo slavensko predgrađe sa sla¬ 
venskim imenom Dubrovnik, pa su tako Romani protegli svoj 
naziv Ragusium, a Slaveni svoj Dubrovnik, na cio grad namećući 
ga jedni drugima. 

Proces slaviziranja dubrovačkih Romana penetracijom kom¬ 
paktne slavenske okoline razvijao se je mnogo teže i sporije nego 
u gradovima sjeverne i srednje Dalmacije. Do XV. stoljeća po¬ 
rodični jezik vlastele bio je starodalmatinski, mješavina roman- 
slco-talijanskoga. Još god. 1472. zabranjivala se je u gradskim 
vijećima upotreba slavenskog jezika, ali već na početku XVI. 
stoljeća samo su još pogdjekoji starci govorili starom romanštl- 
nom. U svom najstarijem razdoblju, dok se nije razvio do sio- 

bodnog pomorskotrgovačkog municipija i do moćne vlasteoske 
republike, stajao je grad pod bizantskom upravom, u zavisnosti 
od zadarskog stratega, a po sredini XI. stoljeća imao je i svoga 
posebnog stratega. Dok ga Mlecići nisu podčinili svojoj vrhovnoj 
vlasti (god. 1205.), za kratki period od 50 godina, Dubrovnik je 
privremeno i u vise mahova izmicao vlasti Bizanta postajući 
zavisan od južnoitalskih i napuljskih Normana, od Mletaka, pa 
i od srpskih vladara. Ta njegova zavisnost izražavala se je sveđ 
ili u nekom prinosu vojne snage ili u plaćanju danka. Danak je 
bio formalna potvrda zavisnosti i prema ugarsko-hrvatskim kra¬ 
ljevima (od god. 1358.) nakon uzmaka Mletaka s dalmatinske 
obale, i prema sultanu od god. 1526. pa do god. 1804., kada su 
ga dubrovački poslanici nosili u Carigrad posljednji put. Inače 
se Dubrovnik svojom pametnom i mudrom politikom, svojim po¬ 
morstvom i svojom kopnenom trgovinom probijao od svoje slabe 
početne zavisnosti, već od god. 1358., do potpune samostalnosti. 
Negdje u početku IX. stoljeća bio je ojačao i u crkvenom po¬ 
gledu dobivši svoga biskupa, a god. 1102. bijaše uspio, da mu taj 
biskup postane i nadbiskupom, nezavisnim od splitske metro- 
polije. 

I ostali dalmatinski municipiji razvijali su se u političkom 
pravcu do početka XV. stoljeća bez većih izvanjskih smetnja i 
zapreka, a po svojoj mnogo ranijoj slavizaciji u pravcu narodne 
kulturne i književne pismenosti bijahu i daleko pretekli Dubrov¬ 
nik. Od njih je dubrovačka oblast, ma i u slabijoj mjeri, bila 
počela da upoznaje i usvaja produkte crkvene glagoljske i svje¬ 
tovne čakavske književnosti, jamačno baš i zato, što je onda i 
oko Dubrovnika vladalo čakavsko narječje. Ta književnost, kako 
je izloženo u prednjim poglavljima, predstavljala je u cijelom 
primorju jedno jedinstveno područje, ali upravo u času, kada 
dvostruka asimilacija preostale gradske romanštine dovodi do 
njezina procvata, nastaje, kako je također već naglašeno, izvanj- 
j>kim silama prouzročeno političko prelamanje zemlje. Dok se 
književna čakavština, pritisnuta tuđinštinom, podržava još kako 
tako povezana radi svojih jačih hrvatskih političkih tradicija i 
c vi sćih veza s glagoljaštvom, Dubrovnik se ne samo politički nego 

i književno zaokružuje u svoju posebnu, prema ostalima sve vise 
ograđenu cjelinu. Nastupna i svima stranama zajednička čakav- 
ština podliježe tu novijoj štokavštini s kopna i ustupa joj svoju 
već izrađenu osnovicu književnog jezika i stila. U Dubrovniku 
dalmatinskoprimorska književnost postaje dubrovačkom, i razvija 
se kao takva po svom posebnom narječju i po svojim posebnim 
značajkama kroz sve faze svoga cvjetanja i propadanja. To je i 
razlog, zašto je ovaj dio pregleda na ovome mjestu, poslije stare 
srednje i sjevernodalmatinske književnosti: Split, dalmatinsko 
otočje i Zadar i svojim manifestacijama narodnog života i svo¬ 
jim književnim počecima stariji su od Dubrovnika. Njegov nešto 
kasniji, ali trajniji i veći napredak tim stranama duguje mnogo. 

U pripremnom razdoblju svoje književnosti Dubrovnik se 
nalazi u mnogo povoljnijim prilikama za kulturno jačanje. Re¬ 
publika sv. Vlaha proširuje s mora i s kopna svoj teritorij, obo¬ 
gaćuje se trgovinom, razgranjuje trgovačke veze kopnom preko 
Balkana do Carigrada i morem preko Jadrana i Sredozemnog 
mora do Engleske i Flandrije. Uz življu trgovinu podržava i jaci 
kulturni saobraćaj s Italijom, napose s Rimom, s Napuljem i 
Firencom. Ima svoju državnu vladu s domaćim knezom na ćelu. 
Za prosvjetu i nauku brine se sama država. Nastava od početne, 
privatne i skromne, kojoj je sredovjeki gramatik Elije Donat 
bio sve, postaje organiziranijom, javnom i državnom. Učitelji se 
zovu izvana, vidno su čašćeni i bogato plaćani. Između prvih tu 
djeluje u svojstvu državnog notara (1348—1387) talijanski hu¬ 
manist Ivan iz Ravene, Petrarkin učenik. Za njim je drugi, još 
vredniji humanist Philippus De Diversis (1434—1440) iz Luke. 
On je već rektor potpune humanističke škole, a uvršten je i u red 
plemića. O dubrovačkim zgradama, ustanovama i običajima taj 
Filip piše latinsko djelo. Dubrovačka mladež, sada bolje izučena. 
polazi na više nauke u Italiju, jer se u državnu službu odsele pri¬ 
maju samo pismena i obrazovana lica. Humanist Ivan Lovro Re - 
gin iz Feltre, vršeći od početka XV. stoljeća službu notara, pri¬ 
ljubio se još jače od pređašnjih učitelja inostranaca uz dubro¬ 
vačku sredinu. Sastavljao je latinske i talijanske pjesme, uzorne 
po .obliku, i posvećivao ih svojim dubrovačkim prijateljima. Uz 

latinski i talijanski, u drugoj polovici XV. stoljeća uči se i grčki 
jezik. U tu se svrhu pod konac stoljeća poziva za učitelja i rođeni 
Grk, poznati Homerov izdavač, Atenjanin Demetrije Halkokon - 
dilas . Humanistička nauka za nekoliko decenija hvata u Dubrov¬ 
niku tako čvrst korijen, da se i rođeni Dubrovčani ističu kao 
humanisti: kao dobri latinski pisci i pjesnici. Humanizam nije 
potom više samo rijetka i skupocjena uvozna roba: Petar Men- 
četić (1457—1508) kod samih je Talijana poeta laureatus . Ilija 
Crijemć , u svojoj humanističkoj krštenici prozvan Aelius Lam- 
pridius Cerva (1463—1520), drugi je po redu dubrovački laurea¬ 
tus u Italiji. Izravni je gojenac i štićenik humaniste fanatika, 
Rimljanina Pomponija Leta. Crijević je, štaviše, postao i sam 
fanatik kao i njegov učitelj. U svojim sugrađanima vidi same 
izrođene, »ilirštinom« zaražene kvirite. Ivan Gucetic (1451—1502) 
i Damjan Benesić (1480—1540) još su napredniji od njih: oni 
slažu čak i grčke pjesme. Jakov Bunić (1469—1534) napredujući 
dalje nadvisuje humanističkom spremom sve te svoje prethodnike. 
Još kao bolonjski đak (oko g. 1500.) sastavlja latinski spjev o 
otmici Kerbera prema Senekinoj tragediji »Hercules«, dok u pje¬ 
sničkom umijeću uspješno nasljeduje Vergilija. To njegovo djelo 
ujedno je i prvo dubrovačko književno djelo izašlo u štampi. Na 
papin poticaj sastavlja Bunić i religiozni ep na latinskomu »O 
životu i djelima Kristovim«, i to dvije godine prije (1526) negoli 
je Girolamo Vida napisao svoju čuvenu »Kristijadu«. Prema 
tome su Talijanac jVida i Dubrovčanin Jakov Bunić položili tim 
svojim epima dva ugaona kamena onoj crkvenoj renesansi, koja 
će humanističkom paganizmu suprotstavljati poeziju kršćanskog 
sadržaja u klasičnom ruhu. 

U to rano doba istom pronađene štampe, a i kasnije sve do 
XVI. stoljeća, izuzmu li se pokušaji Luke Radovanovića prije 
1502. i općinskog pisara Luke Paskv. Primojevića od g. 1514., 
Dubrovnik svojih štamparija nije imao. Dao je ipak Italiji i 
Francuskoj u svom Dobrusku Dobricevicu (prije 1450.—1528.), 
poznatom pod humanističkim imenom kao Boninus de Boninis, 
štampara, knjižara i nakladnika na veliku glasu. U tom umijeću 
s njim se takmičio i njegov uži zemljak, također čuveni štampar, 

Kotoranin Andrija Paltasič, ali on svoj rad bijaše ograničio samo 
na Mletke, 

Toliki humanistički zanos, pojačan još i lakim širenjem 
renesansne knjige s pomoću štampe, nije uza sve to odviše zadr¬ 
žavao ni u Dubrovniku upotrebu narodnoga jezika za književne 
svrhe. I tu se, kao i drugdje u čakavskoj Dalmaciji, razvijao onaj 
isti duhovni proces, koji je u Italiji, poglavito u Firenci i u 
Napulju, zbog preporađanja staroklasične književnosti i uz silno 
umnažanje kulturnih tekovina poslije nastale kritičke staloženo¬ 
sti, bio obogatio i unaprijedio na čas zaustavljenu narodnu knji¬ 
ževnost. Sam zagriženjak Ilija Crijević još u naponu svoga kvi- 
ritskog mahnitanja bijaše primoran da slavi Ivana Gučetića i 
kao hrvatskog pjesnika, priznajući mu u svom nadgrobnom slovu 
(1502.) trostruk lovor-vijenac, t. j. za njegove latinske i grčke, 
ali i za hrvatske pjesme. Te se pjesme kao jedne od najranijih 
na žalost nisu sačuvale. Važno je međutim to, da se odmah za 
Gučetićem javljaju i dva nešto mlađa pjesnika, »prvi naši spje- 
vaoci«, prva »svitlost našega jezika«, kako ih slavi Dinko Ra- 
njina, njihov vrijedni nasljednik u lirici. Ti su prvaci Šiško Men- 
četić i Đore Držić. 

Prvi dubrovački »spjevaoci« 

Šiško Mencetić (1457—1527), dubrovački vlastelin, koji je 
po bračnoj vezi bio u svojti s porodicom Gundulića, takođef vrlo 
uglednih plemića, dokazuje svojim književnim radom na naro¬ 
dnom jeziku, da je kviritstvo Crijevića-Cerve bila časovita 
humanistička učena zabluda. T. zv. »vulgarni«, t. j. narodni 
jezik, jezik građanskog društva, onaj kojemu su i pozniji huma¬ 
nisti u Italiji priznavali sva potrebita svojstva za gajenje lijepe 
književnosti — pored latinskoga, podesnijeg za nauku — taj vul¬ 
garni bijaše i u Dubrovniku odsele ono njegovo domaće i odavna 
u svim slojevima građanstva uvriježeno »slovinsko« narječje. 

Aristokrat po rodu, Šiško je u svom zborniku, kanconijeru 
od kakovih 500 ljubavnih pjesama, zgoljni trubadur. Njegova 
lirika, mahom svjetovna, s putenim, katkada i raskalašenim sa¬ 
držajem, plod je njegove do zrelijih godina protegnute mladosti: 

oženio se je istom u 40- godini, a tek pod stare dane bio je kne¬ 
zom republike. Njegova trubarduština nosi prema tome glavna 
obilježja one lirike, koju Marulić naziva rabotom »poetskih 
tašćin«, i koju zreliji Hektorović također osuđuje. 

biskov trubadurski ideal, slično kao i kod njegovih uzora, 
zove se »gospoja« ili »vil«. U stvari je to svaka ženska, za kojom 
je zapinjalo pjesnikovo oko, zvala se ona Paula, Perica, Kata, 
ili kojagod bezimena, kako to dokazuju akrostisi (početna slova 
stihova) nekojih njegovih pjesama. Ta njegova mnogoglava lju¬ 
bav postala je prema trubadurskom kanonu konvencionalnom 
apstraktnom ličnosti u smislu nekog ljubavnog monoteizma, pa 
je i njegovoj erotici već unaprijed određen sadržaj u svim eta¬ 
pama ljubavne drame: zaljubljenikovo udvaranje, bolno uzdisa¬ 
nje zbog neodvracene ljubavi; smekšavanje gospojina srca i prvi 
iskazi susretljivosti prema njegovim patnjama; ljubavnikovo 
kliktanje s puste sreće u naručju drage, i napokon upoznavanje 
svjetovnog ništavila s ljubavne zasićenosti uz pogrđivanje žene 
zavodnice i njezinih taština. S pjesnikovim obraćanjem Bogo¬ 
rodici kao simbolu neprolazne ljubavi obligatan je završetak 
toga kanconij era. 

Ta pjesnička gospodska igrarija ima i svoj ustaljeni pribor 
ukrasnih sredstava. Ljubaznica je plavka crnih očiju, s krunom 
od zlatne kose, s dva zlatna prama na čelu. Lijepa je kao ova ili 
ona proslavljena ljepotica iz klasične starine. Njezine hvale od¬ 
zvanjaju sa svih jedanaest struna pjesnikova glazbila leuta , dok 
oh, leutas, cas zanosno a cas bolno udarajući njoj u slavu pjeva 
i pjevajući udara. 

Sva je ta trubadurska konvencionalnost, dakako, pozaj¬ 
mljena. Iz Provanse je ona bila prešla u gornju Italiju. U Siciliji 
se za Fridrika II. potalijančila. Potalijančena, prešla je u To- 
skanu i u Napulj. U Bolonji i u Firenci pojednostavio je njezinu 
izvjestacenost i zalio čuvstvom i sadržajem njezinu Šupljinu »ii 
dolce stil nuovo«; njezinu bezličnost utopio u svojoj liričkoj per¬ 
sonalnosti Petrarka, i konačno ju fjorentinski krug Lorenca de’ 
Medici jos jace ponarodio osluškujući glasove prostonarodne 
lirike. Sve te faze u razvitku lirske poezije u Italiji, od truba- 

durštine do petrarkizma, poznavao je Menčetić. Mada je na tim 
izvorima iz druge ruke odgajao svoje pjesničko umijeće, nije se 
ipak samo na tome vršila njegova književna odgoja. U njegovim 
pjesničkim tvorbama ima i humanističke kulture, a ima i onoga 
— što je najglavnije i najznačajnije — domaćega tijesta! Barem 
u formi, u izražavanju, u pjesničkom jeziku, u cijeloj dikciji, 
koja se ne da lako presađivati iz tuđine, a jezik nikako. Njegove 
su pjesme, istina, vrlo kratke; građene su po uzoru talijanskih 
»strambota« i »rispeta«, ali je pjesnički jezik i stil začinjavački, 
onaj isti, koji se dalje razvijao na domaćem tlu, tako kod Men- 
četića, kako kod Marulića, kako kod Hektorovića. U Menčetića 
se ta forma njegove isključivo lirske eroticke poezije samo dalje 
usavršava: oplemenjuje se i obogaćuje za jedan stepen na vise, 
milozvučnija je, melodični ja, glada i gipkija, fino prekaljena 
kroz lirsku njegovu ćud, kroz vrlo osjetljiv ukus za formalne lje¬ 
pote. U tome je nacionalna strana i glavna vrijednost Menčeti- 
ćeve lirike. 

Šiškov pjesnički drug Đore Drzić (1461—1501) bio je du¬ 
brovački pučanin, po zvanju svećenik, a potkraj života i gruški 
opat. Ne razlikuje se od njega samo po rodu i po staležu, nego 
i po duhu i sadržini svoje lirike. Đore nije toliko plodan. Umro 
je prilično mlad. I njegove pjesme, jednako kao i Šiskove, saču¬ 
vane su najbolje u t. zv. Kanconieru dubrovačkog vlastelina 
Kikše Ranjine. Taj Kanconier, koji je sada vlasništvo zadarske 
talijanske gimnazije, Ranjina je počeo g. 1507. prepisivati sa još 
starijega predloška. U njegovu prvom, opsežnijem dijelu, sadr¬ 
žane su samo pjesme te dvojice; u drugome dijelu ima i petrar- 
kističkih pjesama mlađih pjesnika A. Čubranovića i M. Krističe- 
vića uz dva skupa nepoznatih stihotvoraca. 

Đorine se pjesme lako odvajaju od ostalih svojom vazda 
duhovnom i nabožnom sadržinom, a odskaču katkada i svojom 
formom. On je tu nekompromisni božji trubadur, božji vitez. Nje¬ 
gova »gospoja« apstraktni je duhovni ideal, odraz Božje ljepote, 
milost koja za navijeke usrećuje, koja namiče blaženstvo i otvara 
nebo. Stoga u tim pjesmama i nema akrostiha s imenom ove ili 
one ženske. Ako je tu koji akrostih, taj već označuje samo pje¬ 

snikovo ime. Prema svemu tome ta je njegova trubadurština 
sasvim poduhovljena, ona je spiritualizirana simbolična ljubav 
kao u Danteovoj poeziji namijenjenoj Beatrici, ili u poeziji Fjo- 
rentinčevih preteča Guinizellija i Cavalcantija. 

Đore se, kako rekoh, napredno udaljuje od Šiška i svojom 
formalnom stranom. Njegov stih nije samo tromi i teški dva- 
naesterac. Gdje god nije to, ima prizvuk ženske narodne poezije, 
s posebnim pjesničkim jezikom, koji se sve više uklanja konven¬ 
cionalnoj frazeologiji prihvaćajući onu jednostavniju, življu i 
svježiju narodnoga pjevača i narodnih popjevaka. Među tim pje¬ 
smama nalazi se i dvanaestak narodnih, pa i ona najpoznatija: 
»Djevojka je podranila, ružicu je brala«. 

Po svemu je dakle zaključiti: Đore Držić, pučanin, sisao je 
taj svoj jezik s majčinim mlijekom; nije ga odviše pogospodio, 
nije mu nagrdio lica umjetnim pozlatama pjesničke škole ni uve¬ 
lim cvijećem književne manire. Kroz taj pjesnički jezik snažno 
već nadire muška i jedra štokavština bliske Hercegovine, siguran 
putokaz onomu pjesničkom pokoljenju, koje će primiti u drago¬ 
cjeno naslijeđe Šiškovu i Đorinu liriku. 

Maskerata, epika i dramatika 

Nastavljajući sadržajne i formalne ekstrature Đorine lirike 
i koristeći se napretkom njezinih sretnih početaka pojavio se 
koncem XV. stoljeća neobično darovit i samostalan pjesnik ; 
s djelom koje otvara velik prodor kroz patvorene trubadurske 
konvencionalnosti oslobađajući poeziju od ropskih spona naslje¬ 
dovanja bilo stranih, bilo domaćih uzora. Taj je pjesnik Andrija 
Čubranović (1480?—1530?), dubrovački pučanin, po zanimanju 
obrtnik, zlatar. Književna kronika pokazala se prema njemu tako 
nemilosrdno škrtom, da nam nije zabilježila ni jedne pojedinosti 
iz njegova života, dok je naprotiv Ranjinin Kanconijer zabilje¬ 
žio oko 50 njegovih pjesama, a njegov pjesmotvor »Jeđupka« 
postao nenatkriljivim uzorom svoje vrste, nalazio prije i kasnije 
dosta nasljedovatelja i pružao po koje zrnce svoga pjesničkog 
biserja i najvećima od dubrovačkih pjesnika u doba najsjajnijega 
književnog procvata. 





»Jeđupka« pripada onoj vrsti suvremenih pokladnih pje¬ 
sama, koje su se u Firenci za vladanja Lorenca De’ Medici pje¬ 
vale kod pokladnih ophoda od zakrabuljenih povorka i tumačile 
im značenje. Odatle i naziv toj popratnoj poeziji: mascherata, 
canto carnascialesco. 

I ti ophodi i te pjesme, budući da su bile namijenjene zabavi 
prostog naroda da bi ga odvratile od svakidašnje politike, bile 
su ponajviše duhovito šaljive, pustopašno vesele i jetko podru¬ 
gljive, a mnogo puta i raspojasane do grubosti. Povorke preruše- 
nih robova, ciganka, trgovaca, lovaca, ljudi iz dalekih krajeva, 
muževa seljaka što u gradu traže svoje izgubljene žene, ili žena sa 
sela koje traže svoje u gradskoj vrevi zalutale muževe, pjeva¬ 
njem ili kazivanjem tih pjesama i poradi sadržaja i poradi svoje 
nakaradne preobuke ispunjavale su gradske ulice lavinama smi¬ 
jeha i šale. Pored tih maskerata bilo je i drugih simboličkih: t. zv. 
»Triomfi«, prikazujući lica i događaje iz mitologije ili iz rimske 
historije, imali su da zadovolje i ukus odabranijega dijela gra¬ 
đanstva. 

Sve življe trgovačke i kulturne veze između Dubrovnika i 
Firence omogućiše, da se je vrlo rano presadila pod dubrovačko 
podneblje i ta pokladna, više pučka vrsta poezije. U tom presa¬ 
đivanju naš Čubranović postupa genijalno: ne držeći se ropski 
stranih ugleda, nadmašuje stvaralačkom snagom i same te uglede. 
»Jeđupka«, Ciganka iz Egipta, s djetetom u naručju, gatalica 
dobre sreće i tajne kobi ženskinjama, jedino lice koje govori, pje¬ 
snik je glavom, u tom liku prerušen ljubavnik. Pod krinkom 
Ciganke on traži da iskaže ljubav svojoj »gospoji«, da je osvoji 
ingenioznošću svoga ljubavnog očitovanja. Ona se nalazi u kolu 
svojih mladih drugarica, šesta po redu. Toj krasnoj ženskoj 
družbi prilazi ta tobožnja prosjakinja i njoj najprije iskazuje 
svoje jade: S istočnih je strana. Imala je četiri sina. Trojicu je 
izgubila, a jedva spasla četvrtoga: svoga Dani ja, to nejako čedo, 
što ga eto naokolo nosi proseći darak i kazujući svakom darova¬ 
telju na uzdarje njegovu »čes i sriću«. Gatalica potom iskazuje 
svakoj gospoji, od prve do šeste, samo ono najbolje, što svakoj 
od njih najviše godi. Šestoj nasuprotiv iznosi na dugo i na široko 

ono, što najviše leži na srcu upravo toj nazovi-ciganki, što . je 
kadro da gane i da osvoji šestu gospoju: Ima sramežljiv lju¬ 
bavnik, koji je tisuću puta htio da joj otkrije svoje srce, ali je 
pred njom svaki put sramežljivcu zapela riječ u grlu. Gospoji 
je uza sve to zaludu da bježi od njega: suđeno je, da postane 
njegovom. Umjesto darka u zlatu i srebru, ili dražesne koprenice, 
izvezene gospojinom rukom, dovoljno je ubogoj Ciganki, ako joj 
ta šesta pokloni i sami »sladak pogled«, »slatku ričcu«. 

Sa svojih 620 stihova, od kojih preko polovice otpada na 
šestu gospoju, »Jeđupka« je izrađena u skladnoj i jedinstvenoj 
kompoziciji. Pet prvih gospoja sačinjava samo nasmijan i dra- 
žestan okvir ljubavnog monologa, u kojemu progovara srce svo¬ 
jim prirodnim jezikom. Dikcija je dosta kićena, ali je zamjerne 
elegancije, podržavajući otmjenost i finoću izražavanja i pri naj- 
škakljivijim situacijama. Ta jednostavna i čista, a ipak dovoljno 
bogata i dosta krepka dikcija sadrži mnogo više narodnih ele¬ 
menata nego i sama Đorina erotika. Umjesto dvanaesterca, sku¬ 
čena dvostrukom rimom, upotrijebljen je u strofama od četiri 
stiha lagani i žitki osmerac, dakle upravo onaj metar, koji će 
s vremenom posve prevladati u poeziji Gundulićeva doba. 

»Jeđupka« se u Dubrovniku recitovala kao pokladna pjesma, 
ali se g. 1527. i predstavljala kao maskerata. U tom obziru orta 
prethodi pokladnoj drami, koja će u narednom stoljeću doći do 
procvata. Njezina najstarija, pa upravo zbog toga i najvažnija 
imitacija, u stvari ne baš najsretnija kopija, potječe od Miše 
Pelegrinovića, hvarskog vlastelina, koji je neko vrijeme boravio 
kao javni bilježnik u Korčuli i u Zadru. Ta i mnoge druge imi¬ 
tacije upućuju na dosta značajnu promjenu, koja se od toga doba 
pojavila u traženju ugleda: naši pjesnici počinju napokon da se 
jače ugledaju i u svoje domaće uzore. 

Starina Mavro Vetranović 

Do trojice istaknutijih pjesnika, po vremenu prvaka, i do 
brojnijih manjih, poznatih i nepoznatih, kojima je blagođarni 
književni ljetopisac Nikša Ranjina sačuvao od propasti po koji 
odabrani pjesnički uštipak, uzdiže se kao četvrti po redu, ali po 


113 


8 
















opsegu i raznolikosti svojih pjesničkih proizvoda, po izrazito 
osebujnoj ličnosti i plodnosti i nadarenosti uistinu prvak: Mavro 
Vetranović , dubrovački pučanin, pripadnik benediktinskoga reda. 
Njegova trajna i neumorna pjesnička djelatnost ispunja do vi¬ 
soke mu starosti tri četvrtine XVI. stoljeća i na čitavo to razdo¬ 
blje udara dubok utisak. Uzme li se u obzir, da se rodio godine 
1482., a umro 1576., počeci njegova rada padaju još u trubadur- 
ski period na izmaku stoljeća. 

Da je nekada, u ranijoj mladosti, leutašio po trubadursku 1 
Mavro, to priznaje i sam u jednoj svojoj poslanici, gdje pokaj¬ 
nički žali taj svoj »ljuveni beteg«. Mavrovo pokajanje bijaše 
tako radikalno, da tom »betegu« u golemoj njegovoj ostavštini 
ne nalazimo ni traga. Odmah po svom zaređenju, oko god. 1504., 
otkada je svoje prvotno krsno ime Nikola promijenio u Mavro, 
Vetranović udara odlučno i nepovratno stazom iskrena obraće¬ 
nika, duhovnika isposnika i samotna pustinjaka. Taj pustinjak 
pokazuje međutim stotinu očiju i stotinu ušiju, da sve vidi i sve 
čuje što se oko njega, u bližem i daljem svijetu, kuje i događa. 
O svemu tomu on izriče svoj nemilosrdni sud; na mahove udara 
prijekorom, koji je ljutit i oštar kao zamah biča. I taj gvozdeni 
fratar, koji je u oluji svoga života i vremena toliko toga proživio 
x preživio, nije bio samo idealni i nerealni književnik, na štetu 
možda svoga redovničkog poziva. Nakon višegodišnjeg boravka 
u montekasinskom samostanu kod Rima vraća se (g. 1515) po 
zapovijedi starešinstva u Dubrovnik, da bi s trojicom svojih 
redovničkih drugova proveo u područnom samostanu na Mljetu 
odavna dozrele reforme. Njegova opora ćud dovodi ga u tom 
radu do sukoba sa svojim suradnicima. Bez opatova znanja bježi 
u Italiju. Dubrovačko ga vijeće proglasuje buntovnikom i izgna¬ 
nikom. Njegove lične i redovničke vrline ipak su tolike, da mu 
dugo vremena ne zatvaraju vrata povratka: god. 1522. on je u 
samostanu Sv. Marije na otoku Lokrumu: god. 1527./28. opat 
je samostana na Mljetu; god. 1534. prior je u samostanu na 
otoku Sv. Andrije; god. 1542. opat je samostana Sv. Jakova u 
gradu Dubrovniku, i napokon god. 1549. predstojnik je mljetske 
kongregacije, u koju su bili ujedinjeni nakon provedenih refo- 

rama svi benediktinski samostani na području dubrovačke re¬ 
publike. 

Vetranović i kao književnik razvija vanrednu djelatnost u 
svakome pravcu: obogaćuje nabožnoduhovnu liriku; prvi na du¬ 
brovačkom tlu obrađuje epos i dramu; razvija dalje maskeratu: 
gaji pjesničku poslanicu; okušava satiru. Nema gotovo pjesničke 
vrste, na kojoj Mavro ne bi okušao svoje mnogostruke sile. Sta¬ 
riji i mlađi čakavci njemu su po svojim djelima dobri znanci. 
S jednim od poglavitijih, Hektorovićem, veže ga i tijesno dru- 
garstvo. Kulturna i književna Italija, čak i politička i papinska, 
njemu nisu teške nepoznanice. On budno prati sve glavne doga¬ 
đaje u orijaškom sukobu između islamskog Istoka i kršćanskog 
Zapada. Na uzroke kršćanskih nedaća gleda okom realna poli¬ 
tičara; odobrava bez skrupula metode, koje u vanjskoj politici 
primjenjuju od nužde dubrovački državnici. Kroz njegovu poe¬ 
ziju progovara Dante, grmi Savonarola, mudruje Machiavelli. 
I ne samo to: Mavrova poezija i svojom formom predstavlja 
golem napredak; svojom lakoćom i prirodnošću, bogatstvom pje¬ 
sničkoga jezika i narodnijim stilom primiče se sve više jekavskoj 
štokavštini, stvarajući velik prinos konačnom izgrađivanju du¬ 
brovačkoga književnog jezika. 

U Vetranovića zbog svega toga ima najmanje knjiške inspi¬ 
racije. Njegova su nadahnuća u ličnim doživljajima, u prilikama, 
u događajima od općega značenja. Njegova poslanica Hektoro- 
viću »Pjesanca u vrijeme od pošljice« (kuge), kojoj padoše pli¬ 
jenom i Šiško i njegova tri sina i mladi pjesnici Marin Krističević 
i Maro Lila, objašnjuje crtanjem strahota te pošasti, i s dosta 
snage, kako je nastao pod pritislkom opće žalosti nov, isključivo 
đuhovnoreligiozni smjer ne samo u njegovoj lirici, nego i u svoj 
ostaloj njegovoj poeziji. Njegova lirika pjeva o Sudu napoko- 
njem, o noći Božjega poroda; razmišlja o Spasiteljevoj muci, 
opominje grješnike na pokoru, niže refleksije o kratkotrajnosti 
čovječjeg života, ponavlja tužbu kralja Davida i mukotrpne boli 
Jobove, prepijeva Očenaš i Vjerovanje, pretače psalme, napokon 
u Pjesmi »Tužba moja« uvlači se u se i u svoje jade, da ih zatim 
r azblaži nestašnom idilom u »Pjesanci o šturku« . .. 

Živući isposničkim životom na samotnom otočiću Sv. Andrije 
Vetranović stvara svoje najoriginalnije i najljepše pjesničko 
djelo: naturalističko-realistički spjev »Remetu« (pustinjaka). Ta 
njegova pustinjačka idila do nemila je mrka, nemirna i strašna. 
Na tom čvoru kršne zemlje, izniklom iz pučine morske, priroda 
je neiskazano divlja. U njezinoj pustoj samoći sve je divlje, i 
živo i neživo. Pustinjak tu vodi razgovore jos samo s Bogom i 
s kreštavim galebom. Doleti li kao za lijek koja drobna pticica, 
da bi ga razveselila svojim pjevanjem, eto ti za njom grabežljiva 
sokola: umiče je bajnu ostavljajući za svojom žrtvom samo okr¬ 
vavljeno perje. Za proljetnih kiša jos kako tako: po koja izmi- 
1 jela divlja travka razblažuje mu tužne oči svojim slabim zele¬ 
nilom, opaja ga po koji priprost cvijetak svojim ugodnim miri¬ 
som. Zato je zima u toj morskoj pustinji nadasve grozomorna: 
pučina se sinja ispinje tada u vodene gore. Pod nemilim udar¬ 
cima vjetra stenje i bjesomučno urliče morska neman, diže pod 
nebo i rasiplje zrakom sive i bijele plaste vodene prašine, ispunja 
suzne oči sljepilom, a zaleđene uši glušilom. Od leda i mećave 
stinu i drvene se smrznuti udovi. Uzalud ih patnik grije na vru¬ 
ćem pepelu i toplinom svoga preostalog daha zapuhuje u nokte. 
Kada se ta strašna pučina pod munjama što paraju tmasto i 
nabreklo nebo, pod gromovima što se naokolo ore, zakrvavi sva 
u paklenom ognju, Remeta ne može dalje: neprestano zvoni u 
samostansko zvonce; samo se moli Bogu, samo doziva njegovu 
pomoć. Ali bijesni valovi ne haju za te molitve, udaraju sve 
žešće, dopiru do najispetijeg mjesta njegove spilje, hoće da mu 
otmu i razlupaju i jedinu njegovu uzdanicu, njegovu »plavcu«. 
I nije se tu Remeti ovako čemerno boriti samo s prokletom pri¬ 
rodom, nego i s još prokletijim ljudima. Ti ljudi mu vec ništa 
ne daju ni za ljubav Božju ni za svoju dušu. Doplovi li koji od 
njih po noći, ne dolazi radi molitve, radi svoje duše, nego zato. 
da mu ogoli njegov oskudni vrtić. Što mu škrta priroda još jedva 
daje, to mu otimlju bezdušni kradljivci. Kada nije kod kuće, 
obijaju mu brave s vrata, odnose mu preostale zimske zalihe 
hrane, ne štede ni njegova ribarskog pribora kradući mu konac 
šilo, lonce i udice; istresaju mu čak i onu posljednju pregršt sob 
iz obješene tikvice. S tim krštenim grabijivcima roti se protiv 

njega i prokleti »morski medo«: kada fratar peca ribu »na odma- 
tac i trstiku«, doklati se odnekuda i ta neprilika i rastjera mu 
lovinu, a onda mu kao kakova podruguša namiguje vragoljastim 
očima, otire štetinjastim brcima svoju vlažnu čeljust i kriveći rilo 
iščezava netragom u morske dubine . . . 

Na to autobiografijsko djelce nadovezuje se drugo, didak¬ 
tičko satiričko, pod istim naslovom: Remeta prelazi iz svoje 
otočne špilje u grad, među dubrovačke gospodske pokvarenjake, 
da im u liku starozavjetnog proroka, suhonjava i na pokorničku 
odjevena starca, otčita za njihove grijehe jetku bukvicu, i da 
potom okrene s muških ispraznosti svoj neumoljivi bič i na žen¬ 
sku razgaljenu ljepotu, pozivajući sve i svakoga na iskrenu 
pokoru. 

I jedan i drugi »Remeta« podsjećaju sa svojim lakim osmer¬ 
cima, s izmjenjivanjem ozbiljnih i šaljivih prizora, na pokladne 
maskerate. To se lice uostalom i javlja u talijanskim, a i dubro¬ 
vačkim pokladnim pjesmama. Iznose ga čak i nekoje drame. Kod 
Vetranovićevih »Remeta« prevladava međutim svagdje ozbiljna 
realistična nota. Pjesnik je tu bez ikakve maske: on ne glumi. 
Kod njega je to pjesma pokore, prikaz oskudna i kontemplativna 
života, proživi javan je u divljoj prirodi, u ljubavi k Bogu, na 
izgled pokvarenu društvu, bez uobičajena fantaziranja o pasti¬ 
rima i vilama, kako to redovito biva u suvremenoj idilskoj 
poeziji. 

JVetranovićevu lirsko-epsku vrstu dopunjuju njegove prave 
maskerate, vrsta koja je onako sretno bila uvedena Čubranovi- 
ćevim prvijencem. »Trgovci Armeni i Indijani«, »Dvije robi- 
njice«, »Pastiri«. U njima se živo ističe rodoljubna crta. 

U svoj toj lirici i epici najznačajnije su po Vetranovićevo 
građansko i društveno mišljenje njegove pjesme svjetovnog, pri¬ 
godnog i političkog sadržaja. Iz njih odjekuju još jači i još ne- 
običniji aktivistički glasovi: bespomoćne rezignacije srednjo- 
dalmatinskih pjesnika nema u njima, nema uvjeravanja, da je 
turska najezda samo bič i pokaranje Božje za pokvarenost za¬ 
padnoga svijeta, i da bi trebalo strpljivo čekati prekrštenih ruku. 
»Nevjera kršćanska«, nesloga kršćanskih vladara i sebičnost nji- 

hovih političara Vetranoviću su prvi i pravi, ako ne možda i je¬ 
dini uzroci kršćanskih poraza. U svom crnom očajanju pjesnik 
svjetuje: kada nema pomoći niotkuda, treba se pogađati i naga¬ 
đati sa samim sultanom! Čemu sve to slavno rvanje oko Klisa? 
čemu samoprijegorno junaštvo Kružićevo? čemu još i te bezna¬ 
dne žrtve malenih i slabih naočigled velikih i ponosnih sa Zapada, 
koji se za svoje interese međusobno kolju uz potpunu nebrigu za 
naše jade? 

Oj slavni Hrvati, i vas li ognjen zmaj 
do traga pomlati, i da vam plačni vaj! 

Prkosi doduše još tvrdi Klis, ali će i on zamalo: 

Vaj, dragi Klišani, ali vi ne znate, 
što su zli kršćani, i u njih se uzdate! 

Beograd, taj ključ Ugarske, već je pao. Mlečani su preslabi, da 
bi mogli otjerati Turčina s mora, a Francuska i Njemačka, kokot 
i orao, nadbijaju se svaki samo za svoj račun. Otkad mu je ne¬ 
stalo protektorata ugarsko-hrvatskih kraljeva, Dubrovnik je 
krenuo svojom oportunističkom politikom: »postavio se je u ha¬ 
rač« Turčinu i »vjerno služi sultana«. Za malene i preslabe to 
je i najbolja politika: 

S Bogom se ti druži, i mimo sve ino 
i dvori i služi otmansko kolino! 

Neka i mletačka republika, koja tako ludo sada s »carem lisiči, 
a s kraljem vuhuje«, neka i ostali susjedi slijede politički pravac 
pametnih Dubrovčana: 

A neka oholi, ki o ništa boj biju, 
kokoti i orli, krv svoju proliju! 

To su osnovne misli u Vetranovićevoj »Pjesanci slavi carevoj«, 
t. j. sultanovoj! Tužno je to i očajno. Nije to nekakva turkofilija, 
nego kruta, ispravno shvaćena realnost. Kada je nešto kasnije 
pao i Budim, ta se posljedica u »Tužbi grada Budima« svodi na 
isti uzrok: baca se krivnja za taj najnoviji udarac na neharni i 
sebični Beč, koji je pustio da sve ostalo, što se još dotle borilo? 
bude poraženo: 

A sad nie Kosova, a sad nie Krbave, 
ni polja ravnoga, ni hrvatske slave. 

Kroz plač i suze Vetranović se jedini od svih naših pjesnika za¬ 
laže za tužnu političku nuždu: za pogađanje sa sultanom, za pri¬ 
znavanje vrhovne sultanove vlasti. Upravo onako, kako će to 
kasnije pokušati da učini i nesretni heroj Petar Zrinski. 

Slični prijekori i savjeti redaju se i u ostalim Vetranoviće- 
vim prigodnicama. U »Pjesanci gospodi kršćanskoj« Vetranović 
se obara na vladare i na njihove vojne, što »svijet plijene i odiru«; 
na ustuk »oružane oholasti« zagovara mir i evanđeosku ljubav. 
U »Pjesanci moru« šiba dvoličnost mletačke politike, njezino 
iskorišćivanje »nemira i nesklada zapadne gospode«. U »Pjesanci 
Latinom« suprotstavljajući slavnu prošlost Italije s njezinom 
tužnom sadašnjosti, kada se kralj (francuski) i česar (španjolski) 
u krvavim ratovima među sobom natežu o njezinu kožu, ponavlja 
misao Machiavellijeva »Vladara«: Neka se Latini otresu tuđinca, 
neka se slože i ujedine pod žezlom samo jednoga, svoga vladara. 

Ovako svjetujući i koreći na sve strane Vetranović ne pušta 
s vida ni odnose dalekih i velikih i bliskih i malih susjeda. LT 
jednoj (»Orlača riđanka u blatu ribarom«) bocka Mlečane, 
kojima je grad u »blatu«, a u drugoj (»Orlača Perastu govori«) 
udara Peraštane po prstima radi njihova zadirkivanja u dubro¬ 
vački posjed. 

Svijet je na daleko i na blizu postao pjesniku duhovniku 
odviše opak: oholost, zavidnost i putenost očemerile su život, 
udaljile su čovjeka od prirode. Povratak u prirodu, k prvotnomu 
patrijarhalnom življenju, jedini je lijek i spas u općem potopu 
tolikih zala. U »Pjesanci košuti ranjenoj«, alegoriji od 670 sti¬ 
hova, ističe se potreba te duhovne obnove. Košutu, simbol pri¬ 
rodnog življenja, izraniše grdni lovci — mekoputnost, raskoš, 
putenost, moda i taština. Nju može da izliječi samo priprost i 
prirodan život u pustinji. 

S tim svojim plemenitim težnjama, prekaljen golemim isku¬ 
stvom stradanja i razočaranja, i dugo izvježban u spiritualnosti 
i kontemplaciji, pjesnik se konačno dao na pisanje velikog ale- 
gorijsko-religioznog eposa »Piligrina« — Putnika. Ugledom je 
njemu ovdje Danteova Komedija. I »Piligrin« hoće da prikaže 
tri stanja čovječje duše: stanje grijeha, stanje pokore i stanje 


119 









savršenstva. I Vetranović kao Dante putuje kroz pakao i čistilište 
do rajskih vrata, da bi pronašao smisao i svrhu života, ali sve to 
on izvodi drugačije, mnogo jednostavnije, u duhu poodmakle 
renesanse: Piligrinov pjesnik poput Zoranićeva Zorana najprije 
pušta u svijet svoju izvidnicu Svijest, da za njega negdje na 
zemlji potraži jedan kutić blaženstva. Kada mu se ona vraća ne¬ 
obavljena posla, on sam ostavlja dom i polazi u život, u čarobne 
krajeve, da bi se tu domogao sreće. Na putu ga međutim zavode 
na stramputicu svjetovne lasti i slasti, kvare mu dušu i nagrđuju 
tijelo: Na leđa mu nabijaju grbu, koju ne može više da sa sebe 
skine; umjesto rođenih ušiju natiču mu magareće; namještaju 
mu oči od sove i nasađuju zube od vepra. Alegorija ta znači: 
čovjek prianja lakomo uz zemaljska dobra (grba); zadovoljava¬ 
jući se s materijalnim užicima zaboravlja viši cilj (magareće 
uši); ne podnosi svjetlosti istine (sova), i najzad se zadovoljava 
u gnusobi svoje poživinčene naravi (vepar). Izmilivši negdje na 
površinu vode Putnik traži Kirku, da bi ga oslobodila od svih 
tih grdoba, što ih je živući u putenosti i grijehu bio navukao na 
sebe. Pada pred Kirkina vrata, i spreman je da uđe u njezinu 
pećinu... 

Dotle je dopro pjesnikov rad isukavši debeli snop od 4374 
stiha. Taj golemi torzo nalazi svoju sadržajnu dopunu u Vetra- 
novićevoj »Pjesanci muzama«: Pošto je Kirke oslobodila pje¬ 
snika — Putnika od njegovih grdoba (kao ono drugovdje čaro- 
hnica s Dinare Zorana), on dolazi do jezera, na kojemu će 
:zauvijek ugasiti svoju neutaživu žeđ i zaboraviti sve svoje prošle 
jade. Tu ga na izvoru prima prekrasna djevica Gracija (milost 
Božja) držeći u ruci zlatan pehar. Svakomu došljaku ona jednako 
gasi žeđ, pa tako sada i Piligrinu. Taj Gracijin čudotvorni pehar 
vazda je jednako pun, upravo kao i milost Božja, koja se (preko 
sv. Pričesti) svakomu dijeli, a uvijek ostaje čitava. 

Vetrariović je i prvi dubrovački dramatik, jedini, kako je 
već spomenuto, pisac skazanja trećeg razvojnog stepena. Nje¬ 
govo djelo »Od poroda Jezusova« poprima oblik pastirske igre 
ili idile, u kojoj se biblijski pastiri pretvaraju u narodne: Ta- 
sovca, Uglješu, Pribata, Miljata, Vukasa i Kresoju. To prvo, 

kao i ostala tri — »Uskrsnuće«, »Suzana čista« i »Posvetilište 
Abramovo« — složeno je u običajnim dvanaestercima. Najduže 
»Posvetilište«, ugledajući se u starije talijansko prikazanje 
»Abram i Izak« Fea Belkarija, ima i najviše pjesničkih ljepota. 
Svojom neprikladnošću za pozornicu jamačno je dalo povoda 
jednoj skraćenoj preradi. Inače Vetranović ne robuje ni ovdje 
svojim ugledima. Njegovo je crtanje i opisivanje mnogo po¬ 
drobnije. 

Mnogo bolja i vještija dikcija i kompozicija tih skazanja 
od ostalih dalmatinskih zaista su bolje i pristajale višoj duhov¬ 
noj razini dubrovačkih pučana za koje su pisana; ali Vetranović 
u toj pjesničkoj vrsti nije imao nasljenika. U Dubrovniku se 
već stvarala povoljnija sredina za renesansnu komediju i za 
pastirsku igru, a to su drame, koje će i u Italiji potisnuti svaku 
drugu, pa i crkvenu vrstu. Vetranović je svakako, ma bilo to i 
samom formom, probio led Nikoli Nalješkoviću i Marinu Držiću, 
svojim mlađim suvremenicima, napose Držiću, drugoj dubro¬ 
vačkoj krupnijoj književnoj ličnosti XVI. stoljeća. Uvaži li se 
još i to, da su se u Dubrovniku sačuvale i dvije dramske ekloge, 
doduše u vrlo jednostavnoj kompoziciji (vila pada satiru u rop¬ 
stvo i oslobađa se), ali starije od Držićevih komedija, i po sudu 
nekih obje iz Vetranovićeva pera, i da se kasnije digla objeda 
na Držića da plagira Vetranovića, u toj pretpostavci opravdan 
je i zaključak, da je starina Mavro bio prethodnikom i toj vrsti 
ne samo formom, nego i svojim prvim, iako čednim primjerom. 

Komediograf Marin Držić 

Držićev preteča bijaše u svakom slučaju Nikola Naljesković 
(1500?—1587), trgovac pučanin, autor pjesničkih poslanica i ma- 
skerata i ovećega kanconijera petrarkističke i duhovne lirike. 
Kako u svoj toj produkciji taj pjesnik samo slijedi talijanske 
uzore bez ikakve svoje lične note, preostaju kao historijski važne 
jedino njegove četiri pastirske ekloge i tri komedije, sastavljene 
sve u stihovima i sve bez naslova. 

Te ekloge nemaju ni dramske radnje, ni kakovih zapletaja, 
ui komičnih primjesa. Lica su im pastiri i vile. U prvoj pastir, 

zaljubljen u vilu, jadikuje s neuzvraćene ljubavi i od očaja se 
probada. Našavši ga mrtva, vila oplakuje jadnika, a onda ga 
sama oživljuje čarolijskim biljem i uzvraća mu ljubav. Predmet 
je drugoj eklogi poznati mit o Eridinoj jabuci, koju po Parisovoj 
presudi dobiva najljepša od triju božica. Kod Nalješkovića je 
samo taj sudac — pastir, a tri božice tri su naše narodne vile. U 
trećoj eklogi satir i vilenici otimlju se o vilu, dok je i od jednih 
i od drugih ne oslobađa nadošao starac. U četvrtoj četiri pastira 
bježeći od gusara traže svoje drugove, i doznavši od vile, da se 
oni nalaze negdje u dubravi, i da se ondje lijepo zabavljaju 
s drugim vilama, odlaze tamo, i našavši ih, tu izvode zajedno 
s njima »tanac« slaveći vile. 

Nalješkovićeve komedije važnije su i realnije od tih njegovih 
fantastičkih ekloga. Na način ondašnjih talijanskih komedija — 
lakrdija, one u grubim crtama i krupnim izrazima prikazuju du¬ 
brovački porodični život. Teme su njihove: ljubakanje gospodara 
s »godišnjicama« (sluškinjama) i time prouzročene bračne smu¬ 
tnje u kući; muževlja nevjerstva uopće; zaljubljenost mlada Du¬ 
brovčanina u kurtizanu, njegovo otrežnjavanje nastojanjem pri¬ 
jatelja i roditelja, i konačno njegove zaruke s čestitom dje¬ 
vojkom. 

Obje te vrste drame humanističke su tekovine. Bukolička ili 
pastirska poezija s dijalogiziranom eklogom bila je od talijanskih 
pjesnika preuzeta iz grčkih i latinskih izvora i obilno iskorišćena 
u romanima i u idilama toskanske škole još u XV. stoljeću. 
Ekloga poprima oblik drame po bajoslovnim licima, pastirima i 
vilama (nimfama). Sadržaj su joj ljubavne zgode, a pozadina 
seoski život: dubrave, planine, rijeke, izvori i jezera. Tu idilu 
u drami oživljuje tanac uz pjevanje i glazbu, sve za laku razo¬ 
nodu viših krugova i dostojanstvenika na kneževskim dvorovima. 
U XVI. stoljeću ta se idila dalje razvija primajući sva obilježja 
one pastirske drame, koja će postati najomiljelijom i najpopu¬ 
larnijom pjesničkom vrstom. U drugoj polovici XV. i u prvoj 
polovici XVI. stoljeća njezino je središte moćna republika Siena, 
suparnica Firenci, a za Sienom estenska Ferara. U Sieni se razvija 
u poseban tip seoske drame (dramma rus ticale) s prepletanjem 

ozbiljnih elemenata klasične ekloge s komičnim primjesama sre- 
dovjeke lakrdije: nimfa i zaljubljeni pastir, te satir, pastirov 
tješitelj, ili njegov suparnik, glavna su joj lica. Čarolije, umjet¬ 
nički tanci, takmičenja u viteškoj plesnoj igri moreski, inter- 
mezzi iz seljačkog života s ismjehivanjem seljaka dobričine, koji 
u gradu doživljuje čuda i pokore, da se čak zaljubljuje i u nimfu, 
šarolika su garnitura njezine dramske radnje. Oko sastavljanja 
i izvođenja tih seoskih drama u Sieni je vodila brigu t. zv. »Dru¬ 
žina neotesanaca« (Congrega dei rozzi). U njoj se čak nalazio i 
neki Zagrepčanin, Jerolim Ivanov Pakja, slikar i obrtnik. 

Uz dramsku eklogu razvijala se uporedo i književna ili 
učena komedija (commedia erudita) na osnovi Plautovih i Te- 
rencijevih komedija. Zato se ona i zove plautovska, a središta su 
joj Rim i Ferara. Plautove su se komedije tu prikazivale najprije 
po latinskom originalu, zatim po talijanskom prijevodu, i napo¬ 
kon u proznim ili u stihovanim preradbama i imitacijama s ve¬ 
ćim brojem lica i sporednih epizoda. Te novosti Plautovih 
nasljedovatelja približavale su plautovsku komediju suvremenom 
talijanskom životu crtanjem društvenih pojava i karaktera, nji¬ 
hovih nosilaca. Time je klasična jednostavnost postajala u njoj 
budnijom i daleko složenijom: potpuna sloboda u izražavanju, 
svakojake pikanterije i frivolnosti odražavale su bezbrižnu ležer¬ 
nost i razmaženi ukus višega društva sačinjavajući stalnu zna¬ 
čajku te komedije. 

Marin Držić (1520—1567), sinovac trubadura Đore, baš u 
doba najbujnijega cvata talijanske seoske drame i plautovske 
komedije boravljaše na naukama u Sieni, pošto je njegova poro¬ 
dica u trgovini bila loše sreće. Da ga je pored nauke živo zani¬ 
mala i književnost, pjesma, glazba i teatar, to sve i sam priznaje 
kada izjavljuje, da je on onaj »priko mora tamo ki uči svirati«, 
ili kada poslije prvih pokušaja poručuje zavidnim kritičarima: 
»Učinit tko će toj, da ikad ostavim sej pjesni, Bože moj«! 

Pjesnik od rođenja, veseljak i šaljivčina s nepresušnom hu- 
morističkom žicom, Držić se u sienskoj sredini, među đaštvom 
s pretežnijim brojem tuđinaca, poglavito Nijemaca (»Tudešaka«), 
prebrzo izgradio do valjana komediografa. Vrativši se u Dubrov- 

nik i ne našavši oslonca u očinskoj kući, ekonomski već razro- 
vanoj, postade svećenikom. To mu zvanje nije međutim nimalo 
smetalo, da svojim šalama i dosjetkama, pripovijedajući i impro¬ 
vizirajući svakojake vragolije, zabavlja dubrovačko dokono 
društvo poput kakove dvorske šaljivčine, lica koje u ono doba 
na talijanskim dvorovima zauzimaše ugledan položaj. Marin 
bijaše usto i daleko više i daleko bolje: čovjek prosvijećen i umje¬ 
šan, dobar svirač na svakom glazbilu, predstavijač i pisac pred¬ 
stava, duša teatarske družine »Pometa«, koja je bila slična 
pomenutoj sienskoj kongregi. Kada je čuveni njemački junak i 
pustolov grof Kristof Rogendorf došao god. 1545. u Dubrovnik, 
dubrovački senat dodijeli svom gostu našega Marina, da bi ga 
zabavljao svojom duhovitošću. Pratilac odmah toliko omili grofu, 
da ga uze za svog dvorjanika i povede sa sobom u Beč. Iduće 
godine, kada se grof putujući u Carigrad u političkoj misiji na¬ 
vratio u Dubrovnik, povede tamo i Marina. Kako se međutim 
tu radilo o opasnoj igri — grof je nudio sultanu svoju pomoć 
protiv Beča — Marin se vrati u Dubrovnik i u svom izvještaju 
Malom Vijeću opravda svoj postupak. Da inače ne bijaše pri¬ 
stalica dubrovačkog aristokratskog režima, dokazuje to, što je 
potkraj života spremao u Italiji urotu protiv toga režima. Umro 
je još mlad g. 1567. u Mlecima i bio tu pokopan u crkvi Gian 
Polo. Njegovu smrt oplakaše pjesmom Vetranović i Sasin, Sabo 
Bobaljević i Miho Monaldi. Ova dva posljednja na talijanskom 
jeziku. 

Držić je već svojim početničkim radom dokazao izvjesne 
odlike svog talenta učinivši prekrajanjem i sužavanjem razvu¬ 
čenih česti za pozornicu podesnijim Vetranovićevo »Posvetilište 
Abramovo«. Na taj sretni početak nadovezuju se odmah njegove 
zrelije pastirske igre: »Tirena« i »Venera i Adon« u stihovima, 
zatim »Plakir« (= Piacere = naslada, razbluda) pretežno u prozi, 
i u leksičkim ispisima sačuvani »Djuho Krpeta«. Do njih nastaju 
njegove plautovske komedije u prozi: »Komedija od Pometa«, 
»Dundo Maroje«, »Skup«, »Pjerin«, »Arkulin« i šesta: »Mande« 
ili »Tripče de Utolče«. Sve te drame bile su napisane ili za po¬ 
klade ili za pir uglednijih porodica; ali ima među njima i jedna 
prava pokladna igra: »Novela od Stanca«. 

Držićeve su pastirske igre družice sienskih ekloga. Komična 
su im lica: seljak, seljakinja, sluškinja i pustinjak (remeta). Sre¬ 
dina im je dubrovački pejzaž, a duh usklađen prilikama dubro¬ 
vačkog društva. U prologu »Tirene« seljaci vlasi jVučeta i Obrad 
prelaze preko svojih svađa na hvalospjeve veličini i ljepoti Du¬ 
brovnika, te došavši do jedne dubrave — pozornice što se uvukla 
među dvore, ugledaju na njoj, silno iznebušeni, čudesnu igru: 
pastiri Ljubenko i Radmio traže lugom svoga druga Ljubmira. 
Boje se za njegov život, jer se mladić nesretno zaljubio u nimfu 
Tirenu. Doskora se javlja i sama ta vila: u lovu je i pjeva sla¬ 
veći zoru i zelenu goru. Napokon sjeda u hladovinu pokraj vode. 
U daljini izbija i Ljubmir. Jauče siromah i plače, i grebeći sebi 
lice već je spreman da se ubije, ali mu na glas vile ispada iz ruke 
smrtonosno oružje. Vila mu pristupa i otkriva mu se: Tirena je, 
pa eto, nudi mu sve što želi — velik razum, imanje, blago i drago 
kamenje. Ljubmir sve to odbija, jer samo želi da joj postane 
slugom. U taj tren iznenada dolazi satir. Vila bježi, satir će za 
njom, a Ljubmir za satirom .... Vila je sama u lugu, i dok je 
u strahu za Ljubmira, začuje pjesmu o svojim dražima: Vlašić 
je to Miljenko. Ona ga mami k sebi, a onda se skriva u studenu 
vodu. Nesretni zaljubljenik gazi po vodi prenemažući se od »lju- 
venih muka«. Njemu prilazi starac Radat i žali njegovu mladu 
pamet. Dolazi i mladićeva majka Stojna, pa će i ona da žali 
svoga bezumnog sina. Mladić svejedno luduje i dalje za Tirenom. 
Uto prolijeće mimo njih Ljubmir, u potjeri za satirom. Dotle je 
starac Radat natežući se oko Miljenka zaspao od umora pokraj 
vode. Kada se probudio, a to i na njegovu srcu ljuta rana od 
Kupidove strijele, te i on luduje za Tirenom. Miljenkova svojta, 
Vučeta, Obrad i djetić Dragić, Radatov sin, namjerivši se na 
povilinjena starca, bježe od ukletog mjesta. Jedini bi Dragić da 
se osveti Kupidu radi oca, ali Kupido preobrazivši se u »vlaška« 
rani i njega, pa kad uto promakne Tirena, i taj djetić uzdiše za 
njom. U lugu su tako na okupu svi vilini obožavatelji: Radat, 
Dragić, Satir i Ljubmir. Ljubmir, pogođen satirovim kamenom, 
pada kao da je mrtav. Uto bane odnekuda i Tirena, pa misleći 
da je doista mrtav, umire i ona do Ljubmira. Međutim se Ljub- 

mir brzo osvijestio, i od žalosti za vilom hoće da se skonča; ali 
nadolaze Ljubenko i Radmio i sprečavaju ga u tome. Pred 
mrtvom vilom starac remeta tješi sve njih: molitve i žrtve oživjet 
će vilu. I Tirena zaista oživljuje, pa se predaje Ljubmiru. Neza¬ 
dovoljni time ostali zaljubljenici, a najviše tri satira zameću 
bitku. Tireni ipak uspijeva da ih rastavi i umiri. — Njezin je 
uistinu samo Ljubmir. Nego, ona ima i više sestara, vila povot- 
kinja, pa svakomu od njih daje po jednu. Općim izmirenjem i 
tancem svršava se drama. 

»Venera i Adon« dramolet je u jednom činu. Prikazivao se 
na piru pjesnikova rođaka Vlaha. U predigri seljak iz okolice 
po imenu Vukodlak, prodavši Vlahu Držiću za njegov pir vreću 
jarebica i nekoliko piplica, nakresao se obilatom kapljicom. 
I njegov je suseljanin Koljak toga dana u gradu, ali po mnogo 
važnijem poslu: da oženi sinovca Grubišu. Vukodlak se sprda 
s obojicom, i na koncu izazivlje svađu. Uto dolazi i Grubišina 
majka, pa odvraća sina od ženidbe s građankom, jer da će ga tu 
vile začarati. Grubiša ne popušta: on hoće za sebe »jednu pre¬ 
tilu«. Dok oni tako, šestero vila iznenađuje vlahe plesom i pje¬ 
vanjem. Domalo eto i Venere. Vile joj se klanjaju, a satiri pred 
njom izvode tanac. Venera je tužna: ljubi Adona, a nije joj 
uzvraćeno. Sin Kupido tješi je: nastrijelit će Adona, da bi ga 
potom njegova majka uzmogla vezati zlatnim pramenom i vodati 
ga za sobom kudgod joj se prohtije. Venera cjeliva sina, i scena 
se zatvara. Gledajući sve to vlasi se ne snalaze od čuda. Jedino 
Grubiša očituje, da ga je ranila vila i da će k njoj za slugu. U 
drugoj sceni satir s vilom igra tanac. Navaljuju drugi satiri, da 
mu je otmu, ali prvomu polazi za rukom, da je obrani. Dolazi i 
Adon. Umoran je, pa se predaje snu. Prilazi odnekuda i Kupido 
i zaspalog Adona sputava užetom. Svezani se budi, ali je Venera 
već uza nj. Odrešuje ga i veže svojim zlatnim pramenom, na što 
joj svladani Adon uzvraća ljubav. Seljaci su po svemu tome za¬ 
čuđeni i prestrašeni, do jedinoga Grubiše, kojemu se ne će nikako 
iz grada, pa ga ostali moraju da nose odatle, omotavši ga vrećom, 
da ga vila u planini ne bi zatravila još prije nego što ga zaruče 
sa seoskom djevojkom Veselom. 

»Plakir« je fantastična realistička igra, po sudu W. Creize- 
nacha jedna od najuspjelijih prethodnica Shakespearova »Sna 
ljetne noći«. Sva lica u njoj srću za Plakirom, personifikacijom 
naslade, sinom Kupidovim, koji vilama namješta zamke, ali se i 
sam u zamku hvata. U toj se igri izmjenjuju zbilja i komika, fan- 
tastičnost i realnost, prostota i uzvišenost u bujnom šarenilu i 
mješavini proze i stiha. Za povilinjenim vjerenikom Dragićem 
odlazi u planinu njegova vjerenica Gruba, da bi ga vratila k nje¬ 
govu stadu i domu. Sklonila se u planinu i sluškinja Omakala, 
bježeći od svoje zle gospodarice. Pobjegao je tamo od svoje zle 
sluškinje i smiješni remeta i pribjegao vilama; a kako ga ove ne 
će, priklonio se Omakali. Na glas vile remeta bi se rado odrekao 
Omakale, jer i njega obuzimlje želja za vilom. Vila mu i prilazi, 
te šalje Omakalu, da nabere poljskoga cvijeća za vijenac remeti, 
a n j e £ a dotle umata u dugačku vreću, da bi ga krišom povela u 
svoje dvore. Pri tome poslu hvata se ona u zamku, koju joj meće 
Plakir. Dragić nariče, što mu je Plakir eto preoteo vilu, a i remeta 
u vreći stenje i vrišti, da svi bježe od njega kao od sablasti. Po 
zapovijedi Božice Dijane druge vile hvataju Plakira u zamku i 
oslobađaju drugaricu. Plakiru će nato suditi Dijana, Pravda i 
Mudrost: mrče mu obraz, da mu i vanjština bude onakva, kakva 
mu je ćud. Sudile bi njega i u tamnicu tamnu, ali su vile srca 
milostiva — oslobađaju jadnika i s njim se mire. 

U svoj toj nevolji razočarani Dragić vratio bi se sada 
k svomu stadu i k svojoj Grubi. U planini su i Dragićev otac 
Stanisa i Grubina mati Vukosava. Našavši Grubu, oni je vode 
kući, a za Dragića i ne haju ostavljajući ga vilama. Dragić ih 
međutim stizava i s Grubom se vraća k stadu napuštajući vile. 
Dotle je i Omakala vrludajući onuda nabasala na ukletu vreću. 
Pipa je, a iz nje živo biće progovara kao teško zaljubljeno. Strah 
je hvata, dok ne obaznava, da je to remeta. Na njezin se poziv 
remeta odriče vile, našto ga Omakala oslobađa, i pristavši da 
odsle bude njegova »domaća«, vraća se s njim iz planine kući. 

»Novela od Stanca« najsavršenije je Držićevo djelo. Njezina 
strogo jedinstvena dramska radnja uzeta je iz realnog života vra- 
goljaste dubrovačke mladosti, i sva se kreće oko jednoga lica. I 


127 







sama fantastičnost, koliko je tu ima, tek je prividna: Miho i 
Vlaho, dubrovački noćari, susreću se po noći u uskoj i tamnoj 
ulici. Vlaho puca od smijeha: pred vratima jedne prijateljice, 
koja sebi »penga lice«, zatekao je buljuk mladića, i sve ih stjerao 
u kozji rog. Miho mu na uzvrat priča svoju: otac mu po večeri 
ne da van, a on po običaju otišao tobože na počinak, a onda se 
po konopcu s prozora spustio na ulicu. Tu nedaleko, pred če¬ 
smom, vidio je starca vlaha, do njega kozle i nešto sira u bisagi, 
a vlah se prislonio na zid i oborene glave klanja se snu. Eto 
zgode, da se oba malo provesele. Dok tako Miho, eto im i Diva 
Pešice. I on je vidio vlaha Stanca, pa predlaže, da mu sva tri 
skroje šalu (novelu). 

Divo se preoblači po vlašku, pristupa k starcu i upušta se 
s njim u razgovor. Starac priča, kako je došao s rijeke Pive, da 
u gradu nešto pazari. Kako nigdje nije mogao da nađe konaka, 
čeka eto tu pokraj vode, dok se razdani. Divo će njemu o sebi, 
da je i on stranac, trgovac s Gackoga, i udara u svakojake mu¬ 
drolije. Starac se čisto divi tolikom razumu, našto će Divo njemu, 
da ta njegova mudrost i nije baš s Gackoga: i on je bio negda 
sijed i bradat, dok ga vile u gradu tancem i pjesmom nisu pre¬ 
tvorile u prava pravcata mladića kakav je sada, tako da ga ni 
njegova domaća u prvi čas nije mogla da prepozna. Starac se 
čudom čudi: bio je i on negda mlad, a poznavao je i vile, ali 
kakova pomlađen ja nije nikada nigdje niti vidio niti doživio. 
Divo ga uvjerava, da to može da sada postigne: k toj vodi pod- 
ranit će sutra vile, i jedna će ga od njih pomladiti. Starac se odu¬ 
ševljava: žena njegova Miona, još premlada kao kaplja, veselit 
će se kao nitko tomu njegovu preobraženju. Na Đivovu opomenu, 
da se ne bi prestrašio kada se pojave vile, junači se starac. Dok 
tri noćnika taru sebi ruke od veselja, što im ovako lijepo uspijeva 
šala, upadaju maškare u liku vila, te zaokupljaju starca: jedna 
će da ga pretvori u osla, druga u pticu, treća u sotonu, četvrta 
u buhu . .. Starac se živo otimlje: Aoj njemu, što bi rekla njegova 
Miona na jedan od takvih »prijetvora«? I njoj i njemu treba 
samo mladosti. Neka ga dakle pretvore u dvadesetgodišnj,aka! 
Vile pristaju. Uto dolijeću i drugi vlašići, muškarci zakrabuljeni 


128 


i odjeveni po vlasku. I oni bi da se pomlade, pa se hvataju s vi¬ 
lama u kolo. Starac zapomaže, da je on prvi na redu, jer da je 
došao prije. Vile mu daju pravo: mrče mu obraze, vežu mu ruke,, 
strigu bradu, a onda mu oduzimlje kozle, ispražnjuju bisagu £ 
meću u nju toliko novca, koliko je vrijedila sva Stančeva trgo¬ 
vina, pa nestaju bez traga. Starac diže viku na haramije radi 
oteta kozleta i sira i radi svoje ostrižene brade. 

U »Dundu Maroju«, najvećoj Držićevoj plautovskoj kome¬ 
diji, ogleda se bolje nego u drugima raskalašenost i rasipnost 
dubrovačke bogataške omladine. Motiv je njezin opreka između 
oca tvrdice i mlada raskalašena sina. Otac šalje svoga rasipnika 
u svijet, da bi se naučio trgovini i vratio se kući s dobitkom; ali 
sin umjesto u trgovačke gradove kreće u Rim, tu spraska s kur- 
tizanom Laurom, ljubovcom nekog Tudeška, pet tisuća dukata. 

I jos bi on grđe nastavio, da ga Dundo Maroje i zaručnica Du¬ 
brovkinja nisu potražili u tuđini i odatle ga poveli kući. 

Karakterna komedija »Skup« (skupac, škrtac) slobodna je 
prerada u prozi Plautove »Aulularije«. Lokalizirana je u dubro- 
vačku sredinu na taj način, što je slikanje starorimskog života 
primijenjeno na ondašnje dubrovačke društvene prilike, a donosi 
i nekoja nova sporedna lica. Taj motiv obradio je kasnije i 
Moliere u svom »L’Avare«. Kako je Plautovu komediju prvi pre¬ 
radio Talijanac Gelli (1498—1563) u svojoj »La Sporta«, to je 
»Skup« poslije »Sporte« najstarija prerada latinskoga djela. 

Komedija »Pjerin« izrađena je prema Plautovim »Menae- 
chmima« i Terencijevoj »Andriji« (od dvaju potpuno jednakih 
blizanaca jedan se rano izgubio, a drugi odrastavši pošao da ga 
traži, dok se poslije svakojakih qui pro quo braća ne nađoše i 
prepoznaše). Poznata je samo iz leksičkih ispisa Đ. Matijaševića. 

Komedija »Arkulin« u pet činova, od kojih se prvi sačuvao 
u krnj em obliku, obrađuje motiv ženidbe na silu: Stari škrtac 
Arkulin htio bi da se oženi udovom Lopuđankom, ali njezina 
°jta ne samo da mu krati miraz, nego od njega traži još i kon- 
tradotu. Dok škrtac smišlja otmicu, javlja se čarobnjak, uzimlje 
mu hod, a sam poprima njegovo obličje, vjenčava se udovicom 
1 obvezavši se na kontradotu zagospodari sa ženom u Arkulinovoj 

kući. Škrtica sve to gleda na svoje oči, a potom se snalazi: čaro¬ 
bnjak mu vraća hod, a on ne žali više kontradote. »Skup« je 
jedina čarobnjačka komedija u dubrovačkoj književnosti. 

»Mande« ili »Tripče de Utolče«, također u pet činova s tor¬ 
bom prvoga i drugog čina, komedija je nevjerne žene iz kotorske 
sredine. Njoj je izvor, kao i Molierovu »George Dandmu«, jedna 
Boccaccijeva novela. Žena se po noći vraća sa sastanka. Muz je 
ne pušta u kuću, nego diže na nevjernicu dreku s prozora. Žena 
odlazi bijesna i najavljuje samoubojstvo. Muž, prestrašen, izlazi 
da je spašava, a dotle se žena zaobilaznim putem vraća kuci, 
zatvara za sobom vrata, pa diže viku na muža, što se tobože kla- 
tari i pijančuje po noći. 

»Komedija od Pometa« nije se sačuvala. Sadržajno se po¬ 
klapa s »Dundom Marojem«, samo što je ovoj drugoj poprište 
bio Rim, a onoj prvoj Dubrovnik. 

Držić je preveo i Euripidovu »Hekubu« prema talijanskom 
prijevodu Mlečanina Dolcea (1508-1568). Važnost je tomu 
prijevodu u činjenici, da je to prva staroklasična tragedija na 
našem jeziku. Družina od Bizara igrala ju je 29. I. 1559. 

Teatarske družine Pomet, Grcarija i Njarnasi prikazivale 
su te Držićeve dramske ekloge i komedije. Prema sklonostima i 
karakterima njihovih članova Držić je upriličivao i lica svojih 
drama, a i sami su članovi učestvovali u razrađivanju dispozicije 
u pojedinoj drami. U malo se kojoj od njegovih komedija nalazi 
savršena izrađenost i dotjeranost cjeline, ali u svakoj ima na 
pretek Držićeva humora i duhovitosti, pojedinačnih ljepota i 
velike bujnosti i šarolikosti svega. Zavisnost o talijanskim izvo¬ 
rima nije mogla da priguši samonikli talenat, i zato Držić za- 
uzimlje uz talijanske onovremene komediografe odlično mjesto 
u historiji evropske drame XVI. stoljeća. 

Lirika dvaju imenjaka 

Druga polovica XVI. stoljeća ponijela je u Dubrovniku 
samo dva veća pjesnika naprama četvorici patrijarha iz prve 
polovice, zajedno s Vetranovićem, koji po boljem dijelu svoga 

stvaranja spada ipak više ovamo nego onamo. Taj brojčani ne- 
razmjer, jamačno u uzročnoj vezi s jačanjem trgovačkog duha, 
a po tome i s gramzivošću za sticanjem i materijalnim uživanjem, 
ne označuje uza sve to neki književni nazadak. Dva Dinka, Pa¬ 
ri j ina i Zlatarić, s lijepim brojem osrednjih i neznatnijih, unose 
mnoge značajne i napredne novosti. Nastavljajući donekle na 
prethodni književni rad, oni ga i usavršavaju prosuđujući kri¬ 
tičnije i revidirajući treznije priznate vrednote. Važno je nada¬ 
sve to, što se književna naobrazba, a s njom i nadahnuće, odsada 
ne crpe samo na vrelima iz druge ruke. Umjesto samih prerada, 
katkada i po tuđem kalupu, nastaju i vjerni pjesnički prijevodi 
iz latinskih, a negdje i iz samih grčkih izvornika. Upoznavanjem 
Platona i Aristotela stiče se uz književnu i dobra filozofijska 
naobrazba. Osniva se, po uzoru ondašnjih talijanskih, i prva knji" 
ževna akademija (A. dei Concordi — Bobaljević i Monaldi). 
Javljaju se i dobri dvojezični pjesnici. Književna djela ostaju 
sve manje samo u rukopisu. Sada već imamo i najstarije dubro¬ 
vačko štampano djelo: »Sedam pjesni pokornijeh kralja Davida« 
s »Pjesnima duhovnim« (Mleci, 1549) Nikole Dimitrovića. Taj 
isti pisac u jednoj poslanici, koju upravlja Nalješkoviću iz Ale- 
ksandrije (g. 1553.), kao da hoće složiti u stihovima nekakav 
putopis. U povađanju za Talijanima njeguju se i nove pjesničke 
vrste: elegija, oda, satira, a napose starogrčki aleksandrijski epi¬ 
gram. Pišu se i dijalozi o ljubavi, o ljepoti i si. — u ono je doba 
u Italiji bila to omiljela prozna vrsta —, ali, radi još slabo razvi¬ 
jene naše proze, samo na talijanskom jeziku. Načinje se i epika 
sa sadržajem iz bliže prošlosti, iako više u formi ljetopisa. Ne 
nastavlja se doduše u pravcu Držićeve plautovske komedije, ali 
se njeguje i dalje, iako samo u prijevodima, pastirska igra, i 
uvode se staroklasična drama i tragedija. Ako se još doda i veća 
skrb oko jezične čistoće i veća osjetljivost za ljepotu i izbrušenost 
forme, zatim sve veće prevladavanje štokavske jekavštine, ista¬ 
knuti su time svi glavni bilježi laganog prelaženja književnosti 
u njezino zlatno doba XVII. stoljeća. 

Dinko Ranjina (1536—1607) poput mnogih od dubrovačke 
vlastele spajaše praktični smisao za trgovinu s osobitom ljubavi 

prema knjizi i književnom poslu. Boraveći vise vremena u MesinI 
radi trgovine, poklanjaše u dokonim časovima i poeziji svoj pje¬ 
snički talenat. Prešavši god. 1563. u Firencu tu izda već gotovu 
zbirku lirike »Pjesni razlike«. Te iste godine izađe u Mlecima 
zbirčica njegovih talijanskih soneta. Krečuci se u Firenci u kolu 
poznatijih književnika steče rijetkim vrlinama svoga uma i srca 
i svojom naobrazbom tolik ugled na dvoru Kozima de Medici,, 
da je bio odlikovan redom viteza sv. Stjepana. 

U Dubrovniku je Ranjina bio u različnim državnim slu¬ 
žbama, a sedam puta na položaju kneza. [Važniji državni poslovi 
sprečavahu ga potom da i dalje aktivno djeluje na književnom 
polju, ali ga nikada nisu posve otuđili književnosti i književni¬ 
cima. Njegov ljetnikovac pod Vrućicom kod Trpnja bijaše stje¬ 
cište obrazovanih ljudi. Savko Bobaljević, autor jedne »Jeđupke« 
i više hrvatskih erotičkih sastavaka, posvećuje Ranjini svoju 
zbirku talijanskih ljubavnih, pastirskih i satiričkih pjesama. Nje¬ 
gov je prijatelj i talijanski pjesnik Miho Monaldi (1550 1592) r 

pisac »Irene«, filozofskih dijaloga o ljepoti (izdanih u Mlecima 
zajedno s njegovom talijanskom lirikom g. 1599). Drug je Dinkov 
i dubrovački vlastelin Miho Menčetić, rod pjesnika Šiška. 

Upravo tomu Mihu posvećene su Ranjinine »Pjesni razlike«. 
Iako je još mladenačko, nastalo u tuđini i pod utjecajima petrar- 
kizma, to djelo nije ipak prvijenac, jer se u posveti spominje »ne 
mao broj tacijeh, u naših krajih učinjenih«. Uz dvije tri kasnije 
pjesme i uz jednu poslanicu Naljeskovicu taj kanconijer je sva 
Ranjinina pjesnička ostavina. Svojim oblikom, posebice više 
metrom nego sadržinom, ona se nadovezuje na prve »naše spje- 
vaoce«, poglavito na Šiška, kojega Dinko zove »velikim«. Šišku 
je u njoj namijenjeno šest nadgrobnica, dok su Đori posvećene 
tri. Nije doduše samonikla, jer pal jetku je po rascvalim baščama 
talijanske lirike, ali po izbirljivosti i raznolikosti ta poezija 
označuje napredak. Uz pretežitiji dvanaesterac upotrebljava i 
druge metre; uz već poznate obrađuje i druge, kod nas još ne¬ 
obrađene oblike i vrste. Ovu novu razvojnu liniju, kolikogod bila 
import, uz dolično uvažavanje prethodnika, ističe Ranjina sam 

u dva epigrama šibajući u jednomu neznano zabadalo, a u dru¬ 
gomu prigovarajući slijepu obožavatelju prvih trubadura: 

»U ova vrimena, moj hudi tamniče, 
druga sad imena naše pjesni diče; 
jer jak lis u cviću, tac ni jedna na svit saj 
u jednomu biću ne trpi običaj. 

Također i riči, kime se jur nekad 
stara svijes diči, u scijeni nijesu sad«. 

U to doba nasljedovanja klasične poezije, kada su se pre¬ 
vodili i prerađivali jednako grčki kao i latinski pjesnici, Filomen, 
Mosko i Teokrit, Propercije, Katul, Tibul, Vergilije i Marcijal, 
za najbučnijega cvjetanja petrarkizma, uz nabujali artizam i 
preuranjeni barokni verbalizam, koji se javiše s juga, iz Napulja, 
i uz knjišku odmjerenost, koju im je suprotstavljao Bembo sa 
sjevernih strana, nije glavno pitanje, koliko je nešto mlađi Ra- 
njina bio i ostao svoj; je li prenosio klasike izravno ili iz druge 
ruke; je li uzimao previše ili premalo iz suvremenih pjesnika 
Caritea, Tebaldea, Serafina Cimellija, Pamfila Sassa i drugih. 
Za ono i onakvo doba glavno je kod njega utvrditi, da on u 
raznovrsnosti motiva, u raznolikosti vrsta i oblika očituje veliku 
prilagodljivost i široku sposobnost primanja iz različnih izvora, 
a ne samo iz jednoga. To i jesu razlozi, da njegova lirika dobrim 
svojim dijelom i nije erotička, a kada jest, nije u svemu platon- 
sko-petrarkistička. Čak je ona i naturalističko-čulna, kada se 
povodi za pučkom poezijom talijanskih »strambota«. Negdje je 
opet misaono-refleksivna, a negdje pomalo i socijalno aktualna. 
U epigramima, uz književničke i druge zavidnike, žigoše raspi¬ 
kuće, tvrdice, lakomce, neiskrene prijatelje, zle žene i ostale 
predstavnike društvenih poroka. Katkada je i ujedljiva, gleda¬ 
jući svijet kroz naočale tadašnjih pisaca komedija i satira. To 
zaziranje od društvenog taloga daje pjesniku poticaj za njegove 
»Pastirske pjesni«,, koje su ujedno i prva bukolička lirika u du¬ 
brovačkoj erotici. 

Prema svemu tome Ranjinin kanconijer, mada po trubadur- 
sku i petrarkističku svršava pokajanjem, rukoveću »Pjesni bo¬ 
žanstvenih«, unosi k nama liriku, koja je i oblicima i sadržajem 

bogatija od pređašnje, i zato je u njenoj spoljašnjoj i unutra¬ 
šnjoj strani uza sve nedostatke veća vrijednost, pa i onda kada 
najviše mijesi po tuđim kalupima. 

U tom istom naprednom smjeru predstavlja Dinko Zlataric 
(1558—1609) veću pjesničku ličnost, izrazitiju, plodniju i samo- 
nikliju od Ranjine. Zlatarići su isprva bili vrlo ugledni i bogati 
dubrovački pučani. Istom poslije velikog potresa (god. 1667.) 
Dinkovi su potomci bili uvršteni u plemićki red. Brat njegov Miho 
bijaše časnikom u vojsci Jurja Zrinskoga, a sam Dinko bio se 
zarana pročuo sa svoje učenosti i mnoge valjanosti. Kad je u 
Padovi svršio filozofiju i pravne nauke, đaci ga i profesori 
koji su onda zajednički birali đačkog rektora izabrase za az 
čast. Na tom sveučilištu, u ono doba jednom od najpoznatijih u 
Evropi, jer je brojilo 7000 đaka razlicmh narodnosti« dođe te 
godine do krvavih sukoba između đaka Francuza i Nijemaca, i 
ono, što tom prigodom ne bijahu postigli ni biskup ni predstav¬ 
nik municipija — taj predstavnik je svoj pokušaj mirenja platio 
glavom —, postiže mladi rektor svojim ugledom i taktom stišavši 
pobunu. Sveučilište mu za to djelo iskaže priznanje u počasnoj 
spomen-ploči, a mletačka republika, kojoj je onda Padova pri¬ 
padala, učini ga »zlatnim vitezom«. 

Naslijedivši po očevoj smrti velika imanja u Cavtatu i Ko- 
navlima, Zlatarić se sav podao gospodarstvu i lijepoj knjizi. U 
njegovu se domu okupljahu, kao i kod Ranjine, domaći književ¬ 
nici, a našao bi se među njima i po koji stranac. Tu u Konavlima 
bio je duže vremena njegovim gostom humanist, rodom iz Por¬ 
tugala, Flavius Jacobus, drugačije nazvan Didacus Pyrrhus. Fla- 
vius se kasnije nastani u Dubrovniku i proslavi svoga prijatelja 
u latinskim pjesmama. 

Još kao padovanski đak Zlatarić izda o svom trošku talijan¬ 
ske pjesme svoga sveučilišnog druga Cezara Simonette, i to 
izdanje posveti Cvijeti Zuzorićevoj. Po iskazima osobite hvale i 
štovanja, što ih u toj prigodi kao i kasnije u svojim predgovorima 
i posvetama namjenjuje toj glasovitoj ženi, razabire se jasno, da 
je ona bila njegova nesuđena ljubav i u pjesništvu njegova muza- 
Već prvo Zlatarićevo djelo, prijevod Tassove pastirske drame: 

»Aminte«, dokazuje njegovu odličnu spremu, dobar ukus i svu 
ozbiljnost u shvaćanju književnih zadataka. Kako je taj prijevod 
bio štampan u Mlecima god. 1580., a prvo izdanje izvornika, koji 
se prikazivao kao pozorišni komad na ferarskom dvoru još god. 
1573., pada istom u god. 1581., to ga je Zlatarić morao da pre¬ 
vodi po rukopisu. Prema tome je dubrovački prijevod prvi i naj¬ 
stariji od svih inojezičnih, a štampan je eto čak i prije samog 
izvornika. Po svojoj vjernosti i pjesničkoj formi to je i prvi 
istinski prijevod u dubrovačkoj prijevodnoj književnosti. Tali¬ 
janski verso sciolto (stih bez rime) zadržan je i u našem dvanae- 
stercu bez rime, pa je to prvi put, da se taj starodalmatinski stih 
oslobađa teških okova sricanja. U prevođenju lirskih česti Zla¬ 
tarić je još toliko slobodan, da su korske pjesme u III. i IV. činu 
njegove izvorne. 

Preradba toga mladenačkog prvenca, koju je pjesnik izveo 
u zrelije doba, pokazuje još zanimljivije osobine: »Aminta« je 
postao u njoj »Ljubmirom«. Pohrvaćena su tu i ostala pastirska 
imena: Dubravka, Radmio, Jela, Bijelka, Boljko, Vilslav. U mle¬ 
tačkom izdanju od god. 1597. zajedno s »Amintom — Ljubmi¬ 
rom« izdata su dva nova prijevoda uz dodatak od nekoliko izvor¬ 
nih pjesama pod posebnim natpisom »U smrt razlicijeh«. To je 
opsežna knjiga, a natpis joj je: »Elektra, tragedija, Ljubmir, 
pripovijes pastirska, i Ljubav i smrt Pirama i Tisbe — iz veće 
tuđijeh jezika u hrvatski izložene.« Izdanje je posvećeno Jurju 
Zrinskomu, koji se pjesniku i zahvalio toplim latinskim pismom 
iz Čakovca. Treći prijevod — elegična pjesan o Piramu i Tizbi 
— nosi pred svojim tekstom zasebnu posvetu Cvijeti. 

Prva je odlika »Elektre«, što je prevedena iz grčkog izvor¬ 
nika. Sam prevodilac ističe s ponosom tu veliku novost tvrdeći, 
da je »Sofoklovu Grkinju Elektru načinio Hrvatkom«. Slaba je 
strana naprotiv njezin dvanaesterac s dvostrukim srokom, po 
čemu prijevod nije toliko uspio, koliko prijevod »Aminte«. Pje¬ 
snik je ovdje slijedio mišljenje svoga vremena: nema tobože do¬ 
bre pjesme bez rime, ni pjesničkog djela bez teška i zakučasta 
oblika! U posveti Menčetiću u prvom izdanju »Aminte« on se čak 
i ispričava nedostatkom vremena, što nije i tu upotrijebio rimu, 

mada je i sam talijanski izvornik u nevezanom stihu. Stoga je 
kod njega posve razumljiva upotreba najtežeg metra u prijevodu 
Ovidijeve metamorfoze. Po njegovu sudu trebalo je da tu razvije 
svu vještinu svoga pjesničkog umijeća prema svom idealu, visoko 
obrazovanoj i za poezijom oduševljenoj Cvijeti, kad upravo njoj 
prikazuje romantičku priču o babilonskim ljubavnicima, koji 
jedne noći, obasjani mjesečinom i umirući na sastanku, traže od 
okrutne sudbine još samo to, da budu pokopani jedno do dru¬ 
goga. U Piramovoj nesretnoj ljubavi pjesnik je zacijelo proži¬ 
vljavao i svoju bol, i u lijepoj Babilonki sebi dočaravao Cvijetu. 

Od izvornih pjesama, zvanih »Nadgrobja«, dirljive su one, 
u kojima oplakuje smrt svoje djece: prvorođenca Šimuna i kćerke 
Kate. Iskrenim drugarskim osjećajem zadojene su nadgrobnice 
preminulim književnicima: Mihu Menčetiću, Mihu Monaldiju, 
Maroju Mažibradiću i Savku Bobaljeviću. Dvije nadgrobnice, 
prva »U smrt gospodina Bartolomea Pešona«, fjorentinskog 
književnika i Cvijetina muža, a druga »U smrt istoga, gospoji 
Fiori Zuzorić, ženi njegovoj« — odjek su njegova negdašnjeg 
živog osjećanja i kasnije rezignacije. 

Ta Cvijeta Zuzorić (r. oko 1555.), na talijanskom jeziku 
zvana Fiora ili Flora Zuzzeri, bila je od bogate i ugledne dubro¬ 
vačke porodice starinom iz Neretve, gdje se prvobitno zvala 
Žužorina. Kad joj se otac preselio u Jakin, Cvijeta se rano udala 
za Fjorentinca plemića Pescionija. I kao što je premlada bila 
opčarala dubrovačke književnike svojom dvostrukom ljepotom 
tijela i duha, i bila od njih slavljena u pjesmama i posvetama 
(njoj je i Nikola Gučetić posvetio svoje talijanske dijaloge o 
ljubavi i ljepoti), tako je po udaji zadivljavala i književnike u 
Firenci. Talijani je ondje prozvaše novom Aspazijom. Jedan je 
pjesnik okrsti »nebeskom Florom«, a sam njezin muž prozva po 
njezinu imenu svoje platonske dijaloge grčkom riječi »Anthos« 
(Cvijet). Nikakvo čudo, da je i veliki Tasso na poticaj Anđela 
Mostija, priora one bolnice Sv. Ane u Ferari, gdje je više godina 
čamio zatočen, spjevao u slavu te vanredne žene tri soneta i pet 
madrigala nazivljući je Fiordispinom. Cvijeta se i po udaji češće 
vraćala u Dubrovnik. Umrla je u Firenci oko god. 1600. Kada je 

njoj Zlatarić prikazivao svoga Pirama i Tizbu (1597), ona je bila 
već udovica u dalekoj latinskoj zemlji, a on u Dubrovniku već 
odavna otac obitelji. Ako je ni u tim prilikama nije mogao da 
zaboravi, bez sumnje je, da je ta ljubav nadahnjivala od prvih 
početaka svu njegovu erotiku. Obećanje, izrečeno u posveti, da 
će poslije, ugodi li joj ta knjiga, »izvesti na svijetlo nemao broj 
pjesni, koje je u njezinu falu učinio«, nije bilo ispunjeno. Pje¬ 
snik za svoga života drugih knjiga osim navedenih nije izdavao. 
Istom poslije njegove smrti sin mu Miho skupi ujedno i izda svu 
očevu liriku. To su t. zv. »Pjesni razlike«. Usve ih je 137, ponaj¬ 
više ljubavnih. Među njima je dakle i onaj »nemao broj«, a tu je 
i nadgroblje njojzi, pjesnička osmrtnica, koja nam kaže i to, da 
je Cvijeta u kratku razmaku vremena slijedila svog muža na 
drugi svijet. 

U Zlatarićevoj lirici nema traga razbludnoj čulnosti. Ona 
je vazda ozbiljna i muževna, često misaona poput Ranjinove, 
koju daleko nadmašuje trijeznom mirnoćom i sređenošću, većom 
izbrušenošću oblika i čistijim jezikom. Lirika tih dvaju imenjaka, 
dopunjujući se međusobno i nadovezujući se, daje ton i pravac 
manjima i mlađima. Ona će svojim bližim i daljim djelovanjem 
pomoći dubrovačkom lirizmu, da u kasnijim pjesmama Ivana 
Bunića dostigne vrhunac svoga razvitka. ' . 

Među manjima, njima bližim liricima, spomena su vrijedna 
dva Mažibradića: Maroje, otac, i Oracije, sin. Maroje Mazi - 
bradić (1530—1591), po nasljedstvu bogat pučanin, svojim rasi- 
pnim životom doživi oskudnu starost. Uza sve to uživaše među 
književnicima glas dobra pjesnika. Ranjina ga u jednoj poslanici 
dozivaše na književna sijela u svoj ljetnikovac Vrućicu. Ostavio 
nam je samo dvaestak pjesama, ponajviše ljubavnih, sačinjenih u 
duhu talijanske i Ranjinine lirike. Bolji je od njega i daleko 
plodniji nezakoniti mu sin Oracije Mazibradić. On je, naslije¬ 
divši od očeve starosti neimaštinu, kuburio svakojako jedva živeći 
od kancelarske službe kod mljetskoga kneza upravnika; ali je 
imao uglednih prijatelja i dobrih zaštitnika. Među njima se isti¬ 
caše »prisvitli gospodin« Divo Plavković-Gundulić, kojemu je 
spravljena jedna Oracijeva poslanica (1623), slaveći ga kao pje- 

snika »ljuvenih i nabožnih pjesni«. Oveći zbornik Oracijeve 
lirike sadrži ljubavne i refleksivne pjesme i pjesničke poslanice, 
a seže u prva desetljeća XVII. stoljeća. Njegovo pjesnikovanje 
uglavnom podsjeća na Ranjinu i Zlatarića, ali svojim ponavlja¬ 
njem trubadurskog načina pristaje više uz lirika Držića. U dru¬ 
gom, poznijem dijelu zbirke, gdje ima osim erotičkih i drugih 
sastavaka, nešto je slobodniji i bliži svomu vremenu. Autor je 
pored ostaloga i jedne »Jeđupke«, koju zove »znahoricom mr- 
kolicom«. Kod njega to lice nije dakle više nikakva Ciganka: ona 
je čarobnica, vila čudotvorka, nalik na fate ili inaghe iz talijan¬ 
ske viteške epopeje. Xa mu vila ne tvori samo svakakva čuda i 
čarolije, nego mu i proriče, kao kakav stoljetni kalendar, kakvo, 
će biti vrijeme, i što će sve donesti godina 1636. 

Pučanin Antun Sasin (r. oko 1524.), ili, kako ga često zovu 
službene knjige, Antun Stijepov Bratosaljic, osrednji je talenat 
i slab, ali plodan stihotvorac iz toga istog razdoblja. Od njegovih 
maskerata (»Robinjica«, »Muzika od crevljara«, »Vrtari«), od 
pastirskih igara (»Flora«, »Filide«) i lirskih pjesama mnogo su 
važnije po književnu historiju njegove dvije stvari: epsko ljeto- 
pisno djelo »Razboji od Xuraka« i oduza pjesma »Mrnarica«. 
»Razboji« su razdijeljeni u devet dijelova, a opisuju znamenite 
suvremene bojeve s Turcima (1593—1594). Započinju od velike 
hrvatske pobjede kod Siska i nastavljaju dalje redom, kako su 
slijedili sami događaji, dajući u svemu prostu kroniku u stiho¬ 
vima. »Mrnarica« slavi dubrovačko brodarstvo ljepše nego je to 
bio pokušao Vetranović u svojoj pjesmi »Galijunu«. Počinje 
s prizorom, kako je dubrovačka mornarica prvi put doplovila 
pred Mesinu na Siciliji. Zatim slijedi opis brodova u lijepim 
izričajima i poredbama, pa opis lica, njihovih poslova i sposo¬ 
bnosti, opis bure i t. d. Svojim predmetom više nego kakvom 
književnom vrsnoćom »Razboji« naviještaju Gundulicev »Os- 
man«, najveće djelo dubrovačkog zlatnog doba. 

Zlatarićev prijevod »Elektre« i prijevod »Aminte« potiču t 
druge pjesnike na sličan rad, naviještaju procvat drame i utiru 
put Ivanu Gunduliću i Juniju Palmotiću. Vlastelin Miho Bunić 
(umro oko g. 1590.) prevodi po grčkom izvorniku i po talijanskom 

prijevodu L. Dolcea Euripidove »Feničanke« preuzevši od Ta- 
lijanca drugi naslov »Jokasta«. Vlastelin Fran Lukarevic Burina 
(1541—1598) prevodi s talijanskoga »Atamantu« Jerolima Zoppio 
i glasovitu pastirsku dramu Giambattiste Guarinija »II Pastor 
Fido« (Vjerni pastir). Vlastelin Savko Gučetić Bendesević (umro 
1603.) prevodi tragediju »Dalidu« Luja Grota upotrijebivši u 
prijevodu i nekoje prizore iz druge Grotove tragedije »Adriane«. 

Zlatno doba književnosti u XVII. stoljeću 

Glavna je ličnost zlatnog doba Divo Franjin Gundulić (1588/9 
do 1638), najveći predstavnik za sve tri vrste poezije: epiku, li¬ 
riku i dramatiku. S tim pjesnikom su najveće materijalno bla¬ 
gostanje Dubrovnika i najveća duhovna kultura na raskrsnici 
dvaju stoljeća donijeli i najveći književni uspon. Prekomorska 
trgovina uz mudro vođenu vanjsku trgovinu bijaše namaknula i 
vlasteli i svima redovima građanstva veliko bogatstvo. Živjelo se 
uistinu sjajno i raskošno; ali je s poboljšanjem općega životnog 
standarda rasla uporedo i obrazovanost vodećih lica u politici i 
književnosti. Dok je prvi, staroklasični period humanizma (XV. 
stolj.) bio proširio među pismenije Dubrovčane poznavanje la¬ 
tinskoga jezika i približio ih više staroklasičnoj i sredovjekoj hu¬ 
manističkoj književnosti, ovaj drugi period nacionaliziranog 
humanizma (XVI. stolj.) s iskorišćivanjem humanističkih teče¬ 
vina upozna ih bolje s talijanskom knjigom u doba njezina naj- 
bujnijega cvjetanja. Dubrovčani su odsele življe pratili svaku 
njezinu krupniju pojavu, pa su se češće i neposredni je njome i 
koristili. Rafiniranost naobrazbe i materijalizacija duhovne kul¬ 
ture bijahu dabome i k njima unijele nekoje grube društvene 
poroke. Raskalašenost u redovima vlastele bijaše izazvala protiv 
sebe Držićev veseli humor i Ranjininu epigramatsku ujedljivost; 
ali jače reakcije u književnosti nije bilo. Reformacija ne bijaše 
našla u Dubrovniku, zbog praktičnog oportunizma službene poli¬ 
tike, jačeg odjeka, a isto ga tako sada ne nađe ni crkvena i dru¬ 
štvena protivreformacija. Privezana uz katolicizam, republika je 
v iše pasivno primala njihov obostrani utjecaj, sve dok nije jedan 
ili drugi postajao odviše opasnim po njezinu sigurnost i političku 

slobodu. Dva događaja iz toga doba izvrsno osvjetljuju tu poli- 
tiku opreznog laviranja: Da skine sa sebe papinu anatemu zbog 
ubistva dvaju svećenika za ugušivanja lastovske bune (1602), ona 
dopusti, da se u gradu nastani isusovački red (god. 1604.); s druge 
strane umalo da ne pogubi dva svoja plemića, kolovođe tajnog 
pokreta, koji je išao za oslobođenjem kršćanskih zemalja od 
Turčina, a to zato, da ne bi došlo do rata između nje i Porte. 
Samo zbog političkih razloga republika je držala na oku i dose¬ 
ljene isusovce, inače također predstavnike oslobodilačkih težnja 
.Zapada u pitanju turskog gospodstva na Balkanu. Prepuštajući 
ipak njima neograničeni utjecaj na školsko-prosvjetni i duhovni 
.život, otvarala je samim time vrata novom duhu reakcije na 
protivukršćanski humanizam i na protivukatoličku reformaciju, 
koju je taj humanizam bio izazvao. Taj duh se brzo odrazio i na 
dubrovačkoj književnosti udarivši na njezinu umjetničku stranu 
nova obilježja. 

Gundulić je i kao književnik prvak i kao predstavnik go¬ 
spodskog vladajućeg soja najizrazitiji nosilac toga novog du¬ 
hovnog preokreta. Njegov otac Franjo bijaše pet puta knezom 
republike. Majka mu potjecaše iz plemenite porodice Gradića. 
Posve je dakle razumljivo, što je Divo zauzimao istaknute polo¬ 
žaje u državnoj službi: bio je član prizivnog suda, sudac za ka¬ 
znena djela, senator i član Maloga Vijeća. Oženio se u poodma- 
kloj dobi i imao tri sina. Najstariji, Franjo, odlikovao se u 
vojnama protiv Turaka, oženio se u Beču dvorskom damom 
Strozzi, i u carskoj vojsci dopro do maršalske časti. 

Na pjesnikovu književnu naobrazbu znatno su utjecala dva 
njegova učitelja: Camillo Camilli, Toscanac iz Siene, izvrstan 
poznavalac Tassove poezije i rektor dubrovačkih škola, te Lopu- 
đanin Petar Palikuća, učeni isusovac, hrvatski prozaik i latinski 
pjesnik. Taj njegov školski odgoj i protivureformne težnje isuso¬ 
vačkog reda objašnjuju mnoge strane Gundulićeva zrelijega 
književnog rada, a ponajprije književni prijelom i duhovni obrat 
na izmaku njegova mladenačkog perioda. Naprotiv početni mu 
period bio je sav ispunjen erotičkom lirikom i dramatskim stva¬ 
ranjem u maniri razbludne, često raskalašene klasično-mitološke 


\ pastirske drame. Bijaše donio desetak prerada i dramatizacija 
najpoznatijih sižea iz talijanske suvremene dramatike. Te su se 
drame i prikazivale u Dubrovniku, prema pjesnikovu tvrđenju 
»s velicijem slavama«. Sami naslovi: Galatea, Dijana, Armida, 
posvetilište ljuveno, Proserpina ugrabljena, Arijadne, Kleopatra, 
Adon — dovoljno karakteriziraju taj Đivov kazališni repertoar. 
Oni nam ujedno kažu i to, zašto ih je zreliji Gundulić odbacio 
nehoteći da i dalje ostaje pjesnikom »poetskih tašćin«, a ujedno 
i to, zašto se nisu sačuvale osim klasično-mitoloških »Arijadne« 
i »Proserpine ugrabljene«, te ulomaka iz romantičkih tragikome¬ 
dija »Armide« i »Diane«. Jedna jedina od njih, »Arijadne« y 
bila je štampana (Jakin g. 1633.). Prijevod je to istoimene melo¬ 
drame Oktavi ja Rinuccini, koja se prvi put davala u Firenci god. 
1608. po glazbi Jakova Peri i Klaudija Monteverde, najčuveni¬ 
jega skladatelja onoga doba. Građa »Proserpine ugrabljene« 
crpena je iz latinskog epa Klaudija Klaudijana, pjesnika pozni- 
jeg doba latinske književnosti. Novost su prema tome bile samo 
one izgubljene dramatizacije epizoda i lica iz mitologije i iz 
viteškog eposa, iz Tassa i Ariosta. Od njegove mladenačke ero¬ 
tike sačuvala se samo pjesma »Ljubovnik sramežljiv«, a i ta je 
prijevod, načinjen po trima talijanskim pjesmama Đirolama 
Preti-a, u kojima je obrađen motiv Ovidijeve epistule »(Hipolita 
Fedru«. Te njegove danas nepoznate poezije bilo je dosta prema 
poslanici Oracija Mažibradića Plavkoviću, u kojoj se nalaze i 
ove dvije kitice: 

Vidjeh pjesni od ljubavi 
vrijednijeh, vrijednos tva što piše, 
slađih, neg li ke bigliše 
tih slav gdigod u dubravi. 

Mnim da pjesni slatke tvoje 
kadgod budeš na svijet dati, 
pastiri će svud pjevati 
i gospoda i gospoje ... 

Od god. 1620. započinje se nov period Gundulićeva stvara¬ 
nja s parafrazom »Pjesni pokornih kralja Davida«. Posvećujući 

tu parafrazu Maru Buniću pjesnik nazivlje sav svoj doondašnji 
rad »porodom od tmine«, nedostojnim da ugleda svijetlo. Iza 
toga slijede redom njegove najsavršenije i najvrednije pjesničke 
tvorbe: lirika, sva duhovna i pokajnička, koliko nije prigodna, i 
lirsko-epska pjesan »Suze sina razmetnoga«, štampana u Mlecima 
god. 1622., a izrađena prema »Suzama sv. Petra« talijanskog 
pjesnika Tansilla. U »Suzama« se u tri »plača« (pjevanja) crtaju 
tri stanja pokajničke duše: zgriješenje, spoznanje i skrušenje, u 
okviru poznate biblijske parabole i s iskrenim živim akcentima 
autobiografijske ispovijedi. Bujnost pjesničkoga jezika, bogat¬ 
stvo poredaba, tropa i figura, tehnička savršenost sestine (strofe 
od šest rimovanih stihova), u kojoj se misao, razvedena u prva 
četiri stiha, poslovički sažimlje u dva posljednja, pa elegancija 
i spontanost dikcije, sve te odlike forme s proživijenošću sadr¬ 
žaja tvore jedinstven sklad toga uzornog pjesmotvora nabožne 
lirike. To djelce ostavlja daleko iza sebe svoj talijanski ugled, a 
osim toga ne upada ni u krupne pretjeranosti sečentističkog stila, 
u t. zv. marinizam, koji je Gunduliću samo u vrsnoćama svoje 
revolucionarne novosti bio prihvatljiv. 

Od čisto lirskih pjesama himna »Od veličanstva Božijeh« 
odjek je lirike već parafraziranih psalama. Jedna prigodnica 
očituje također zreloću i ozbiljnost njegova novog smjera: »Pje¬ 
san Ferdinandu II., knezu od Toskane« slaveći vladarevo vjen¬ 
čanje (1631) upleće i političke aluzije o oslobođenju od Turaka 
i dočarava slavljeniku njegovu oslobodilačku ulogu i sreću ju¬ 
načku, koja će ga obasjati s njegovih budućih ratnih podviga. 
U tim aluzijama krije se daleki zametak one Gundulićeve sjaj¬ 
nije zamisli, koja će nadahnuti njegov »Osman« prenošenjem 
oslobodilačke uloge s toskanskoga kneza na Vladislava poljskoga. 

U svojoj 40. godini (1628) Gundulić je napisao »Dubravku«, 
pastirsku dramu u tri čina, svoje najsavršenije pjesničko djelo. 
Ona je i najbolje od svega, što je dubrovačka književnost ikada 
proizvela u toj vrsti, a jedva joj je naći ravne i u talijanskoj ili 
kojoj drugoj evropskoj književnosti. Prikazivala se te godine 
na dan sv. Vlaha, zaštitnika republike, kada je i pjesnik slavio 
svoje vjenčanje. Zamišlju i sadržajem ta je drama najveličan- 


stvenija proslava dubrovačke slobode i ujedno najsjajniji doku- 
rmenat pjesnikova patriotizma. Radnja je prenesena u davno 
pogansko doba praslavenskih mitskih lica Hoja, Lera i Dolerije: 
— Pastiri slave blagdan dubrovačke slobode pjesmom i plesom, 
onako kako je to u Dubrovniku bio običaj od pamtivijeka. Na taj 
se dan vjenčava najljepša pastirica s najljepšim pastirom po 
presudi pastirskog zbora. Izbor bi ovoga puta po općemu mišlje¬ 
nju trebao da padne na Dubravku i Miljenka; ali pastir Grdan, 
kojemu samo ime obilježava i obličje, podmićuje birače zlatom, 
i Dubravka je dosuđena Grdanu, na veliku tugu i užas pastir¬ 
skoga svijeta. Svećenik već hoće da ih vjenča u hramu Lera, 
boga ljubavi, kad li u taj tren nastaje velik potres: žrtva ne će 
nikako da gori, hramom se ori grmljavina, a i sam Lerov stup 
sav se znoji od muke. Upravo dok traje taj grozni užas, ulazi u 
hram Miljenko, i kobnih znamenja mahom nestaje — žrtva se 
rasplamsala, a Lerovo se lice prijazno razvedrilo. Tim migom 
Božjim nastaje preokret, i svećenik vjenčava pravu najljepšu 
s pravim najljepšim, našto zbor pastira pjeva zanosnu himnu 
o slobodi: 0 lijepa, o draga, o zlatna Slobodo. . . 

Mitologijsko-alegorijska strana, ona ista, koja je svojstvena 
i staroklasičkoj i talijanskoj idili i pastirskoj drami, a u Gundu- 
lićevoj navrnuta na slavensko tlo, u toj drami je posve jasna: 
Dubravka je Dubrovnik, dubrovačka slobodna republika; njom 
treba da upravlja najljepši, t. j. najbolji i najvredniji, dok joj 
najveća opasnost prijeti od Grdana, od njezina neprijatelja i 
njegova zlatnog teleta. Starac ribar, koji se javlja na početku 
drame kao bjegunac odnekuda s primorskih strana, iz ondašnjeg 
turskog i mletačkog posjeda, na kojemu vlada sila i bezakonje, 
sklanjajući se »u gnijezdu slatkom slobode premile«, simbol je 
težnja našega svijeta za njegovim oslobođenjem od tuđina. U 
pojedinim prizorima, čas šaljivo a čas ozbiljno, uzimlju se na 
nišan i društveni poroci, podmitljivost, gramzivost, rasipnost, 
raskoš, raskalašenost i bračna nevjera, ali sve to s taktom i 
opreznošću, prenoseći ih u mitsko doba praslavenske prošlosti. 
Na taj je način pastirska drama erotičkog sanjarstva i gospod¬ 
skog idiličkog pastirstva sa svojim obijesnim pikanterijama i sva- 








kojakim ljubavnim pustolovinama kroz Gundulićevu genijalnu 
poetičnost i ozbiljnost njegovih patriotskih pobuda izlazila pro¬ 
čišćena od svih svojih rugoba: poprimila je u već gotovu knji~ 
ževnu formu realno aktualni sadržaj, koliko ozbiljan toliko i 
uzvišen, i u lakoj alegoriji posve proziran. 

»Pjesni pokorne kralja Davida« u rimskom izdanju od god. 
1621. nose u posveti, pored ostaloga, i vrlo značajnu izjavu: 
Umjesto svjetovne, koju je prije njegovao a sada je osuđuje* 
pjesnik će unapredak gajiti samo duhovnonabožnu poeziju. Naj¬ 
prije će prevesti Tassov »Oslobođeni Jeruzolim« s namjerom, 
da ga prikaže »svemu našemu slovinskomu narodu« uresivši ga 
»čestitijem imenom privedroga kralja poljačkoga«, Sigmunda III. 
(1587—1632). U tom obećanju izrečena je koliko i ova misao: 
kako je negda Tassov epos, pjevajući o oslobođenju sv. Groba u 
prvoj krstaškoj vojni, koju su bili poveli romanski narodi, imao 
da junaštvima Božjih vitezova oduševi kršćanski Zapad za novu 
oslobodilačku vojnu protiv Osmanlija, kojoj bi bio novi vođ, novi 
Gotfrid, Tassov mecena Alfonso D’Este, tako će i Gundulićev 
prijevod toga eposa imati da oduševi Slavene, pogotovu južne, 
za presudnu borbu protiv istih Osmanlija, a za konačnu svrhu, da 
se od nekrsta oslobodi podjarmljeni Balkan, a s njim i već ugro¬ 
žena srednja Evropa. Predvodit će tu vojnu Sigmundova Poljska 
kao najjača sjeverno-istočna država, koja je usto i slavenska. 

Međutim krupni događaji, koji su se upravo u to vrijeme 
bili odigrali na susjednom Istoku, sjajna pobjeda poljske vojske 
nad Turcima kod Hoćima (1621) i po otomansko carstvo kata¬ 
strofalne posljedice njihova poraza: pobuna turske vojske u Cari¬ 
gradu protiv sultanovih političkih osnova, svrgnuće Osmana II. 
s prijestolja, uspostava njegova strica Mustafe, prije nekoliko 
godina svrgnutog i utamničenog, i Osmanova prijeka smrt u 
tamnici — svi ti događaji odvratiše pjesnika od prevođenja tu¬ 
đeg djela i umjesto toga pružiše mu osnovicu i građu za sličan 
izvorni epos, u kojemu će se pobjedonosno nastupanje poljske 
vojske i kobni unutrašnji darmar Polumjeseca opjevati kao ve¬ 
lika predigra u skoro oslobođenje južnih Slavena i ostalog pod¬ 
jarmljenog dijela kršćanstva. 

Tako je nastao naš prvi veliki viteško-heroički epos »Osman« 
u 20 pjevanja. U njegovu prvom dijelu (I., pa XVI — XX. pje¬ 
vanja) izlaže se spremanje Osmanovo, da poslije nesretnog rata 
s Poljacima krene na istok, kako bi tu dignuo na oružje novu 
vojsku, i kako bi potom, istrijebivši iz stare vojske buntovni ološ* 
obnovio svoje vojne snage za novi rat protiv kršćana. Ta Osma¬ 
nova osnova međutim ne upali, urodi mu štaviše njegovom de¬ 
monizacijom i nasilnom smrću. U drugom uklopljenom dijelu 
eposa, a u vezi s kobnim carevim osnovana (pjevanje II.—XIII.) 
opjevana su dva prethodna poslanstva sultanovih dostojanstve 
nika: diplomatska misija Ali-paše, koji polazi u Varšavu, da 
s Poljacima uglavi zasebni mir, i službeno putovanje Kizlar-age, 
koji obilazi carevinom, da odabere i dovede u Carigrad najpo¬ 
znatije i najuglednije ljepotice, između kojih će sultan htjeti da 
izabere najljepšu sebi za ženu. Prema tome su u poemu ove 
osnovne niti epske radnje: Osmanovo spremanje na put u Aziju 
u skrovite vojnopolitičke svrhe; njegova prethodna ženidba i 
sklapanje mira s Poljacima za ponovni, još jači udar na njihove 
snage; pobuna vojske uoči careva putovanja i Osmanova prijeka 
smrt. Oko Sultanove ličnosti isprepleću se različne zgode i ne¬ 
zgode, vjerno i istinski, prema historijskom zbivanju. Oko Ali- 
pašina i Kizlar-agina putovanja pjesnikova mašta izmišlja 
nasuprot svakojake epizode po primjeru Tassove viteško-heroičke 
epopeje. Svrha je tim epizodama, da historijska istina, mrka i 
gorka zbilja, nađe u slatkim pjesničkim maštanjima svoj ukras i 
svoju začinu. Ali-pašin prolaz razbojištem oko Hoćima izaziva 
svu silu uspomena o nedavnom turskom porazu, o poljskoj po¬ 
bjedi, o broju turske vojske, njezinu razmještanju i kretanju, o 
junakinji Sokolići, koja je na turskoj strani vojevala za Osma- 
novu stvar, o junakinji Krunoslavi, koja je i poslije zarobljenja 
svog muža Korevskog (Koreckoga) vojevala u poljskoj vojsci kao 
Sokoličina suparnica, a poslije prerušena stigla u Carigrad, da iz 
tamnice oslobodi muža. Pašin dolazak u Varšavu i njegov bora¬ 
vak u gradskoj vijećnici prije sklapanja mira daje mu prigodu, 
da na slikama i bojnim trofejima gleda veličinu poljske vojske, 
razvoj hoćimske bitke, Vladislavljeva junaštva i t. d. I Kizlar- 

agino putovanje u potrazi za ljepoticama slično se veže o svako¬ 
jake romantičke pustolovine. Najljepša je među njima epizoda 
o starcu Ljubdragu, unuku srpskog despota Đurđa iz Smedereva, 
kojemu zli Turci bijahu već oteli staro gospodstvo, i o starčevoj 
kćeri Sunčanici, koju mu sada aga nemilosrdno otimlje; zatim 
epizoda o Sokolići, koju aga napokon pronalazi i s ostalim ljepo¬ 
ticama odvodi u Carigrad. Pored tih, čisto romantičkih, zname¬ 
nita je i epizoda o zborovanju nečastivih pod predsjedanjem nji¬ 
hova poglavice Belzebuba, kako da se napnu sve sotonske sile, 
da bi omele predstojeći mir s Poljacima i tako pomogle turskoj 
stvari (Pjev. XIII.). 

U vezi s opisom hoćimskoga bojišta i podviga poljske vojske 
posebno se slavi junaštvo kraljevića Vladislava. U borbi krsta 
s nekrstom njemu pjesma predviđa slavu i ulogu Gotfrida Bu- 
1 jonskoga i ujedno ulogu narodnog junaka u oslobađanju južnih 
Slavena od Osmanlija. Kraljević Vladislav, bivši učesnik u ho- 
ćimskoj bitci i kraljev zamjenik u vojsci, putujući nešto kasnije 
kroz kršćanske zemlje u Loreto, nešto radi hodočašća a nešto i 
u političkoj misiji, svraćao se u Ankonu, gdje su Gundulići odav¬ 
na imali svoje dvore. Važno je kod toga, da je kraljević u toj 
prigodi bio njihovim gostom, i da se pjesniku pružila mogućnost, 
da ga i lično upozna. Zamisao eposa pada svakako u to doba 
(1623—1624), poslije hoćimske bitke (1621) i katastrofe Osma- 
nove (1622). 

Gundulić je na »Osmanu« radio do svoje smrti (1638), ali 
ga nije ostavio potpuno dovršena: fale mu dva pjevanja, XIV. 
i XV., a to su upravo ona, u kojima je trebalo da nađu svoj za¬ 
vršetak već spomenute glavne epizode: o Sokolići i Sunčanici, 
koje je Kizlar-aga imao da dovede sultanu u Carigrad; o sudbini 
Krunoslave i Korevskoga, sužnjeva u carigradskoj tamnici, i o 
Ali-pašinu povratku u Carigrad s ispravama o sklopljenom miru. 
Te praznine, zbog kojih kod proučavatelja eposa nastadoše sva¬ 
kojake sumnje i nagađanja: da li su ta dva pjevanja uopće bila 
napisana, ili su kasnije zbog ovoga ili onoga uzroka nestala — 
pokušala su dopuniti tri pjesnika: dva Dubrovčanina, Maro Din- 
kov Zlatarić i Pjerko Sorkočević, i Hrvat-Vinodolac Ivan Mažu- 

ranić. Mažuranić je pjesničkom stranom svoje dopune, koju je 
izveo u istom stilu i jeziku, natkrilio kao velik pjesnik ne samo 
oba Dubrovčanina, nego i sam Gundulićev izvornik. 

U »Osmanu« je Gunduliću bio uzorom veliki epski pjesnik 
Torkvato Tasso i njegov ep »Oslobođeni Jeruzolim«. U for- 
malno-stilskoj strani bio je njegovim ugledom i sečentistički knji¬ 
ževni barok, koji se u svojim prvim zamecima javljao upravo 
kod Tassa, a bio dosegao vrhunac svoje nastrane razbuktalosti u 
djelima Gundulićeva suvremenika Giambattiste Marinija (1569 
do 1625), po kojemu je taj smjer i dobio ime marinizam. Naš 
pjesnik nije ipak ni u pjesničkoj vrsti, ni u tehnici, ni u dikciji 
ropski oponašač. U nasljedovanju Tassa on je toliko njegov 
imitator, koliko je u svojoj »Eneidi« Vergil bio imitator Home¬ 
rov. Kolikogod se Gundulić povodi za pjesničkom modom, toliko 
ga s druge strane njegov dobar ukus i umna ravnoteža suzdrža¬ 
vaju od padanja u barokne skrajnosti. Analogija s »Oslobođe¬ 
nim Jeruzolimom« ima »Osman«, dakako, i u svom postanju, i 
u svojoj dikciji, i u tehnici, i u tendenciji; ali ima i značajnih 
razmimoilaženja. Poslije kršćanske pobjede nad turskom morna¬ 
ricom kod Lepanta (1575) Tasso pjeva o dalekim junaštvima prve 
krstaške vojne, da bi potaknuo svoje suvremenike, romanske 
narode i ostalu kršćansku Evropu, na obranu od osmanlijske na¬ 
jezde. Gundulić neposredno poslije hoćimske pobjede i pri općem 
uvjerenju kršćanskoga svijeta, da je ta pobjeda s carigradskom 
hunom i pogibijom Osmanovom djelo Božje providnosti, siguran 
predznak rasula otomanskog carstva i skorog slavodobića Krsta 
nad Polumjesecom, slaže svoj epos. Gundulić je uistinu, kao i 
Tasso, »kršćanski spjevalac«, ali neposrednijih nadahnuća, aktu- 
alnije pjesničke građe, jer je crpljena na bliskim suvremenim 
događajima. On je svjedok i vidok svih onih teških muka i stra¬ 
danja, što su ih njegovi sunarodnjaci s ostalim balkanskim naro¬ 
dima snosili pod turskim jarmom. On je bogodani pjesnik sa 
srcem rodoljubna Dubrovčanina, koji pri svemu tome strepi i 
za još jedva sačuvanu slobodu svojega grada. S te strane Gun¬ 
dulić je narodni pjesnik i prorok: Mač, koji će osloboditi crnu 
Taju od istočnog zmaja, dolazi sa sjevera, i bratski je to slavenski 

mač. S općom kršćanskom i vjerskom idejom u »Osmanu« na taj 
se način udružuje i sveslavenska politička ideja, u svojoj jezgri 
polonofilska. To polonofilstvo u naponu moći poljske države 
XVII. stoljeća prethodi rusofilstvu XVIII—XIX. stoljeća, kada 
su balkanski Slaveni, ostajući i dalje u ropstvu nakon neobisti- 
njenih pjesnikovih velebnih sanja o propasti turske carevine,, 
upirali svoje oči u Rusiju kao najveću slavensku državu. Prema 
tome u Gundulićevu eposu nije sve tuđinsko, kako nije ni u nje¬ 
govoj »Dubravki«, odličnu primjeru presađivanja izvorno tuđe 
umjetnosti na domaće tlo i u narodnu sredinu. U »Osmanu« 
odjekuju vrlo često i prave strune s narodnih gusala, nepatvo¬ 
reni zvuci najstarije narodne epike: naših bugarstica. Stvarajući 
prema stranom ugledu, Gundulić je ovako i koncepcijom i gra¬ 
đom i oblikom dovoljno izvoran i svoj, i zato je velik pjesnik; 
sljedbenik Tassov, ali i njegov genijalni takmac, vise narodan 
i više slavenski negoli je sam Tasso romanski i narodno-talijan- 
ski. »Osman« je i po pjesničkoj formi i po idejama vodiljama 
najveće djelo stare dubrovačke književnosti. U razvitku njezine 
poezije on je suncem obasjani vrhunac, za kojim će slijediti 
preko nekoliko još samostalnih i dobrih pjesnika njezino naje¬ 
zdom tuđinštine i iživjelošću republike uskoreno propadanje. 

Uz Gundulića dobro zastupaju liriku još i ovi od njega nešto- 
mlađi suvremenici: Ivan Bunić Vučićević, Stijepo Giman Đorđi 
i Vladislav Minčetić. O Mažibradiću Oraciju već je govoreno u 
zaključku prednjeg poglavlja. 

Ivan Bunić (1594—1658) od početnog naslanjanja na Gun¬ 
dulića vinuo se s vremenom do najboljega lirskog pjesnika svo¬ 
jega doba, davši suvislom razvitku dubrovačke lirike najsavrše- 
nije i najsamoniklije plodove. Njegov lirsko-epski spjev »Man¬ 
daljena pokornica« u tri »cvijeljenja« (Ankona, god. 1630.) obra¬ 
đuje ista pokajnička stanja duše (spoznaju grijeha, kajanje i 
pokoru), što ih Gundulićeve »Suze sina razmetnoga« izlažu u 
svoja tri »plača«. Djelo je isprepleteno jednakim osnovnim re¬ 
fleksijama o prolaznosti i ništavilu života. Dikcija je vazda pje¬ 
snička i glatka i toliko bujna, da se nerijetko razlijeva u sečen- 
tističko preobilje. 

U svom daljem razvoju Bunić nije podlegao zarazi izvješta¬ 
jnog petrarkizma, a nije upao ni u bujicu književnog baroka. 
Privlačila ga je naprotiv poezija Gabriela Chiabrere (1552 do 
1637) sa reformnim pokušajima, da talijansku liriku okrijepi i 
pomladi raznolikošću sadržine i metričkih obrazaca, ugledajući 
se u tri prvaka klasične lirike: Pindara, Anakreonta i Horacija. 
Glatkoća Chiabrerine forme i melodičnost njegova stiha, njegovo 
pjesničko umijeće, podvrgnuto stezi dobra ukusa, na Bunica su 
djelovali jače i blagotvorni je od ostalih uzora, suvremenih i pri¬ 
jašnjih. Naprama svojim ugledima ostajaše on ipak dovoljno 
svoj i nezavisan. Zbornik njegove lirike s natpisom »Plandova- 
nja« i popularnost, koju je brzo stekao, najbolji su dokaz te 
njegove samosvojnosti. Mnogo se čitao i u vise prijepisa, od 
kojih je najpotpuniji t. zv. janjinski, koji se čuva u arhivu Jugosl. 
akademije. Sadrži usve 109 pjesama: 69 erotičkih, 5 ekloga i 
7 prigodnica (od ovih je jedna elegija, a šest su epitafiji), dok 
su ostale refleksivne i duhovno-nabožne. 

U tom zborniku samo je prividno ostao onaj isti raspored, 
što ga pokazuju strani i domaći kanconijeri, u kojima se razvojna 
linija penje od pustopašne erotike do ozbiljne i pokajničke 
moralke: od lirskog putenog izliva do skrušene molitve. I kod 
Bunića su s formalne strane ti prijelazi doista vidljivi i strogo 
postepeni; ali su ujedno i misaono i čuvstveno sasvim prirodni, jer 
su istinski proživljeni. Tu je čustveni život realan i neposredno 
odražen u pjesmi, razgolićen u pjesnikovoj lirskoj ispovijedi, bez 
manire koju drugima nameće moda, bez naučene sentimentalno¬ 
sti i ukrasnih patvorina, što ih nepjesnicima jeftino dobavlja 
trubadurska i pastirska lirska škola. To čustvovanje kod Bunića 
nije fikcija nego stvarnost, pjesnikovo je to životno iskustvo, 
njegovo neprestano za lični život vezano doživljavanje. Mlade¬ 
načka mu je erotika gotovo anakreontski uživalačka i veselo 
obijesna, kakove dotada Dubrovnik nije čitao. Isto tako pjesni¬ 
kovo promijenjeno raspoloženje u zrelijim godinama odaje na 
iskustvu osnovanu staloženost, vedrinu i mirnoću drugog dijela 
»Plandovanja«. I prigodnice, t. zv. »nadgrobja«, označuju pri¬ 
rodan prijelaz u ozbiljni, neveseli odsječak života: oplakujući 

smrt gospoje na usta pastira, ili smrt prijatelja i znanca na svoja 
vlastita, Bunić osjeća nesuzdržljivo strujanje vremenske rijeke, 
triumf nesmiljene smrti nad prolaznošću života. Osjećanja krh- 
kosti svih stvari gomilaju se sve više i prirodnim putem dovode 
do refleksivne poezije, a od ove do utjehe u vjeri, do pjesama, 
kao što su one zaključne: »Vrh sv. Križa«, »Vrh sv. Pelenice«, i 
tri pokajnička psalma Davidova. 

Sama prirodnost i proživljenost sadržaja ne daju još prave 
i osebujne odlike Bunićeve poezije. Te odlike se pokazuju i u 
njegovu pjesničkom izražaju: u tankoćutnoj osjetljivosti za ade¬ 
kvatan pjesnički jezik, za savršenu slivenost oblika sa sadržajem. 
Prema prirodnoj kratkotrajnosti svakog dubokog i iskrenog 
čuvstva sastavci su te njegove lirike ponajviše i vrlo kratki,, 
upravo minijaturni. Pjesmice su to od nekoliko stihova, ili od 
nekoliko strofa. U njima nema nategnute razvučenosti, nema 
dosadne monotonije; nema ih čak ni u metru, jer iako je u to 
doba lakši osmerac bio već potisnuo tromi starinski dvanaesterac* 
Bunić upotrebljava i druge stihove: peterac, šesterac, sedmerac i 
deseterac. Za cvjetanja najbujnijega književnog baroka, kada 
se i dobru pjesniku bilo teško otimati maniri i marinizmu, Bunić 
pokazuje i u svojim tropima i u svojim pjesničkim slikama 
otmjen ukus i razboritu mjeru. Srce zaljubljena starca kod njega 
je — zažarena nutrina vulkana, kojemu su vrhunce prekrili 
»snijezi«. U vijencu cvijeća spleo se »rumeni cvijet ružice sa 
sniježnim čeminom kao mlada i rumena moma sa sjedim 
starcem«. 

Pored Gundulićeve umjetničke grandioznosti velikih dimen¬ 
zija, pokraj njegova epskog, nadličnog zamaha, ova lirika Buni- 
ćevih »Plandovanja« odražava u svomu malenom okviru iskreno 
i neposredno, živo i raznoliko, vesele i ozbiljne momente u životu 
uglađena gospara, duhovnoga sladokusca, koji je sklon razbi- 
brigi, ali i oboružan realnim pogledima na život; koji je osjetljiv 
za sve njegove čari, ali koji prima i poimlje i sve njegove svaki¬ 
dašnje jade. U »Plandovanjima« je dubrovačka lirika dala svoje 
pravo samorodno blago. 


150 


Bunić je prigodom smrti Stijepa Đorđija ovjekovječio toga 
svog druga po muzama pjesnički lijepim i invencijom vrlo du¬ 
hovitim epitafijem: Orfejeva smionost bila je manja od Đorđi- 
jeve smrtne smionosti. Bajoslovni je pjevač sišao u hadske 
podzemne strahote po svoju rano ugrabljenu Euridiku, ali se i 
vratio na ovaj svijet bez ljubljene žene, da poslije za njom plače 
i uzdiše do konca života. Đorđi je nasuprot uzašao na nebo po 
svog sina jedinca, kojega je ljubio više nego Orfej Euridiku; ali 
je, ne uzmogavši ga vratiti, ostao zavazda sa sinom na drugom 
svijetu ne hoteći da se bez njega vrati samac, i da za njim uzdiše 
do svoje smrti. Dubrovniku je s tom dvojicom nestala »moguća 
u ocu i sinu Jaković sva kuća«. 

Tih nekoliko riječi sve je, što preko Bunića doznajemo o 
životu ovoga Đorđija. Umro je vjerojatno još mlad, od tuge za 
sinom. Njegov otac Jakov jamačno je istovetan s onim Đorđijem 
istog imena, kolovođom jedne skupine plemića, koji su bili za¬ 
snovali opasnu političku osnovu, po kojoj je Dubrovnik imao da 
postane uporištem zapadnih vlasti za odbijanje Turčina od 
Jadrana i za oslobođenje Herceg-Bosne i Albanije od turskoga 
jarma. 

Po svojoj maloj pjesničkoj ostavštini Stijepo je bio inače 
dobar pjesnički talenat. »Sedam pjesni Davidovih«, štampanih 
u Padovi g. 1686. od Petra Bogašinovića, ukusan su i lijep pri¬ 
jevod psalama, nastao u takmičenju sa starijim Gundulićevima. 
Neobično uspjelu novost predstavlja njegova komično-šaljiva 
pjesma »Derviš«, parodija trubadursko-petrarkističke poezije u 
50 sestina. Upravo kako zaljubljeni Gubranović u šestoj pjesmi 
svoje Jeđupke očituje gospoji svoju ljubav, tako ovdje i stari 
dedo Derviš izlaže u monologu svoju ljubav djevojci kršćanki. 
Nabraja redom sve patnje i žrtve, što ih je poradi nje pretrpio,, 
i napokon izjavljuje svoju spremnost, da se odreče i Muhameda 
i Korana, ako mu ona ljubav uzvrati. Na djevojčino tvrdokorno 
odbijanje, kolikogod se prije rastapao od ljubavi, toliko Derviš 
sada bjesni od ljutine. Napokon odlazi izričući nadu, da će se 
ona ipak predomisliti, a dodaje i prijetnju, da će inače na nju 
dozvati prijeki sud. Lijep jezik i narodan slog ove humoreske* 

¥niješanje turcizama s jezgrovitom i čistom hercegovštinom, pa 
do u tančine izrađeni Dervišev karakter stavljaju ovu parodiju 
4neđu najljepše proizvode toga doba. 

I Vladislav Minčetić (oko 1600.—1666.), mada je dugo 
poživio, proslavio se samo dvjema po vrsti i obliku važnim pje¬ 
smama. Njegov »Radonja« šaljiva je komična pjesma. Po vrsnoći 
prostonarodnog humora, po lijepoj obradi i dikciji stoji o bok 
Đorđijevu »Dervišu«. Uhvaćena je tu slika iz bračnog života 
prostije čeljadi. Radonja, priprosta dobričina i do skrajnosti 
strpljiv muž, svetački podnosi sve grdnje i poniženja, pa čak i 
udarce od svoje bjesomučne Ksantipe, dok mu na koncu sve to 
ne dozlogrdi, i on se na uzvrat laća drenovace, umeksavajuci 
ženinu obijest dotle, da mu pokorno pada na koljena i postaje 
mu dobra i poslušna. Poradi osebujnih njezinih ljepota pozniji 
pjesnik Đuro Ferić, a za njim i Brno Zamanja, prevedoše tu 
pjesmu na latinski jezik. 

U drugoj, daleko važnijoj pjesmi »Trublji slovinskoj« 
(Ankona, 1665.) Minčetić ide tragom Gundulićeve epike. To je 
.oduži zanosan panegirik Petru Zrinskomu, kada je god. 1665. 
postao hrvatskim banom. Kako je negda Gundulicev »Osman« 
slavio kraljevića Vladislava, tako sada »Trublja slovinska« slavi 
i bana Petra poslije tolikih njegovih junaštva nazivljuci ga slo- 
vinskim Martom i Apolonom, ratnikom i pjesnikom, od čijega 
imena »trepti Istok«, i koji je dostojan da »kraljuje svijetom«. 
Poslije velikih, a jalovih nada, što ih je Gundulićevo doba pola¬ 
galo u poljsko oružje i u Vladislava, Minčetić je, slijedeći mi¬ 
šljenje svih naših strana a i zapadne Evrope, prenosio te nade 
na hrvatsko oružje, na tradicionalno junaštvo Zrinskih i na nji¬ 
hova tadašnjeg predstavnika Petra. Ban Petar je pjesniku ona 
»sjeverna zvijezda«, od koje će doći spas. Ona je i dosad spa¬ 
šavala Zapad od turskoga ropstva: 

»Od ropstva bi davno u valih 
potonula Italija, 
o hrvatskih da se žalih 
more otmansko ne razbija«. 

Sunce je to žarko, pred kojim će Polumjesec potonuti u crno¬ 
morske dubine: 

»Zrinsko sunce njega tjera 
u Istoku da pogine, 
da se utopi s njim nevjera 
Crna mora sred pučine«. 

O junaštvu i svjetu Petrovu »diše i visi narod puka hrvatskoga«. 
Pjesniku je taj spasilac po srcu i krvi daleko od sveslavenskih 
magla, veliki je to lav iz našega malenoga domaćega grma: on 
će oslobođenjem Herceg-Bosne najprije razbiti krvavi obruč 
opasnosti, što se steže oko slobodnog Dubrovnika, a onda će svo¬ 
jom zatornom snagom nastaviti dalje. 

Te nade i ta oduševljenja našega svijeta nalegoše oko bana 
Petra upravo tih godina. God. 1654. njega s raširenim rukama 
dočekuje Perast i na uzdarje od njega prima sablju Zmaj- 
ognjenog Vuka. Kotorani darivaju Petra skupocjenim počasnim 
mačem. U savezu s Mlecima Petar razgoni Turke morem i ko¬ 
pnom. Vođen geslom svoga plemićkog grba »Vincere aut mori« 
(pobjeda ili smrt), god. 1663. upadom u Bosnu obara turske kule, 
razara turske utvrde i odnosi bogat plijen. Kada ga na povratku 
zaskoči brojnijom vojskom Deli-paša Badanjković, tu paša i ban 
na očigled hrvatske i turske vojske dijele za pokušaj megdan. 
U tom dvoboju Petar ubija pašu, a zatim njegove obezglavljene 
Turke nagoni u bijeg. Kada te iste godine provaljuje u Hrvatsku 
Ali-paša Čengić s 10.000 ljudi namjeravajući da upadne u 
Kranjsku, Petar udara i na njega sa svojim Krajišnicima, iako 
je za tri četvrtine slabiji od paše. Kod Otočca su Turci ametom 
poraženi. U općem pokolju pogibaju i turske vođe: pašin sin i 
sandžak-begovi hercegovački i udbinski, a i sam paša dopada 
ropstva. Pod vidom Petrovih junaštva, povezanih sa svijetlom 
uspomenom njegova pradjeda Nikole Sigetskoga, hvalospjev 
Minčetićev postaje sasvim razumljiv, a i opravdan realnim do¬ 
gađajima. Odatle i toplina i visoki ton njegove »Trublje«, koja 
se bez pjesničkih fikcija i maglovitih sanja nadobudno razliježe 
slovinskim Jugom. 

Ta Minčetićeva panegirička poezija našla je na početku 
XVIII. stoljeća i dva nastavljača, ali slavitelja dalekog vladara 
Petra Velikoga: Jedan je isusovac Ignacije Gradić sa svojom 

pjesmom »Plam sjeverski« iz g. 1710.; drugi je pop Stijepo Rusić 
(Rosa) sa svojom »Petar Aleksiović« iz g. 1717. Obadva pjesnika, 
kao i Splićanin Kavanjin u svojoj velepjesni, slave u caru ru¬ 
skom osloboditelja i zatornika turske sile. Inače taj Rusić bijaše 
protivnik crkvenoslovenskog jezika, pa i onoga u Karamanovoj 
i Sovićevoj rusifikaciji misala, te zagovaraše i u crkvi narodni 
jezik, kakav se već bio udomaćio u pohrvacenim lekcionarima. 

Te još uvijek vrijedne Gunduliceve epigone daleko nadvi¬ 
suje Junije Palmotić (1606—1657), njegov rođak po majci iz 
porodice Gradića. Bio je gojenac isusovačkog reda i svog ujaka 
Miha Gradića, koji se poslije prerane smrti Junijeva oca starao 
za nećakov odgoj uopće, a onda i za njegovu književnu naobra¬ 
zbu, jer je i sam bio pomalo književnik. Palmotić uloži sve svoje 
umne sposobnosti u književno zvanje. Gajio je sve tri književne 
vrste, a napose i najviše dramu. Prigodnice je slagao i na latin¬ 
skome jeziku. U svojim brojnim hrvatskim djelima nastavljač 
je svoga velikog rođaka. Ne zaostaje za njim ni u nabožnokršćan- 
skom duhu svojih djela, ali se od njega najviše razlikuje stilski: 
pjesničko mu je umijeće mnogo jednostavnije, bez preobilja pje¬ 
sničkih ukrasa, bez baroknog pirlitanja. 

U religioznoj poeziji Palmotić je dugo i s osobitom brigom 
obrađivao religiozni ep »Kristijadu« u 24 pjevanja. Mada je to 
slobodna prerada istoimenog latinskog pjesmotvora Talijanca 
Girolama Vide (1490—1566.) o Kristovu životu i smrti, pjesnik 
ga je držao svojim najvažnijim i toliko vrijednim djelom, da je 
čak i u oporuci svom bratu naložio da ga štampa, sto je ovaj i 
učinio u Rimu g. 1670. Uza sve to nesporne su u njemu samo 
njegove formalne odlike: jezična čistoća, neobična izglađenost 
stila i neusiljenost u kovanju stihova, dok je sam sadržaj od 6 
pjevanja izvornika u latinskim heksametrima rastegnut u 24 
hrvatska pjevanja u osmercima. Značajna je u njemu posveta 
švedskoj kraljici Mariji Kristini, kćeri Gustava Adolfa, koja se 
prešavši od protestantizma na katolicizam bila odrekla prijestolja, 
nastanila se u Rimu i tu kumovala osnivanju književne akademije 
»Arkadije«, na ustuk sečentizmu i svjetovnoj raskalašenosti ta¬ 
dašnje pjesničke mode. 

Od Palmoticeve lirike sačuvana su samo tri sastavka: pri¬ 
godni epitalamij »Muze na piru«, nabožna pjesma »Sv. Kata¬ 
rina od Siene moli Boga da joj srce ponovi« i satira »Gomnaida«, 
odgovor na nedoličan napadaj, složena u svakidašnjem govoru 
s dosta talijanizama. Ostala su mu djela sve same drame u dosta 
velikom broju. One su dalje razvijanje Gundulićevih dramatskih 
vrsta, a dijele se prema izvorima svoje građe u tri skupine: kla- 
sično-mitologijsku, sredovjeku-romantičku s naslanjanjem na 
talijansku vitešku epopeju, i romantičku narodnu skupinu. Naj¬ 
vrednija je dakako treća, dok je svima tendencija poučno-moral- 
na, u duhu tadašnjih ideja katoličke reakcije. 

»Atalanta« je pastirska igra, posljednja te vrste u Dubrov¬ 
niku. Sastavljena je po uzoru Gundulićeve »Dubravke« s tom 
razlikom, da ne lokalizira događaj u domaću narodnu sredinu, 
nego ostaje sadržajem vjerna Ovidijevoj pjesmi: Atalanta obe¬ 
ćava svoju ljubav onomu, koji je bude prestigao u trčanju. 
Zaljubljeni Hipomen poslužuje se u toj igri lukavošću: za trčanja 
baca do tri puta zlatnu jabuku. Polakomivši se za zlatnim voćem 
junakinja zastaje, a uto je lukavac prestizava. 

Po Ovidiju je obrađeno i »Natjecanje Ajača i Ulisa«. Mo- 
lalna je zasada drame: desnica se glavi klanja. »Elena ugra¬ 
bljena« — isto, s moralnom poukom da grješna ljubav dovodi 
do propasti i domove i narode. Iz Vergilija uzeta je građa za 
»Laviniju« sa suprotnim poučkom: sretan brak i bračna vjer¬ 
nost Lavinije i Eneje udara temelje velikom carstvu. »Došašće 
Eneje i Anhiza« također je iz Vergilija. Drama »Akile« izrađena 
je prema »Ahileidi« latinskoga pjesnika Stacija, a »Ipsipile« crpi 
građu čak iz tri izvora: iz Argonauta Valerija Flaka, iz Stacijeve 
Tebaide i iz grčkog djela »Argonauti« Apolonija Rođanina iz 
aleksandrijskog doba. Prema tome sve su te drame zapravo dra¬ 
matizacije razlicnih epizoda iz stranih eposa, ili t. zv. klasične 
tragikomedije. One su ujedno više nego uvjerljiv dokaz Palmo- 
tićeva svestranog poznavanja klasične književnosti. 

Dramatizacije, odnosno obrade epizoda iz talijanske viteške 
epopeje, dokazuju u isto tolikoj mjeri i Palmotićevo poznavanje 
Glijanske poezije, napose njegovu upućenost u djela Ariosta i. 

Tassa: »Armida« je izrađena po istoimenom licu iz Tassova 

»Oslobođenog Jeruzolima«, a »Alcina« po An P sto .^ ^ 12 
iesnog Orlanda«. Obadvjema je moralna pouka jednaka poka¬ 
janje, napuštanje isprazne ljubavi i traženje utjehe u bojnoj 

slavi Ista je pouka i već spomenutoj drami »Akđe«. Preina pi¬ 
zdama Ariostova epa građene su i dvije ^narođcnc cbame: 
»Danica« i »Captislava«, te njezin nastavak »Bisermca«. Njihovo 
ponarođenje sastoji poglavito u tome, što im je radnja prenesena 

na domaće tlo. . A . 

Od Palmotićevih viteško-romanticmh tragikomedija jedina 

drama »Pavlimir« crpi izravno građu iz domaćih izvora, iz Lje¬ 
topisa popa Dukljanina i iz legende o sv. Hilanonu. To je doista 
narodna romantička drama rodoljubne tendencije. Njezin je 
predmet historijsko-legendami postanak Dubrovnika: Slovinski 
kralj Radoslav, lišen prijestolja od svoga sina Časlava z,yi u 
Rimu kao izgnanik. Tu mu se rodio sin Petrislav, a od Petnslava 
unuk Pavlimir. Na poziv slovinskih banova, da preuzme dje ovo 
prijestolje, Pavlimir prelazi s družinom preko mora i iskrcava 
se na suprotnu obalu blizu ruševina negdašnjega slavnog rimskog 
grada Epidaura; ženi se tu s Margaritom, kćerkom svetog pusti¬ 
njaka Srđa, nećakinjom sv. Hilariona, koji bijaSe oslobodio izo- 
kolne stanovnike ubivši zmaja, njihova krvoloka. Nakon svlada- 
nih različnih zapreka, što mu ih dižu paklene sile, vile, vilenjaci 
i vještice u službi poganluka, Pavlimir utemeljuje do epidaurskih 
razvalina nov grad, slobodni i slavni Dubrovnik, nasto ga b o- 
vinci krune za svoga kralja. Ovaj postanak Dubrovnika podsjeća 
na rimsku legendu u Eneji, na njegov dolazak iz Troje u Lacij, 
na njegovu ženidbu s Lavinijom, kćerkom latinskoga kralja 
na utemeljenje Rima i rimskog carstva od Enejmih nasljednika. 
Pjesnikova je zamisao svakako rodoljubna. U drami se legen a 
i historija spretno isprepleću i iskorišćuju za rodoljubnu svr u. 
Radnja se razvija sva na domaćem tlu; čak i zloduhe si e ao 
pokretači radnje personifikacije su bližih, naših, i daljih ba an 
skih planina. Pjesnička apoteoza postanka grada Dubrovnika 
nosi dakle na sebi nacionalno obilježje. 

Dramatik Palmotić nije toliko izvoran invencijom, koliko J 
'bogat erudicijom, i koliko je spretan kombinator pozajm j 

građe iz staroklasičnih i talijanskih, pa i iz domaćih izvora. She- 
matička monotonija njegove tehnike nadoknađuje se i ovdje 
jednostavnošću forme, čistoćom jezika i vanrednom vještinom u 
kovanju stihova. On je nadasve neiscrpljiv improvizator, stva¬ 
ralac nove, svježe, jednostavne, ali krepke i jezično čiste dikcije,., 
više nego dubokim dramatskim talentom nadaren pjesnik. Nje¬ 
gova je glavna zasluga, što je razvio do kraja klasično-mitološku 
i viteško-romantičku tragikomediju, što je stvorio romantičku 
narodnu dramu, a sve njih zalio duhom protivureformnih težnja. 
Prema tome, uza sve nedostajanje velike samonikle poezije i po¬ 
etičnosti, njegov dramatski rad predstavlja veliko bogatstvo* 
sadržaja, rascvjetalu bujnost i šaroliku raznovrsnost građe i 
forme, i po svemu tome u dubrovačkoj dramatici vršak napretka, 
koji je samo zbog nastalih različnih, za književnost nepovoljnih 
prilika postao i ostao statičkim. 

Palmotićeve su drame imale i svoju publiku i svoje glumce,. 
Orlove, Smetene, Isprazne, kako su se onda u Dubrovniku nazi¬ 
vale po talijanskom adetu glumačke družine. Nasljedovatelja od 
kakve važnosti one nisu imale, kao ni drame starijega Gundulića. 
Paskoje Primojevic daje samo prijevod Rinuccinijeve »Euri- 
dike«. Ivan Gucetic mlađi obrađuje prema Ovidiju dramu »Io« 
(1653) i prevodi s latinskoga historijsku dramu »Leo filozof« 
(1651); Viče Pucic sastavlja historijsku dramu »Ljubica« premac 
Palmotićevoj »Captislavi«; Šiško Gundulic , sin Ivanov, dramu 
»Sunčanica«; Jaketa Dionorić-Palmotić (f 1680) tragediju »Di- 
done« prema jednoj epizodi Vergilijeve Eneide. To su u prera¬ 
dama, prijevodima i imitacijama s moralizatorno-poučnom ten¬ 
dencijom sve sami odblijesci pređašnjih nastojanja te vrste. Oži¬ 
vljava ipak pod konac XVII. stoljeća tu malokrvnu, više knji¬ 
ževnu produkciju društvena komedija, odnosno tragikomedija, 
svojim crtanjem realne sredine, mada je svojom komikom i ona. 
odraz talijanske i francuske onovremene drame. Taj će smjer 
ona nastaviti i u XVIII. stoljeću poglavito prerađivanjem Molie- 
rovih komedija, a i ovdje su već preteče tomu radu bile dvije- 
molijerske: »Andro Štitikeca« i »Ilija Kuljaš«, ova druga udešena. 
prema Molierovoj komediji »Pametne žene«. Pored tih, saču- 

vano je u rukopisima još desetak komedija: »Đono Funkjelica«, 
»Sin vjerenik jedne matere«, »Mada«, »Starac Klimoje«, »Šimun 
Dundurilo« s kraćom varijantom: U čemu ga nije, nije, »Jerko 
Škripalo«, »Pijero Muzuvijer«, »Beno Poplesija«, »Vukašin iliti 
ljubav pitur« i »Ljubovnici« i t. d. Nekoje se od njih donedavna 
pridavahu pjesniku Kanaveloviću, ali pogrješno, jer im se pravi 
autori imaju tek da utvrde. Na čelu te dubrovačke komedio- 
grafske djelatnosti stajaše svakako Đanluka Antica (t 1668). 
Osim Antuna Gleđevića (t 1728), koji je taj rad nastavio kasnije 
i obuhvatnije, uz Anticu se spominju još tri pisca: Frano Radalja- 
Radaljević (f 1667), Siško Minčetić Vladislavljev (f 1708) i Ivan 
Sarov Bunit (f 1712). 

Kako su od starine u Dubrovniku postojale stalne družine 
za priređivanje društvenih zabava, a naročito za davanje javnih 
predstava u pokladno doba, to su se iz njihovih krugova rekru- 
tirali i predstavi jači tih dramskih igara, negda više za »skulu i 
nauk«, a sada još i za prosti »smijeh i rug«. Izgleda po nekojim 
biljezima, da su te družine (bratstva, bratovštine) bile prema sta- 
leškoj pripadnosti njihovih članova dvovrsne: u jednima se 
okupljahu mlada vlastela istih godina, a u drugima mlađi gra¬ 
đani, pučani. Tako se uzimlje, da su »Nedobitni« i »Smeteni« 
bili vlasteoske, a »Hrabreni« i »Razborni« pučanske družine. Kod 
prvih se više voljela tragikomedija, kod drugih lakrdija. U po¬ 
jedinim dubrovačkim porodicama regbi da su postojale i teatar¬ 
ske tradicije, po kojima se omogućavalo lakše dobavljanje i 
trajnije pohranjivanje tehničkih i scenskih sredstava za pred¬ 
stavljanje. U književničkim i predstavljačkim krugovima upravo 
tog perioda bijaše dosta raširen običaj, da se na pirovima i dru- 
žinskim večerama slave bezazleno veselim, a katkada i paprenim 
pjesmama, istaknutiji članovi i dobrotvori tih družina. Na to nas 
iz bližega upućuju dvije oveće pjesme, zabilježene u jednoj pje¬ 
smarici iz posljednjih decenija toga stoljeća. Jačih, samorodnijih 
dramatskih talenata nije dao međutim ni taj period, a nije se 
iznad prijevoda i prerada izdiglo ni XVIII. stoljeće, s tom jedi¬ 
nom razlikom, da je u odabiranju stranih ugleda bilo mnogo šire 
i naprednije, pa prema tome i suvremenije od tog perioda. 

Ovdje treba istaći znamenitu pojavu, koja doduše stoji izvan 
književnog stvaranja, ali je po napredak i publicitet lijepe knjige 
i po opseg njezina područja htjela da bude od presudne važnosti. 
To su dalekovidna nastojanja isusovaca Bartola Kašica (1575 do 
1650), rodom s otoka Paga, ali boravkom i djelovanjem donekle 
Dubrovčanina, oko pitanja jedinstvenoga i općega književnog 
jezika kod južnih Slavena, oko pravopisa i utvrđivanja grama¬ 
tičkih zakona sa svrhom, da bi se postigla jednakost ne samo u 
upotrebi gramatičkih oblika, nego i u cijelome načinu pisanja. 
Književni jezik u Dubrovniku, u prvom redu pjesnički, prošavši 
kroz sve faze razvitka glavnih književnih vrsta, bijaše već pot¬ 
puno gotov. U toj svojoj književnoj izrađenosti taj jezik je ipak 
nosio sva obilježja posebnog dubrovačkog gradskog narječja, 
omeđenog dosta uskim krugom. Tomu su se narječju književnici 
poglavito učili jedan od drugoga, a samo u drugom redu od 
općenja s narodom iz okolice. Nedostajala je k tome još i gra¬ 
matička teorija, koja bi sve jezične forme svela u gramatičke 
zakone. Osim toga ostajalo je otvoreno i pitanje: ima li to 
narječje sva potrebita svojstva i prednosti, da od dubrovačkoga 
postane općim književnim jezikom za narod, koji u toliko 
narječja govori istim idiomom? Nametalo se isto tako i pitanje 
pravopisa, koji je do toga vremena bio udešen prema latinskome 
i talijanskome. Za posebne hrvatske glasove latinica nije dabome 
imala još svojih posebnih znakova. Ta tri problema uočio je Ka- 
Sić, pokušavši da ih riješi po primjeru dvojice Talijana: Pietra 
Bemba, koji to bijaše učinio za talijanski književni jezik, i Ber¬ 
narda Trissina, koji bijaše uveo nekoje reforme u talijanski pra¬ 
vopis. 

Kašiću je te jezično-gramatičke, jezično-književne i pravo¬ 
pisne zadatke nametalo njegovo misionarsko zvanje u službi 
katoličke Propagande među južnim Slavenima. Stupivši god. 
1590. u isusovački red i postavši »ilirskim« ispovjednikom kod 
^ v * P e l ra u Rimu (1606), on je sam uvidio svu važnost, koju ima 
Poznavanje hrvatskoga jezika za razvijanje djelatnosti njegova 
misionarskog rada kod nas, pa je zato najprije i obradio, te izdao 
na latinskom jeziku prvu hrvatsku gramatiku »Institutiones lin- 

• /tv iPrešavši u Dubrovnik nastavljao je: 
s „a. Illyricae« (*“ 1604 > o ^ yu isu!0va č k „ rezidenciju, i 
rad u tom pravcu^ Osnovao je tu pr ^ . dosta ^ 

postavši joj starješinom, upozn J nastojanja Dubrovčana. 

—™,~z= vodstv„ „ 

rrriTe. p s° 

„„da još k* u Tetišvaru, Osijeku, Val-, 

ravio je u Beogra , ... . . ^ djevstva ili životi 

povu i Srijemu. U njegovoj knjizi »Perivoj od a i e 
p , .. . J i i baš u životopisu sv. Cecilije, čita se 

sSšr;s:s=:3£= 

kršćanskoga« (1631), L V . . , (1641). Za ovo 

grad i državu dubrovačku«. 

Niesrovo je najveće u Dubrovniku započeto djelo hrvatski 
•• Nj ?<5 Pisma Staroga i Novoga Zavjeta. Ostalo je u ruko- 
P T to- Tu sveSnoj knjižnici u Zagrebu - jer uza 
sva* Kašićeva nastojanja lje n,ogl .. *£*£ 

Z£V -/b, 

odlučan zagovarač. . v, • 

Upoznavši za svog bavljenja u Dubrovniku ij^ 

uvierhTse jajTrl edni Pažanin o veiikoj raširenosti štokavš.ine, 

“ iapose o ljepotama hercegovačkoga govora. Njemu je kao 
LsovcuMla dovoljna ta sama činjen,ea za apod.k t.eku tvrdnju, 
da edinstvenim književnim jezikom J* 

„„i, universae«) smije i može da postane s ™» s “eSm pitanju 
hercegovačkoga izgovora. Te njegove misi, o jez.cno p 

naišle su doduše na otvorene protivnike u Dubrovniku, ali su 
bez sumnje i snažno utjecale na Gundulićev i Palmotićev knji¬ 
ževni jezik isto onako, kako je i njegov duhovni i vjersko-pro- 
svjetni rad prema načelima katoličke obnove, rad, kako ga on 
zove, »od otvorenog stijega suprot poluvirnikom«, t. j. protiv 
obožavatelja renesansne poganštine, utjecao na vjersko-duhovnu 
obnovu u književnom stvaranju. Te svoje misli obrazlaže Kašić 
i u predgovoru »štiocu« svoga »Rituala«, gdje jezik, kojim piše, 
zove izrijekom bosanskim. 

Ustrajući neumorno u službi vjersko-duhovnog odgoj a* 
Kašić je nastojao da ga unaprijedi i čisto književnim radom. 
Njegovao je u tu svrhu duhovnu poeziju, a okušao je svoje snage 
i jednom pobožnom tragedijom. Jednu zbirku lirike »Pjesni 
duhovne« izdao je g. 1617. štampom, a drugu je za štampu bio 
tek priredio (g. 1634). »Venefrida tragedija. Trionfo od čistoće« 
ostala je također u rukopisu. 

Sljedbenici Kašićevi u gramatičkom i leksičkom radu bila 
su dva isusovca, oba rođeni Talijani, misionari među južnim 
Slavenima, a usto i učitelji u Dubrovniku: Jakov Mikalja (Mi- 
caglia, 1600—1654) iz Brescie, i Ardelio Dellabella iz Fogje u 
Apuliji (1654—1737). Mikalja je sastavio hrvatski rječnik i dao 
mu naslov »Blago jezika slovinskoga«, namijenjeno, po njegovim 
riječima, »djeci Dalmacije«. Pred rječnikom je mala gramatika, 
u kojoj je i kratak nauk o hrvatskom pravopisu. Dodirujući tu 
jezično pitanje Mikalja tvrdi, da je po općem mišljenju »bosan¬ 
ski govor najljepši«, onako kako je među talijanskima najljepše 
toskansko narječje. Njegov se rječnik počeo štampati u Loretu 
god. 1649., a bio je doštampan u Ankoni god. 1651. 

Dellabella je sastavio sličan rječnik s malom gramatikom, a 
istumačio ga latinskim i talijanskim jezikom kao i Mikalja. Prvo 
izdanje izašlo je u Mlecima god. 1728., a drugo u Dubrovniku 
god. 1785. 

Tako su dva Dalmatinca, Pažanin Kašić i Zadranin Budinić, 
0 kojemu je govoreno na koncu odsječka o staroj književnosti 
zadarskog područja, s ovom dvojicom Talijana, koji su u jezi¬ 
čnim pitanjima bili njihovi nastavljači, pretekli za više stoljeća 

naše novije reformatore književnoga jezika i pravopisa u odsjeku 
hrvatskoga preporoda. 


5. Ka krajnjem jugu i na krajnjem sjever o-zapadu do konca 
XVIII. stoljeća 

A. Kotor i Boka'kotorska 
Ma da je Boka s Kotorom pod mletačkom vladom tvorila 
administrativnu cjelinu, t. zv. »mletačku Albaniju«, a i prije e 
oolitičke tvorbe sačinjavala svoj posebni kulturni odjeljak, m i 
se nikada na nju po neposrednoj blizini Dubrovnika odrazila 
dubrovačka književnost, niti se je tu po bliskim vezama 
kljanskom oblasti jakih glagoljskih tradicija ikada udomilo gla¬ 
goljaštvo sa staroslovenskim jezikom i pismom. Pa ipak je njezin 
glavni grad Kotor po kulturi od davnina visoko stajao, a ključao 
ie u Boki kroz stoljeća i narodni život zbog velikoga razvitka 
pomorstva i razgranjene trgovine sa zaleđem. Možda je uzro 
lomu izbivanje jednoga lokalnog književnog i kulturnog centra 
u Kotoru i njegova dosta duga duhovna i narodnosna nehomo¬ 
genost prema ostalim bokeljskim, čisto narodnim i prije pona- 
rođenim naseljima; a možda je to još više i njegova sveđ podr¬ 
žavana politička posebnost, po kojoj se glavni grad u toj oblasu 
nije nikada uzdizao do nesporne političke hegemonije. 

Zavučen u dnu zaliva, iznikao negdje u VII. ili MH- sto¬ 
ljeću na mjestu prijašnjega Akruvija (Askruvija) kao bizantsko- 
»rčki Dekaderon, pa rimski Catarum, pa slavenski Kotor, s vre¬ 
menom se razvio poput ostalih dalmatinskih gradova u samo¬ 
upravni municipij. Kao pristanište trgovačkog brodovlja i bizant¬ 
ske ratne mornarice i kao sijelo bizantskog stratega-namje- 
snika održao se najduže u vjernosti Bizantu. Rano je postao i 
sjedištem biskupije. Njegov biskup učestvovao je god 925 . za 
kralja Tomislava na splitskom crkvenom koncilu. Od god. llbo- 
pod vrhovnom je vlašću župana Stefana Nemanje i sina mu 
Vukana ostajući pod okriljem srpskih vladara do god. 1370. Kac a 
je Nemanjin mlađi sin sv. Sava osnovao srpsko-pravoslavnu 
eparhiju Zetu, na ostrvcu Prevlaci kod Tivta postao je manastir 

Sv. Mihajla sjedištem srpsko-pravoslavnoga vladike. Srpski su 
vladari osobito cijenili vlastelu i građane Kotora i darivali ih 
zemljom i povlasticama. U neobično laskavoj povelji, koju im je 
car Dušan izdao u Prištini, nazivlje on njihove predstavnike gra¬ 
đanima svoga »vjernoga i stolnoga i ljubimoga i slavnoga grada 
Kotora«. Kotorski plemići Mihajlo i Nikola Buča bili su vrlo 
ugledni činovnici na carevu dvoru, njegovi protovestijari i sa¬ 
vjetnici. Nikola je god. 1350. pratio cara na njegovu putu u 
Dubrovnik i Kotor. Sinovac Nikolin Trifun Mihajlov bijaše jedan 
od glavnih financijera cara Uroša. U to je doba kotorski biskup 
imao pastvu nad svim katolicima u srpskoj državi. Našavši se 
poslije god. 1370. u sferi trvenja različnih mogućnika i vlasti, 
ugarsko-hrvatskoga kralja Ljudevita I., Mlečana, Genoveza i 
bosanskih vladara, Kotor se god. 1420. dobrovoljno dao pod 
zaštitu Mlecima i ostao u njihovoj zavisnosti sve do propasti re¬ 
publike. Ipak je u to i u svako drugo doba zadržao neokrnjen 
svoj stari ustav i municipalnu samoupravu. Mlečanima nije pla¬ 
ćao danka, a kovao je i svoj vlastiti novac. Grad su višekrat pod- 
sjedali Turci, ali ga nikada nisu mogli da učine svojim posjedom. 
Pjesniku Kačiću, slavitelju narodnog junaštva, Kotor je gnijezdo 
»zmajeva i sokolova, koji caru puno dodijaše«, a čitava mu je 
Boka »dika od Hrvata i viteško srce od junaka«. 

Kao malo koji primorski grad, Kotor je bio bogat crkvama 
od kamene građe s mramornim oltarima, dizao je u različna vre¬ 
mena visoke palače s krasnim fasadama, s ukusno izrađenim por¬ 
talima i balkonima u gotičkom i kasnijem baroknom slogu. Nje¬ 
gova stolna crkva Sv. Trifuna s bogatom riznicom bila je posve¬ 
ćena na početku IX. stoljeća. Dan gradskoga patrona, Trifundan, 
slavio se odvajkada narodnim kolom i bučnim veseljem kao 
velika narodna svečanost od najstarije bratovštine, t. zv. »Mor¬ 
narice«. Vrlo je stara, od god. 1335., i crkva Sv. Nikole, koju 
je za redovnike sv. Dominika dao podići već spomenuti Nikola 
Buča, i koja je god. 1807. bila pretvorena u vojarnu, a kasnije 
predata za vjerski kult pravoslavnima. U novije doba bila je 
nakon požara obnovljena u srpsko-bizantskom stilu. God. 1195., 
u doba Nemanje, bila je sagrađena crkva Sv. Luke, do godine 

1657. katolička zavjetna, a od te godine pravoslavna parohijska 
crkva Sv. Marija, zvana »koledata«, u kojoj je o ai s ije om 
kotorske svetice Osane, nastala je n XIII. stoljeću. Od redovnič¬ 
kih je najpoznatija crkva Sv. Klare s franjevačkim, negda bene- 
Stinskim ženskim samostanom, koji ima lijepo uređenu kn„- 

žnicu. . , 

Te crkvene i druge javne i privatne zgrade drevnog po¬ 
stanka predstavljale su rijetku kulturnu sredinu, koja je uz 
odlične mornare davala svojoj zemlji i kulturnom svije u ucem 
ljudi, biskupa, teologa i drugih umnika i književnika, ali_o ^ 
više latinskoj, klasično-humanistickoj knjizi. U • 

a donekle i u XVII. stoljeću, kada u Dubrovniku i u ostaloj pri¬ 
morskoj Dalmaciji cvate narodna knjiga, u Kotoru se gaji a in- 
ska humanistička. U latinskom jeziku bili su sastavljeni i kotors , 
gradski statuti, što ih je latinist Marijan Buca izdao god., 1616. 
Slavna porodica Buča dala je i više drugih uglednih svećenika 
i kulturnih radnika na latinskom jeziku: Dominika Bucu, učitelj 
teologije i provincijala, koji je u Mlecima god. lo45. štampao 
nedjeljne pistule, a god. 1531. Sedam palama pokornih > po¬ 
svetio ih dominikancu bratu Vicencu; Jerolima, kotorsko 0 b - 
skupa koji ie god. 1581. izdao poispravljen »Život sv. Tnluna«, 
Mauricija, dubrovačkog arhidijakona, a od god. 1583- stonskog 
biskupa, pisca rasprave »De fructibus passioms Chnsti«_ Iz Ko¬ 
tora je potekao i u Italiji proslavljeni štampar Andrija Paltašic. 
Kao najstariji latinski pjesnik, kojemu epitafij u stolnoj cncvi 
priznaje slavu laureata, pročuo se Kotoranm Bernarda Puna. 
Drugi je za njim latinski pjesnik Ivan Bolica — Bonna, nas jc- 
dovatelj jVergilija. Njegove latinske heksametre, u kojima je 
opjevao prirodne krasote Boke, štampao je isusovac Serafin Ra-zi 
u svojoj talijanskoj povijesti Dubrovnika (Luka, 1595), a o a 
ih prenio humanist Flaminius Cornelius u svoje latinsko dje o 

Kotoru. 

Jedan je od najvrednijih latinskih pjesnika iz naših krajeva 
Kotoranin Ludovik Pasguali po svojoj zbirci lirike »Carmma« 
(Mleci, 1551). Među drugim neznatnijima spominje se Mari] 
Bolica , poznat sa svog opisnog djela o skadarskom sandza u i 


164 


Hercegnovom. Njegove je spise sabrao sugrađanin mu Antun 
Bisanti, potomak poznate kotorske porodice. Kuća Bisanti dala 
je Kotoru dva biskupa: Luku, latinskog biografa sv. Trifuna, i 
Pavla, latinskog pisca rasprava pravnoga sadržaja. I svećenik 
Grgur Bisanti uživao je u XVIII. stoljeću glas dobra pjesnika 
na latinskome. Između ostaloga složio je i bogoljubnu knjigu 
»Oficij sv. Trifuna«. 

U vezi sa životom jedne svetice javlja se potkraj XVI. sto¬ 
ljeća nešto rada i na narodnom jeziku s pjesnikom Vicencom 
Bolicom Kokoljevićem. Jamačno je pripadao onoj istoj porodici, 
od koje bijaše potekao već spomenuti latinist Ivan Bolica. 
Vicenco je za svoje djelce »Život blažene Osane«, čudotvorne 
asketkinje, bio odabrao vrlo podesnu pjesničku građu. Ta sveta 
žena živjela je u Kotoru i tu umrla god. 1365. Potjecala je iz 
crnogorskog sela Komana katunske nahije, i odatle, u želji da 
vidi gradske crkve i svetačke slike, još kao djevojčica bila sišla 
u Kotor, s pravoslavlja prešla na katolištvo i od Katarine bila 
prekrštena u Hosanu. Postavši trećoretkinjom dominikanskoga 
reda, osnova u gradu znamenit i ugledan manastir. Živeći u 
njemu strogim isposničkim životom, iako nepismena, domogla se 
brzo velikog ugleda: proricala je budućnost, davala savjete u 
kotorskoj komunalnoj politici i posredovala u sukobima između 
plemstva i građanstva. Njezino tijelo, do danas očuvano, počiva 
u već spomenutoj crkvi »Koleđati«. Od te raznolike i za poeziju 
prikladne biografijske građe Bolica Kokoljević prikazuje otpri¬ 
like prvu petinu, prateći Svetičin život do njezina stupanja u 
manastir. U prikazivanju se vjerno drži Razzijeve talijanske 
biografije »Vita della rever enda serva di Dio la madre suor 
Osanna da Cattaro«, koja je bila štampana u Firenci god. 1552. 
I to od Bolice upotrijebljeno talijansko djelo samo je prerada 
dviju ranijih biografija, jedne latinske, koju je Razziju bio pre¬ 
dao dubrovački benediktinac Euzebije Kažotić, i druge talijanske, 
kojoj je autor bio Ivan Bolica, Osanin suvremenik. Kako je po 
Kažotićevoj izjavi ona latinska biografija bila samo prijevod 
s hrvatskoga, to je prvi Osanin životopis bio najprije sastavljen 
n a hrvatskom jeziku, ali je negdje propao, kako se danas zameo 

svaki trag i jednom rukopisu, u kojemu se nalazio doslovan 
hrvatski prijevod Razzijeva djela. 

Taj nešto življi književni rad u Kotoru od druge polovice 
XVII. stoljeća pomalo se nastavljao i u idućem stoljeću. Pisale 
se tu pjesme, ljetopisi, autobiografije, drame, ali sve je to ostalo 
većinom u rukopisu. 

Većih zasluga od grada Kotora stekoše za narodnu knjigu i 
prosvjetu gradići i sela bokokotorske oblasti. U Dobroti do Ko¬ 
tora župnik Frane Morandi, kasniji kotorski kanonik, pjevao je 
pjesme na narodnu i prevodio s latinskoga u bokeljsko narječje 
poslanice, namijenjene vjernicima. Od njega je prevedeno i pri¬ 
ređeno za štampu djelo Maksima od Valencije »Uvježbanje 
kršćansko«. U Prčanju, selu nasuprot Dobroti, pop Nikola Lu- 
ković napisao je i izdao u Mlecima god. 1775. »Razgovor kraljice 
Lidije iz pakla«. 

Sam gradić Perast, na ušću risanskog rukava bokokotorskog 
zaliva, svojim prinosom narodnoj kulturi i narodnoj slavi ne 
zaostaje za Kotorom, a od njega je i mnogo starijega predroman- 
sko-ilirskog postanka, jer je bio osnovan još od ilirskog plemena 
Pirusta, od kojih je zadržao i svoje današnje ime. Našim je 
narodom bio naseljen već od IX. stoljeća. Peraštani su od sta¬ 
rine bili poznati sa svog junaštva na kopnu i na moru. Mnogo 
su ih cijenili srpski vladari i njihovi kasniji gospodari Mlečići. 
Na admiralskoj lađi svoje ratne flote Mlečići su određivali Pe- 
raštane za počasnu stražu bojnoj zastavi. Braneći se bez utvrda 
za jedne nenadne navale god. 1654. ti junaci odbiše i razbiše 
Turke zadivivši svojim junaštvom i Petra Zrinskoga, koji tom 
prigodom počasti Peraštane svojim posjetom i hrabrim branite¬ 
ljima darova dragocjenu sablju. U XVI. stoljeću imala je ta 
varošica svoju na glasu pomorsku školu. U njoj su poučavali uz 
katoličke svećenike i svjetovnjaci Peraštani. U pomorstvu su bili 
učitelji Rusima i dali im poznatog admirala Zmajevića. O nji¬ 
hovu negdašnjem blagostanju i kulturi govore i danas lijepe i 
visoke zgrade od tesanca kamena, ukrašene pendžerima u mle¬ 
tačkom stilu. Vrijednih književnika i kulturnih radnika dala je 
peraštanska porodica Zmajevića. Andrija Z?najević (1624—1694) 

bio je vrlo ugledna ličnost, i od katolika i od pravoslavnih je¬ 
dnako voljen. Zauzimao je visoke crkvene položaje. Bio je opat 
Sv. Đurđa kod Perasta, zatim budvanski apostolski vikar i povje¬ 
renik Sv. Stolice, i na koncu barski nadbiskup i upravitelj 
budvanske biskupije. U Paštrovićima podiže lijepu crkvu, u kojoj 
je bio i sahranjen. U svom književnom radu upotrebljavao je 
ćirilicu. Napisao je Ljetopis crkveni od apostolskih vremena do 
god. 1667. U »Pjesmi o boju« opjevao je borbu s Turcima iz 
go. 1654., napisao »Pjesmu od pakla« i pjesmu »Slovinska du¬ 
brava, pohođena od Gospodina Boga 1667«. 

Andrija je odgojio na naukama u Rimu svoga nećaka, jos 
glasovitijega Vicenca Zmajevića (1670 1745), također ugle¬ 

dnoga crkvenog dostojanstvenika, barskog metropolitu, kasnijega 
zadarskog nadbiskupa, velikog zaštitnika slavenske liturgije i 
glagoljice i plodna teološkog pisca. Vicenco se u svojoj prvoj 
mladosti bavio i latinskim pjesništvom. Izdao je u Rimu god. 
1694. zbirku pjesama »Corona poetica«. Najviše je ipak pisao 
na narodnom jeziku. Istaknuto je već u poglavlju o glagoljici, 
da je on prvi uočio prijeku potrebu glagoljaške nastave, da je 
njegovim nastojanjem bio osnovan u Zadru poseban zavod za 
odgajanje glagoljaškog podmlatka, i da je taj zavod bio priveden 
svojoj svrsi od njegova nasljednika i izvršitelja njegovih osnova, 
nadbiskupa Matije Karamana. Iz Perasta su još dva manja za- 
stupatelja knjige: Josip Visković, prevodilac Fenelonova »Tele- 
maha«, i Ivan Rupčić, autor šaljivih i satiričkih pjesama. 

Nedaleko od Perasta, u dnu risanskog zatona, nalazi se 
drugi gradić ilirskog postanka, poznat za prvog rimskog prodi¬ 
ranja u Ilirik kao posljednje zaklonište ilirskoj kraljici Teuti. 
To je današnje mjesto Risan, toliko poznato i slavljeno od saku¬ 
pljača narodnog blaga Vuka Karadzica i Vuka Vrcevica radi či¬ 
stoće jezika, živopisne folklore i dobro sačuvanih narodnih obi¬ 
čaja. 

Na izvanjskoj strani zaliva, od Kotora k jugu, deset kilo¬ 
metara daleko, nalazi se u prostranoj morskoj draži gradić Budva, 
grčka trgovačka stanica Butua, poznata još iz IV. stoljeća prije 
Krista. Svoju je važnost zadržala i u rimsko doba. Promijenila je 

zatim više gospodara zaviseći najprije od kneževine Duklje, za¬ 
tim od srpske države, pa od bosanskog vojvode Sandalja Hra- 
nića, i konačno od Mletaka, pod kojima je trajno ostala kao 
municipij sa svojim posebnim statutom. U Budvi se najviše 
istakla, i ne uvijek po dobru glasu, porodica konta Zanovićai, 
'doseljena iz Paštrovića. Književnik Miroslav konte Zanovii 
(1761 —1834) rodio se je u Mlecima, ali se još kao dijete pre¬ 
selio u zavičaj zajedno s ocem, koji je zbog hazardne igre bio 
istjeran iz Mletaka. Njegova starija braća Primislav, Stjepan i 
Hanibal morali su također da ostave Mletke ne samo radi ha¬ 
zarda, nego i s nepoštivanja vjerskih obreda i bogohuljenja. 
Klatareći se po svijetu, stekoše u Evropi glas genijalnih, ali opa¬ 
snih pustolova i varalica. U tim nečasnim podvizima prednjačio 
im je Stjepan, prenoseći svoje pustolovine s trgovačkih sljepa¬ 
rija, zbog kojih umalo da nije bilo došlo do rata između Holan- 
dije i Venecije, i na književno polje. Pisao je, ili bolje krao i 
varao, u tri svjetska jezika, u francuskom, talijanskom i nje¬ 
mačkom, i to tako vješto, da ga ni sam filozof Rousseau nije mo¬ 
gao da prozre. Napokon je skončao svoj život samoubojstvom u 
holandijskoj tamnici. 

Miroslav bijaše od svoje braće sređeniji i čestitiji. Njegove 
»Misli i popijevke«, tiskane god. 1785., zbirka su mudrih misli 
i rodoljubnih ljubavnih pjesama. Misli su dobrim dijelom pre¬ 
vedene iz francuskih Vensees, što ih je njegov zloglasni brat 
Stjepan bio izdao god. 1784. Po dolasku Austrijanaca u Dalma¬ 
ciju zavelo je i Miroslava ono prigodničarstvo, što se u to doba 
u Dubrovniku bilo rascvalo. U pjesmi »Nebo se pomutilo«, kojoj 
dodaje i vlastiti talijanski prijevod, slavi god. 1815. rođendan 
cara Franje, a god. 1816. uznosi carevu ličnost zvučnom odom 
veličajući »njegovu neizmjernu pravdu«. 

B. Istra i Hrvatsko Primorje 

Istra sa svojim otocima u poglavlju o glagoljskoj književ¬ 
nosti češće je spominjana kao dio jedinstvenog područja hrvat¬ 
ske crkveno-slovenske književnosti, koja se upravo odatle i ras¬ 
prostirala sjevernom i srednjom Dalmacijom dopirući do Du¬ 

brovnika. Za glagoljsku i glagoljičku hrvatsku knjigu ona je to i 
ostala sve do novijih vremena zajedno s kvarnerskim otocima 
Lošinjom — Osorom, Cresom i Krkom, otocima koji istarskom 
poluotoku pripadaju geografski, a pod Habsburgovcima su imali 
s njim zajedno i administrativnu upravu. Ta otočna i kopnena 
Istra, prvo i najjače žarište glagoljaštva, u toj grani književne 
kulture više je davala ostalim stranama nego što je od njih pri¬ 
mala. Što ona nije s umjetnom narodnom književnosti sjeverne 
i srednje Dalmacije hvatala nikakve veze, niti razvila u XVI. i 
XVII. stoljeću kakvu svjetovnu književnu granu, iako je u svom 
pretežnom dijelu hrvatskog stanovništva bila čakavska, razlog je 
tomu izostajanju nejednakost odnosnih kulturnih činilaca. Istar¬ 
ski primorski gradovi sa svojom gospodom nisu bili Istri ni poli¬ 
tički ni kulturno ono, što su Dalmaciji bili njezini gradovi u ta 
oba pravca. Gradovi i gradići zapadne obale, Milje, Kopar, 
Izula, Piran, Umag, Novigrad (Cittanova), Poreč, Rovinj i Pola 
— odviše su potpadali pod zapadni mletačko-talijanski utjecaj. 
Većina romanskoga stanovništva, koja radi svojih materijalnih 
interesa poznavaše i govoraše i jezik svoga slavenskog zaleđa, 
radi slabije prinove po slavenskom etničkom elementu uzdrža¬ 
vala se više ili manje vazda u položaju povlaštene gospode. Selo 
sa svojim »poljanima« ostajaše nasuprot kroz stoljeća samo kmet. 
U toj socijalnoj i ekonomskoj podređenosti, bez svojih narodnih 
vrhovnih vlasti, mijenjalo je to selo. bez ikakva svoga učešća i 
određenja, tuđe poglavare, koji su usto na štetu njegove ekonom¬ 
ske i političke jedinstvenosti rijetko kada gospodovali nad čita¬ 
vim poluotokom. Ta je sudbina pratila Istru otkada se onamo 
doseliše Slaveni, od konca VI. i početka VII. stoljeća, kada su 
Hrvati počeli zapremati unutrašnji, južni i istočni dio poluotoka, 
a Slovenci se spuštati u sjeverni dio. U to doba uz obalu držaše 
jos Bizant svoja uporišta. U VIII. stoljeću prevlada tu franačko- 
italska vlast sa svojim sjedištem u velikom, još od rimskih vre¬ 
mena utvrđenom gradu Akvileji (Oglaju) na zapadnoj granici, 
dok je za Tomislava istočni dio do Raše pripadao hrvatskoj 
državi. U X. stoljeću došla je Istra u sklop njemačke države, a 
odatle u lenski posjed različnih vladajućih kuća, dok se primor- 

ski gradovi razvijahu u samostalne municipije i trgovačke empo- 
riie sve do njihove manje i veće zavisnosti od Mletaka u Ali. 
stoljeću. Unutrašnjost je Istre od X—XII. stoljeća pripadala 
gospodarima Kranjske i Koruške. U XIII. stoljeću jedan je nje¬ 
zin dio, t. zv. markgrofovija, sastojeći većim dijelom od primor¬ 
skih gradova, postao lenom akvilejske patrijaršije sa sjedištem 
u Kopru, a upravljali su njim markgrofovi, namjesnici patrijarha, 
dok je t. zv. grofovija s glavnim gradom Pazinom, protežući se 
od gornjih dolina Dragonje preko Mirne i Raše do Učke, sasto¬ 
jala od biskupskih lena, plemićkih dvoraca i seoskih općina, i 
pripadala neko vrijeme goričkim grofovima, a zatim na osnovi 
ugovora od g. 1374. potpada pod Habsburgovce. Za sve to vri¬ 
jeme sukobljivahu se u Istri municipalni feudm sistem s intere¬ 
sima akvilejskog patrijarhata i mletačke republike. U XV. sto¬ 
ljeću Mlečići postadoše gospodarima cijele markgrofovije i za- 
držaše u njoj municipalni sistem, dok su austrijski vojvode svoju 
pazinsku grofoviju poklanjali kao feud i davali je u zakup ili 
u zalog različnim velikaškim porodicama. Mletački su gradovi 
mnogo stradali u doba uskočko-mletačkih borba, a ratovi i 
različne nesreće bili su prorijedili stanovništvo i u ostaloj Istri. 

I Mlečići i Habzburgovci radi nestašice autohtonog življa nase- 
ljivali su u XVI. stoljeću nove stanovnike: na sjeveru Slovence, 
a u drugim dijelovima Hrvate, Rumunje, Ćiće i Arnaute; u 
Peroju pokraj Pule čak i nešto pravoslavnih Crnogoraca. 

Ti prilivi useljeničkih elemenata unesoše veće šarenilo u 
postojeća lokalna narječja, ali ne poremetiše gospodstva čakav- 
štine najstarijeg slavenskog stanovništva u Liburniji i srednjoj 
Istri, niti promijeniše karakter slovenštine u gornjem dijelu polu¬ 
otoka, sjeverno od Rokave. U južnozapadnom dijelu poluotoka, 
miješanjem autohtonih narječja s novima, stvorena je štokavsko- 
čakavska grupa uz prevladavanje cakavstine, a isto tako po sre¬ 
dini, i više k zapadu, nastala je međusobnim prelijevanjem i 
prožimanjem mješovita čakavsko-slovenska grana. Pridolazenjem 
inojezičnih i inorodnih useljenika, Vlaha, Rumunja i Ćića, uz 
nešto Grka i nešto Arnauta, u moru goleme asimilatorne većine 
aisu bili bitno izmijenjeni etnički razmjeri talijanske, više pri¬ 

morske manjine, i slavenske, hrvatsko-slovenske kopnene većine. 
Narodnosne prilike poluotoka, koje je Eneja Silvije Piccolomini 
iz Siene, tršćanski biskup (od god. 1447.—1450.), a zatim papa 
pod imenom Pija II. (od god. 1458.—1464.) u svojoj latinskoj 
historiji Istre (izdanje ukupnih djela u Bazelu god. 1571.), u 
poglavlju »De Histria hodie Sclavonia dicta« obilježio riječima: 
»Istri hodie Slavi sunt. Quamvis maritirnae urbes Italico sermonc 
utuntur, utriusque linguae peritiam habent« — ostale su u gla¬ 
vnom iste i kroz dalja stoljeća. U primorskim gradovima gospo- 
dovao je dakle prema tvrdnji pape pisca talijanski jezik uz po¬ 
znavanje jezika ostale zemlje. Gradovi su prema tome bili onda 
dvojezični, kako su bili i dvoimeni: Kopar uz Capodistria, Poreč 
uz Parenzo i t. d. I mnogo stariji, već spomenuti »Razvod istar¬ 
ski« svojom suponiranom redakcijom u tri službena jezika potvr¬ 
đuje te navode. Navodno je bio pisan u dva ravnopravna zemalj¬ 
ska jezika, na talijanskome latiničkoga i na hrvatskome glago- 
ljičkog pisma, a u njemačkomu samo kao u jeziku njemačkih 
gospodara jednog dijela Istre. 

Tu interpretaciju doduše hipokrifno priznate jezične strane 
»Razvoda« potvrđuje cijela povijest glagoljske književnosti u 
Istri. Ona od najstarijih vremena do XIX. stoljeća registrira 
bezbrojne pisane i štampane spomenike, knjige, povelje, isprave, 
čak i glagoljske natpise, uklesane u kamenu: dakle sve one vrste 
glagoljske i hrvatske glagoljičke književnosti i pismenosti, koje 
su pobrojene u poglavlju o glagoljskoj književnosti. Za prvo 
najstarije razdoblje, do konca XV. stoljeća, drugih spomenika 
književne kulture, nastalih na istarskom tlu, u Istri zapravo i 
nema. Ta je nesporna činjenica u historijskom pravcu i posve 
razumljiva: starosjedioci Romani bili su kršćani od prvih vre¬ 
mena kršćanstva, a došljaci daleko izatoga pogani. Ove je tre¬ 
balo na kršćanstvo istom obraćati, i to onim najuspješnijim 
sredstvom slavenskoga bogoslužja, kako je to bivalo u Moravskoj 
i Panoniji. Onda još mladi crkvenoslovenski jezik i njegovo novo 
pismo glagoljica našli su i ovdje svoje podesno tlo, dok je nji¬ 
hovo rasprostiranje, još jače i slobodnije nego u Dalmaciji, po¬ 
magao Rim na ustuk i u takmičenju s Bizantom. Njihovim 

rasadnicima postali su i ovdje samostani, najranije benediktinski 
bez izuzetaka već u XIII. stoljeću, a za njima franjevački. Kod 
Vižinade, u zaleđu Novigrada i Poreča, postojao je na »Božjem 
polju« manastir Sv. Mihajla od sredine IX. stoljeća. Dva fra¬ 
njevačka u Kopru, Sv. Grgur i Sv. Toma, spominju se u X . 
stoljeću. Franjevci su imali od toga doba svoje manastire u Novi¬ 
gradu i Poreču. U Čepiću, u bujskom kotaru, imali su svoj samo¬ 
stan redovnici Pavlini, t. zv. Sv. Petar u šumi, iz kojega je pro¬ 
izišao Sime Bratulić, vrhovni predsjednik i general pavlinskoga 
reda, a od god. 1604. zagrebački biskup. U Roču su djelovali 
benediktinci, u Martinščici franjevci. Kasnije, u XVII. i u XVIII. 
stoljeću, istarski su franjevci sa svojom dalmatinskom bracom 
sačinjavali istarsko-dalmatinsku redodržavu, koju provincijal 
Ivković u svojim dekretima o redovničkom posinjenju iz god. 
1729. nazivlje »našom provincijom hrvatskom«. 

Svjetovni svećenici, mahom svi seoski i mnogi gradski žu¬ 
pnici, obavljali su službu Božju i druge crkvene obrede na 
crkvenoslovenskom jeziku od najstarijih vremena, u svima župa¬ 
ma Istre i po svima biskupijama: krčkoj, osorskoj, pulskoj, po¬ 
rečkoj, pičanskoj, novigradskoj, koparskoj i tršćanskoj. O fana¬ 
tičnoj privrženosti seoske pastve staroslovenskoj liturgiji, a isto 
tako i o raširenosti te liturgije našlo se upravo zanimljivih vijesti 
i blistavih dokaza. U pulskoj biskupiji, koja se sve do god. 1830. 
sterala prema Liburniji uz more obuhvatajući i Rijeku, dođe god. 
1593. do ljute borbe između riječkog municipalnog vijeća i 
biskupa Klaudija Sozomena zbog njegove zabrane, da se u žup¬ 
skoj crkvi Sv. Marije vrši slovensko bogoslužje. Vijećnici su nato 
jednoglasno zaključili, da se obustave sve dadžbine kaptolu, dok 
se god u njihovoj crkvi ne uspostavi glagoljska rimska liturgija. 
I biskup je uzmakao. Poučen iskustvom, njegov nasljednik god. 
1663. pokuša da samo ograniči slovensko bogoslužje na pjevanje 
epistule i evanđelja na »ilirskom jeziku«, ali i on s malo uspjeha. 

Bilo je tu, katkada, čak i oduševljenih podupiratelja i zaštit¬ 
nika slavenske liturgije među samim crkvenim poglavicama tali¬ 
janske narodnosti. U porečkoj biskupiji bio je to biskup Cezar 
De Nores. Da bi doskočio nedostatku crkvenih glagoljskih pri¬ 

ručnika, »ilirskih knjiga«, kako ih on zove u izvještaju, obraća 
se predstavkom Rimu. Biskup Adelazij zabranjuje župniku Sv. 
Ivana od Sterne god. 1683. da misi na latinskom jeziku. Paštrićev 
»Katalog mjesta« navodi većinu glagoljskih župa u toj biskupiji. 
U »Sv. Petru u šumi« posljednji je župnik glagoljaš umro god. 
1822. 

U cijeloj pičanskoj biskupiji, u srednjoj Istri, uzdržala se 
isključivo ta liturgija do konca XVI. stoljeća. Da se glagoljalo 
i dalje, vidi se po tome, što biskup Antun Merentin izvješćuje 
Rim 1644-, da su svi svećenici njegove dijeceze glagoljaši i da 
je sve stanovništvo doista »ilirsko«, pa ipak traži, da se crkveno- 
slovenski jezik u crkvi zamijeni latinskim. Prema svjedočanstvu 
Ughellijevu iz god. 1660., sadržanom u njegovoj »Italia sacra«, 
bila je u većini župa staroslovenština u crkvi tu još uvijek na 
snazi, pa je prema tome zaključiti, da je ono Merentinovo tra¬ 
ženje bilo ostalo posve bez uspjeha. Isto svjedočanstvo vrijedi i 
za početak XVIII. stoljeća, kada je Ughelli živio i pisao. U novi¬ 
gradskoj biskupiji nije se glagoljalo u same tri župe: Novigradu, 
Umagu i Bujama; ali se zato glagoljalo u franjevačkom samo¬ 
stanu BI. Djevice u Novigradu, a na dan sv. Pelagija, gradskog 
zaštitnika, i u samom gradu. Sam novigradski biskup Dominik 
Stratiko preporučuje redovnicima učenje crkvenoslovenskog je¬ 
zika i pisma, a dužd Pavao Venier god. 1782. i 1783. ponavlja 
tu preporuku franjevcima. Dijecezanski sinod pod istim Stratikom 
potvrđuje god. 1780. upotrebu staroslovenskog jezika i preporu¬ 
čuje svećenicima nekoje »ilirske« knjige izvan liturgije. 

Koparska biskupija kao da je bila najviše glagoljaška, jer 
je po istom Ughelliju brojila 13 glagoljaških župa naprama tri 
latinske. O. Irenej Della Croce piše god. 1698., da se je gla¬ 
goljska liturgija obavljala i u gradu Kopru. Za tu se liturgiju 
upravo oduševljeno zalagao koparski biskup Pavao Naldini, pi¬ 
šući u svojoj »Coreografia ecclesiastica« (god. 1700), da se u 
cijeloj njegovoj biskupiji slavi Bog u dva jezika, u slovenskom 
za Slavene i latinskom za Latine, i to samo u latinskom jeziku u 
Ižuli i Piranu, a u Kopru na oba jezika. Naldini je zagovarao 
kod Sv. Stolice i potrebu ustanovljenja seminara za odgajanje 

slavenskih svećenika, i na svoju veliku radost postigao, da se taj 
seminar osnuje u Kopru god. 1699. Taj zavod je trajao do god. 
1818., kada su njegova dobra bila prenesena na novoosnovani 
centralni seminar u Gorici. I u tršćanskoj biskupiji golema većina 
seoskih župa bila je glagoljaška. U Roču je zadnji glagoljaš 
umro god. 1840. 

U osorskoj biskupiji, kojoj su pripadali otoci Cres, Lošinj i 
bliži manji otoci [među njima otok Sušak (Sansego) s dievnim 
benediktinskim samostanom i skriptorijem za prepisivanje gla¬ 
goljskih knjiga], i koja je god. 1822. bila ujedinjena s krčkom 
biskupijom, glagoljalo se od prvih početaka u svim crkvama osim 
u dvije stolne, osorskoj i creskoj. Na početku XIX. stoljeća 
osorski se biskup Petar Rakamarić bio nemilo zaratio sa svojom 
pastvom. Kao veliki latinofil dao se u sporazumu s velološinjskim 
župnikom i šestoricom kapelana na rđav posao, da iskorijeni 
staroslovensko bogoslužje, obrazlažući tu svoju mjeru prosta- 
Štvom i neznanjem slavenskih svećenika i njihovim sijanjem 
mržnje u stranačke svrhe. Poslužio se je pritom i jednom ne¬ 
istinom: da je slovenska liturgija i u Senju dokinuta. Otpor ve¬ 
ćine pučanstva protiv biskupovih novotarija bijaše žestok. Pro¬ 
svjedovali su protiv te zabrane kod pape, prizvah se na Propa- 
gandin zbor u Rimu i na c. k. vladu u Zadru. Dok je nenarodna 
zadarska vlada biskupu davala pravo, rimska kurija oštro istupi 
protiv njega: naredi mu, da se po svim župama njegova područja 
uspostavi slovenska liturgija onako, kako je bila odobrena još od 
god. 872-, a osim toga osudi nehaj i nemar, po kojemu je to 
bogoslužje u njegovoj biskupiji bilo nazadovalo, te pozva biskupa 
preko Sv. Zbora, da što prije izvijesti, šta sve treba da se podu¬ 
zme, kako bi se staroslovenska liturgija sačuvala i trajno održala 
na čast slavenskoga naroda i na korist katoličke vjere. 

Ta naročita briga za crkvenoslovenski jezik i obred od strane 
Rima bijaše se vidno pokazala i prije toga, za pape Klementa 
XIV. On je god. 1742. udijelio katedru za staroslovenski jezik 
u Urbanovu zavodu u Rimu Crešaninu Mateju Sovicu, tadašnjem 
specijalisti za izdavanje staroslovenskih knjiga. Za zasluge, koje 
je u tom zvanju bio stekao, papa ga imenova arhidijakonom 

osorske katedrale. Sović je i poslije bio često zvan u Rim za revi¬ 
ziju i ispravljanje staroslovenskog brevijara. On je — kako je 
već spomenuto u poglavlju o glagoljici — god. 1773. preradio 
i priredio za štampu »Gramatiku slovensku Meletija Smotrickoga, 
mniha rosiskago čina sv. Bazilija«, koja je bila izdata u Vilni 
god. 1619. Ta je prerada, a da se ne zna po čemu, ostala u ruko¬ 
pisu, koji se danas nalazi u ljubljanskoj knjižnici. 

Predstavnici crkvene hijerarhije u Istri i podložno im sve¬ 
ćenstvo, općenito uzevši, unapređivali su uz slovensko bogoslužje 
i vjersko nabožnu knjigu na hrvatskom jeziku bolje i uspješnije 
nego viši kler u Dalmaciji. U arhivu tršćanske biskupije našao 
se hrvatski prijevod bule pape Grgura, izdate god. 1371. u Avi- 
njonu, a pisan glagoljicom. Pohrvaćeni evanđelistar, prozvan 
»Ščavet« ili »Sklavet«, prvi put se tiskao u Mlecima god. 1495. 
u »ilirskom« jeziku, najviše za Istrane. God. 1493.—1497. žakan 
pop Greblo-Greblić u Roču piše svoj »Kvaresimal«, t. j. kori¬ 
zmene propovijedi i tumačenja Muke Isusove. Sačuvan je u 
ostavini Petra Petrisa, kanonika u jVrbniku. Iz god. 1466. potječe 
već spomenuti glagoljiČki prijepis »Saltira« Petra Praščića iz 
Lindara kod Pazina. U više istarskih mjesta našlo se t. zv. 
»Antonina«, a uz već spomenuti Žgombićev i više drugih zbor¬ 
nika, kao Ivančićev, Petrisov i t. d., s raznovrsnom duhovno- 
bogoljubnom i zabavnom građom, među kojom ima vjerskih i 
moralnih rasprava, propovijedi, pjesama, pripovijesti iz života 
svetaca i si. Naročito starohrvatske duhovne pjesme bile su po 
Istri vrlo raširene i predajom tako sačuvane, da se nekoje još i 
danas doslovce pjevaju onako, kako ih je Vajs objavio u »Sta¬ 
rinama« (sv. XXXI). U Arhivu zagrebačkog muzeja nalazi se 
original knjige »Kratka kronika«, koju su glagoljicom napisali u 
Boljunu o događajima između god. 1451.—1622. župnici-notari 
Frlanić i Krizmanić. U slovenskom pismu, a katkada i u crkveno- 
slovenskom jeziku bile su pisane istarske javnopravne i privatno¬ 
pravne isprave, statuti, notarske i matične župne knjige rođenih 
i umrlih. Na starinu te pismenosti upućuje onaj najglasovitiji 
»Razvod«, u kojemu se nalazi zabilježeno i to, da su odaslanici 
općina pri utvrđivanju međaša pokazivali komisiji svoje starije 

»razvode«, među drugima najstariji Golčanski razvod iz god. 
1025., i najmlađi motovunsko-trviški iz god. 1271. Po bezbrojnim 
spomenicima književne kulture, od kojih ovdje spominjemo samo 
neznatan broj, jasno je kao sunce, da su glagoljička općenitija 
pismenost i latinička sporadični ja, kad god se i što god se pisalo 
na crkvenoslovenskom ili na živom narodnom jeziku u posljed¬ 
njim stoljećima srednjega vijeka i u prva tri stoljeća novoga, 
bile raširene kod istarskih Hrvata po svim selima i seoskim 
naseljima, a osim toga, uz latinsku i talijansku pismenost, i po 
nekojim unutrašnjim i nekojim zapadnim gradovima primorske 
Istre. 

Sredinom XVI. stoljeća, kada u srednjoj i sjevernoj Evropi 
bijaše najviše uzavrela protestanska bujica, a reformatorska 
propaganda stala da jače prodire sa sjevera na jug preko Kranj¬ 
ske, i od zapada ovamo preko Mletaka zbog njihova političkog 
prijeloma s papom, hrvatska je Istra po svom slovenskom bogo¬ 
služju i pismu bila pozvana, da kod južnih Slavena putem refor- 
macije udari temelje njihovoj novoj zajedničkoj narodnoj knji¬ 
ževnosti. Tu joj je ulogu namjenjivalo nekoliko njezinih vrije¬ 
dnih sinova, ljudi smionih i dalekosežnih osnova: iz istarsko- 
pazinske oblasti Ivan Fabijancic, Matija Živcic i Juraj Cvečic, 
a iz mletačke Istre Matija Vlacic-Frankovic, Stjepan Konzul i 
začetnički vatreni zagovarač tih osnova Petar Pavao Vergerije iz 
Kopra. Kod izvođenja pothvata njima se pridružiše Antun Dal- 
matin iz Senja i Juraj Juričić iz Vinodola. Tu svoju propagandnu 
djelatnost oni međutim nisu mogli pokrenuti iz svoje istarske 
sredine. Mada se Luterova nauka bila onda jako raširila po Istri, 
svaki pokušaj samostalnog književnog rada u službi nove vjero¬ 
ispovijedi na samom istarskom tlu zbog blizine Istre katoličkom 
središtu bijaše unaprijed osuđen na neuspjeh. Prema tome poku¬ 
šaje obnove i ponarođenja crkvene književnosti vršili su sami 
Istrani van Istre, i to ili u Kranjskoj ili u Njemačkoj, i sredstvima 
i pod zaštitom stranih reformatora. Uza sve zamjerne početne 
uspjehe njihov rad ne bijaše polučio svoju naveliko zasnovanu 
svrhu. Suzbila ga je gotovo u zametku katolička reakcija, podu¬ 
pirana s jedne strane od Mletaka nakon njihove izmirbe s rim¬ 

skom kurijom, a s druge od austrijske carske politike poslije 
njezina prelaznog kolebanja. Da istarski reformatori i u izvrše¬ 
nom dijelu svoga pothvata nisu bili bolje sreće, možda je tomu 
bilo uzrokom i njihovo nepoznavanje svjetovne dubrovačko- 
dalmatinske književnosti, koju na taj način nisu mogli da lite¬ 
rarno iskoriste za svoje ciljeve. 

Pothvat je taj u svakom slučaju bio dosta zanimljiva pojava. 
Njemu je dao prvi poticaj svojim radom za slovenaoku knjigu 
Kranjac Primož Trubar (1508—1586), osnivač protestanske crkve 
kod Slovenaca i začetnik slovenačke književnosti; nadahnuo ga 
gorljivi pristalica reformacije P. P. Vergerije, sredstva mu je 
davao barun od Soneka (Žinek u Kranjskoj) Ivan Ungnad (1493 
do 1564), a bio mu velikodušan mecena i Kristof, vojvoda od 
Wiirtenberga. 

Petar Pavao Vergerije (lat. Vergerius), iz stare koparske 
vlasteoske porodice, uživaše i po rodu i po odgoju velik ugled. 
Njegov stariji brat istoga krsnog imena bijaše na glasu humanist, 
ali ni ovaj mlađi nije obrazovanjem mnogo zaostajao za njim. 
Bio je pravnik i dobar latinski i talijanski pisac. Još kao svje¬ 
tovnjak služio je u Rimu Kuriji uz trećeg brata, papina tajnika. 
Bijaše postao i Petar Pavao svećenikom, i u tom zvanju župni- 
kovao najprije u Komnu u Goričkoj, a zatim bijaše delegatom 
papinim u Beču i u Njemačkoj. Putovao je kao odaslanik Kurije 
u različnim crkvenim misijama po Francuskoj i drugdje. Bio je 
neko vrijeme i modruški biskup na dopustu, a zatim stvarno 
koparski biskup. Pristavši uz načela reformacije, izazva protiv 
sebe crkveni sudski postupak, za kojim je zbog njegova ustrajanja 
u novoj nauci slijedilo njegovo izopćenje i svrgnuće s biskupske 
stolice. Poslije različnih peripetija, za kojih je branio reforma- 
ciju svojim umješnim perom pišući agitacione brošure na latin¬ 
skom i na talijanskom jeziku, smjesti se za neko vrijeme kao 
protestanski župnik u Vikosopranu, zatim se preseli u Tubingen 
k wiirtenberškom vojvodi Kristofu, koji ga uze k sebi za savjet¬ 
nika. Vergerijevo poznanstvo s Ungnadom i Trubarom zagrije 
ga za ideju, da se od hrvatskoga i slovenačkoga jezika stvori za ¬ 
jednički književni jezik na osnovi crkvenoslovenskoga, pa da se 

preko protestanske književnosti na tom jeziku P redobl J" * a 
reformaciju Hrvati, a preko njih i ostali južni Slaveni do C 
ffr ada U tu svrhu stupi s Trubarom u suradnju. Trubar je go . 

?555. bio već izdao goticom u Tubingenu Katekizam i Abecedanj 
za Slovence. Vergerije ga sada skloni, da u idućim izdanjima 
goticu zamijeni latinicom, te da se rad proširi i na priređivanje 
hrvatskih izdanja. Posao se zaista u tom pravcu bio pocec' la S an 
odvijati. Te iste godine izađe u Tubingenu (pod oznakom Padova) 
prva hrvatska latinicom štampana knjiga »Razgovaranje meju 
papistu i jednim lutoranom«, u kojoj je piscem bio ozn * en 
Anton Senjanin, dok se jamačno pod tim imenom krio sam Ver- 
<rerije. Suradnici se zbog više razloga doskora raskrste. lak 
sam dosta nevješt hrvatskomu, Trubar nije vjerovao, da bi Ver¬ 
gerije bolje od njega poznavao taj jezik, a Vergenje nasuprot 
izjavljivaše, da je vješt i glagoljici i crkvenoj slovenštim i da 
je jednom u Kopru misio i na tom jeziku. Kako Kopramn bijaše 
bolji organizator nego radnik i kao iskusan diplomat više po¬ 
trebit vojvodi, za oživotvorenje svojih osnova o štampi i jeziku 
nije se više zalagao. 

Vergerijeve ideje prihvati barun Ungnad, kad je uto^radi 
svoga pristajanja uz protestantizam bio napustio carsku službu i 
iz Austrije prešao k vojvodi u Wiirtenberg. Ungnad uredi god. 
1561. u Urachu u svom dvorcu, koji mu bijaše poklonio vojvoda 
Kristof, hrvatsku tiskaru. Upravu samog poduzeća povjeri on 
Trubaru, usvojivši prethodno njegov program, da se slovenacke 
protestantske knjige, što ih je bio već preveo i izdao, prevedu i 
na hrvatski, te tiskaju glagoljicom i ćirilicom, a od cesti i latini¬ 
com. Glagoljska i ćirilska slova bila su u tu svrhu lijevana u 
Niirnbergu, a našao se i prevađač u hrvatskom svećeniku i re¬ 
formatoru Stjepanu Istraninu s nadimkom Konzulu, rodom iz 
Buzeta (r. 1521.). Kao pop glagoljaš, Stjepan bijaše prešao na 
protestantizam još za Vergerijeva biskupovanja u Kopru. Izagnan 
iz svoje župe Starog Pazina, bio se prije toga sklonio u Ljubljanu, 
propovijedao tu i u Kranju, a god. 1552. prešao u Njemačku, 
upoznao se s Trubarom i počeo prevoditi njegove slovenacke 
knjige na hrvatski jezik. Stupivši sada u službu kod Ungnada, 

postane on glavnim izvađačem njegova poduzeća u hrvatskoj 
štampariji. Njemu se odmah pridruži odličan poznavalac gla¬ 
goljske i ćirilske pismenosti Antun Dahnatin iz Senja (r. ?, umro 
1579.), bivši istarski svećenik, koji je po izgonu bio također pre¬ 
šao u Ljubljanu i počeo tu prevoditi protestantske knjige na 
hrvatski, a zatim na poziv Trubarov prešao u Urach. Dalmatin 
i Konzul riješiše se s vremenom Trubarova rukovodstva i osoviše 
poduzeće na vlastite noge. Barun Ungnad i vojvoda Kristof 
snosili su troškove za lične i materijalne izdatke, koliko su nedo¬ 
stajali prinosi od staleža i sabora u protestantskim zemljama. Oni 
su sa svojim zaštitnicima dijelili čvrstu nadu, da će wiirtenberški 
evanđelički red predobiti za protestantizam slavenske zemlje i 
preko nove crkve dati im zajednički jezik. Štamparski, reforma¬ 
torski i prevodilački poslovi stadoše se odvijati živo i žilavo, a 
pomagala su ih na različne načine i druga lica. 

Poslije Vergerija davao je svoju pomoć stručnim savjetom 
i velikim znanjem iz područja teologije i glagoljske knjige 
Matija Vlačić-Franković (lat. Flaccius lllyricus), rodom iz La¬ 
bina (r. 1520.). Vlačić je razvijao svoju nauku u mnogo latin¬ 
skih i njemačkih knjiga, a i u svojim latinskim pjesmama o 
religiji, pišući o pokvarenosti svojih vremena i o neznanju, koje 
vlada u pitanjima evanđelja. Njegov zemljak, a u prvom na¬ 
stupu i njegov zaštitnik, Matija Grbić (lat. Garbitius Illyricus, 
r. u Labinu 1501.) nije se mogao predobiti za reformatorski rad 
svojih sunarodnjaka. On se kao profesor klasičnih jezika na sve¬ 
učilištu u Tubingenu bavio samo svojom strukom: prevođenjem i 
izdavanjem grčkih i latinskih pisaca, pjevanjem pjesama na la¬ 
tinskome i na grčkome jeziku i sastavljanjem latinskih govora. 

Za suradnika u poslu štampanja i prevođenja Ungnad kroz 
neko vrijeme dodijeli Konzulu i Dalmatinu istarskog svećenika 
iz Pazina Jurja Cvecica (r. ?, umro 1585.). Cvečić je u dva maha 
boravio u Urachu, a inače je najviše živio na svom posjedu u 
Pazinu, odakle je radi nesigurnosti često prelazio u Metliku i 
Ljubljanu, dok nije tamo definitivno prešao i završio kao pastor 
u Ravnu. 

Radi revizije i odobrenja prijevoda Novoga Zavjeta, Kate¬ 
kizma i drugih knjiga osim Vlačića davali su prve godine svoja 

mišljenja i dva u tu svrhu dovedena svećenika: Mati)a Poporne 
iz Srbije i Ivan Maleševac, ustaški pop iz Bosne. Om su ijnali a 
potvrde i ispravnost hrvatskih, odnosno glagoljskih i ćirilskih 
slova. Nakon dvadeset sedmica poslaše ih natrag preko Lju¬ 
bljane, jamačno radi njihove slabe spreme. 

Dok je hrvatska tiskara u Urachu štampala hrvatske knjige, 
i to veći dio glagoljicom, a ostale ćirilicom ili latinicom, poma- 
gaše je u tom radu i tiskara u Tiibingenu, štampajući latmicka 
izdanja i naslove svih glagoljičkih i ćiriličkih knjiga. U Urachu 
je radio godinu dana (1562) i protestantski pisac iz Vinodola 
Juraj Juričić. Pisao je i prevodio i na hrvatski i na slovenacn. U 
Tiibingenu je g. 1563. izdao zbirku slovenačkih duhovnih pjesama 
»Ene duhovne pesni«. Surađivali su iz Ljubljane u prevođenju 
hrvatske Biblije i dva u ono vrijeme na glasu slovenacka knji¬ 
ževnika, kojima je bio poznat hrvatski jezik: Sebastijan Krel i 
Juraj Dalmatin. Krel se pritom toliko zanio za hrvaštinom i za 
glagoljskim i ćirilskim pismom, da je u svojoj »Slovenskoj po- 
stilji«, koju je izdao u Regensburgu god. 1567., i jezik i pravopis 
udesio prema hrvatskom tipu: »da Postila bude i Hrvatima ra¬ 
zumljiva«. Sličan utjecaj hrvaštine vidljiv je i u izdanju slo- 
venačke Biblije Jurja Dalmatina od god. 1584. 

S Cvečićem je bio došao u Urach, još vrlo mlad, i Matija 
Pomazanić iz Istre, da bi tu izučio tiskarski zanat i u tiskari bio 
od pomoći. Na njega se obraćaju njegovi roditelji, te braća i 
znanci iz Istre, tražeći da im šalje hrvatskih knjiga. Na jednu 
njegovu pošiljku zahvaljuje mu župnik iz Tinjana Verankovic 
lijepim glagoljskim pismom, uznoseći velikim hvalama Konzula 
i Dalmatina. O njima kaže, da su drugi Ćiril i Metod, jer da sire 
kao i prvi slavenski apostoli riječ Božju na hrvatskom jeziku. 

Po odlasku Cvečićevu dođe na njegovo mjesto Đuro pl. 
Drinovacki, podrijetlom iz Bosne, dobar znalac glagoljice 
i ćirilice. Bio je upotrijebljen za prevođenje i ispravljanje, pu¬ 
tovao je s Konzulom i po poslu išao u Tiibingen. Nakon 34 se¬ 
dmice rada vratio se u Hrvatsku s preporukom svojih posloda¬ 
vaca. U Urachu bijaše neko vrijeme uposlen još jedan suradnik 
iz Dalmacije, Leonard Mercerić, prije toga ljubljanski knjižar. 

Po Konzulovu naputku izradi on prijevod knjige proroka Isaije. 
Poslije se našao među ilirskim đacima na sveučilištu u Tubin- 
genu i u Padovi. Među pomoćnim osobljem navode se i dva 
Slovenca: Rupert Nikolić iz Beljaka i Leonard Mraula iz Lju¬ 
bljane. Slagarski su posao vršili ponajviše Nijemci, a uvezivanje 
knjiga mjesne knjigovežnice. 

Prevodilački i štamparski poslovi izvađahu se bez većih 
smetnja od god. 1561. do g. 1564. revnom radinošću Antuna 
Dalmatina i organizatorskom energijom Stjepana Konzula. 
Pošiljke se knjiga opremahu preko bečkih, gradačkih i ljubljan¬ 
skih knjižara. Do god. 1565. bijaše izašlo iz tiskare u Urachu i 
Tiibingenu usve 30 hrvatskih knjiga i brošura glagoljicom, ćiri¬ 
licom i latinicom, nadalje 8 talijanskih i 5 slovenačkih. Velika je 
većina tih izdanja od Konzula i Dalmatina. Pod imenom samoga 
Konzula izašle su 3 knjige, 28 knjiga nose imena Konzula i Dal¬ 
matina; u 3 je pored njihovih imena štampano i Juričićevo ime, 
a samo u jednoj Cvečićevo. Glagoljicom su bile štampane pored 
drugih ove knjige: Abecedarium (Tabla za djecu), Katekizam, 
Postila, Prvi del novoga teštamenta, Drugi del novoga testamenta, 
a te iste knjige bile su izdate i ćirilicom. Latinicom su pored 
drugih izašle: Katekizam, Spovid, Vsih prorokov Istumačenje 
hrvatsko, zatim obadva dijela Postile. 

Nenadna smrt Ivana Ungnada za njegova putovanja u Če¬ 
škoj potkraj god. 1564. bijaše početak konca u radu hrvatskih 
reformatora. Sa smrću njegova savjetnika prestane posve i pot¬ 
pora vojvode Kristofa, a i Kristof je koju godinu zatim umro 
(1568.). Konzul i Dalmatin presele se potom u Regensburg, gdje 
su još izdali god. 1568. svoje posljednje djelo Postilu (tumačenje 
nedjeljnih svetačkih evanđelja). Dalmatin se odatle vrati u Lju¬ 
bljanu. Tu su njemu kranjski staleži, već ostarjelu i bolesnu, 
radi zasluga doznačili mirovinu, a Konzul prijeđe među donjo- 
austrijske Hrvate, i među njima nastavi propovjedničko zvanje. 

Hrvatske protestantske knjige mogu se po jeziku ubrojiti u 
čisto narodne čakavske spomenike XVI. stoljeća. One su donekle 
prijevodi s njemačkoga i s Trubarova slovenačkoga, ali se bolje 
od Trubarovih knjiga otimlju duhu nijemštine, jer su prevodioci 

imali pred sobom uz Lekcionar Bernardina Splićanina i nekoje 
stare glagoljske knjige i koji stariji rukopis iz crkvenoslovenskog 
doba. Za brzo nastale prejake reakcije mnogo je tih knjiga bilo 
uništeno i spaljeno, osobito u Ljubljani, odakle su se najviše i 
raspačavale, i gdje je sada djelovala glavna komisija za protivu- 
reformaciju. U Ljubljani je bilo spaljeno u jedan put 2000 pri¬ 
mjeraka, a drugi put 3 voza tih knjiga. Od 25000 usve izdatih 
primjeraka svih hrvatskih knjiga, sačuvalo se samo 250 primje- 
raka. 

Slična sudbina zadesi i hrvatsku tiskaru. Njezina slova i 
slike najprije su preneseni u Ungnadov grad Waldenstem, u 
nadi da bi se zauzimanjem njegovih nasljednika nastavio štam¬ 
parski rad na podesnijem tlu, negdje na jugu, u Grazu ili u Lju¬ 
bljani. Bilo je tu i rukopisa spremljenih i određenih za štampu 
u glagoljici i latinici. Štamparski materijal dospije najposhje u 
Graz, ali tu spriječi svaku uspostavu štamparije nadvojvoda 
Karlo, davši spaliti sve pronađene knjige, a preostale rukopise 
i štamparski alat spremiti u tvrđavu Schlossberg. 

Boraveći u Grazu god. 1622. trsatski franjevački provincijal 
Franjo Glavinić dozna za to dragocjeno skladište i s pomoću 
predstavnika crkvene vlasti isposluje od austrijskog cara, da se 
glagoljska i ćirilska slova prenesu iz Graza na Rijeku. Upravo 
sc u to vrijeme radilo o hitnom prestampavanju najpotrebitijih 
crkvenih knjiga, kojih bijaše gotovo sasvim ponestalo, pa je 
senjski biskup, prema želji zainteresiranih župnika u Istri i Dal¬ 
maciji, povjerio priređivanje novih izdanja Glaviniću kao naj¬ 
vrsnijem poznavaocu glagoljice. Glavinićevoj dobroj namjeri i 
spremnosti, da na Rijeci od preuzetog materijala uredi za taj 
posao glagoljsku tiskaru, ne izađe u susret Propaganda kao jedini 
mjerodavni forum za izdavanje liturgijskih knjiga, i tako je taj 
tiskarski materijal konačno bio otpremljen u Rim. U Rimu je 
umjesto Glavinića, koji kao franjevački starješina nije mogao 
da napušta svoga sjedišta, drugi stručnjak za glagoljicu, Hrvat 
Rafael Levaković, preuzeo brigu i posao oko priređivanja crkve- 
noslovenskih priručnika. Tako su kod Propagande započela i na¬ 

stavljala rad te vrste različna lica, kod Sv. Stolice i izvana, kako 
je to prikazano u poglavlju o glagoljici. 

Franjo Glavinić rođen je u Kanfanaru u Istri god. 1586., a 
umro je na Trsatu god. 1650. On pripada periodu najjače re¬ 
akcije, u kojemu je protivureformacija bila već potisnula i ugu¬ 
šila u Istri i susjednim zemljama svako protestantsko naučava- 
nje. Bio je nećak Sebastijana Glavinića, senjsko-modruškog 
biskupa. Koliko skroman, toliko i učen, odbio je da bude posta¬ 
vljen za senjsko-modruškoga biskupa, mada je do tri puta bio 
potvrđen za starješinu svega franjevačkog reda. Napisao je više 
djela bogoslovne i crkveno-historijske vrste, više njih na latin¬ 
skom jeziku. Poslije izgona Turaka iz Like nastalo je njegovo 
latinsko povijesno djelo o Lici i Krbavi. Napisao je na talijan¬ 
skome povijest Trsata i prikaz o postanku hrvatsko-bosanske 
redodržave. Njegova su hrvatska u Mlecima od g. 1628. do g. 
1632. štampana djela: »Četiri poslidnje človika« s posvetom 
braći Nikoli i Petru Zrinskomu, »Cvit svetih« s posvetom Vuku 
Krstu Frankopanu, »Raj duše« i »Svitlost duše virne«. Ovo je 
posljednje bilo i preštampano, a napisano je, kako kaže sam 
pisac, »za ugodit bratji i vernim, a navlastito hervatskom jeziku 
i mojim Istrijanom«. Njegova je hrvaština mješavina od čakav¬ 
skoga i štokavskoga narječja, a ima u njoj i staroslovenskih riječi 
i oblika. 

Jedva se bijaše navršilo 100 godina od zapadanja hrvatske 
reformatorske književnosti, kada se u gradu Senju, slavnom 
uskočkom gnijezdu, u kojemu su se štampale i prve glagoljske 
knjige na domaćem tlu, rodio književnik mnogostruke djelatnosti 
Pavao Ritter-Vitezović (1652—1713), poligraf, historik, leksiko¬ 
graf, gramatik i pjesnik velikih koncepcija. Dok je njegov otac 
bio još Nijemac, samo radi zasluga stečenih na bojnom polju 
odlikovan ugarsko-hrvatskim plemstvom, sin mu Pavao toliko se 
već po svemu nacionalizirao u senjskoj sredini, kao da bijaše 
potekao od najčistije hrvatske krvi. U godinama škole i učenja 
putovao je mnogo. U Rimu je upoznao u svetojerolimskom za¬ 
vodu glasovitog historika Ivana Lučića. U iWagensspergu u 
Kranjskoj zadržavao se duže vremena kod svoga starijeg prija- 

telja, slavnog 1 historika Kranjske Valvazora, koristio se njegovom 
bogatom knjižnicom i kod njega usput izučio bakrorezbarsku 
umjetnost. U Senju je kao gotov čovjek obavljao različne javne 
službe. Bio je neko vrijeme senjski zastupnik na bečkom dvoru, 
pa stupio u vojnu službu i dopro do kapetanskog čina, dok ga 
kao dobra poznavaoca diplomatske historije ne izabraše hrvatski 
staleži za svoga poslovođu (agenta kraljevine). God. 1694. po¬ 
stade upraviteljem novoosnovane zemaljske štamparije u Zagrebu, 
u koju je svrhu bila upotrijebljena štamparija zagrebačkog 
isusovačkog kolegija, nabavljena još g. 1664. iz legata hrvatskog 
plemića Petra Bošnjaka. Bijaše jVitezovic doista čovjek svestrana 
znanja i vanredne književne plodnosti, ali ga ni jedno ni drugo 
nije moglo da materijalno obezbijedi pod stare dane. S imanja 
Šćitarjeva, što ga bijaše dobio carskom poveljom nedaleko od 
Zagreba, otjeraše ga kaptol i plemstvo, pa je od nevolje najzad 
morao da se seli u Beč, gdje je i umro u bijedi. 

Vitezović je u prvom redu historik. Od naširoko zasnovane 
historije južnih Slavena na latinskom jeziku izdao je samo »Ste- 
matografiju« ili grboslovlje. U historijsko-pjesnickom djelu 
Tlorantis Croatiae saecula duo (Dva stoljeća Hrvatske u placu) 
opjevao je u heksametrima na latinskome krvave bojeve i doga¬ 
đaje u Hrvatskoj XVI. i XVII. stoljeća. Od njegovih drugih 
latinskih djela, Bosna captiva (Zarobljena B.) prikazuje propast 
bosanske kraljevine, »Banologia« historiju banova, a Serbia illu- 
strata (Srbija u historijskom svijetlu) srpsku sredovjeku historiju 
do pada Smedereva (1459), ali je drugo i treće od tih djela ostalo 
u rukopisu. 

Vitezović je bio i leksikograf i gramatik. Sastavio je dva 
rječnika, hrvatsko-latinski i latinsko-hrvatski, od kojih je prvi 
propao. Zamišljao je u toj vrsti nauke i radikalnu pravopisnu 
reformu raspravljajući o tome, kako bi se u onomastici imala da 
pišu imena i nazivi, a u fonetici glasovi narodnog jezika pose¬ 
bnim znakovima. Iz svojih kalendara-mjesečnika, koje je sam 
sastavljao i izdavao, skupio je mnoštvo mudrih izreka i poslovica 
i prenijevši ih u stihove složio od njih knjigu »Priričnik aliti 
razlike mudrosti Cvitije« (1703). U predgovoru svoga ljetopisnog 


184 


djela »Kronika aliti spomen vsega svieta vikov« (1696) izlaže ne¬ 
koje misli i o književnom jeziku. Tu između ostaloga tvrdi, da 
bi svaki pisac smio da upotrebljava i riječi iz dijalekata u za¬ 
mjenu za tuđice. U samom svom hrvatskom pisanju Vitezović 
je i stokavac i cakavac i kajkavac, poznajući dobro sva ta tri 
narječja. Da je njega zanimala i dalmatinska građanska knji¬ 
ževnost, vidi se to po tome, sto se dopisivao sa Zadraninom Za- 
notti-Tanzlingerom i poznavao Barakovićevu »Vilu Slovinku«. 
Njemu je, kako se čini, lebdio pred očima ideal književnog 
jezika, koji bi u svom sastavu predstavljao sintezu glavnih na¬ 
rodnih govora naslanjajući se na književne tradicije preko- 
velebitske Hrvatske. Kao prigodničar spjevao je i mnogo latin¬ 
skih pjesama. 

Stojeći na pragu doba narodnog prosvjećivanja, Vitezović 
je kao polihistor i pjesnik i narodni pisac bez sumnje imao široke 
vidike i dalekosežne misli o tome, kako da se najbolje unaprijedi 
narodna knjiga i prosvjeta, te hrvatska politička i kulturna 
historija. Napisao je doista mnogo, i u tome mnogom dosta 
raznovrsna, ali je svoje velike osnove razrađivao samo fragmen¬ 
tarno, bez dubljih studija o pojedinim problemima, koji su nicali 
redom iz njegove dalekovidne glave, pa mu zato ni odnosna 
djela nisu do kraja izrađena. Hoteći da svojim geografsko-po- 
vijesnim radovima utvrdi granice hrvatske kraljevine naprama 
turskom i mletačkom posjedu, a s tim i pravo cara Leopolda na 
zemlje pod Turčinom, on je prvi nabacio velikohrvatsku ideju. 
Kulturno-knjizevnu stranu njegovih misli usvojio je i oživotvorio 
Ljudevit Gaj, a političku baštinio i ostvarivao Ante Starčević. 

Hrvatsko primorje s gradovima Senjom, Vinodolom, Trsa¬ 
tom, Rijekom i otokom Krkom, iako su u različna vremena 
politički bili usko povezani sa Zagrebom, ne mogu se ni po svome 
narječju ni po književnoj kulturi odijeliti od glagoljskog i ča¬ 
kavskog područja sjeverne Dalmacije i Istre. Krk pogotovu ne 
može. Krčki knezovi Frankopani štitili su od davnina, a više njih 
i sami gajili narodnu književnost i umjetnost, i brigu brinuli oko 
prosvjećivanja naroda. Dvadesetih godina XVI. stoljeća Ber- 
nardin je o svom trošku spremao prijevod cjelokupnog Sv. Pisma 

na hrvatski jezik. Katarina Frankopanka, žena sigetskog junaka 
Zrinskoga, izda g. 1560. za kajkavske Hrvate svoje »Molitvene 
knjižice«, a Juraj Frankopan (r. 1620.) bavio se svim granama 
lijepih umijeća: slikarstvom, kiparstvom, graditeljstvom i g a- 

Franjo Krsto Frankopan, sin Vuka Krsta, a šurjak bana Pe¬ 
tra Zrinskoga, autor stare popularne davorije »Na vojsku, na 
vojsku, vitezi izbrani«, bijaše i obrazovanošću i djelom u punom 
značenju književnik. Njegova zbirka lirike »Gartlic za cas kra¬ 
titi«, kojoj se rukopis (nešto njegov, a nešto njegova sluge Ro¬ 
mana, s kojim je bio i u tamnici) čuva u bečkom državnom 
arhivu, sastoji od 106 pjesama, od kojih je 28 prijevoda i pre- 
rada. U toj zbirci-vrtliću dobro je zastupan narodni deseterac, 
i ne samo što je tu osam pjesama spjevano na narodnu, nego ima 
i u ostalima mnogo narodnog duha. Na žalost ta je poezija svo¬ 
jom formom ponajviše sečentistički barokna. Najbolje su mu one 
pjesme, u kojima je našlo odjeka njegovo gorko tamnovanje, a 
najljepša od svih ona spomenuta koračnica. Prerana smrt od 
krvničkog mača (g. 1671.) prekinu njegov rad na jednoj socijal¬ 
noj satiri u prozi, njegovoj »Trumbiti« (trublji), koja je uzimala 
na nišan grijehe i opačine »vsih ljudi kako duhovnih tako svit- 
skih, visokih i nizkih«. Pjesnik se bavio i mišlju oko osnivanja 
književne akademije po uzoru ondašnjih talijanskih, u kojoj bi 
se okupljali hrvatski književnici i stvarali neko književno sre- 

dlStC Njegova sestra Katarina, žena banova, pokazivaše više sklo¬ 
nosti prema knjizi nabožnog sadržaja. Isusovac Baltazar Milovac 
izda o njezinu trošku svoj »Dvojdušni kinč« (1661), a ona sama 
prevede s njemačkoga i priredi za štampu molitvenik »Putni to- 
varuš« (Mleci, 1661). S nestankom te moćne velikaške kuće po¬ 
tamni i kulturni sjaj toga dijela Hrvatsko-istarskog primorja, 
isto onako kao i politički život banske Hrvatske uopće s izumrćem 
Zrinskih. 

V. DEMOKRACIJA KNJIŽEVNOSTI 
I ANDRIJA KAČIĆ 

Odlaze gospari ... 

Različne materijalne i političke nedaće i sve veće otuđivanje 
ljudi od pera narodnom jeziku uz opću pokvarenost prouzročiše 
u Dubrovniku krajem XVII. i početkom XVIII. stoljeća i veliko 
opadanje književne proizvodnje. Drama i ep, te dvije najbujnije 
književne vrste, gotovo izumiru. Lirika broji tek po kojega boljeg 
predstavnika. Umjesto književnika javljaju se paljetkari na polju 
književne povijesti i narodne starine. U drugim dalmatinskim 
gradovima, gdje tuđinska birokracija i veća talijanizacija ško¬ 
lovanih ljudi potiskuje sve jače narodni jezik iz svakidašnje 
upotrebe, pravih književnika, poslije velikog patriote a slaba 
pjesnika Splićanina Jerolima Kavanjina, gotovo i nema. Sva je 
sreća, što ti gradovi s otuđenim višim društvom sačinjavaju tek 
sitne otočiće u moru ostalog, zdravog i krepkog, tuđinštinom još 
nezaraženog naroda, i što taj narod sa svojim patrijarhalnim i 
heroičkim načinom življenja i sa svojim još neiskvarenim običa¬ 
jima, iako politički bespravan i kulturno neprosvijećen, može da 
još čeka nekoliko decenija, dok plodovima prosvijećenosti i 
romantizma, a kasnije i zrelim tekovinama revolucije, postane 
glavnim objektom književnih i prosvjetnih nastojanja, te svojim 
duhom i životom počne da i sam ispunja književna djela, koja 
će biti namijenjena njegovoj cjelini i postajati njoj samoj du¬ 
hovnom hranom. 

Uprkos tim jadnim prosvjetnim i političkim prilikama, kul¬ 
turni zastoj i književno mrtvilo u cijelom XVIII. stoljeću nije 
posvemašnje. Ima tu i tamo i sretnih prekida, ima i pokušaja, 
koji već drmaju ogradom vlasteosko-građanske, u sebi zatvorene 
pismenosti, tražeći, kako da je učine općenarodnom i prostona- 

rodnom, da joj prošire područje od poluugaslih primorskih ža¬ 
rišta na cijeli narodni teritorij. Takovih doduše slabijih prodora 
u narodnu nepismenu zonu bivalo je i prije, za cvjetanja knji¬ 
ževnosti u gradovima, u Dubrovniku i drugdje. S napredovanjem 
preporođene nauke, nakon sloma feudalnog sustava i slabljenja 
povlaštenih klasa, oni su se sada još jače ponavljali, lomeći stare 
brane i sebirade otpore. Iz decentričnih pokušaja progovaralo je 
selo. Dizao je iz svjetlomrcanja glavu probuđeni demos-puk, 
otkad su gradovi, osim Dubrovnika, bili posve izgubili svaku 
svoju životnu snagu obnavljanja u okviru samostalne materijalne 
i književne kulture; otkad su njihova gospoda počela da postaju 
svačijima. Dotle taj demos-puk, od gradskih zidina pa dalje, 
ostajući u svojoj duši isti, nije mogao da postane ničijim — 
ostajao je u svojim nezamućenim praizvorima neprekidno svoj, 
u svojoj nekulturi kulturno bogat tradicijom, jezikom, običajima, 
uspomenama, a nadasve jednakošću svoje sudbine u nejednakosti 
političkih prilika, koje su mu se kroz stoljeća bez njegove volje i 
učešća nametale izvana. Lozinke socijalne revolucije o slobodi, 
o jednakosti i bratstvu, o pravima čovjeka i pravima naroda, ne 
uskomešaše mahom njegove guste i teško pomične slojeve; ali 
mu pripraviše zoru buđenja, otvorise putove njegovu previše 
zaostalom, i zato sporijem napredovanju. Za nekoliko decenija 
taj će demos biti već toliko probuđen, da će ponovno početi da 
osvaja i u gradovima ono bolje i naprednije, što se njemu, bilo 
duhom otuđilo i donekle iznevjerilo. 

Stari Dubrovnik, onaj gosparski, aristokratski, u svojoj slo¬ 
bodi i prosvjeti zatvoreni Dubrovnik, opirao se uzalud nadolasku 
novih vremena. Teško mu se bijaše dijeliti s onim, što je u svojoj 
zatvorenosti bio natekao i dok je bio trudoljubiv, zasluženo 
uživao. Otimao se još nekoliko izjednačivanju s demosom, koji 
se pretvarao u narod; ali je sudbina i njemu bila nesmiljena. 
Zlatni vijek njegova blagostanja, njegove knjige i prosvjete 
zapadao je međutim i s posebnih razloga: Trgovina nije vise 
odavna napredno evala, nije više bilo bogaćenja ni rasipanja, 
otkada Sredozemno more bijaše izgubilo svoje prometno prven¬ 
stvo, a trgovini se otkrićem Amerike otvarali novi putovi preko 

Atlantika. Veliki potres od god. 1667, bio je zadao svemu tomu 
još jači udarac, bio je gotovo do temelja uništio republiku sv. 
Vlaha. Koliko je jos snaga preostajalo u tomu njezinu višestrukom 
osiromašenju, upotrebljavane su koje desetljeće u obnavljanju 
svakojakih, a ne samo materijalnih ruševina. Ta velika narodna 
nesreća kao da je bila isto tako nemilice opustošila i književno 
polje. Našla je doduše u nasljedovatelju »Osmana« Jakovu Pal- 
moticu Dionoricu (umro 1680.) svoga pjesnika, koji je opjevao 
i taj potres i tu obnovu u »Dubrovniku obnovljenu«, epu od 20 
pjevanja, ali bez dvadeset Gundulićevih poetskih vrlina. Kao da 
su razularene prirodne sile i u onim preostalim ljudima bile po¬ 
remetile životne sokove i unijele u njih kvarež i rastrojstvo. 

Svećenstvo, jednako svjetovno kao i redovničko, nije više 
prednjačilo drugima ni svojim moralnim životom, ni većim zna- 
njem, ni sirom kulturom. I u same ženske samostane Sv. Klare, 
Sv. Marije i Sv. Katarine, u kojima su bile dvije trećine kolu¬ 
drica, dama, kćeri dubrovačkih gospara, a jedna trećina iz gra¬ 
đanskih porodica, uvlačila se pomalo pokvarenost s ulice. Rođa¬ 
kinjama koludrica dopuštalo se, da se vjenčavaju u manastirskim 
crkvama uz velik sjaj i svjetovnu raskoš; da se u manastirima 
iskupljaju svatovi, da se u njima slavi pirno veselje uz pjevanje 
i glazbu, uz ples i pijanku. O tim malo utješnim vjerskim, ćudo¬ 
rednim i prosvjetnim prilikama svećeničkog staleža, koji je još 
uvijek vršio silan utjecaj na javni i privatni život u Dubrovniku, 
raspravlja opširan izvještaj Đure Matijasevića-Mattei (1669 do 
1726), svetojerolimskog kanonika u Rimu, kamo se bio preselio 
god. 1710. poslije nekog spora s nadbiskupom Derobertisom, i 
ondje ostao do konca života. Prijepis toga za kulturnu povijest 
važnoga spisa sačuvan je u franjevačkoj knjižnici u Dubrovniku, 
uz nekoje napomene Đurina nećaka isusovca Ivana Marije Mati- 
jasevica (1714—1791). Đuro je svojski nastojao da doskoči tomu 
moralnom rasulu svojih sugrađana, a trudio se isto tako i oko 
sprečavanja književnog nazatka. Sabrao je lijepu zbirku štampa¬ 
nih i rukopisnih dubrovačkih knjiga i ostavio ih isusovačkoj 
gimnaziji. »Akademija ispraznijeh« bila mu je povjerila izradu 
rječnika i gramatike narodnog jezika, ali se zbog njegova odlaska 


189 












u Rim taj posao prekinuo već u pripremnom stadiju. On je prvi 
medu Dubrovčanima zapisao i nekoliko junačkih narodnih pje¬ 
sama. 

Poseban su odraz opadanja dobrog ukusa i dokaz ćudoredne 
podivljalosti svakojake brojne pjesničke tvorbe, erotične, sati¬ 
rične i dramske, malog činovnika republike Antuna Gleđevtća 
(1650—1728). Erotika mu je raspuštena, a satira puna prosta¬ 
kluka, ali je to od svega što je dao i najbolje i najoriginalnije. 
Njegovih 5 drama uglavnom su prijevodi s talijanskoga, pa i 
dvije bolje među njima, »Olimpija osvecena« i »Damira smi¬ 
rena«, ali su bez oznake izvora. 

Kulturnom zastoju i književnom nazatku malo su pomogla 
i dva učena društva, osnovana prvih decenija XVIII. stoljeća. 
Jedno je gospodsko-vlasteoska »Akademija ispraznijeh«, a drugo 
njezina suparnica, pučko-građanska »Akademija od šturaka«. 
Na njihovim sjednicama održavahu se učeni govori, čitahu se 
kraće pjesme i vodahu se o tom rasprave. Kod »Ispraznijeh« 
službeni jezik samo u početku bijaše hrvatski, a pismo ćirilica! 
Kasnije je latinski jezik, a za njim najviše talijanski, potiskivao 
narodni. Od god. 1721. kao jezik općenja počeo je da prevladava 
francuski. Rad se te akademije protezao na čišćenje jezika, na 
pravopisna i gramatička pitanja, a odatle prelazio na historiju, 
epigrafiju, numizmatiku i na pravnu znanost; ali je njezino 
glavno djelo imalo da bude latinsko-talijansko-hrvatski rječnik. 
Skupi li se to ujedno, dobiva se od prilike ujedinjeni radni pro¬ 
gram dviju talijanskih akademija: »Kruške« i »Arkadije«. 
»Šturci« su nasuprot okupljali neznatni je pjesnike i kulturne 
trudbenike manjih pretenzija. Uz narodni, i njima je službenim 
jezikom bio talijanski. Ali svejedno, ti dobronamjerni akademici 
sa svojim suparništvom i takmičenjem malo su što dali domaćoj 
knjizi i narodnoj prosvjeti, a još manje pravo izgradili i časno 
dovršili. Kada su po ukinuću isusovačkog reda preuzeli godine 
1777. u svoje ruke »Dubrovački kolegij«, a s njim uopće i cijelo 
školstvo, »skolopi« (pijaristi), narodna je književnost i dalje 
životarila. Zaredali su književni paljetkari služeći se ponajviše 
latinskim i talijanskim jezikom. Među ovima se ističe svojim 


190 


pedagoškim i znanstvenim radom Franjo Marija Appendini 
(1768—1837), Talijan iz okolice Turina, profesor kolegija, arheo¬ 
log i historik naših krajeva, autor »Historije i književnosti du¬ 
brovačke«, napisane talijanski, uglavnom nekritičke i kompila- 
torne radnje, i jedne »Ilirske gramatike«, također na talijan¬ 
skome, možda najbolje među starijim gramatikama. I njegov 
brat Urban Appendini (1771 —1834) napisao je više djela na 
latinskome, među njima i nekoliko basna. 

U XVIII. stoljeću bijaše prestalo i negdašnje jače zanima¬ 
nje za suvremenu talijansku književnost. Čitahu se još najviše 
pjesnik i melodramatik Metastasio i komediograf Goldoni, a prvi 
se dosta i prevodio. Uzrok tomu odbijanju od talijanske i obra¬ 
ćanju Dubrovčana k francuskoj književnosti^ treba ponajprije 
tražiti u promijenjenim, iz Francuske poteklim, socijalnim, poli¬ 
tičkim i vjerskim idejama. Odatle i dvadesetak nastalih prerada 
iz Moliera, iz početka preko talijanskih prijevoda, a kasnije i 
prema njegovim izvornim komedijama. Od tih prerada nijedna 
nije bila štampana. Čuvale su se u rukopisima po različnim du¬ 
brovačkim knjižnicama bez oznake preraditelja, koji su pri svom 
poslu postupali odviše slobodno, a katkada i samovoljno. Ponaj¬ 
više su ožimali i proširivali sadržaj izvornika i pritom se služili 
svakidašnjim dubrovačkim govorom, s mnogo romanskih tuđica, 
prekrojenih na dubrovačku. Oko prikazivanja tih Molićrovih 
komedija najviše se trudio ugledni vlastelin Marin 7udisevic 
'1707—1788). Za njim se povedoše još dvojica: Josip Betondić 
(t 1764) i Ivo Franatica Sorkočević (| 1771); ali prvi, koji je 
upoznao Dubrovčane s Molierom bijaše Ivan Sarov Bunić 
(t 1712). Da je i inače rastao interes za francusku književnost, 
dokazuje Proto Miho Gruzanin . To je pseudonim jednog Du¬ 
brovčanina, koji je god. 1792. preveo »iz franČeza u slovinski 
dubrovački jezik« čuvenu sredovjeku francusku komediju D. A. 
Brueysa »Maistre Pierre Pathelin« i dao joj naslov »Pokrinokat«. 
Krajem XVIII. stoljeća pokušavale su se prema talijanskim i 
francuskim onovremenim strujama prikazivati u komedijama i 
nastranosti iz dubrovačkog života. Tako je Ferdinand Putića sa¬ 
stavio komediju »Pir od djece« i (prema talijanskoj) »Lakrdijaš 


191 









u gibanju«, a Vlaho Stulli prema talijanskoj i francuskoj 
naturalističkoj komediji svoju »Kate kapuralica«. Uza sve to 
dubrovačka se drama samim tim prevođenjem i prerađivanjem 
nije više mogla oporaviti, a izvornim pokušajima nije dostajalo 
dramatskog talenta. Čak i u igranju s nedostatka domaćih glu¬ 
maca pokazivao se nazadak. U teatru »Orsanu«, negdašnjoj 
»Luži«, u kojemu se prikazivahu Molierove prevedene komedije 
i Metastasijeve melodrame — od ovih je Sorkočević bio preveo 
tri: »Didonu ostavljenu«, »Demetrija« i »Čira« — počele su 
gostovati po odobrenju senata i pod vodstvom posebnog teatar¬ 
skog odbora talijanske putujuće družine komiČara, tako da su 
priredbe domaćih komada postajale sve rjeđe. 

Bolje poznavanje francuskog jezika i književnosti odrazilo 
se regbi dalekosežnije u socijalnom pogledu. I u Dubrovniku 
stale su se sve više širiti slobodoumne misli francuskih enciklo¬ 
pedista, a bilo je tu prema nekim iskazima i pojava razvratnog 
ateizma. U zapisniku istrage, koja se vodila protiv dva dubro¬ 
vačka bezvjerca god. 1776., spominje se kao njihov »meštar« 
konte Zanović, vjerojatno Primislav, brat svjetskog protuhe Stje¬ 
pana Zanovića, jer se taj bio sklonio u Dubrovnik kao kućni 
učitelj jedne ugledne porodice. Sliku ondašnje opće pokvarenosti 
predočuje nam još bolje ljutina, kojom Junije Rastić-Resti, do¬ 
duše zagriženi konservativac, šiba te prilike u svojim latinskim 
satirama, te u svom konservativizmu ide tako daleko, da žali, što 
je za taj opaki cvijet bila pronađena štampa. Nazadak u ćudo¬ 
ređu praćen je neminovno i nazatkom u narodnoj knjizi. Kla¬ 
sični, vjerski i duhovni pravac isusovačkog, a zatim skolopskog 
školskog odgoja nije više davao onako snažnih pobuda književ¬ 
nom stvaranju na narodnom jeziku kao u vrijeme Gundulića i 
Palmotića. Prosvijetljeni pojedinci, zadojeni u školi isključivo 
klasicizmom i opčarani ljepotama latinštine, koja usto bijaše kao 
vazda i službenim jezikom Crkve, odbijahu se od rada na svom 
narodnom jeziku. Kada se ti pojedinci i laćaju književnog posla, 
priklanjaju se odsele više latinštini, pogotovu za obrađivanje 
znanstvene građe, čemu se ti jezici onda smatrahu jedino dora¬ 
slima. I tako se nekoliko odabranih umova, rođenih Dubrovčana, 

u doba općega dubrovačkog propadanja radije proslaviše u tuđini 
gdje su ponajviše i boravili, pišući svoja djela na latinskom i 
na drugim jezicima. 

Među tim otuđenicima na prvom je mjestu jedan od naj¬ 
većih umova svoga vremena, isusovac Rude Bosković (1711 do 
178/), matematik, fizik, astronom i filozof, čuven sa svoje dina- 
mističke atomistike. Sva je svoja djela napisao taj veliki učenjak 
ili na latinskomu ili na francuskomu ili na talijanskom jeziku, 
dok je tek sa svojom sestrom dopisivao hrvatski. Drugi isusovac, 
Benedikt Stay , pjevao je po Lukrecijevu primjeru o Deskarte- 
sovoj i Newtonovoj filozofiji također u latinštini. Rajmund Ku¬ 
nić (1719 1794), Boskovićev učenik iz rimskoga kolegija, a ka¬ 

snije i sam profesor toga zavoda, uloži sve svoje bogato znanje 
i svoje zamjerne spisateljske sposobnosti u prevođenje grčkih 
pisaca na latinski jezik i u slaganje izvornih latinskih pjesama. 
Njegov latinski prijevod Homerove Ilijade i prijevodi Teokri- 
tovih idila i pjesama iz t. zv. grčke antologije uz njegove izvorne 
pjesme »Epigrammata« moralnog, satiričkog, šaljivog i prigod¬ 
nog sadržaja, ubrajaju se u najljepše plodove latinske muze 
XVIII. stoljeća. 

Taj Kunićev rad nastavio je njegov učenik Brno Zamanja 
(1735—1820), prevevši Homerovu Odiseju, sva Hesiodova i je¬ 
dan dio Teokntovih djela. Stopama te dvojice udari i već spo¬ 
menuti Junije Resti-Rastić (1755—1814), izvorniji i nezavisniji 
talenat, konservativac stare tradicije, ali dobar poznavalac tali¬ 
janske, španjolske, francuske i engleske književnosti, veliki 
mrzitelj Napoleona i francuskih novotarija. Gotovo neosjetljiv 
za slavu svoje narodne književnosti, napisa u svom jeziku tek 
nekoliko neznatnijih pjesama. I on je prevodio na latinski iz 
homera i Teokrita, iz Safe i Pindara, ali onako od dokonice, više 
za vježbanje, da bi bolje razvio svoju pjesničku nadarenost u 
svojim izvornim Carmina, zborniku elegija, epigrama, poslanica 
i satira. Njegov se talenat ipak najuspješnije ispoljuje u satirama, 
gdje se povodi za Horacijem, Sterneom i Addisonom. Pored 
enciklopedista, te domaćih i stranih ateista, uzeti su tu na nišan 
i domaći poroci: ženska nadriučenost i taština, sklizavi moral 

kazališta i pokvarenost štampe, a udara se pomalo i na besciljno 
političarenje u toj maloj republici u izumiranju. Njezinu je pro¬ 
past Rastić predvidio, a i nadživio ju, ali je u svom vlastelinskom 
ponosu staroga kova ostao prema novom gospodaru tuđincu za¬ 
tvoren do svoje smrti. 

Od Rastića je još zanimljivija ličnost Đuro Ferić Gvozdenica 
(1739—1820). Isusovački je pitomac i on, a inače je svjetovni 
svećenik i po ukinuću isusovačkog reda (1773) učitelj poetike u 
Dubrovniku. Doduše, on je osrednji i latinski i hrvatski pjesnik, 
ali je za našu knjigu i s književne i s kulturne strane vrlo važan 
pisac. Živeći i radeći isključivo u svojoj uzahnoj dubrovačkoj 
sredini, priklanjao se sad ovoj sad onoj suvremenoj struji i pro¬ 
svjetnoj ideji, prema tome, koliko su one u slabim odbijescima 
dopirale i do Dubrovnika. Njegove latinske pjesme (epigrami, 
prigodnice i poslanice) i veće djelo »Periegesis« s opisom dubro¬ 
vačkog teritorija, života, običaja i povijesnih uspomena, u opsegu 
od kakovih 3000 heksametara, nezahvalni su danak suvremenom 
pseudoklasicizmu. Dva njegova djela: latinska zbirka priča, izra¬ 
đena prema narodnim poslovicama, i hrvatski prijevod Ezopovih 
»pričica« latinskog pjesnika Fedra, daleko su bolji odjek onda¬ 
šnjeg prosvjetiteljstva. Od svega toga najznamenitiji su ipak nje¬ 
govi latinski prijevodi naših junačkih i ženskih narodnih pje¬ 
sama, posebno i zato, što su popraćeni hvalospjevima narodnoj 
primitivnosti i narodnim običajima, a na ustuk kulturnoj pokva- 
renosti onoga doba. Zagovaraju povratak k patrijarhalnom životu 
i učiteljici prirodi. Svojim ogledima i pogledima Ferić otvara 
kod nas vrata ranim počecima evropske romantike. Kolebajući 
u to prelazno doba između više oprečnih struja, kao da je naslu¬ 
ćivao prevagu i pobjedu te romantike. On se čak nije otuđivao 
ni velikim novostima svoje današnjice: u ovećoj pjesmi »Uzeće 
Očakova« opjevao je rusku pobjedu nad Turcima slaveći caricu 
Katarinu i njezina vojskovođu Potemkina. 

Kad je njemački historik Johannes Miiller pročitao Ferićeve 
na osnovi narodnih poslanica izrađene latinske priče, zaželi da 
se njegovom pomoći upozna s našim narodnim blagom kao s ne¬ 
posrednim izvorom narodnoga karaktera i narodne predaje, pre¬ 

ma kojima bi po mišljenju toga Nijemca svaki narod trebao da 
izgrađuje svoje uredbe i svoje zakone. Na Mullerov poziv Ferić 
odgovori god. 1798. dugom latinskom poslanicom. Ta je posla¬ 
nica uostalom napisana prema Fortisovu »Viaggio in Dalmazia«, 

j°j j e važnost u tome, sto su joj dodate u latinskom prijevodu 
dvije junačke pjesme, Hasan-aginica i Banović Strahinja — i 
trideset i pet ženskih. Junačke su u heroičkom heksametru, a 
ženske u metrima klasične lirike. Prevodiočeva velika briga oko 
ljepota latinštine i elegancija njezine pjesničke dikcije zastriješe 
na žalost dobrim dijelom duh i kolorit narodne poezije, a s time 
i ono, sto je Miiller poglavito od Ferića tražio: vjernu sliku na¬ 
rodnog života i narodnog karaktera onako, kako se nepatvoreno 
odrazu je u usmenoj književnosti. Kada je nešto kasnije Splićanin 
Julije Bajamonti ("1744—1800) u svojoj latinskoj raspravi o Ho¬ 
merovim pjesmama iznosio opširniju paralelu, nabačenu već od 
Fortisa, između Homera i naših junačkih narodnih pjesama, 
Ferić odgovori i njemu slaveći patrijarhalni život, običaje i pje¬ 
sme prostoga naroda. Kod toga je značajna njegova tvrdnja, da 
bi samo odličan njihov znalac mogao da savršeno prevodi Ho¬ 
mera na svoj jezik. 

v Dok Ferić-Gvozdenica ovako neodlučno koleba između la- 
linstine i hrvastine, a drugi se, također istaknutiji umovi, utječu 
latinstini, dotle tri dosta dobra pjesnika, Ignacije Đorđi-Đurđe- 
vić, Marko Bruerović i Đuro Hidža ostaju nepokolebljivo vjerni 
dubrovačkoj časnoj i slavnoj književnoj starini. Bruerović i 
Hidža ujedno su uoči pada republike i posljednji njeni lučonoše 
i branioci njezinih svijetlih uspomena. 

Ignacije Đorđi (1675—1737), komu su naši Ilirci prekrojili 
ime u Đorđić, od trojice najstariji — umro je prije njihova 
rođenja — posljednji je dubrovački pjesnik većega stila. Po 
majci je bio praunuk pjesnika Zlatarića, a po ocu pučaninu, bo¬ 
gatu i uglednu trgovcu, postao vlastelin. Svoje prvo krsno ime 
Nikola zamijeni u redovničko Ignacije stupivši nakon dosta bur¬ 
nog svjetovnjačkog života do svoje 23. godine u isusovački red. 
Prije toga svog vjerskog obraćenja, na koje ga je po nekima na¬ 
tjerala nesretna ljubav, obnašao je čast kneza na otoku Sipanu, 

gdje se bio pročuo i svojim bećarlukom. Učiteljevaše kao isu¬ 
sovac u Markama i u Toskani, a zatim istupi iz reda i nakon kra¬ 
ćeg boravka u Rimu vrati se u Dubrovnik i stupi u benediktinski 
red, u dubrovački manastir Sv. Jakova. Braneći prava svećen¬ 
stva protiv države zamjeri se senatu, i poslije desetgodisnjeg 
zatočen ja u manastiru bude izagnan iz republike. Življaše potom 
neko vrijeme u Rimu, a zatim putovaše po cijeloj južnoj Italiji, 
dok ga ne pozvaše natrag u domovinu. Postavši malo zatim opa¬ 
tom Sv. Jakova, pa opatom na Mljetu, a neko vrijeme i pred¬ 
sjednikom mljetske kongregacije, vrati se u manastir. Za cijelo 
to vrijeme bavio se Ignacije svojski i književnim radom. Zapo¬ 
čevši ga u ranoj mladosti kao obožavalac Ovidijeve galantne 
erotike, nastavi ga i produži do konca u pokajničkom, više ispo- 
sničkom smjeru i duhu. Kada je ono obračunavajući s čitavom 
svojom prošlosti odlazio u Rim, da stupi u isusovački red, on je 
bio uništio svoje prve svjetovne pjesme; ali kako su ih druga lica 
bila sačuvala u prijepisima, kasnije im on sam ublaži osudu, pro¬ 
čisti ih, probere i uredi. Ti probrani ostaci sačinjavaju danas 
njegove »Pjesni razlike«. Uz njih se kod pjesnikovih poštivača 
i prepisivača sačuvala ipak i još koja izopćenica, tako da je Igna- 
cijev pjesnički cvjetnjak dobio s vremenom još veću raznolikost: 
ima ih i lascivnih i veselih, »razlikih zgoda nesrećne ljubavi«, 
prpošnih i dražesnih, »pirnih pjesni«, pastirskih ekloga, ljubav¬ 
nih motiva, sitnih balada i bugarštica, a u svemu tomu i dosta 
pravog bisera erotike finog umijeća i otmjene elegancije. Ima 
čak i nekoliko pjesmica spjevanih na narodnu. Đorđi je u mno¬ 
gima od njih ovidijevac i arkadijevac, nasljedovatelj talijan¬ 
ske pjesničke akademije »Arkadije«, ali kod njega ipak nije sve 
pusta šablona i usvojena manira. Dva mala primjera, motiv o 
djevojci Danici i motiv o krijesnici, dovoljni su da rasprše tu 
misao: Danicu je pčelica upekla u obraz misleći da je cvijet! — 
Krijesnica je dijelak sunca, zaostao u noći, da bi trava i cvijeće 
produžili svoje noćne razgovore. I pjesniku je ta »zvijerca« po¬ 
mogla: pomoću njene svjetlosti pročitao, je u tmici ljubavno 
pisamce, što mu ga Ljubica bijaše dobacila kroz prozor, dok je 
jedne noći svoju jedinu uzalud iščekivao do njezina dvora. Od 

popjevaka spjevanih na narodnu najpoznatija je »Zahvala jedne 
djevojke« s prvim stihom »Podranila djevojčica — jutros prije 
zore«. Ušla je rano i u narod, te se i danas pjeva po gradovima 
u Bosni. Među šaljive pjesme kasnijega postanja idu i »Suze 
Marunkove«, komična ljubavna pjesma u šestinama, parodija 
ljubavi Mljećanina Marunka prema Mljetkinji Pavici, po temi 
vrlo slična »Dervišu« rođaka mu Stijepa. 

Prešavši iz isusovačkog u benediktinski red, Ignacije se 
pjesničkog poziva nije odrekao. Šta više, stao se baviti i naukom, 
pa je u tu svrhu češće boravio i u Italiji. Ma da njegova pje¬ 
snička djela zrelije dobi obrađuju, uz rijetke izuzetke, samo 
duhovno-nabožni sadržaj, u njima mu pjesničko umijeće ostaje 
istoga kova kao i u njegovim prijašnjim svjetovnim pjesmama: 
bujna, otmjeno raskošna forma, posve u stilu ondašnjega mari- 
nizma i književnog baroka. U Mlecima, u razmaku od dvije go¬ 
dine, bile su štampane dvije knjige iz njegova drugog perioda: 
»Uzdasi Mandaljene pokornice« uz »Razlike pjesni duhovne i 
djeloispravne« (g. 1728.) i »Saltijer slovinski« (1729). »Uzdasi« 
u osam pjevanja obrađuju istu temu kao i Gundulićeve »Suze«: 
pokajanje nakon grješna života. Upotrijebljen je tu i isti metar 
sestine. Prema Gunduliću iskaču u tom djelu ipak vidno osjetljive 
razlike poradi većeg lirizma i razvedenijeg psihološkog crtanja 
duševnih stanja, a to se kod Đorđija još bolje postizava i mono¬ 
logom biblijske žene uz otklanjanje čisto epskih elemenata. To 
odabiranje podesnijega ženskog lica za izražavanje sličnih du¬ 
ševnih stanja prakticiralo se u Italiji davno prije njega, a u sa¬ 
mom Dubrovniku i prije i poslije: u već spomenutoj »Mandaljeni 
pokornici« Ivana Bunića Vučićevića, u »Herodijadi« Nikolice 
Bunića (umro g. 1678.), u »Sv. Rosaliji« Sara Bunića (1655 do 
1721) i u »Životu i pokori sv. Marije Egipćanke« Nikole Marči 
(1718—1806). 

U predgovoru »Uzdaha« Đorđi se brani od prigovora, da 
»Mandaljenino uzdisanje ne bi bilo naravno«. U toj obrani 
svoga estetskog idealizma i istančanog marinizma pjesnik ne¬ 
izravno osuđuje tobožnju realističku »naravitost« arkadijske 
škole, koja je u to doba i u Dubrovniku bila dala poticaj za osni- 

vanje »Akademije od šturaka«. Na uzvrat »Šturcima« pjesnik 
ističe estetsko načelo, po kojemu poezija treba da bude sklad i 
umijeće. 

»Saltijer slovinski« parafraza je svih Davidovih psalama, a 
odlikuje se krasnim jezikom i savršenom dikcijom u velikoj 
raznolikosti stihova i kitica. Nije isključeno, da je to parafrazi- 
ranje bilo potaknuto poljskim prijevodom psalama, »Psalterzom« 
Jana Kochanowskog, jer Đorđi uznosi hvalama toga slavenskog 
pjesnika s dalekog sjevera, a ističe i inače svoju ljubav prema 
»slovinskom« jeziku, ne lučeći mu granica: čak i Ovidije, ne¬ 
kadanji njegov miljenik, bio bi u svome izgnanstvu propjevao 
na tom jeziku, da po nesreći nije prerano umro! Napisavši u 
prozi »Život prisvetoga Benedikta«, a u predgovoru »Saltijera« 
i »Život slavnoga kralja Davida«, ističe i ovaj Dubrovčanin 
potrebu, da naši učeni ljudi udare njegovim stopama, i da porade 
oko razvijanja proze i proznog stila, kako bi i svoj književni 
jezik stvorili podesnijim za svjetsku nauku poput latinskoga, ili 
njegova mlađeg izdanka, talijanskog jezika. 

I o pjesničkom jeziku i obliku Đorđi izriče svoje posebne 
nazore: dikcija svakog pisca treba da je izrađena od sinteze ele¬ 
menata narodnoga govora (hercegovačkoga) i književnog jezika 
(dubrovačko-dalmatinskoga) od prvih početaka njegova razvitka. 
Drugim riječima: pisac će razvijati dalje bez prekidanja svoj 
književni jezik proučavajući ga jednako u knjigama kao i u 
živom narodnom govoru, i zadržavajući tako ono, što je dobro, 
obogaćivat će neprestano »slovinsko pjesništvo novijem ured¬ 
bama od pripjevanja«. Radi toga je on uz onovremene uobiča¬ 
jene oblike posezao katkada i za arhaizmima, za »davnijem du¬ 
brovački j em načinima od pjetnomjerja«. U njegovim djelima 
dolaze do izražaja i različite vrste stila, udešene prema naravi 
predmeta: u »Razlikim pjesnima« stil mu je bujan i kićen, u 
»Saltijeru« uzvišeno jednostavan, u »Uzdasima« bujno dekora¬ 
tivan, a svagdje izglađen i istančan prema stegama pjesnikova 
ukusa. 

Vanredna sposobnost i velika učenost osposobljavale su 
Đorđija za kritiku i autokritiku, odvodeći ga od čiste književ¬ 

nosti do teorije i nauke. Već njegova tumačenja »Saltijera« obi¬ 
luju podacima iz grčkih, latinskih i hebrejskih vrela, a »Uzdasi« 
zadiru u teološka i metafizička pitanja. Njegova dva latinska 
djela, prvo o Iliriji — nedovršeno i neštampano — a drugo »0 
životu i djelima slavnih Dubrovčana«, nastala su u duhu mode 
onoga doba, kada su u Italiji nicale filozofske, znanstvene i knji¬ 
ževne akademije. Obadva su važan izvor za upoznavanje du¬ 
brovačke političke i kulturno-književne historije. Na tom je 
polju Ignacije imao i nastavljača u dominikancu Saru Crijeviću 
(1686—1759), isusovcu Đuri Basiću (1693—1695) i franjevcu 
Šahu Dolci-Sladoviću (1699—1777), poznatu po latinskom djelu 
»0 starodrevnosti i prostranstvu ilirskoga jezika«. 

Nasljedovatelja svoga pjesničkog stila Đorđi nije imao. 
Marko Bruerović (1774—1825) od njega je suvremeniji i aktuel- 
niji. Manji je umjetnik i manje kulturan pisac, ali je narodniji, 
jednostavniji i misaono napredniji. Upivši duh dubrovačke tra¬ 
dicije i dubrovačke sredine kao malo koji domaći pisac, Marko 
zavoli naš narod, njegov jezik, knjigu i običaje, kao da je bio 
čistokrvni Hrvat. A bio je rođeni Francuz iz Liona, sin Rene 
Charlesa Bruere Desrivauxa, francuskoga konzula u Dubrov¬ 
niku. Tek što je kod dubrovačkih pijarista bio dovršio svoje ško¬ 
lovanje, započeto u Marseili, naturalizirao se vrlo lako i vrlo 
brzo i savršeno naučio jezik svoje druge domovine. Postavši i on 
konzulom, najprije u Travniku i Skadru, a potom u Dubrovniku, 
priljubi se toliko uz sve što je prostonarodno i naše, i unaprijedi 
toliko našu knjigu, da treba žaliti, što ga je njegova služba još 
dosta mlada bacila daleko od naših strana, u sirski primorski 
grad Tripoli, gdje je i umro. 

Marko Bruerović divan je dokaz asimilatorne snage našega 
naroda. Taj naturalizirani Francuz u kolu dubrovačkih književ¬ 
nika piše najčešće i najčistijim hercegovačkim narječjem, a što 
je još zanimljivije, najbliži je i po svojim političkim nazorima 
narodnoj ideji. Poljačkoga kneza Sapiehu na prolazu kroz Du¬ 
brovnik upravo začarava duhovitošću i originalnošću svoje du- 
brovčanštine, zadržava ga neko vrijeme u gradu i piše njemu u 
čast vrlo toplu »koledu«. U Travniku uzimlje za ženu priprostu 

Bošnjakinju Fatu, a po Fatinoj smrti Maru Kisićevu, seljačko 
dijete iz dubrovačke Župe. Na odnarođivanje dubrovačke vla¬ 
stele udara oštro kao kakav konzervativni i ozlovoljeni dubro¬ 
vački Katon. Antunu Sorkočeviću, kad je odlazio na nauke u 
Napulj, preporučuje u svojoj poslanici, da se čuva zavodljive 
tuđine i opasne tuđinštine, i da se što prije, obogaćen znanjem, 
vrati u svoju zemlju. Petra Aletića, koji otputova u razbludni 
Pariz, da tu prosiplje s mukom stečenu očevinu, drugarski pre- 
korava i u čudu se čudi njegovoj odluci: 

»Tot i tebe hitra i mudroga, 
jadni Pero, zaniješe lude 
od Pariđa grada bijeloga 
besposlene igre i razblude?« 

Na koncu pita: »Što te nije, bijesni neharniče, — ni u dvoru ni 
u rodu tvomu«? U »Satiri«, gledajući širenje tuđinštine, zapit¬ 
kuje sa čuđenjem i bolju: »S pivnice jer (zašto) svatko do glaso¬ 
vita Pregata (Vijeća) — slavne bi se lako hrvatske odreko sta¬ 
rine? — Jer (zašto) čupa od župskijeh do najponosnije vladike 
— stidi se svak jezik slovinski govorit«? 

I Marka zavolješe ostali dubrovački književnici kao rođena 
brata. Svi ga oni časte i slave i izmjenjuju s njim brojne pje¬ 
sničke poslanice. Ferić mu posvećuje zbirku epigrama; u jednoj 
svojoj satiri slavi ga Resti; Franjo Marija Appendini izriče mu 
svoju blagodarnost za prijevode nekojih narodnih i Kačićevih 
pjesama. S njima se Marko natječe i u građenju stihova na više 
jezika. Piše i na francuskome. Prevodi iz grčkoga i iz latinskoga; 
katkada istu pjesmu i na dva jezika. Njegove su omiljele pje¬ 
sničke forme poslanica, epigram i maskerata. U crtanju sredine, 
s kojom je posve srastao i koju toplo i iskreno voli, poseže i za 
komedijom iznoseći smiješne dubrovačke tipove. Dvije njegove 
maskerate, »Čupe« i »Spravljenice«, crtaju dva ženska tipa iz 
obiteljske posluge: čupu, sluškinju koja još nije navršila 14 go¬ 
dina službe, i spravljenicu, kojoj gospodar poslije četrnaeste 
navršene u službi priređuje spravu (slavu). Maskerata »Zvjezdo- 
znanci« prikazuje dvije skitnice, kako klatareći se po noći »pro¬ 

učavaju« astronomiju. Komedija »Vjera nenadana« zahvaća 
dubrovački život uopće s njegove komične strane. 

Bruerovićevo pristajanje uz jezik s narodnih usta, njegova 
ljubav prama nepatvorenoj prirodnosti, njegov demokratizam i 
demokratski nacionalizam, i u tome nasljedovanje narodne poe¬ 
zije, koju ne prenosi onako surovo, nego je umjetnički i misaono 
oplemenjuje, sve te osobine njegova karaktera i pisanja predsta¬ 
vljaju početke već uvriježene romantike na našoj književnoj 
njivi. 

Dubrovački liječnik Đuro Hidža (1752—1823), prevodilac 
Horacija (»Pjesni liričke«), nekojih Vergilijevih pjesama i Ovi- 
dijevih »Tristija«, u dijametralnoj je opreci s Bruerovićem u 
pitanju odnosa između književnoga jezika i narodnoga govora. 
Hidža u tom pogledu nije čak ni eklektik kao Đorđi: Njemu je 
pučka frazeologija »divlji kukolj«, »riječi su to divljega puka 
s bližih gora« (u poslanici Salatiću); nasuprot mu je nenadmašiv 
uzor dubrovački pjesnički jezik XVI. i XjVII. stoljeća. U jednoj 
je crti svoga karaktera taj književni natražnjak ipak sačuvao 
nezamjenljivu dubrovačku odliku iz starih dobrih vremena: u 
jeku laskava prigodničarstva i puzava lakajstva nakon pada 
republike uzdiže se u njegovim izvornim, doduše malobrojnim 
pjesmama ponosno i mrko dostojanstvo ljudi staroga kova. U 
pjesmi »Minčeti«, namijenjenoj dubrovačkoj tvrđavi ispod Srđa, 
s koje su Francuzi bili odvukli topove, pjesnik ogorčeno žali gu¬ 
bitak dubrovačke nezavisnosti. 

Prigodničarstvo, poliglotizam, prijevodna i znanstvena knji¬ 
ževnost, filološko i književno-povi jesno paljetkovanje, razvod¬ 
njavaju kao zle posljedice još gorih uzroka općega nazadovanja 
dubrovačku književnost nakon sjajne epohe njezina cvjetanja 
Prošlost je njezina bila ipak toliko velika i tako djelotvorna, da 
je ni latinština isusovaca ni po ukinuću njihova reda talijan- 
ština pijarista, mahom Talijana, nisu mogle potisnuti u posve¬ 
mašnju zaborav. Pored rođenih Dubrovčana daju se sada i ro¬ 
đeni Talijani na proučavanje njezinih djela i pisaca, jezika i 
historije dubrovačke. Prikupljanje jezične građe za rječnik, za¬ 
početo krajem XVII. stoljeća pod vodstvom Đura Matijaševića, 

Ivana Aletića i Ivana Bunića mlađega od »Akademije ispraz¬ 
nih«, nastavlja se sada s povećanom radinosti i daje prve dubro¬ 
vačke rječnike. Za već spomenutim Mikaljinim i Dellabellinim 
izdaje dubrovački franjevac Joakim Stulli svoja tri rječnika: 
Latinsko-talijansko-ilirički leksikon (Budim, 1801), Iliričko- 
talijansko-latinsko rječosložje (Dubrovnik, 1806) i Talijansko- 
iliričko-latinski rječnik (Dubrovnik, 1810). Osim navedene gra¬ 
matike »ilirskog« jezika i crtica o dubrovačkoj književnosti iz¬ 
daje F. M. Appendini na talijanskome još i raspravu o podri¬ 
jetlu sv. Jerolima. 

Tim povijesno-književnim djelima utire se put proučavanju 
povijesti južnih Slavena i opće slavenske povijesti. Već dubro¬ 
vački vlastelin Jakob Lukarević (= Luccari, 1551 — 1615) u 
svom talijanskom »Obilnom izvodu dubrovačkih anala« (Mleci 
1605.) bio je prikupio prelazeći na XVI. stoljeće svakojakih vi¬ 
jesti i o susjednim zemljama, a dubrovački benediktinac Mavro 
Orbini (oko 1500—1564), prvi panslavist u nauci, sa svojom histo¬ 
rijom Slavena (»II Regno degli Slavi«) bio je pretečom trima 
isusovcima za njihov »Illyricum sacrum«, pravu enciklopediju 
crkvene povijesti južnih Slavena. Na tom su djelu radili na za¬ 
govor splitskog nadbiskupa Bizze i uz izdašnu pomoć mnogih 
naših ljudi do konca XVIII. stoljeća: Jakopo Riceputi i Daniele 
Farlati, i to najviše ovaj drugi, a po smrti njihovoj dovršio je 
djelo Jakopo Coleti. Od god. 1731.—1819. izašlo je 8 svezaka. 
Coletijeve dodatke i ispravke izdao je tek god. 1901.—1909. ar¬ 
heolog Don Frane Bulić . 

U prijevodnoj se literaturi konačno javljaju dvojezični i 
trojezični pjesnici, pokazujući se jednako vješti u hrvatskoj kao 
i u latinskoj i talijanskoj versifikaciji. Prevodi se i s talijan¬ 
skoga jezika na latinski. Prevodi se i s drugih evropskih jezika: 
Ivan Salatic mlađi god. 1759.—1829. pretače s njemačkoga Ges- 
snerove pastirske idile. Te iste idile prevodi i Marin Zlatarić. U 
pomanjkanju domaćih zgodnih djela za predstavljanje u teatru 
prevode se, kako je već spomenuto, s talijanskoga i francuskoga 
Molierove komedije, zatim kasnije i Goldonijeve, pa Metastasi- 
jeve melodrane. Stih izvornika u tim je prijevodima ponajviše 
zamijenjen prozom. 

Vještina u stihotvorstu na više jezika daje silna razmaha 
prigodničarstvu, koje se bilo grdno razbujalo i u arkadijskoj 
poeziji susjedne Italije. Svi slučajevi smrti, rođendani, imendani^ 
vjenčanja, nastupi novih vladara, dolazak koje velike ličnosti, 
ova ili ona pobjeda, sve je to pružalo pjesnicima i nepjesnicima 
čestih prigoda, da se raspjevaju koliko ih je grlo nosilo. Nagla 
promjena vladavine nije nimalo ometala te prigodničare: slavio 
se Napoleon; po Napoleonovu padu slavio se jednako oduševljeno 
i Franjo I. Obiljem te vesele pjesničke građe nadmašuju sve 
ostale drugove po muzama dva neumorna himnopojca: pijarist 
Appendini, koji je opjevao sve rođendane Franje I. od god. 
1826.—1834., i dominikanac učitelj retorike Anđeo Maslač, koji 
je proslavio svu silu rođendana toga istog vladara na latinskom 
i na talijanskomu, a jedamput čak i na hrvatskom jeziku. 

Dolazi predvodeći cijelo slovinstvo Starac Milovan 

Besplodnim i neukusnim prigodničarstvom bijaše i književ¬ 
no i politički zaglibila velika tradicija dubrovačke vlasteosko- 
građanske, u svojoj cjelini ipak narodne književnosti, pošto je 
tri stoljeća uporedo koračala, a katkada se i časno takmičila 
s književnostima velikih i naprednijih naroda. Dok su Mlečići 
i Ugričići, udruženi s Nijemcima, kad ih samo ne bi razdvajali 
njihovi posebni interesi, ponajviše prekrštenih ruku motrili, gdje 
se »slovinski« golijat goluruk i odrpan krvavo nateže s Turči¬ 
nom, a koji put se i sami s njime igrali junačke borbe hoću- 
ne ću, dok Mujo ne bi i njih stisnuo jače, dotle se gospoda po 
primorskim gradovima, negda ponosna sa svoga »slovinstva«, 
pretvarahu listom u »perkelaše«, te su s narodnim govorom gu¬ 
bili pomalo i svoju narodnu dušu. To odnarođivanje, to zazira¬ 
nje grada od sela, vlastele od pučana, javljalo se u ovim stra¬ 
nama upravo na pomolu onoga historizma i prosvjetiteljstva, 
koje će na Zapadu podrivati prevlast upravo tih povlaštenih 
klasa i stvarati narod od potlačenih gomila, koji će književnost 
približiti narodu i nacionalizirati je ugledajući se u njegovu su¬ 
rovu jednostavnu umjetnost i osluškujući glasove narodne psihe. 
Tomu nasuprot primorsko-dalmatinska književnost, u svojoj is- 

crpenosti i podušenosti ograničena sada gotovo samo na jednu, 
dubrovačku oazu, nije nalazila vlastele ni građanina, koji bi je, 
na tuđinsku napudranu i našminkanu, u osvit novih, demokrat¬ 
skih vremena, uveli u narod i pokušali da je okrijepe i pomlade 
na praizvorima njegove primitivnosti, kako bi postala općena¬ 
rodnom i pristupačnom isto onako pučaninu, kao što je otprije 
bila pristupačna gotovo samo vlasteli. Spas i obnova toj knji¬ 
ževnosti dolazili su naprotiv iz pučkih redova. Selo je naviralo u 
grad kao u prvo doba glagoljaštva, predvođeno svojim doma¬ 
ćim redovništvom i svećenstvom. U času kada ta muza građanka 
naše pismenosti, negda mlađa sestra Grkinji i Latinki, pomalo 
i bez lijeka izdiše, preuzimlje riječ i pero vila Zagorkinja, vila 
onoga Hidžina »divljeg naroda s gore i sa sela«, onoga Kači- 
ćeva siromašnog težaka i čobanina, uzdižući nad klasičnu liru i 
kitaru i nad talijansku mandolinu gusle javorove. U staro doba 
bijahu nju othranili benediktinci braneći je od latinaštva staro- 
slovenštinom; u nova doba preuzeše je polumrtvu franjevci hra- 
neći je i braneći je narodnom pjesmom i pričom od novonadošle 
venecijanštine. Mala Braća, u Dubrovniku prozvana »crnim« 
fratrima, sljedbenici asiskog sirotana sv. Franje, baveći se prije 
samo crkvenom i duhovno-vjerskom književnošću, te bogoslov¬ 
nom i filozofijskom naukom, pregnuše sada, na početku XVIII. 
stoljeća, i oko stvaranja svjetovne knjige za prosti puk. Toj su 
seljačkoj književnosti prvim ugledom narodne pjesme i pučke 
pripovijetke, a sadržajem narodni duh i život, narodna prošlost 
i sadašnjost, povezana u okviru »slovinstva« jednim jezikom, 
jednom dušom, jednom sviješću, riječima još neoznačena, ali 
srcem osjećana iliričko-slovinskog jedinstva. 

Svoju vjersku dušobrižničku misiju vršili su franjevci u 
Dalmaciji još otkada je sv. Frane na početku XIII. stoljeća bio 
presadio i u naše primorje svoju nauku siromaštva, poniznosti i 
skromna rada za svakidašnji hljeb. Niknuše tada od Skadra do 
Zadra malobratski samostani sačinjavajući na tom tlu svoju 
prvu redodržavu »Sklavoniju«. Narod ih odmah zavoli, a po- 
magahu ih i njegovi velikaši. Iz Dalmacije prijeđoše u Bosnu, 
da suzbijaju bogomilstvo. Odatle se proširiše po ugarskim zem¬ 

ljama udružujući se u jednu jedinstvenu organizaciju, od koje- 
se u XV. stoljeću odijeliše manastiri pod dubrovačkom vladom 
stvorivši svoju posebnu »Provinciju sv. Jerolima«. God. 1735. 
redodržava se razdijeli u tri provincije: jedna je bila provincija 
sv. Otkupitelja za Bosnu i Slavoniju, druga sv. Ivana Kapistra- 
na za Ugarsku, a treća sv. Kaja za Dalmaciju. 

Franjevci su se oduvijek služili pri svakom svom poslu i 
razgovoru, u propovijedanju, u tumačenju vjerske nauke i u 
dopisivanju samo narodnim jezikom. Njihovo pismo bijaše po¬ 
najviše bosančica. U Dubrovniku, gdje je sve do XIX. stoljeća 
početna nastava bila gotovo sva u njihovim rukama, dadoše 
Mala Braća i crkvi i državi velik broj uglednih ljudi: biskupa 
i nadbiskupa, uzoritih redovnika, okretnih diplomata, odličnih; 
propovjednika i vrijednih književnika. Njihov karitativni rad 
bio je u svako doba i u svakoj nevolji narodu od velike pomoći. 
Stojeći vazda uz narod, na braniku vjere s propelom u jednoj 
ruci, a do potrebe i s mačem u drugoj, franjevci su se mudro 
snalazili u svakoj političkoj promjeni i održali se i pod najte¬ 
žim prilikama u vršenju svoje vjerske i socijalne misije. Njih 
ni francuska revolucija ni tursko kopito ne pregazi i ne zgnječi. 
S narodom-pukom bili su srasli kao žilje uz deblo, i zato se po¬ 
vjerenje širokih slojeva pučanstva moglo tražiti samo preko 
njih. Tako je kasnije radio u Dalmaciji Napoleonov pouzdanik, 
general Marmont. Kada su u Dubrovniku za francuske okupacije 
bili ukinuti benediktinski samostani na Lokrumu i u Sv. Ja¬ 
kovu, negda toliko zaslužni za književnost i prosvjetu, našao se* 
je i tu jedan franjevac, Inocent Gulić, da spašava blago njiho¬ 
vih arhiva i knjižnica. Posabrani i spaseni zaklad, koji je bio 
pohranjen kod Male Braće i obogatio njihovu knjižnicu, iznosio 
je do 1132 rukopisa i do 1904 štampana djela. Drugi franjevac, 
o. Ambroz Marković (f 1834), bio je prvi izdavač Gundulićeva 
»Osmana«, a već spomenuti Stulli sastavljač velikog rječnika. 
Kako u Dubrovniku, tako su malobraćani radili na prosvjetnoj 
njivi i po ostalim dalmatinskim manastirima, u Zadru, na Hva¬ 
ru, u Korčuli, u Kotoru, dajući svagdje po kojega radnika na 
kulturnom i umjetničkom polju, ali dotle vazda samo u djelima^ 
crkveno-vjerskog obilježja. 

Prvi, koji je među franjevcima prešao na obrađivanje svje¬ 
tovne književnosti vežući vjersko-moralnu s prosvjetno-zabav- 
nom poukom u svjetovnom suvremeno-aktualnom predmetu, bi¬ 
jaše fratar Filip Grabovac (1695.—1749.), rodom iz Vrlike, mali 
preteča velikoga fra Andrije Kačića. Bio je ređen u manastiru 
Zaostrogu nedaleko od Makarske, a iškolao se u Italiji u višim 
bogoslovnim naukama. Postavši vojnim kapelanom za hrvatske 
konjanike u mletačkoj vojsci, boravio je u različitim gradovima 
Veneta, u Mlecima, u Palmanovi, Bresciji i Veroni. Njegov se 
otac Mato bio istaknuo u vojevanju protiv Turaka i za svoje 
junaštvo bio nagrađen priznanjem i zemljištem. Uprava franje¬ 
vačke provincije uvrsti i njegova sina Filipa u počasno kolo svo¬ 
jih »otaca Provincije« poradi mnogih dobročinstava, što ih bi¬ 
jaše učinio siromašnim franjevačkim samostanima. Nije stoga 
nikakvo čudo, da se je Filip iskazao na peru vatrenim i vidovi¬ 
tim rodoljubom, braničem narodnih svetinja, koje dok brani 
udara na domaći kukavičluk i na crno odmetništvo: piscem re¬ 
volucionarnih težnja, koji je u svojim gospodarima i njihovoj 
tlaci gledao nove Turke. Prvi je njegov književni rad bio po* 
hvalna pjesma o narodnoj nošnji. U obliku letka bila je raširena 
među vojnike, njegove zemljake. Taj skromni, ali značajni po¬ 
četak s vremenom naraste do zabavna i poučna zbornika s raz- 
ličnim sastavcima u prozi i pjesmi historijskog, bajoslovnog, ali 
i suvremenog aktualnog sadržaja, što mu ga pružahu junačke 
borbe s Turcima i ondašnje teške političke prilike. Taj zbornik 
nosi značajan naslov: »Cvit razgovora naroda i jezika iliričkoga 
aliti arvackoga«, a podijeljen je u dva dijela. Prvi dio, od veće 
česti u prozi, vjerskog je i duhovnog sadržaja; drugi, s više 
pjesama, donosi historijsko-patriotska, u cjelini aktualnija štiva. 
Oba su dijela namijenjena zabavi i pouci prostoga naroda. Gra¬ 
bovac je u tome svom djelu najzanimljiviji kada slavi junake 
svoje otadžbine, kada pored junaštva ističe i uzdiže narodnu 
svijest, kada veliča narodni ponos i narodnu nošnju, a izvrgava 
ruglu odmetnike, nazivljući nevjernicima sve one, koji gaze i 
drže u sužanjstvu njegovu zemlju. Prošavši sretno obje cenzure, 
policijsku državnu i duhovnu crkvenu, njegova je knjiga bila 

štampana u Mlecima god. 1747. Istom što se počela raspačavati, 
zadesi i knjigu i pisca nemila sudba: na anonimnu denunciju 
iz Sinja mletačka vlada podvrgne knjigu ponovnoj cenzuri, a 
ova pronađe u njoj nedopušteno kritiziranje režima, i u tomu 
ni više ni manje nego pokušaj bunjenja. Pisca smjesta uhapsiše, 
optužiše i osudiše radi veleizdaje, a sve primjerke knjige za- 
plijeniše i spališe na javnom mjestu. Iskusivši sve muke i gro¬ 
zote u tamnici pod »olovnim krovom«, osuđenik, već bolestan 
i svakojako izmučen, jedva postigne da bude premješten na 
mletački otočić sv. Duha, gdje doskora i umre u veljači 1749. 

Dva su sastavka u čitavom zborniku navukla na prvog 
pučkog pjesnika taj nemili udes: pjesma »Slava Dalmacije« po¬ 
radi aluzija na političko stanje Hrvata, uopće, a posebno u toj 
zemlji (koju, po njegovim riječima »svaka rđa gazi«), i pjesma 
»Od naravi i ćudi arvacke« radi toga, što je uz slične tužbe 
sadržavala i ove stihove: 

Kad kralj oče kog da sarve, 
tad Arvate meće parve, 
a dobitak kad se dili, 
tad pitaju, gdi ste bili? 

Grabovac je kao pjesnik osrednji talenat. Još je neizgla- 
đen i neizbrušen, ali je u književnom pravcu velik blagovjesnik 
novotar. Slava je njegova u tome, što je svojim »Cvitom raz¬ 
govora« začetnik pučko-seljačke književnosti, kojoj je po formi 
i dikciji ugledom narodno blago, a po sadržaju narodni duh i 
život, isto tako narodna sadašnjost kao i narodna prošlost. Svo¬ 
jih je udaljenijih preteča Grabovac imao samo po formi, po 
cistom narodnom jeziku, u svojoj subraći bosanskim franjevci¬ 
ma, a neposredno, po izmjenjivanju proze i poezije u istom 
djelu, u jednom dalmatinskom franjevcu, Skradinjaninu Tomi 
Babicu (1680.—1750.). Babić je svoj »Cvit razlika mirisa du¬ 
hovnoga« sastavio u dva dijela: u prozni, nazvan »prostopisje«, 
a namijenjen vjerskoj pouci, i u poetski, nazvan »Složnopisje 
ili pisme« i spjevan u desetercima na narodnu, ali i taj drugi 
namijenjen samo moralnoj pouci. Prema tome se Grabovčevo 
djelo prvo po vremenu ispunja historijskim i patriotskim sadr- 

žajem, i koliko je poučno, nije to samo u vjerskim stvarima, 
nego i u svjetovnim pitanjima. Drugi dio Grabovčeva Cvita 
već po samom natpisu »Od iskazanja vladanja, kralja i kraljev¬ 
stva, i različita zabiliženja svita vikova, jezika i naroda« — 
obuhvata cijelu političku i kulturnu povijest naroda sa zadat¬ 
kom, da ga odgoji i zadahne vjerom u bolje dane, u njegovu 
samosvojnost, predočujući mu njegovu prošlost. 

Ta književnost nije dakle više samo vjerska i duhovna, a 
nije ni gospodska, stisnuta među gradskim bedemima: cio isto¬ 
jezični i istokrvni narod njezina je čitalačka publika, a knjiga, 
što je ona sprema, svjetovno je dugo očekivano evanđelje, koje 
će se naći jednako na gospodskom stolu, uz obilatu užinu, kao i 
u torbi pastirevoj, da mu bude uz tjelesnu i duhovna hrana, ne¬ 
skromna okrjepa duši uz skromnu koricu kruha i glavicu luka. 
Odmah za Grabovcem dolazi Kačić. Dalmacija rađa svoga »slo-- 
vinskog Homera«. 

Andrija Kačić Miosić (1696—1760) rodom je iz sela Brista 
makarskoga primorja, a potječe od davne i znamenite plemićke 
porodice dalmatinskih Kačića. Otac mu vojvoda Bartul bijaše 
ugledan i imućan seljak, a majka, od roda Tomaševića, imala 
je brata Šimuna, franjevca, neko vrijeme starješinu u bližem 
samostanu Zaostrogu. Ujak je Šimun svoga sestrića — zvao se 
tada Ante — dao iškolati, da potom i on bude zaređen i primi 
redovničko ime Andrija. Kad je fra Šimun postao doglavnikom 
redodržave Bosne Srebrne, brinuo se i za dalje Andrijino obra¬ 
zovanje. Tako je fra Andrija izučio filozofiju i bogosloviju u 
Budimu na višem učilištu franjevačke provincije, i posvetio se za 
učiteljsko zvanje među fratrima. Učiteljevao je u zaostroškom 
samostanu predajući filozofiju i moralku. Odatle ga premjestiše 
na bogosloviju u Šibenik za generalnog lektora, a poslije deset- 
godišnjeg školovanja u šibenskom zavodu izabraše ga za gvardi¬ 
jana manastira u Sumartinu na Braču, kamo se od Turaka bijahu 
sklonili franjevci iz (Makarske. Iz Sumartina se vrati u zaostro- 
ški manastir i ostane tu do svoje smrti. Bio je pokopan u mana¬ 
stirskoj crkvi. God. 1890. bio mu je narodnim prinosima po¬ 

dignut spomenik u Makarskoj, djelo kipara Ivana Rendića, a 
god. 1891. i u Zagrebu. 

Kačićeva književna djela nastala su jamačno za posljednjih 
godina njegova života: od god. 1750., kada je kao apostolski 
poslanik redodržave imao prilike da često putuje na sabore i 
skupštine svojega reda po Dalmaciji i Bosni, pa je tako mogao 
da upozna mnoge krajeve i svakidašnji život prostoga naroda, 
njegove sklonosti i njegovu predaju. Njemu se uostalom narodni 
duh javlja još od djetinjstva u njegovu kršnom i krasnom za¬ 
vičaju, makarskom primorju, gdje je odvajkada rastao naj- 
krepkiji soj ljudi, gdje je evala junačka pjesma i gdje se go¬ 
vorila najčistija štokavština ikavskog izgovora. Od škola i učenja 
bijaše Kačić napose upućen u strani i domaći historizam, u 1 je- 
topisnu onda nabujalu književnost, koja je tragom predaje pje¬ 
sme i priče predstavljala narodnu historiju slaveći velika lica 
i krupne događaje. U književnom smjeru pokazivao mu je pravi 
put svojim sretno odabranim načinom pisanja redovnički brat 
Grabovac, nešto stariji od njega, također zaostroški pitomac. 
S više opreza i s mnogo širim vidicima Grabovčev se »Cvit razgo¬ 
vora« rascvao u Kačićev »Razgovor ugodni«, a narod »ilirički 
aliti arvacki« proširio se u narod »slovinski«. 

»Razgovor ugodni naroda slovinskoga«, Kačićeva »pisma- 
rica«, glavno je njegovo djelo. Prije toga bijaše štampao u 
Mlecima (god. 1752.) na latinskom jeziku samo svoj udžbenik 
za logiku »Elementa peripathetica«, izrađen po filozofu Duns 
Skotu. »Razgovor« je zbornik pjesama i popratnih sastavaka u 
prozi. Njegova dva izdanja, što ih je sam pjesnik priredio u 
vremenskom razmaku od jednog trogodišta (prvo je izdanje od 
god. 1756., a drugo od god. 1759., oba u Mlecima) jasnim su 
dokazom, da je ta knjiga naprečac bila osvojila seljački narod. 
To se zaključuje i po tome, što je u drugom izdanju pjesnički 
dio od 41 pjesme narastao na 137 pjesama! Uopće je vrlo rije¬ 
dak slučaj, da su negdje dodaci drugog izdanja jedne te iste 
knjige u kratku razmaku nadmašili opseg prvoga za preko dvije 
trećine: Kao da se pjesniku žurilo, da poda sve što mu je od 
iskona buktilo u duši, kako ga prije ispunjenja pjesničkog mu 

zavjeta ne bi zaskočila i u radu prekinula smrt. I nije ga pre¬ 
tekla. Umro je godinu dana poslije drugog izdanja. 

Jamačno je ranijeg postanka, ali drugo po važnosti, Kači- 
ćevo prozno djelo »Korabljica« (lađica). Plod je to svakako 
starijih godina, zapravo kronika glavnih događaja »od počela 
svita do dneva današnjega«. Štampana je u Mlecima god. 1760., 
dakle također nešto prije piščeve smrti, a popraćena je njego¬ 
vom izjavom, da je izrađena p'o latinskim i talijanskim knji¬ 
gama i kronikama Pavla Rittera Vitezovića. 

I »Razgovor« i »Korabljica« napisane su u duhu tadašnjeg 
historizma, na izmaku herojskog doba kršćansko-turskih ratova 
i za nestajanja feudalnog kršćanskog poretka. Nastavak su knji¬ 
ževnog rada bosanskih franjevaca i njihovih prvih sljedbenika 
u Dalmaciji, Babića i Grabovca, ali su mnogo obuhvatniji i 
bolje upriličeni sklonostima i sredini prostoga naroda, u nauci 
doduše na nevelikoj visini, ali u književnoj pismenosti svjetov¬ 
ni j i i daleko napredniji. I jedna i druga knjiga dijeli se u dvije 
sastavne česti. »Korabljica« je sastavljena u lijepoj prozi na 
»bosanskom jeziku«, sa sadržajem »od svake vrsti stvari i do¬ 
gađaja«, i prema tome tako raznovrsnim, kako je raznolik bio 
bajoslovni teret starozavjetne lađe Noemove. Njezin prvi i veći 
dio iznosi starozavjetna pričanja od početka svijeta do Kristova 
rođenja, a drugi događaje od Kristova rođenja do pjesnikovih 
vremena, uglavnom ipak najkrumpnije događaje na slavenskom 
Jugu. Oba dijela imaju narodno junačko obilježje, jer oba crtaju 
samo veće »ratove i vojevanja«. Drugi dio govori posebno i o 
knezovima i vlasteli naroda slovinskoga, o Juri Kaštriotiću, o 
Sibinjaninu Janku, o Frankopanima, i najzad o Kačićima, izno¬ 
seći rodoslovlje te »stare i plemenite kuće«. Sastavljač posvećuje 
svoju »Korabljicu« mladom knezu Makaraninu Jakovu Ivičeviću, 
slaveći njegove junačke pretke i potičući ga, da se ugleda u nji¬ 
hova junaštva. 

I »Razgovor« je kronika svoje vrste u stihovima i u prozi, 
nižući povijesne događaje slovinskoga naroda od Aleksandra 
Velikoga do Kačićevih vremena. Prvi, pretežito prozni dio slavi 
kraljeve, knezove i vitezove iz doba njihovih samostalnih država 

do pada Carigrada (1453.) Drugi, u kojemu su pretežni je pje¬ 
sme, veliča najslavnije junake i porodice, koji se proslaviše u 
vojevanju s Turcima za njihove prevlasti na Balkanu do oslo¬ 
bođenja Beča, te dalje za njihova uzmicanja do Kačićevih naj¬ 
bližih suvremenika. U jednom i drugom dijelu pjesme su nji¬ 
hova jezgra, njihova glavna sadržina. Zato su već u drugom 
izdanju onoliko brojnije. Proza je samo dokumentacija opje¬ 
vanih lica i stvari, ispunjavanje i objašnjavanje pjesničke sadr- 
žine podacima nepoetske prirode, koji su doduše potrebni, ali su 
neprilični za pjesničku obradbu. 

U svom »Razgovoru« Kačić udara po načinu svoga pjeva¬ 
nja stazom narodnog pjevača, slijepca guslara. Priča i pjeva o 
staroj slavi iz dalekih, tamom obavitih vremena, ali i o junač¬ 
kim djelima novijega doba i o najnovijim još svježim i dičnim 
uspomenama, dakle o mrtvim i živim junacima, da bi preko njih 
povezao prošlost sa sadašnjošću. Pjevač je to, koji bodri i tješi, 
koji naslađuje i uzdiže, u prvom redu ono bezimeno i nepismeno 
mnoštvo, koje za njegovim razgovorom ugodnim najviše čezne: 
siromahe čobane i zlopatne težake, koji u pustoši svoje jedno¬ 
lične svakidašnjice, za odmaranja u hladovini, na večernjim 
posijelima poslije teške rabote, u neradne dane i blagdane, do- 
zivlju pjevača sveznadara i na njegovo ljupko, njima po duši 
u svemu blisko pjevanje osjećaju, kako im u žilama vrije krv 
junačkoga roda, i u svom se neimanju kao po kakvoj čaroliji 
vide odjednom obogaćeni grijanjem svojih prostodušnih srdaca 
na žaru junaštva i viteštva svojih velikih ljudi. 

Kačiću pjevaču, katoliku i franjevcu, nije samo hrvatska 
starina i novina njegov pjesnički svijet. Njegova narodna vila 
jednako slavi i srpska i bugarska junaštva, pa čak i arbanaska 
i ugarska: uz Zrinovića Nikolu veliča i Miloša Obilića, uz Sken- 
derbega Juru i sužnja Vladimira, uz Ivu Senjanina i Sibinjanina 
Janka — sve što se u njegovu slovinstvu, kod južnih Slavena, 
s njima i oko njih dugo rvalo i teško lomilo u borbi s Osman- 
lijama i zalogom svoga junaštva spremalo svima daleki konac 
robovanja i željkovani dan oslobođenja. 

Kao bogoduhi pjesnik Kačić se i posve prenesao i uživio 
u svoju proročku ulogu. Predstavlja sebe starcom Milovanom, 
guslarom bijele brade do pojasa i žutih sokolovih očiju. S gu¬ 
slama pod pazuhom skita se starac od Zadra do Skadra, od 
Mostara do Kotara, i gdjegod zastane, pjeva o junačkoj slavi. 
Na kraju pjesme traži od pobožnih slušača samo čašicu rujna 
vina, ili im izriče skromnu želju, da ga, kad umre, spomenu 
barem bolnim uzdahom: — Milovane naš dobri, pokoj ti duši! 
Obilazeći tako i pjevajući, starac se već i razbolio teško od sta¬ 
rosti bola velikoga. Ne može više da prepoznaje žive junake, da 
svakoga od njih zove po imenu. Postao je eto pravim guslarom 
slijepcem, koji ne vidi više ni sunca ni mjeseca; oslijepio je, da 
bi pod svojim tužnim sljepilom još jasnije vidio i još jače uzlju- 
bio sve, što je negda gledao i slušao i pri zdravim očima uz 
gusle pjesmom slavio. 

Kačić je poznavao bolje nego ijedan naš književnik prije 
njega naše junačke narodne pjesme o velikim događajima i li¬ 
cima XVI. i XVII. stoljeća. On je te pjesme od svoje prve 
mladosti slušao, bilježio ih i proučavao živeći u onom divnom 
primorju ispod Biokova, gdje su se najradije ročili slijepi gu- 
slari i narodne vile. Shvaćao je i osjećao bolje od drugih svu 
ljepotu samorodne poezije i dublje ponirao pjesničkim okom u 
narodnu psihu kao u praizvor primarnih osobina i najčistijih vred¬ 
nota, što ih u sebi krije narodno biće. Odatle njegovoj pjesmarici 
lakoća i jednostavnost dikcije; odatle njemu sav pjesnički go¬ 
vor i pribor, jednak oblik i srodan sadržaj. Kačićevu metru, 
epskom desetercu, jedina je novost u tome, što se kod njega 
slaže u strofe od četiri stiha, i što se nerijetko dva po dva vezuju 
rimom. Uostalom jedna i druga novost jedva je primjetna: lako 
pripovijedanje teče bez prekidanja kao da tu i nema strofa, a 
srok je ponajviše glasovna sličnost, te se javlja posve neusiljeno, 
bez ikvakva traženja. Ta formalna strana njegovih pjesama 
toliko je prirodna i do kraja narodna, da su mnoge prešle iz 
knjige u narod, a sve skupa tako omiljele i seljaku i školovanu 
čovjeku, kao da su upravo izvorne narodne. 


212 


Veća je novost »Razgovora« u kakvoći njegova sadržaja. 
Posve u duhu tadašnjeg historizma Kačiću je norma ne samo 
traženje vjerojatnosti, nego i suhe historijske istine. U njega nije 
naći kakova raspojasana maštanja, kakova preuveličavanja, koje 
bi na narodnu raslo do naivne komičnosti. Za ispričanim podvi¬ 
gom obično slijedi pozivanje na domaći ili na strani pisani izvor. 
Ako je riječ o nedavnoj prošlosti, navode se koji put i živi svje¬ 
doci. U prvom izdanju iznosi se junački događaj još onako, kako 
ga je pjesnik negdje čuo u samom narodu; u drugom se činjeni- 
čke pojedinosti već ispravljaju prema bolje utvrđenoj versiji 
ovoga ili onoga ljetopisca: »Viruj, pobro«, jer tako piše ova ili 
ona knjiga. Narodna pjesma njemu dakle nije posve vjerodosto¬ 
jan svjedok, najmanje u svojim pojedinostima. 0 Sibinjanin- 
Janku i njegovu nećaku Sekuli donosi Kačić, osim svojih, i po 
jednu narodnu pjesmu, ali odmah dodaje primjedbu: »Lipe su 
slušati, ako i nije moguće da su posve istinite«. Jamačno poradi 
te svoje ljubavi za posvemašnju istinu Kačić i ne pjeva nigdje 
o Kraljeviću Marku, iako ga vrlo često spominje kao uzor snage 
i nesavladiva junaštva. Kada mu je pjevati o suvremenim doga¬ 
đajima ili o uglednim živućim porodicama, za koje još ne na¬ 
lazi svjedočanstva u utvrđenoj povijesnoj građi, oboružava se 
oprezom: traži sam dokaze prekapajući manastirske i općinske 
arhive, pretražujući isprave po kućama koljenovića. Za svaku 
slavu zahtijeva na uvid povelju, počasnu medalju, spomenicu od 
kojega vojvode, »krilo« od dužda mletačkoga, ili, u pomanjkanju 
svega toga, izjavu posve vjerodostojnih svjedoka, istinoljubivih 
svećenika i časnih staraca. Tko god ne posjeduje takovih potvrda 
o slavnoj prošlosti svojega roda, ili nema da pokaže vlastitih ju¬ 
načkih čina, taj pjesniku nije koljenović, o njemu i o njegovima 
ne pjeva Milovan, ma bila inače ta porodica ili osoba po svo¬ 
jemu bogatstvu i naobrazbi kolikogod ugledna i moćna. 

Taj Kačićev aristokratizam viteštva i plemenštine, koji seže 
do isticanja svoga vlastitog plemenitog roda — o čemu je pjes¬ 
nik tražio i potvrdu duždevim pečatom — nije nimalo u protu¬ 
slovlju s književnim demokratizmom pučkoga pjesnika. Nije to 
samo odjek feudalnoga doba u njegovu zapadanju, ili samo od- 

raz još sveđ trajućeg herojskog doba. Taj aristokratizam sa¬ 
drži u sebi najplemenitije i najuzvišenije težnje naroda, koji u 
svojoj porobljenosti i rascjepkanosti između tri vladavine, sul¬ 
tana »cara čestitoga«, »svitlog cara bečkoga« i »privedroga dužda 
mletačkoga«, vodi očajnu, otvorenu ili potajnu borbu za opsta¬ 
nak na tri fronte, mada je ujedno za dvije od njih i vjekovni 
branič Zapada od Istoka. Svaki dio toga tako rasparčanoga na¬ 
roda ima svoju slavnu prošlost. Tu prošlost treba opjevati po 
slavnim djelima vladara, vitezova i junaka, tih najviših predstav¬ 
nika narodnih odlika, da bi se i onim najnižima, ali najbrojni¬ 
jima, razbudila svijest i digao ponos, i svaki se od njih osjetio 
česticom velikog roda, a po njemu i udionikom i kovačem njegove 
sretnije budućnosti. To je podsvijesna, riječima neoznačena, ali 
djelom izvršena Kačićeva misija. U tome je pravo značenje nje¬ 
govu »slovinstvu« i »slovinskom« narodu: jedno zajedničko uni- 
versalno ime za tolika prema toj cjelini partikularna imena. To 
slovinstvo nije još politički pojam. Ono je samo književna i kul¬ 
turna i prosvjetna manifestacija, jer kakova izrazito politička 
težnja bila je u ono doba ne samo preuranjena, nego je bila i 
vrlo opasna. U tome je Kačić imao žalostan primjer u gotovo 
beskorisnoj žrtvi svoga samostanskog druga Grabovca. Zato on 
u svom »Razgovoru« obavezno i slavi dužda i duždevu vladu. 
To službeno slavljenje bijaše potreban preduvjet, da njegovo 
djelo prebrdi dvije cenzure: jednu duhovne vlasti u Padovi, a 
drugu, političku, državne vlasti u Mlecima. Ocjena tih cenzura 
trebala je da glasi, da djelo ne samo ne sadrži ništa, što bi bilo 
protivno ćudoređu, nego i ništa, što bi vrijeđalo kojugod svje¬ 
tovnu vlast — sve to u smislu cenzorskih načela onoga doba. 
Mlečanima je napose svaka i najmanja politička aluzija u djelu 
njihova podanika kolonijalca bila do skrajnosti zazorna. U toj 
je zazornosti svaki dokumenat negdašnje političke nezavisnosti, 
municipalnogradske ili zemaljske državnosti, netom bi gdje za¬ 
peo za budno službeno oko, bio nesmiljeno zatrt. Odatle mudri 
oportunizam i apolitičko držanje pjesnika franjevca, ali odatle 
i onaj nesmetani ogromni publicitet njegova »Razgovora«, tako 
prostran, kakova dotad nije imala nijedna naša štampana knjiga. 

Na početku XIX. stoljeća (god. 1801. i g. 1811.) njegova je -pje¬ 
smarica doživjela treće i četvrto izdanje. U daljim decenijima 
nova se izdanja nižu neprekidno i dosežu trideseto izdanje uz 
jedno pravo kritičko u Zagrebu od god. 1889. 

Taj vanredni književni i knjižarski uspjeh »Razgovora« 
ima, pored svojih glavnih, i više sporednih razloga. Jedan je 
od glavnih u njegovu epskom obliku i duhu, koji na sebi nosi 
sva obilježja narodne epike; drugi je u aktuelnosti njegova sa¬ 
držaja, u njegovoj »slovinskoj« universalnosti. Od više drugih 
uzgrednih razloga u prvom je redu taj, što je Kačić znao i umio 
više od ikakva narodnog pjevača: sezao je u daleku prošlost i 
povezivao ju sa suvremenošću; svojim historijskim verizmom 
govorio je ne samo mašti, ne samo srcu svoga štioca pucanina, 
nego i njegovu umu i razumu. Nižim je slojevima »Razgovor« 
omilio kao za njih podesna, izvrsno prigotovljena duhovna hra¬ 
na, kao najslađa poslastica i popudbina njihove skromne pi¬ 
smenosti. U Kačiću se već jednom našao pjesnik, koji te zapu¬ 
štene i odbačene uvodi u začarani raj viteštva, u hram slave i 
junaštva; koji njima govori iz duše, od srca k srcu, njihovim 
čistim jezikom i priprostim načinom. Višima, koljenovićima, 
omilio je »Razgovor« posebno i zato, što je bio glasonoša velikih 
ljudi njihova roda i plemena. 

Tako je eto postala prva naša knjiga svjetovnog sadr¬ 
žaja, koju je čitav narod bez izuzetaka prigrlio kao svoje omi- 
ljelo štivo. Koliko je toj knjizi, koja je nekako po srijedi iz¬ 
među umjetne i narodne poezije, nedostajalo s jedne strane 
istančanijega književnog umijeća, toliko je s druge strane bila 
pristupačnija i višima i nižima po svojoj sveobuhvatnoj širini 
i po skladnu ugođaju težnjama i nastojanjima narodnoga ko¬ 
lektiva: veličanstven primjer književnicima za izgrađivanje 
književnosti, koja uistinu zaslužuje ime narodne književnosti. 

Odjeci Kačićeve poezije i nekoji drugi pisci primorci. 

Prvi je s Kačićevom pjesmaricom upoznao vanjski svijet 
Talijanac iz Padove Alberto Fortis (1741—1803), pri¬ 
rodoslovac i ujedno ljubitelj narodne poezije, gojenac prevo- 

dioca Ossianovih pjesama jezikoslovca Cesarottija i dobar zna¬ 
lac našega Đorđija. Putujući u naučne svrhe po kvarnerskim 
otocima, namjerio se Fortis kod naroda i na Kačićev »Razgo¬ 
vor«. U toj knjizi htio je da vidi zbornik pravih narodnih pje¬ 
sama, a u Kačiću samo njihova sabirača i izdavača, nekakva 
dalmatinskog Macphersona. Sviđala mu se ta poezija, pa je iz 
nje preveo u cjelini pjesmu o Milošu Kobiliću i Vuku Branko- 
vicu i uvrstio je u svoje talijansko djelo »Rukovet zapažanja 
s otoka Cresa i Osora« (1771). Pritom se on i inače poziva na 
na Kačića. I u svom drugom djelu, »Putovanju po Dalmaciji« 
(1774), koju je proputovao dva puta, donosi još nekoliko pre¬ 
vedenih ulomaka iz te pjesmarice, a čuvši negdje u imotskoj 
krajini, ili možda i u Splitu od proučavatelja i prevađača na¬ 
rodne epike Julija Bajamontija, za pjesmu o Hasan-aginici, 
zapiše i prevede i tu glasovitu baladu u svom putopisu. 

Dok je taj učeni stranac tako ispravno shvaćao duh i lje¬ 
potu naše narodne poezije, te nalazio iste vrline i u Kačićevoj 
pjesmarici, dotle se Sinjanin Ivan Lovrić, u to vrijeme 
student medicine u Padovi, poglavito radi Kačića oborio na 
Fortisov Viaggio u svojim talijanskim »Primjedbama« na 
različna mjesta te knjige. Njegove primjedbe (»Osserva- 
zioni«) izdate su bile u Mlecima god. 1776. U svojoj kritici 
taj Lovrić oštro zamjera Fortisu, što se poziva na Kačića u 
predmetu geografije i historije. Njemu je Kačić loš pjesnik, 
ali još gori historik, tobože samo sabirač nekorisnih i apokrif¬ 
nih stvari, izloženih bez kriterija i ukusa, i prema tome sasvim 
nepouzdan izvor u ozbiljnim historijskim pitanjima. Svećenici 
i redovnici Morlaka (dalmatinskih zagoraca) Lovriću su uopće 
neznalice: praznovjerci su, sebičnjaci, primitivci i ljudi staro¬ 
ga kova. Očito se taj mladi Dalmatinac, kasnije doktor me¬ 
dicine i liječnik u Sinju, učeći u Padovi bio napojio napred¬ 
nim idejama francuskog i talijanskog racionalizma, pa je upo¬ 
trijebio prigodu, da udarom na Kačića digne hajku i na dal¬ 
matinsko svećenstvo. Da nije imao dubljeg shvaćanja za poe¬ 
ziju, dokazuju njegove osobite simpatije za Kačićeva preteču: 
omalovažujući Kačića, spominje s velikim priznanjem Grabov- 

ca, prevodi njegovu pjesmu o narodnoj nošnji i usvaja nje¬ 
govo mišljenje, da je ta nošnja dika i ponos Morlaka, dok ih 
tuđa, talijanska, ispunja prezirom. 

Poput Fortisa bio je mišljenja i Vuk Karadžić, da »Raz¬ 
govor« sadrži prave narodne pjesme i da je Kačić samo njihov 
sakupljač. Kačićeva je pjesmarica na početku XIX. stoljeća 
bila ugodila i narodnim guslarima u Srbiji. Iz nje su prisvajali 
pojedine pjesme pjevajući ih kao svoje, narodne. U Slavoniji, 
gdje su nakon oslobođenja od Turaka uz književnost prionuli 
najviše franjevci, ranije članovi iste redodržave s Bosnom i 
Dalmacijom, i u narodu širili pjesmaricu, našao se i jedan Ka¬ 
čićev nastavljač: fratar Emerik Pavić (1696—1780). On 
je već god. 1768., pošto je bio preveo »Razgovor« na latinski, 
dodao toj knjizi svoj nastavak i štampao ga u Budimu pod nat¬ 
pisom: »Nadodanje glavnih događaja Razgovoru ugodnom 
naroda slovinskoga«. Bez pjesničkog umijeća i nadahnuća, to 
»Nadodanje« najprije opisuje u desetercima djelovanje fra¬ 
njevačkog reda u Slavoniji, a zatim u »Brojnici« niže vladare 
i kraljeve slovinske počevši od prvog iliričkog kralja »Ilirika«. 
Pavić očito nije shvatio ulogu i značenje Kačićeva nepoetskog 
dijela, njegove proze, a i mnogi drugi nasljedovatelji pođoše 
tim naopakim putem. Povodeći se za Kačićem postigli su više 
uspjeha tek nekoji pisci iz novijega doba, tako Juraj Kapić 
u svojim »Pučkim pismama« i Bogdan Krčmarić u 
svom »Novom razgovoru«, pjevajući o znamenitijim licima i 
događajima iz hrvatske kulturne i političke historije. 

Pored Kačića i Grabovca istaknuo se je svojim književ¬ 
nim radom, ali samo u starijem vjerskocrkvenom smjeru, fra 
Petar Knežević (1702—1768), rodom iz Knina. Od nje¬ 
govah brojnih pjesama, epsko-lirskih o životima svetaca, lir¬ 
skih duhovno-poučnih, pa prijevoda iz časoslova, u više knjiga 
ko je su sve bile štampane u Mlecima, najbolji mu je religiozni 
oratorij »Muka Gospodina našega Isukrsta i plač Matere Isu¬ 
sove« (Mleci, 1753). 

Po svom tragičnom udesu mnogo je sličan Grabovcu Ka- 
ćicev suvremenik, senjski plemić i pjesnik Mateša Kuha- 

čević (1697—1772). Jedan naš kritik nazvao ga je hrvat¬ 
skim Silvijem Pellicom, jer ga zbog jednog spisa, nastalog u 
obranu narodnog jezika i ustavnih prava njegova rodnog gra¬ 
da Senja, osudiše na doživotnu tamnicu. Svoje rodoljublje ispa¬ 
štao je prema tome i senjski pjesnik u uzama, ali je njegovo 
književno djelo tek posmrtnog izdanja. Izdao ga je Mile Mag- 
dić istom god. 1878. pod naslovom »Život i djela Mateše pl. 
Kuhačevića, hrvatskog pjesnika XVIII. stoljeća«. — Napisano 
je u samom zatvoru, upravo kako su Ovidijeve tužne pjesme 
i poslanice bile nastale u njegovu izgnanstvu, i kako su u vezi 
s tamnićkim patnjama bila napisana i Pellicova »Moja tamno¬ 
vanja«. Razlika je između te dvojice i našega Senjanina u to¬ 
me, što je ovaj stradao ni kriv ni dužan pri svome inače čvr¬ 
stom rodoljublju. Odgojio ga je njegov stric Luka, kanonik 
senjskoga kaptola, jer je rano ostao sirota. Izučivši vojnoteh- 
ničku školu u Beču, zastupao je grad Senj na carskom dvoru;: 
zatim je kao aktivni oficir i zapovjednik senjskog broda uče¬ 
stvovao u poljskom nasljednom ratu (1733—1736). Dok je god. 
1746. boravio s drugim senjskim delegatima u Beču, da brani 
gradsku autonomiju i postigne odcjepljenje Senja od vojne 
krajine, kojoj se tada nametao »novi red« u cilju germanizaci¬ 
je i sve krućih vojnih podavanja, plane u Brinju i u Lici usta¬ 
nak, potaknut od samih vojnih poglavica. Kuhačevića nato 
optužiše kao uzročnika te pobune i uz nekoje prave krivce osu¬ 
diše na doživotnu robiju. Tamnovao je što u zloglasnom Špil- 
bergu što u gradačkom Schlossbergu 25 godina, i tek što bijaše 
napokon pomilovan, umrije u Zagrebu na povratku kući. 

Zbirka Matešine lirike sastoji od tri dijela: od »Osam pri¬ 
jateljskih poslanica«, od »Pjesama nabožnih« i »Pjesama pri- 
godnica«, te predstavlja tri poglavlja njegove očajne tragedije. 
U poslanicama pjesnik opisuje svojti i prijateljima svoju ni¬ 
čim skrivijenu nesreću, u nabožnim sastavcima nalazi utjehe u 
vjeri i u bogoljubnim razmišljanjima, a u prigodnicama slavi 
austrijske pobjede i vojskovođe, ne bi li svoje progonitelje ga- 
nuo i isprosio od njih milost. Ta poezija, sva gorko proživlje¬ 
na, lirska i subjektivna, za ono doba uistinu rijedak dokume- 

nat mučeništva u služenju pravdi i otadžbini, naslanja se svo¬ 
jom formom na dubrovačko-dalmatinsku književnost, a samim 
jezikom i na senjsko narječje. Upotrebljavajući uz osmerce i 
starije dvanaesterce, ispušta kod ovih srok po sredini rimujući 
ih dva po dva samo na kraju. Svojom neposredno doživljenom 
sadržinom, bez većeg pjesničkog umijeća i talenta, ona ganjiva 
do suza i nameće poštovanje kao poezija tamničkog sužnja, 
koji je poput Grabovca u zla vremena htio da bude zatočnikom 
prava svojega naroda. 

Struja prosvjetiteljstva s jačom brigom za narod pomalja 
se i u Istri, i kroz teško naleglu tuđinštinu u vrtlozima doga¬ 
đaja izbacuje na površinu rijetke pojedince. Po svojoj duhov¬ 
noj orijentaciji zanimljiv je Josip Volti ć (Voltigi) iz Ti- 
njana (1750—1813). Bio je dijete seljačkih roditelja. U Gorici 
je učio filozofiju, u Zagrebu državne i financijske nauke, a pra¬ 
vo u Beču. U Beču je općio s uglednim i učenim ljudima. Tu 
je u svojoj siromaštini zarađivao sebi kruh nešto privatnom 
poukom, a nešto i književnim radom. Srvan bijedom našao je 
svoje posljednje utočište u jednoj bečkoj bolnici. Prva njegova 
knjiga »Bečka pisma« (Beč, 1789), oštra kritika nesklada izme¬ 
đu prakse i teorije u humanitarnim reformama Josipa II., na¬ 
pisana je na talijanskom jeziku. U tim pismima Voltić kao 
uvjereni racionalist traži od prosvjetiteljskih ideja, da one 
istinski preporode društvo i državu. Mnogo je važnije njegovo 
drugo djelo »Ričoslovnik iliričkoga, talijanskoga i nimačkoga 
jezika« (Beč, 1802), a imalo je da posluži kao priručnik Nijem¬ 
cima i Talijanima za učenje hrvatskoga jezika. Taj je rječ¬ 
nik inače sastavljen prema dotadašnjim rezultatima onda još 
mlade slavistike. Da je tu nauku Voltić dobro poznavao i da je 
u nekojim njezinim pitanjima zdravo sudio, dokazuju tri pred¬ 
govora u »Ričoslovniku«, napisana na talijanskom, njemačkom 
i latinskom jeziku. Još bolje to dokazuje njegov članak o na¬ 
zivu hrvatskih slova i njegova kratka hrvatska gramatika, na¬ 
zvana »pismenstvom«. Osnova je njegovu rječniku štokavsko- 
čakavska, ali tu se ne izbjegavaju ni kajkavske riječi, a pravo- 

pis je t. zv. slavonski, što ga je Voltić sam dotjerivao prema 
svom načelu, da svaki glas i u ćirilici i u latinici treba da ima 
samo jedan svoj grafički znak, čime je bez sumnje utjecao na 
Vukovu ortografiju. Voltić je spremao i jedno latinsko djelo 
o Iliriku, ali ga nije dovršio. 

Njegov sunarodnjak Petar Stanković (1771 — 1852) 
iz Barbana bijaše utonuo gotovo posve u talijanskoj kulturi. 
Osim katekizma »Kratak nauk kršćanski« (Trst 1828), nije na 
hrvatskom jeziku izdao drugo do jedne prigodnice »Za pir«, 
koju je štampao u svojoj talijanskoj zbirci lirike »Versi« (Mle¬ 
ci 1818), označivši prema jednoj narodnoj pjesmi i njezin na¬ 
pjev. 

Njihov mlađi suvremenik Ivan Feretić (1796—1839), 
svećenik i član kaptola u Vrbniku na Krku, u mlađim je godi¬ 
nama mnogo putovao, a u starijima dosta pisao; ali sve, što je 
napisao, ostalo je kao ono u stara primorska vremena neizdato, 
u rukopisu. Osim pjesama, ima kod njega i povijesnih crtica o 
Krku i stvari o biljkama. Nov, moderniji, upravo Kačićev na¬ 
čin pjevanja izbija već iz uvodnih stihova jedne njegove pje¬ 
sme o revolucionarnim događajima iz god. 1792: 

Nu poslušaj sada, dragi pobratime, 
koji nosiš slavno od Hrvata ime, 
što ti kažem, i da glavom krećeš, 
jer da jest moguće, virovati ne ćeš. 

Feretić je bio pop glagoljaš, i posve u duhu krčkih tradi¬ 
cija, velik pristalica staroslovenske liturgije. 

S nastupanjem romantike i narodnosne ideje, sa sve većim 
zanimanjem za narodnu poeziju, jedino je djelo Andrije Ka- 
čića u cijeloj književnosti hrvatskoga primorja zasjenilo sva 
ostala prethodna i poznija istog duha i istoga pravca. Bijaše 
izniklo iz nagomilane istovrsne građe kao genijalna sinteza 
skupnih nastojanja, kao epopeja jednoga prelaznog doba, za 
kojim će slijediti u naglu previranju nove socijalne i političke 
tvorbe. Razumljivo je stoga, da je to djelo na pomolu Hrvat- 

skoga (ilirskoga) preporoda steklo i veću cijenu kod intelektu¬ 
alaca rodoljuba i preporodnih pjesnika. Njegova poezija sa 
svojom jezgrovitom prostonarodnom riječi bila je osnovnom 
književnom školom i najvećima od »Iliraca«, Preradoviću i Ma- 
žuraniću. »Razgovor« bijaše postao blagovjesnikom novim knji¬ 
ževnim i rodoljubnim stremljenjima, uvodom u modernu je¬ 
dinstvenu narodnu književnost, a bijaše posijao u narodu i prvo- 
sjeme političkog ujeđinjivanja. 

VI. ODJECI HRVATSKOG PREPORODA 
I STVARANJE OPĆE NARODNE KNJIŽEVNOSTI 

Pod francuskim i austrijskim režimom poslije mletačkoga 

Kada je u vrtlogu Napoleonove pobjedonosne vojne u Ita¬ 
liji i dosljednim ulaskom Francuza u Veneciju propala mleta¬ 
čka republika, nestade usred buna i nemira i posljednjih pred¬ 
stavnika njezine vlasti u Dalmaciji. Predusrećući gotov čin od 
strane Austrije predstavnici katoličkog i pravoslavnog svećen¬ 
stva iz sjeverne Dalmacije zaključe na jednom zboru, da se od 
cara ima zatražiti sjedinjenje Dalmacije s kraljevinom Hrvat¬ 
skom, a to isto uradi i građanstvo Splita, šaljući u Beč deputa¬ 
ciju odličnika s istom porukom. Međutim je austrijski general 
Petar Rukavina amo već prelazio s vojskom i u skladu sa že¬ 
ljama stanovništva zaposjedao zemlju. Za toga pohoda on je 
svagdje isticao uspostavljanje davno prekinutih državopravnih 
veza između Dalmacije i Hrvatske. Ovo posljednje bijaše i 
pravi razlog, da je general svagdje bio s oduševljenjem doče¬ 
kan ne samo kao carev vojnik, nego i kao predstavnik hrvat¬ 
skog naroda. Tako je ljeti god. 1797., u neobično burno doba, 
baštinu Mletaka u Dalmaciji i Venetu preuzimala Austrija, 
ustupivši kampoformijskim mirom Napoleonu u zamjenu za te 
zemlje Belgiju i Lombardiju. 

Prelazeći preko raspoloženja i želja stanovništva, bečki je 
dvor pretvarao Dalmaciju u posebnu političko-administrativnu 
oblast sa sjedištem u Zadru. Postavivši joj Nijemca za namjes¬ 
nika, izda mu odmah nalog, da suzbija »nezgodne želje Dal¬ 
matinaca za sjedinjenjem s Hrvatskom«. Sama zaokupljena 
brigom za opstanak pred Napoleonovom silom, Austrija i ne 
pokuša da što ozbiljnije uradi za ekonomski i prosvjetni napre¬ 

dak svoje nove, posve zapuštene pokrajine. Dubrovnik je dotle 
i dalje životario u staroj slobodi. Podržavala je još nekako 
svoju samostalnost i slobodna općina Poljica kod Splita. U ža¬ 
losnim prilikama zemlje i naroda jedina je promjena bila ta, 
što je daleke Mletke bila naslijedila još dalja Austrija. To stanje 
potraj a do poraza Austrije kod Austerlica i do mira u Požunu 
(1805), po kojemu je Dalmacija pripala trećem gospodaru: Na¬ 
poleonu Velikome. 

Zaposjednuće Dalmacije sa strane Francuza nije ipak išlo 
bez većih smetnja i krvavih neprilika. Rusko ih brodovlje bi¬ 
jaše preteklo i zaposjelo Boku. Našavši se između dvije vatre, 
Dubrovnik je bio prisiljen da primi francusku vojsku pod Lau- 
ristonom, tobože samo na njezinu prolazu put Boke, a kada 
Rusi poslije mira u Tilsitu (1807) napustiše Jadran, general 
Marmont učini kraj dubrovačkoj republici (1808). Kako je go¬ 
dinu prije toga događaja i poslije nekog otpora bila završila 
svoje dane i poljička republika, zagospodovaše Francuzi cije¬ 
lom kopnenom Dalmacijom, dok su Vis, Korčulu i dubrovačke 
otoke držali Englezi, provodeći protiv Napoleona i iz Jadran¬ 
skog zaliva ustrajnu blokadu. Francuski je režim u početku 
stvarao zlu krv kod dalmatinskih masa, nešto zbog njihove 
konservativnosti i natražnjaštva, koje nije podnosilo naglih 
novotarija, a nešto i zbog neispunjenih nada i političkih želja, 
koje su ih bile živo obuzele prestankom mletačke vlasti. Narod 
se ipak pomalo sabra i primiri, ali se ipak ne oduševi za fran¬ 
cusku iako mnogo napredniju upravu i veću građansku slobodu; 
čak ni onda, kada je Napoleon poslije pobjede kod Wagrama 
(1809) bio djelomično, ali prividno, zadovoljio i njegove polL 
tičke želje udruživši Dalmaciju s više hrvatskih i slovenskih 
krajeva u »Ilirske pokrajine«. U stvari je to bila prema gole¬ 
moj većini njezina stanovništva doduše neka nova Napoleonova 
hrvatsko-slovenska država, ali se njezin režim oslanjao dolje na 
otprije povlašteni talijanski, a gore na njemački gospodujući 
elemenat. 

Mada francuska uprava bijaše kratka vijeka (1806—1813), 
ona je i ekonomski i prosvjetno za Dalmaciju učinila mnogo. 

Vojni zapovjednik Marmont i civilni guverner Dandolo zasno- 
vaše dalekosežne reforme na upravnom, privrednom i pro- 
svjetno-školskom polju, vodeći se pritom demokratskim i slo¬ 
bodnjačkim načelima velike revolucije. Urediše sudstvo i fi¬ 
nancije, poboljšaše promet, načeše u unutrašnjosti agrarnu re¬ 
formu, ukinuše staleške i druge povlastice, sekulariziraše mnoga 
crkvena dobra i na vjeroispovijedanje primijeniše zakon o to¬ 
leranciji. Za pravoslavne vjernike bila je tada osnovana bisku¬ 
pija u Šibeniku. U Zadru, pokrajinskom sjedištu uprave, počeo 
je izlaziti službeni dvojezični list »II Regio Dalmata — Kralj- 
ski Dalmatin«. U osnovnoj, srednjoj i višoj nastavi, gdje pod 
Mlečićima ne bijaše ni jedne državne škole, a pod Austrijom 
se tek nešto u toj struci bilo započelo, trebalo je graditi sve iz 
temelja. U toj posvemašnjoj nestašici i škola i nastavnika ra¬ 
dilo se užurbano i postiglo se vanredno mnogo. U Zadru je za 
viša zvanja bio osnovan licej sveučilišnog smjera, a nešto kas¬ 
nije drugi takav zavod i u Dubrovniku. Oba su liceja dobila 
đačke internate. Odmah na početku otvorilo se 19 dječačkih 

1 14 djevojačkih škola, 8 obrtničkih za kovače i drvodjelce i 

2 akademije (mudroskupštine). Gimnazija je bilo otvoreno usve 
10: najprije 7 — u Krku, Zadru, Šibeniku, Trogiru, Splitu, 
Hvaru i Makarskoj — zatim dalje 3 — u Skradinu, Dubrovniku 
i Kotoru. Odgajanju svećeničkog podmlatka bila su namijenje¬ 
na 4 sjemeništa — u Zadru, Splitu, Makarskoj i Osoru. Ko¬ 
načno je svaka općina dobila po jednu mušku osnovnu školu, 
a svaki srez po jednu žensku. Pouka ise u njima vršila na ma¬ 
terinskom jeziku. «Na hrvatskome se djelomice predavalo i u 
gimnazijama. Dubljem pohrvaćenju škola, prvomu preduvjetu 
za pohrvaćenje ureda, smetala je od Mletaka i Austrije preostala 
birokracija, kojoj je službeni jezik bio i ostao talijanski. Taj 
apsurdni odnos između naroda i javnih službenika i samom je 
Marmontu udarao u oči, i zato je radi pojednostavljenja javne 
uprave i s obzirom na narodnost stanovništva priželjkivao, da 
u cijeloj Iliriji službenim jezikom unutrašnje uprave postane 


224 


ilirski, t. j. hrvatski jezik, dok je Dandolo stvarno radio o ve¬ 
ćoj talijanizaciji Dalmacije. 11 ) 

Napoleonova velika državnička osnova, da od Ilirije načini 
most između Istoka i Zapada i da je proširi na cio Balkan obu¬ 
hvativši u njezine granice sve južne Slavene, bila je pomršena 
njegovim porazom kod Waterloa (1813). Tako se Austrija po 
drugiput vraćala u izgubljeni posjed Lombardo—Veneta i Dal¬ 
macije. Njezinim povratkom nije bilo nastavljeno ni u Dalma¬ 
ciji ni u drugim ilirskim pokrajinama ono prosvjetno i pri¬ 
vredno podizanje naroda, kojemu su Francuzi bili udarili dosta 
sretne početke. 12 ) Obustava je značila koliko i vraćanje u pri¬ 
jašnje stanje, koliko i pogoršano nastavljanje mletačkih me¬ 
toda: s jedne strane talijanski jezik kao jedino službeni u jav¬ 
noj upravi i u školama, talijansko činovništvo, pojačavano pri¬ 
livom činovnika iz talijanskih pokrajina, i s njim udionici u 
časti i u vlasti povlaštena i odnarođena gradska gospoda, a 
s druge strane 95% ostalog naroda, prepuštena sebi i svojim 
nevoljama, bez najosnovnijih političkih i građanskih prava. Još 
gore su prilike zavladale u Istri. Ali nacionalizam sa svojim 
naučavanjem, da svaki narod ima pravo na svoju političku sa¬ 
mostalnost, i demokratska ideja, da je sav narod u svojoj cjelini 

la -) Dok je pročelnik javne nastave i urednik »Kraljskog Dalmatinac 
Bartul Benincasa već na početku svog djelovanja predlagao, da se u srednjim 
Školama pored talijanskoga uči i hrvatski kao materinski jezik većine đaka, 
Dandolo se u svom općem nastavnom planu, izdatom g. 1807., nije nimalo 
osvrtao na tu prvenstvenu potrebu. On je štaviše predlagao Napoleonu, da b: 
svojim carskim posredovanjem sklonio same crkvene poglavice na uvođenje 
talijanskoga kao nastavnog jezika i u dva glagoljaška sjemeništa, u Zmaje- 
vićevo zadarsko i u ono u Priku kod Omiša, jer se odatle nadaše, da bi se 
tako lakše izvodilo potalijančivanje Dalmacije preko župnika, koji bi bili 
školovani u samoj talijanštini. 

12 ) 0 posljedicama tih sretnih početaka, bez sumnje ozbiljnih i mudrih, 
može se kazati uglavnom ovo: Štogod je francusko-talijanska uprava sa sje¬ 
dištem u Milanu a za Dandolova providurstva bila izgradila na školskom 
polju u Dalmaciji, to je francusko-ilirska uprava sa sjedištem u Ljubljani 
zbog ratnih zapletaja i nestašice novca brzo razgradila. Odlazak Francuza 
sretno preživješe samo tri srednja zavoda: gimnazija u Zadru, splitska sje- 
menišna škola i dubrovački licej. 

nosilac državne suverenosti, ili obje ideje zajedno: da nema i 
ne smije da bude ni potlačenih ni povlaštenih naroda kao ni 
potlačenih ni povlaštenih društvenih redova, djelovahu i poslije 
Napoleonova pada, u puklo doba reakcije, kao rastvorni kvasac 
u zastarjelim državnim organizmima. Književna romantika od 
svoje ljubavi za pučku primitivnost, za život naroda u njegovim 
dubinama i širinama, postala je političkom školom za pisce i za 
njihovu publiku. Ta demokratska ideja i narodnosni duh bijahu 
najjače zahvatili austrijsku carevinu ugrožavajući njezinu gro¬ 
fovsku politiku germanizatornih težnja, koja se podržavala na 
štetu slavenske većine. Slaveni se kao najprikraćeniji počinju 
buditi i buniti. Bune se i Talijani i Madžari, a ustaju nezado¬ 
voljni i sami Nijemci. Četrdesetosma ustancima i građanskim 
ratom raklimava stožere njemačke Austrije. Žalosno plemeniti 
pokušaj bana Jelačića, da se carevina preustroji u federativnu, 
pretežito slavensku državu, ne uspijeva. Spašava je u posljednji 
čas carska Rusija; ali se ona svejedno, izlazeći neopamećena i 
nepomlađena iz vatre iskušenja, vraća na svoje stare navike 
vladanja tlačenjem i razdvajanjem. Podrivana iznutra i izvana, 
brani se najprije oktroiranim ustavom, a zatim apsolutističkim 
režimom (1849—1859). Porazom kod Solferina gubi Lombardiju. 
Da bi spasila glavu i trup, daje narodima listopadskom diplo¬ 
mom (1860) državni ustav s centralnim parlamentom i s pokra¬ 
jinskim saborima. Punoljetni narodi uza sve to preko parlamen¬ 
tarnih ustanova u svojoj borbi za slobodu nadiru jače. Francu¬ 
ska, Italija i Prusija istiskuju Austriju iz »Njemačkog saveza«. 
Poslije poraza kod Koniggratza ona gubi i Veneciju. Sve te 
krvave lekcije ništa ne koriste — ona i dalje koleba između 
federacije (Goluchowski) i centralizacije (Schmerling), između 
germanizacije i ravnopravnosti naroda, i kada kunktatorski ne 
može dalje, dijeli staro gospodstvo njemačke Austrije s buntov¬ 
nim Madžarima pretvarajući se u Austro-Ugarsku dualističku 
monarhiju (1867). Da bi na toj dvoguboj nemani slavenski teret 
poprimio još veću prevagu, povećava ga okupacijom Bosne i Her¬ 
cegovine (1878). Dva obruča otad uzalud stežu Slavene s jedne 
i s druge strane Litave. Razvitak njihove narodnosti još jače 

buja pod dvostrukom tlakom, dok se istrošeni državni organizam, 
umjetno hranjen, nije konačno rastvorio kao po prirodnom za¬ 
konu u velikom ratu (1914—1918). 

Poslovica: jednoj smrti sto uzroka — važi i za umiranje 
država;ali je među tom stotinom ipak onaj neki jedan, kojemu 
se nije znalo ili nije htjelo da nađe lijeka. Kod Austrije bijaše 
to ona smrtonosna klica, koja nju neizlječivo zarazi, otkada je 
narodnosna ideja bila oplodila i stare i mlade narode, i zaštit¬ 
nike i štićenike, bogodanom sposobnošću za nov život u slobodi 
i neodoljivom težnjom za samoodređenjem. U tom procesu na¬ 
rodnog preporađanja južnim Slavenima pod Habzburzima bi¬ 
jaše od konca XVIII. stoljeća čvrstim uporištem prekovelebit- 
ska Hrvatska s oslonom na jake tradicije svoje državnosti. Tež¬ 
nja za okupljanjem i državnom samostalnošću javljala se prvi 
put izrazitije u djelima Pavla Vitezovića. Njoj je prethodilo na¬ 
široko zasnovano Kačićevo slovinstvo, a pružila joj stvarnu 
podlogu Napoleonova Ilirija. Dalmatinci su, i Hrvati i Srbi, 
poslije propasti mletačke republike, a isto tako i poslije odlaska 
Francuza, suglasno sa zaključcima banskih konferencija i zagre¬ 
bačkog sabora uporno tražili sjedinjenje i obnovu tro jedne kra¬ 
ljevine. Osim pripojenja Dalmacije banska je konferencija god 
1866. bila zatražila i priključak kvarnerskih otoka i tri od sta¬ 
rine hrvatska kotara kopnene Istre: voloski, labinski i novigrad¬ 
ski ili podgradski kotar. U smjeru tih političkih ideja razvio se 
tu u četvrtom deceniju stoljeća »Ilirski pokret« s programom 
velike Ilirije, po kojemu se to ime negdašnjih prasjedilaca pre¬ 
nosilo na nove stanovnike i na njihove nove pokrajine. Prega- 
ralo se više narodnih i pokrajinskih imena, a prihvaćalo se jedno 
izumrlo i tuđe ime iz daleke prošlosti kao zajedničko svim ogran¬ 
cima istoga naroda. Kao prethodna i najprije ostvariva bijaše 
kulturno-prosvjetna i književna strana toga programa: obrana 
od tuđih, gospodujućih jezika, unifikacija književnog jezika i 
pravopisa i stvaranje općenarodne književnosti, a preko svega 
toga ono najglavnije: buđenje narodne svijesti. 

Organizator i vođa toga pokreta kod Hrvata bijaše Ljude¬ 
vit Gaj (1809—1872), rodom iz Krapine, naučavatelj i oživo- 

tvoritelj osnova, za koje se zagrijavaše više hrvatskih genera¬ 
cija počevši od Vitezovića, dok se Dalmacija povodila za njima 
samo u XIX. stoljeću. Pored ostalih Gajevi su preteče bili 
naročito: zagrebački biskup Maksimilijan Vrhovac (1752—1827), 
koji je g. 1813. okružnicom preporučivao skupljanje narodnoga 
blaga, pjesama i poslovica, i koji je prema latinskoj raspravi 
»Observationes« kanonika M. Mahanovića zagovarao jedinstvo 
hrvatskog pravopisa; Anton Mihanovic (1791 —1861), pjesnik 
hrvatske narodne himne, koji je u knjižici, izdatoj god. 1815. 
u Beču, vojevao za narodni jezik ne samo u književnosti, nego 
i u službenom saobraćaju, a zabacivao latinski; Karlovčanin 
Đuro Sporer (1794—1884), bečki sveučilišni đak, koji je god. 
1818. spremao u Beču izdavanje novina »Oglasnik ilirski«, a 
kada mu to nije uspjelo, god. 1823. izdao je »Almanah ilirski«; 
Josip Kušević, protonotar kraljevine, i zemaljski arhivar Valen¬ 
tin Kirinic (1783—1840), koji su u latinskoj raspravi (1830) 
utvrđivali državna i politička prava Hrvata od njihova doselje¬ 
nja; Pavao Štoos (1806—1862), koji je god. 1831. u pjesmi »Kip 
domovine« ustajao protiv uvođenja madžarskog jezika; Ivan 
Derkos (1808—1834), zagrebački pravnik, koji je u latinskom 
spisu »Genius patriae« (1832) riješio pitanje hrvatskog općeg 
književnog jezika, koji bi Hrvatima približio i Srbe; Đuro Ro- 
hony, slovački pastor, pisac latinske brošure protiv madžariza- 
cije, koju je god. 1832 izdao sam Gaj; grof Janko Draškovic 
(1770—1856), koji je iste godine za kraljevske delegate u za¬ 
jednički ugarsko-hrvatski sabor sastavio svoju glasovitu »Diser¬ 
taciju« i u njoj obilježio politički program hrvatskog preporoda. 

Preporodne ideje bile su tako reći u zraku, kada je Gaj 
preduzimao misiju narodnog vođe. Svoju publicističku i knji¬ 
ževnu propagandu bijaše započeo izdanjem »Kratke osnove hor- 
vatsko-slavenskog pravopisanja« (Budim, 1830) s hrvatskim i 
njemačkim tekstom. Kada su g. 1835. počele izlaziti u Zagrebu 
»Novine horvatske« i njihov književni prilog »Danica horvat- 
ska slavonska i dalmatinska«, bijaše dobivena prva velika bitka 
u osvajanju šire javnosti za patriotsku preporodnu doktrinu. 
Radi taktičkih razloga navlačili su ti listovi u početku još staro 

književno ruho: kajkavsko narječje i stari dotadašnji pravopis. 
Gaj je osim toga bio uveo još jednu promjenu političkog zna¬ 
čenja — hrvatsko ime zamijenio je ilirskim. Te preporodne ideje, 
nošene žarkim zanosom i tvrdom vjerom u uspjeh, u svom prvom 
naletu osvojiše gotovo bez otpora cjelokupnu hrvatsku inteligen¬ 
ciju, oplodiše književnost novim životom i nađoše joj u gra¬ 
đanstvu oduševljenu publiku. 

Ta se preporodna vatra pomalo širila prema jugu, nalazeći 
novu hranu u kulturnoj i književnoj prošlosti uspavanog pri¬ 
morja. Gajevo putovanje u Dubrovnik imalo je za svrhu, da se 
otme zaboravi i izda štampom najveće djelo dubrovačke knji¬ 
ževnosti, Gundulićev »Osman«. (Njemu i njegovim suradnicima 
i ostalim pristalicama ilirizma djela stare dubrovacko-dalmatin- 
ske književnosti predstavljala su već gotovo književno blago. 
Trebalo ga je još samo otkriti i objaviti kao slavnu književnu 
starinu, da bude na ponos i od uporišta književnom ilirstvu. 
Odatle i jagma »Iliraca« za starim rukopisima, njihovo istraži¬ 
vanje i skupljanje rukopisnih djela po Dalmaciji, u čemu su 
najveću gorljivost pokazali Mih. Sabljar i Ivan Kukuljevic. Nji¬ 
hova otkrića udariše čvrste temelje seriji »Starih pisaca hrvat¬ 
skih« u izdanjima Jugosl. akademije. 

Buđenje i jačanje narodnog duha u samoj primorskoj Dal¬ 
maciji prodiraše sporo i napredovaše teškim koracima. Nikakvo 
čudo. Njezina pokrajinska i općinska samouprava bijaše sva 
u rukama tuđinaca ili otuđenih sinova, a s njima i uredovni 
talijanski jezik, mada je statistika od god. 1857 brojila 15,627 
po jeziku Talijana naprama 400,000 Hrvata. Jedini politički list 
»La voće dalmatica«, koji je izlazio u Zadru, borio se protiv 
sjedinjenja s Hrvatskom. Službeno glasilo »Osservatore dalma- 
ta« izlazilo je doduše uz hrvatski prilog »Glasnik dalmatinski«, 
ali je njegov urednik Luigi Lapenna bio jedan od prvaka auto¬ 
nomne talijanaške stranke. Drugi prvak Antonio Baiamonti ve¬ 
drio je i oblačio u Splitu. Trebalo je i ljute i dugotrajne borbe 
za osvajanje pozicija, mučnog rvanja s uistinu neznatnom, ali 
odvajkada povlaštenom manjinom, koja je u svojoj vlasti imala 
sve, a u zaleđu i potporu bečkog režima, dok njezina protivnica, 

golema većina, nije imala ništa do goloruka, obespravljena, u 
neukosti i u neimanju zaostala naroda. U toj divskoj borbi, koja 
se vodila od ustavnog doba šezdesetih godina i povlačila se u 
posljednjim svojim trzajima do devedesetih, između narodne 
stranke t. zv. aneksionista, jer su u političkom pravcu tražili 
sjedinjenje s Hrvaskom, i autonomne stranke t. zv. automaša, 
jer su za Dalmaciju tražili posebnu autonomiju, a u duši se 
zagrijavali za talijansku ideju, pobijediše narodnjaci u svim 
točkama svoga programa osim u pitanju aneksije. Prevladaše 
u pokrajinskom saboru, preoteše redom sve općine osim zadar¬ 
ske, izvojštiše narodnom jeziku pravo, da u osnovnim i srednjim 
školama bude nastavnim, a u javnoj upravi i u sudstvu službe¬ 
nim jezikom. Hrvatska preparandija, najpotrebniji zavod za 
obnovu školstva i pohrvaćenje škola, bila je osnovana u Arba¬ 
nasima kod Zadra god. 1866., dok je talijanska zadarska, netom 
je narodna stranka dobila većinu u saboru i preuzela u svoje 
ruke zemaljski sabor i autonomne poslove, bila ukinuta (1871). 
S njezinim prestankom i djelovanjem novog učitelj išta presta- 
jaše i utrakvizam u osnovnoj nastavi, a prinovom učiteljskog 
podmlatka množio se i broj novih osnovnih škola. U gimnazi¬ 
jama je talijanski nastavni jezik postepeno ustupao svoje mjesto 
hrvatskom jeziku. Franjevci, vazda revni u narodnom poslu, 
osnovaše prvu hrvatsku gimnaziju u Sinju. Za njom se najra¬ 
nije i postepeno pohrvaćivala dubrovačka. U samom Zadru po¬ 
red talijanske gimnazije i realke i talijanske osnovne škole bila 
je kasnije utemeljena i hrvatska osnovna škola i hrvatska gim¬ 
nazija. Bijaše to vanredno velik i brz uspjeh na prosvjetnom po¬ 
lju, uzme li se samo u obzir pređašnje stanje: god. 1830./31. 
predavalo se u svim srednjim školama jedino na talijanskom 
jeziku, a isto tako i u 13 osnovnih, dok je u preostalih 20 (bijaše 
ih usve 33) pouka bila utrakvistička, t. j. davala se u oba, kako 
se kroz duže vrijeme službeno govorilo, zemaljska jezika. 

Književna i politička publicistika 

Zasluga za te dragocjene kulturne tečevine pripada legiji 
idealnih i samoprijegornih političkih ljudi, a u prvom redu nji¬ 


230 


hovim proslavljenim vođama: seoskom sinu iz Podgore Mihovilu 
Pavlinoviću i dubrovačkom gosparu Mihu Klaiću. Njihovu gor¬ 
ljivost i oduševljenje u narodnom poslu slijedili su i književnici 
i prosvjetni radnici, nastojeći oko oživotvorenja kulturnog dijela 
narodnjačkog programa. Stoga je i sva književnost, koja se je 
razvijala pod utjecajima preporodnih ideala u borbi za narod¬ 
nost i za narodni jezik, nužno bila budilačka i propagandna, 
idealistička i patriotsko-romantička. Pisci su osjećali misionarski 
poziv, da oslobađaju seoski svijet od tmina neznanja, da vra¬ 
ćaju zalutale ovčice, da odgajaju i osvješćuju narod za napred¬ 
niji život, u kome ne će više izrabljivaču tuđinu, kulturnijemu 
ali slabijemu od sebe, volovski kulučiti. Spoznaja, da nije osam¬ 
ljena, odsječena grana, nego dio velikog slavjanstva, imala je 
da osviještenu Dalmaciju zadahne vjerom u vlastitu snagu i u 
svoje pravo na samostalan život u narodnoj zajednici. Nije 
samo ilirizam izvana sa svojom ideologijom pokretao u tom 
smjeru sav književni rad Dalmatinaca, nego je to činio i su¬ 
sjedni Zapad, sama talijanska romantika i talijanska politička 
renesansa u svom nastupanju. Školovani Dalmatinci vraćahu se 
tako s nauka iz Italije ne više oslabljeni, nego osnaženi za na¬ 
rodnu borbu i kulturno obogaćeni za unapređivanje narodne 
knjige. Kod kuće su vodili borbu oružjem, koje im bijaše iskovao 
sam protivnik! Višekrat njegovim govorom pobjedonosno su 
branili svoj narodni jezik. 

Ciljevima kulturne propagande u narodu, među kojim je na¬ 
dasve drugo trebalo širiti osnovnu pismenost, mogla je da koristi 
bolje i više od svake štampane knjige politička i književna 
publicistika: političke novine, almanah, književni prilog. Tu 
potrebu uočio je prvi u Dalmaciji Bozidat (Teodor) PetTanovic 
(1806—1875), rodom iz Šibenika. On je iste godine (1836), kada 
je Gaj u Zagrebu izvodio u praksi preko svojih novina jezičnu 
i pravopisnu reformu, bio pokrenuo u Zadru svoj »Srpski Dal¬ 
matinski Almanah« i štampao ga ćirilicom. U njemu je obja¬ 
vljivao svoje izvorne radove i prijevode iz talijanske i francu¬ 
ske književnosti. Stupivši god. 1841. u činovničku službu kod 
splitskog suda, prepusti izdavanje Almanaha, prozvanog poslije 

toga »Srpsko-Dalmatinski Magazin«, dubrovačkom parohu 
Đorđu Nikolajeviću, a ovaj ga preda god. 1843. Božidarovu 
bratu Gerasimu. Od god. 1863.—1869. uređivaše »Magazin« 
ponovno isti Nikolajević. 

Božidar Petranović bijaše vrlo učen i naobražen čovjek, 
posve spreman i oduševljen za narodni posao. Bijaše đak gimna¬ 
zije u Karlovcima, gradačkog filozofskog i bečkog pravnog fa¬ 
kulteta i padovanski doktor pravnih nauka. Vukova borba za 
narodni jezik u književnosti i Gajev primjer dadoše mu prve 
poticaje za književni rad u Almanahu-Magazinu, tako uspješan 
i tako izgledan, da je Ljubiša okrstio Božidara »novim Savom«, 
a Antun Kaznačić proslavio ga zanosnom pjesmom. I narod 
kninske krajine prizna njegove zasluge izabravši ga god. 1848. 
jednoglasno za svoga zastupnika u bečki državni sabor. U za¬ 
hvali, koju je tom prigodom izrekao pred svojim izbornicima, 
sadržan je i najpreči program narodnjačkog rada: obrana na¬ 
rodnog jezika, širenje pismenosti na selu i sloga »rišćana« i 
»kršćana«. Kao najbolji zalog svakom narodnom napretku i 
uspjehu »moja će najprva briga biti« — uvjeravaše svoje iz¬ 
bornike — »da Vam s jednakom ljubavlju odvratim, i da Vam 
pokažem, da se u meni niste prevarili. . . Nastojat ću, da se mili 
naš hrvatski jezik što prije uvede u škole i u sudove. Tako ćete 
Vi, braćo od težačke ruke, sve razumjeti, što se bude u sudu go¬ 
vorilo i radilo, i ne ćete odsle s drhćućom rukom križ na pismo 
stavljati. Mi smo Hrvati, pa nam valja narodnost našu i jezik 
čuvati kao zjenicu oka, i nju do posljednje kapi krvi braniti. 
Braćo moja, rišćani i kršćani! svi smo mi sinovi jednog oca, koji 
je na nebu; svi smo prava jeđnokrvna braća. Ljubimo se i po- 
štujmo zamjenito; ne progonimo se poradi zakona«.. . . 

Petranović je to svoje obećanje iskupio doživotnom brigom 
za narodnu prosvjetu. »Matica Dalmatinska«, društvo za izda¬ 
vanje i širenje prostonarodnih knjiga i listova za pučku pro¬ 
svjetu, njegovo je djelo. Zamišljao ga je za svog bavljenja na 
državnom saboru i osiguravao mu još tada rođenje novčanim 
prilozima, koje su mu na njegove ustrajne molbe stizali iz naših 
krajeva, pa i iz Češke. U pismu Šuleku, uredniku »Narodnih 

Novina«, označivaše iz Kromjerža glavni cilj društva ovim rije¬ 
čima: »Svrha Matice jest prosvijetliti prosti narod dalmatinski i 
uskoriti sjedinjenje Dalmacije s Hrvatskom«. Ocjenjujući svu 
važnost školstva, Petranović isticaše u predstavci banu Jelačiću, 
guverneru Dalmacije i Rijeke, prijeku potrebu, da »za refe¬ 
renta školskih djela u Zadru dođe čovjek našinac, koji jezik i 
potrebe naroda dobro poznaje«. Kod ministarstva se u Beču 
zalagao, da se »pri svakom gimnaziju stolica ilirskoga jezika 
podigne, da se u pučkih učionah isključivo u narodnom jeziku 
nauk predaje, da se ispiti svjedoka i optuženih u narodnom je¬ 
ziku vode«. . . Da bi se taj narodni jezik izdjelao za pravnu i 
pravosudnu struku, on prvi uloži u taj posao sve svoje prav- 
ničko i jezično znanje. Te iste godine prevede po nalogu mini¬ 
starstva pravosuđa »Građanski zakonik« u »jezik ilirski knji¬ 
ževni, kojim se braća naša Hrvati služe«. Od god. 1849.—1851. 
uređivaše u Beču s Dimitrijem Demetrom, Vukom Karadžićem 
i Stjepanom Carom hrvatski dio pravoslovnog i državnog na- 
zovnika kod istog ministarstva. Postavši sudskim savjetnikom u 
Zadru, osnova god. 1851. list »Pravdonošu«, i time udari po¬ 
četke prevažnom radu na stvaranju sudske i pravne termino¬ 
logije. Njegova je zasluga, što su taj rad nastavili drugi, naj¬ 
prije u časopisu »Pravo«, koji izlazi od god. 1873.—1874. u 
Zadru, a kasnije neko vrijeme u Splitu. U Matici Dalmatinskoj, 
kojoj je postao predsjednikom i ostao do svoje smrti, i koja je 
stvarno stupila u život nakon apsolutizma god. 1861., provađaše 
u djelo svoju omiljelu osnovu o izdavanju popularnih i narodu 
korisnih knjiga. Pod njegovom upravom izađe 12 Matičinih 
koledara i 9 drugih edicija, a on sam napisa za potrebe općin¬ 
ske administracije »Ručnu knjigu najnužnijih pravoslovnih ri¬ 
ječi, izreka i obraznica«. 

I njegov brat Gerasim Petranović (1820—1906), književ¬ 
nik, dobrotvor, budilac narodne svijesti kod omladine i vrstan 
propovjednik, osim knjiga nabožno-vjerskog sadržaja, među 
kojima je najpoznatija zbirka propovijedi pod naslovom »Dobri 
pastir«, objavi u »Magazinu« dosta svojih članaka, biografija 
znamenitih primoraca i povijesnih crtica o pojedinim srpskim 

općinama u primorju. Svoju svećeničku i prosvjetiteljsku misiju 
Gerasim nastavi još uspješnije, kada je god. 1871. postao prvim 
biskupom i organizatorom novoosnovane eparhije za Boku ko¬ 
torsku i Dubrovnik. Ta je eparhija bila osnovana na zahtjev 
dalmatinskih Srba i pravoslavnog svećenstva, pošto se zadarski 
vladika Stefan Knežević bio odmetnuo od narodne stranke i te¬ 
ško im se zamjerio svojim držanjem u saboru i u bečkom par¬ 
lamentu. 

Najvažniji činilac u počecima te književne obnove i prvi 
književni list u Dalmaciji bijaše »Zora Dalmatinska«. Značajan 
je proglas, kojim je najavljeno njezino izlazenje. Urednik i po¬ 
kretač, Splićanin profesor Ante Kuzmanić, i braća Battara, »slo- 
votištitelji, izdavatelji i knjižari u Zadru«, javljaju dne 6. XI. 
1843. »svim ljubiteljima krasnoga i slatkoga hrvatskoga jezika, 
narodnoga nauka i napritka«, da su postigli dopuštenje za izda¬ 
vanje »Zore«, koja će donositi »svakovrsna poučenja s područja 
korisnih i praktičkih nauka«, zatim »razgovore ugodne, pisme i 
pripovisti«. U jezičnom pogledu obećavaju, da će slijediti onaj 
put, koji su »Andrija Kačić i Vuk Stefanović Karadžić, zlatna 
pera, zabiližili«; a kada budu htjeli »kititi ovi naš jezik, eto 
cvića ima dosta, krasni su vinac savili slavni Gundulić, Ekto- 
rović, Gaj i mnogi još drugi«. U prvoj godini »Zorina« života 
bijaše s pravopisom dosta nevolje, jer se Kuzmanić nećkao da 
prihvati zagrebački pravopis, radi čega bijaše došlo do loma 
između njega i izdavača i vanjskih suradnika. Već druge go¬ 
dine preuze uredništvo August Kaznačić, a treće Niko Valentić. 
Kako ni oni nisu bili sretnije ruke, vrati se na uredništvo vještiji 
i za posao oduševljeniji Kuzmanić. Kada je revolucionarna če- 
trdesetosma uz veću slobodu štampe bila otvorila najbolje izglede 
listu i brojem suradnika i odazivom pretplatnika, smrači se od¬ 
jednom i književno obzorje zavedenjem oktroja. List uginu 
1849. Za kakovih pet godina, koliko je izlazila, »Zora« bijaše 
postala pravim žarištem književne i kulturne radinosti. Rađala 
se pod dobrim auspicijama Preradovićeve pjesme »Zora puca, 
bit će dana«, koju list bijaše donio u svom prvom broju. Taj 
mladi oficir po svom premještaju iz Mletaka u zadarsku garni¬ 

zonu bijaše posvema zaplovio u naše pjesničke vode. U Zadru 
se konačno snašao i odomaćio. Oduševljavajući se za narodni 
pokret, pomagao je uredništvu i svjetom i perom. U zadarskoj 
sredini nastadoše njegove »Prvenci«, prva zbirka Preradovićeve 
lirike, koju prikaza svojoj zaručnici, Zadranki Pavici de Ponte. 
Njegov pjesnički talenat, u svojoj prvoj nastupnoj probi priznat 
i obasut hvalama odasvuda, širio je u polumraku književnog 
svitanja čarobnu moć Orfejeve pjesme. »Zorino« krštenje bijaše 
i njegovo pjesničko objavljenje. 

Suradnika je »Zora« privlačila iz cijele Dalmacije, pri¬ 
morske i zagorske. Prinosi uz pozdrave i bodrenja stizali su i 
iz drugih strana, a najoduševljeniji od Frana Kurelca i Andrije 
Torkvata Brlića. Kuzmanić je rado donosio i narodne pjesme, 
nastojeći da listu poda što narodniji smjer. U ožujku god. 1848., 
kada je car Ferdinand bio ukinuo cenzuru, hoteći da u njemu 
jače istakne i političku notu urednik pisaše u svojoj poslanici 
Dalmatincima: »Ja nisam Slavljanin današnji ni jučerašnji; 
Hrvat sam po tankoj i debeloj krvi; kapu sam nosio; rođaci mi 
se još hvataju za motiku i za mašklin; otac mi je pivao pisme 
starca Milovana; pohađao sam kuće potleušice; pod niskom sam 
se strehom rodio« . . . Među suradnicima bijaše mnogo pjesnika, 
otprije poznatih i sasvim nepoznatih, svakojakog stila i načina, 
od najnaobraženijih literata do prostonarodnih primitivaca. Uz 
Preradovića, Matiju Bana, Meda Pucića, Jovana Sundečića, 
Antuna Kazalija, Šimu Ljubića, Antuna Kaznačića i sina mu 
Ivana Augusta, tu još nalazimo Antu Zoričića, Stjepana i Matu 
Ivičevića, Starca Cipika, Matu Kurtovića, Jerka Danila, Ivana 
Jakašu i pjesnikinje Anku Vrdoljakovu iz Imotskoga i Anku 
Vidovićevu iz Zadra. 

Anka Vidovic (1795—1875), Šibenka nastanjena u Zadru, 
s književno-historijske strane zaslužuje poseban osvrt. Dok je 
njezin muž Marko Antun Vidović njegovao talijansku poeziju, 
izdao zbirku talijanske lirike (Mleci, 1827) i na talijanski pre¬ 
vodio Gundulićeva »Osmana«, ona se ugledala u naše narodne 
pjesme i pričalice povevši se ranije od svih za ilirskim pokre¬ 
tom. Još god. 1841. bijaše izdala jednu poetsku novelu roman- 

ličkog kroja, a upravo kada se pokretala »Zora«, izlazile su u 
Zadru njezine pjesme u sveščićima uporedo s talijanskim prije¬ 
vodom, pa je i ona odmah pristala uz novi list. Sarađivala je i u 
kalendarima Matičinim. Pod stare se dane javljala i u Bianki- 
nijevu »Narodnom Listu«, dok je u uredništvu bio Politeo. 
Ankine pjesničke pripovijesti (Anka i Stanko, Alva i Alko, 
Harač prijateljstvu i dr.), mali poemi razdijeljeni u pjevanja, 
obrađuju u desetercima neobično fantastične ljubavne i junačke 
zgode. Pričanje im je ponajviše suhoparno i dosadno s nedo- 
stajanja jačeg umjetničkog i pjesničkog dara. Ni ostale njezine 
pjesme, toliko brojne, da bi se od njih mogla sastaviti omašna 
knjiga, ne pokazuju nekog postepenog razvitka na bolje. Nji¬ 
hova je glavna vrijednost u tome, što su duhom i dikcijom vazda 
vjeran odraz narodnih pjesama, pa je taj način u neku ruku 
preteča Pavlinoviceva, Botićeva i Sundečićeva načina pjevanja 
Svoju stihotvorsku vještinu Anka iskazuje i na talijanskom je¬ 
ziku zbirkom »Mestizie e distrazioni« i epom u 8 pjevanja »Ro- 
molo ovvero la fondazione di Roma«. 

Među neznatnijima, koji su pjevali i poslije prestanka 
»Zore«, isticao se i Mate Ivicevic iz Drvenika kod Makarske. 
Njegov »Vijenac pjesama mirisa dalmatinskog, hrvatskog i sla¬ 
vonskog« (Split, 1861) obrađuje u desetercima političku temu, 
koja je onda bila na dnevnom redu: sjedinjenje s Hrvatskom 
i koristi, koje bi ono sa sobom donijelo. Izraz je u njima jedno¬ 
stavan, prilagođen je ukusu prostog naroda, ali je u tom pje¬ 
sničkom cvijeću premalo mirisa. Bolja mu je druga zbirka »Ja¬ 
buka« prigodnog izdanja (Split, 1867), u čast Marka Kalođere, 
kada je postao splitskim biskupom. U njoj ima više poezije u 
boljem jezičnom ruhu, a sadrži i nekoliko odlično prevedenih 
psalama. 

Treći je od neznatnih Zorinih suradnika, ali daleko vred¬ 
niji pažnje, Šibenčanin Antun Zoričić (1822—1872). Bio je 
đak padovanskog sveučilišta, učestvovao je u oslobodilačkim 
borbama Talijana, a ujedno je bio i vatren »Ilirac«. Bolje nego 
suradnjom u listu, dokazao je svoju pjesničku nadarenost po- 
znijom zbirčicom lirike »Vila dalmatinska aliti Pjesme razlike« 

(Zadar, 1852) u Kačićevoj ikavštini i Gajevu pravopisu. Ima tu 
nježne lirike neposredna nadahnuća i jednostavna oblika, s pri¬ 
zvucima narodne primorske poezije, pa je šteta, što Zoričić u 
tom pravcu nije nastavio. Prigrlio je, možda i okasno, sveće¬ 
ničko zvanje, a umro je u Šibeniku. 

Nešto poslije »Zore« počeo je izlaziti u Zadru talijanski 
list »La Dalmazia«. Obrađivao je najviše kritiku i historiju. 
Između ta dva lista ne bijaše nikakve opreke. Prvi je bio nami¬ 
jenjen puku, a drugi inteligenciji, još nevještoj narodnom je¬ 
ziku. Nekoji suradnici drugog časopisa, među njima i njihov 
prvak, učeni arheolog i prirodoslovac Petar Nisiteo (1774 do 
1866), pisali su i za »Zoru«. 

»La Dalmazia« je imala preteču u službenom listu dalma¬ 
tinske vlade »La Gazzetta di Žara«, koji je u podliscima do¬ 
nosio sastavke iz kritike i historije i feljtone o književnosti i 
umjetnosti. Gazzettin urednik bijaše do svoje smrti Trogiranin 
Marko Kažotić-Casotti (1804—1842), autor talijanskim jezikom 
pisanih romana »Miljenko i Dobrila«, »Ban Horvat« i »Crven- 
kapa, ili prizor iz života Morlaka« i zemljopisnog djela »Obale 
i otoci Istre i Dalmacije«. IU romanima se Kažotić povodi za 
Manzonijem i talijanskom romantičkom školom, a u folklori za 
Fortisom. Kod nas je najviše poznat po prijevodima i prera¬ 
dama njegov »Miljenko i Dobrila«, kaštelansko-trogirski Romeo 
i Juli ja. Mladom piscu viši talijanski odgoj nije smetao, da još 
prije ilirizma i političke borbe za narodnost crpe građu za svoja 
djela isključivo iz narodne historije i iz života prostoga naroda. 
Nema podloge za nagađanje, kojoj bi se strani, narodnjačkoj 
ili autonomaškoj, bio priklonio, jer je prerano umro. Činjenica 
je međutim, da i njegov nasljednik u uredništvu, Zadranin G. 
Ferrari-Cupilli, obrađuje samo domaće dalmatinske predmete, 
da hvali Preradovića i da na talijanski prevodi njegove pjesme. 
I slavni talijanski pisac Kikola Tommaseo (1802—1874), Šiben¬ 
čanin, koji je rano bio odselio u Italiju, osjeća kroz čvrste na¬ 
slage svoga talijanskog odgoja daleki glas porodične krvi i dje- 
tinjskih uspomena, kada slaže u »ilirskom« jeziku svoje »Iskrice«, 
tužne nostalgičke refleksije o Dalmaciji, izvlačeći iz vjerna 

pamćenja utonule glasove materinskog jezika. Kod tih rođenih 
Dalmatinaca izvjesno je samo to, da kroz svoje zavičajno dal- 
matinstvo osjećaju rasnu pripadnost velikom slavenstvu. Omraza 
se kod nekojih od njih javlja istom šezdesetih godina s poli¬ 
tičkim razlazom razvlaštenih od povlaštenih, predstavnika na¬ 
roda od njegovih malobrojnih buržujskih samodržaca. Do toga 
doba oni neizravno, a možda i nes vi jesnim nagonom, utiru put 
književnom ilirstvu i pomažu ga na talijanskom jeziku, sve dok 
ovaj nije bio ugrožen u gospodstvu od narodnoga hrvatskog 
jezika. 

Po prestanku »Zore« unapređivali su dalje našu književnu 
publicistiku almanasi, kalendari i druga periodička izdanja. Uz 
Petranovićev i druge neznatnije isticao se ljetopis »Dubrovnik« 
Mati je Bana, koji je izlazio god. 1849., 1850. i 1851. revnujući 
za »slavjansko književno preporađanje«. Surađivali su u njemu 
M. Pucić, P. Preradović, oba Kaznačića, M. Vodopić, L. Svilo- 
vić, D. Ban P. Franasović, P. Marinović i drugi. U tom je 
pravcu nešto kasnije ali najuspješnije djelovala svojim kalen¬ 
darima i pučkim izdanjima »Matica Dalmatinska«. Od godine 
1862. do 1875. bio joj je predsjednikom Božidar Petranović, a 
od 1875. do 1896. bio je njegov nasljednik Miho Klaić. U doba 
već prevaljene punoljetnosti narodne knjige (1869—1912) Ma¬ 
tici su predsjedali razni kulturni trudbenici, dok društvo nije 
na koncu, izgubivši svoje pokrajinsko značenje, poslije 50 go¬ 
dina postojanja provelo god. 1912. sjedinjenje s Maticom Hr¬ 
vatskom. Svoj rad je Matica stvarno bila započela god. 1861. 
izdanjem »Albuma« za proslavu stogodišnjice Kačićeve smrti. 
Njezina su najvažnija izdanja: Koledari, Narodne pjesme (1865), 
više puta preštampane, Ručna knjiga za općinsku administra¬ 
ciju, preštampanje Gorskog Vijenca, knjiga Radišu Bog po¬ 
maže, koju je po Smilesu priredio Pavlinović, knjiga Značaj, 
koju je po Smilesu preveo Ivan Despot, Higijena, koju je 
s francuskoga preveo Jos. Riboli, zatim Štednja i Pučka pro¬ 
svjeta u obradi Nikole Šimića, Geologija Dalmacije od dra Rik 
Šuberta i dr. Matičinom potporom izađoše i dva poznata knji¬ 
ževna djela: Vojnovićeva drama »Smrt Majke Jugovića« i Tre- 

sićev putopis »Preko Atlantika do Pacifika«. U priređivanju tih 
izdanja pokazaše se vrlo zaslužnima Matičini tajnici, redaktori 
i njihovi pomagači: Jovan Sundečić, Antun Šimonić, Kažimir 
Ljubić, Mate Nekić, Nikola Šimić, Marcel Kušar, dr. Jakov 
Čuka (Jakša Čedomil), dr. Mirko Perković i dr. Petar Karlić. 
Od svibnja 1901. do travnja 1904. izdavala je Matica i lijepu 
znanstveno-književnu reviju, tromjesečnik »Glasnik Matice Dal¬ 
matinske«. Uređivao ga je tajnik, književnik i kritik Čuka, 
okupljajući oko sebe sve bolje dalmatinske književnike. 

»Glasnik« je imao preteču u vrlo dobro uređivanom mo¬ 
dernom listu »Iskri«, koju je nezavisno od Matice izdavao njezin 
tajnik Nikola Šimić. Šimić je jedan od starijih zastupatelja se¬ 
oske novele u primorju, u doba kada je preporodna književnost 
bila već prevalila i formom i sadržajem svoj tendenciozni i pro¬ 
pagandni stadij. Kao urednik pokazao se na suvremenoj evrop¬ 
skoj visini. »Iskra« je izlazila u Zadru u dva perioda, od god. 
1884.—1887. i od god. 1891.—1894. U prvome je još bila pre¬ 
težito poučnog smjera, a u drugome više umjetničko-književnog, 
prema razvoju zapadne književne kritike. Gajila je manje poe¬ 
ziju, a više beletristiku i književnu kritiku. Kritiku je zastupala 
tako uspješno, da je svraćala na sebe pozornost i vanjske, tali¬ 
janske štampe. Osim pjesama Stj. Buzolića, I. Despota, M. Sa- 
bića, A. Kriletića, Jov. Sundečića, Grge Martića, Vićka Miha- 
ljevića, Kazimira Ostojića i dr., nalazimo u njoj obilje opisa, 
crtica i novela (na pr. Pavlinovićeve »Pute«, Šimićeve novele, 
Despotove crtice), zatim dosta prijevoda iz talijanskoga, nje¬ 
mačkoga i ruskoga; prijevod Teokritovih idila od Vergila Perića, 
prikaze Jakše Čedomila o djelima Kumičića, Gjalskoga, Tresića, 
Vodopića, Kozarca, Harambašića i Novaka i studiju o talijan¬ 
skom romanu; Kasandrićeve prikaze o Lucićevim »Pisnima lju- 
venim, o Appendinijevim plagijatima i o Kačićevu »Razgovo¬ 
ru«, Despotovu raspravu o hrvatstvu starih pisaca i t. d.. U be¬ 
letristici se ističu uz druge sam urednik Šimić, Juraj Carić i R. 
Katalinić-Jeretov. 

Nešto prije »Iskre«, od god. 1878.—1884., izlazio je u Du¬ 
brovniku najprije dva, pa tri puta mjesečno, književni list »Slo- 

vinac«. Štampao se od veće česti latinicom, a manje ćirilicom. 
Uređivao ga je filolog Luka Zore, dajući mu svojim slovin- 
stvom literarno-politički pravac i zalažući se njime za narod¬ 
njačku slogu u doba, kada je ona nakon odlučne pobjede nad 
autonomašima surevnjivošću nekojih vođa bila pomućena. U 
stupcima »Slovinca« bila su zastupana mnoga pera, poznata 
već iz »Zore« i iz »Iskre«, dok ga nije pokopala kampanja, koja 
se bila digla na urednika, kada je pod pseudonimom Milivoja 
Strahinića stao da donosi svoj alegorijski pjesmotvor »Objav¬ 
ljenje« u stilu i duhu Danteove Komedije. 

Novinska i politička publicistika, koja se bijaše pojavila 
nakon zaoštrene borbe između dva tabora, pomagala je uvelike 
razvijanju književne proze čišćenjem pojmova u idejnoj borbi 
s protivnikom, koji je raspolagao boljim oružjem izglađene tali- 
janštine. Dobrih talijanskih stilista bilo je i kod narodnjačke 
vojske, ali do god. 1862. političkih novina na narodnom jeziku 
nije uopće bilo. Autonomisti su naprotiv imali svoje glasilo u za¬ 
darskoj »La voće dalmatica«. Da bi protivnu stranku uzmogli 
i teorijski pobijati istim oružjem, osnovaše narodnjaci s Pavli- 
novićem na čelu list na talijanskomu »II Nazionale« s hrvatskim 
prilogom »Narodnim Listom«. Prvomu je bio urednik Katko 
Kodilo , a drugomu Ivan Danilo. Jedan je bio namijenjen dijelu 
građanstva još nevještu svomu književnom jeziku, a drugi na¬ 
rodnjačkoj vojsci. Nodilo se najviše pročuo kao odličan stilist 
i polemičar u okršajima s Nikolom Tommaseom, kada je ovaj bio 
pritekao u pomoć autonomašima svojim velikim ugledom i svojim 
čudnim pronalaskom dalmatinske narodnosti. »Nazionale« su 
podupirali člancima i raspravama brojni suradnici: Niko i Medo 
Pucić, Miho Klaić, Košta Vojnović, Matija Ban, Vlaho Bogdan, 
Vinko Milić, Lovro Monti i dr. »Narodni List« ispunjavao je 
najviše urednik Danila, a pomagali su ga u tome najviše svojim 
odličnim perom Mihovil Pavlinović i Laza Tomanović. Kad je 
talijanština sve više gubila u političkoj bo^bi svoje značenje, 
»Nazionale« je — Pavlinović ga bijaše nazvao mulcem — 
postao god. 1876. prilogom životareći još nekoliko vremena, a 

»Narodni List« glavnim dijelom i potom jedinim organom, koji 
se održao sve do god. 1920., i koji je pod vodstvom Jurja Bian- 
kinija prošao kroz sve mijene narodnog preporoda i stranač¬ 
kog života u Dalmaciji. Dugogodišnji parlamentarac Biankini 
slao je listu iz Beča svoje glasovite govore i u iscrpnim pismima 
izvještavao o radu u parlamentu i o svemu onome, što je moglo 
da zanima njegove zemljake i južne Slavene uopće. Od god. 
1875.—1881. bijaše njegovim stalnim suradnikom i zamjenji¬ 
vaše urednika za odsutnosti odličan publicist i prvi naš profe¬ 
sionalni novinar Dinko Politeo. Za raskola u autonomaškoj stranci 
(1863) bajamontinci su kao njezino liberalno krilo izdavali u 
Splitu svoj »L’Avvenire«, a god. 1866. počeo je izlaziti u Zadru 
razglašeni autonomaški »II Dalmata«, dugogodišnji najveći, naj¬ 
žešći i najokorjeliji suparnik »Narodnog Lista«. Od god. 1880. 
do god. 1888., nakon odvojenja Srba od hrvatskih narodnjaka, 
izlazio je u Zadru i »Srpski List«, kojemu je bio urednik i vla¬ 
snik Sava Bjelanović (1850—1897), rodom iz Đevrska skradin- 
skoga kotara, odličan publicist i okretan polemičar. Taj list je 
branio zasebne interese na primorju. Od god. 1888.—1905. pro¬ 
dužio je život pod imenom »Srpski Glas« postavši glasilom Srp¬ 
ske narodne stranke. 

To novinstvo uporedo sa svojom političkom funkcijom bez 
sumnje je mnogo pomagalo širenju pismenosti u narodu, stva¬ 
ralo širu čitalačku publiku i odgajalo javno mišljenje u pro¬ 
blemima narodne politike. U istom su smjeru djelovala i klup¬ 
ska društva, zvana narodne čitaonice. Do god. 1862. takvih je 
društava bilo po svim dalmatinskim gradovima i mnogim varo¬ 
šicama, ali su se sve dotle zvali »Casini«, »Gabinetti di lettura«. 
Okupljala su cvijet mjesne inteligencije bez razlike političkoga 
mišljenja, ali im saobraćajni jezik bijaše samo talijanski. Za 
čuvene polemike između Tommasea i Nodila odvojiše se i ti klu¬ 
bovi. Pristalice narodnjaka ostaviše autonomaše i počeše osni¬ 
vati svoja posebna društva. Tako su god. 1863. bile osnovane 
tri najvažnije »Čitaonice«, u Zadru, Splitu i Dubrovniku, a 
idućih godina zaredaše i druge po ostalim varošicama. Čitaonice 
su bile mjesna sastajališta za dogovore i razgovore, zborišta po- 

litičkih ljudi kada bi zalazili u pojedina mjesta, da izvješćuju 
i daju političke naputke, rasadnici društvenosti preko skupnih 
zabava i međusobnog općenja, te napokon odlična škola na¬ 
rodnog jezika preko konverzacije i čitanja dnevne štampe. 


Preporodna književnost i njeni veći i manji predstavnici 

-Književnost, koja nastaje poslije četrdesetih godina više 
pokretnim silama izvana, narodnom romantikom, ilirizmom i 
slavofilijom, u srednjoj i sjevernoj Dalmaciji sva je u Kačićevu 
ikavsko-štokavskom stilu. /Koliko je književnog rada bilo prije 
tih godina u samom Dubrovniku, kretao se pomalo utrenikom 
Hidže i Bruerovića. Prema tome ostali dio Dalmacije osvitom 
preporoda nije preuzimao već gotov dubrovački način pisanja, 
nego se u tome oslanjao na svoj prostonarodni govor. Tu po¬ 
dvojenost u formi između sjevera i juga i njegove sredine za¬ 
grijavaju odsada ipak isti ideali, a »Zora Dalmatinska«, okup¬ 
ljajući suradnike iz svih strana pokrajine, nameće samom tom 
činjenicom potrebu jedinstvenosti u pisanju i jednakosti u knji¬ 
ževnom izražavanju. Kako su međutim i književnici ikavci bili 
također štokavci, a svi se oni, pa i Dubrovčani, odlučnije na¬ 
slanjali na selo, na njegov prostonarodni govor i narodnu pje¬ 
smu, njihovo prelaženje na Gajev književni jezik i prvi pravo¬ 
pis vršilo se bez jačeg otpora i ozbiljnijih smetnja i okončavalo 
se u šestom i sedmom desetljeću. To književno ujedinjavanje 
i izjednačivanje u jeziku i pisanju daje svoje relativno bogate 
plodove između 1850. i 1870. godine. Stvarno je to prvi period 
književnog preporoda. Uz formalno i već davno dozrelu poeziju 
dozrijeva u njemu, najviše zaslugom publicista i pripovjedača, 
i nešto odocnjela književna proza. 

U formiranju zajedničkoga književnog ruha prednjače po 
vremenu dubrovački Slovinci. Prvi, koji se pod stare dane za¬ 
grijava za narodni pokret mlađih zanešenjaka i koji im pruža 
izdašno svoju pomoć, Dubrovčanin je Antun Kaznaćić (1784 
do 1874). On je još uvijek prigodničar, jer gaji one vrste .po- 

ezije, koje je u njihovu rascvatu bio zatekao kod kuće: satiru, 
koledu i šaljivu poeziju; ali stilom se ugleda i u narodnu pje¬ 
smu. On zanosno pozdravlja Gaja za njegova pohoda Dubrov¬ 
niku, a kada je njegov sin Ivan August u uredništvu »Zore« 
druge godine zamjenjivao Kuzmanića, izravno pomaže zadar¬ 
skom listu. »Zorin« drugi broj donosi njegov prijevod Manzo- 
nijeve ode »Peti svibnja«, a dvanaesti broj prigodnicu u slavu 
Dubrovnika, kada je »Matica ilirska« izdala (1844) Gundulićev 
»Osman«. 

Nekoliko mlađih Dubrovčana stoje već sasvim u idejnoj 
sferi ilirstva. Narodniji su i politički toliko određeniji, da i knji¬ 
ževno i politički izlaze iz uzanog dubrovačkog okvira i prelaze 
ravno u hrvatsvo nastojeći da se otmu utjecajima starije du¬ 
brovačke poezije. Među njima je koju godinu stariji od drugih 
Antun Kazali (1815—1895), ali je i jači pjesnički talenat i na¬ 
čitani j i od svih: dobar znalac i staroklasične i moderne evrop¬ 
ske književnosti, proučavatelj narodne poezije, velik poštivač 
Lamartina, Hugoa, Manzonija, Pratija, Aleardija, Miltona, By- 
rona i Tennysona. Njegova silna mašta i visoki polet, gušeni 
skučenom malogradskom sredinom i lomeći se pod stegom sve¬ 
ćeničkog zvanja i goleme načitanosti, doprinose da on višekrat 
ispada opor i nejasan, a katkada naprotiv i odviše retoričan. 
To su ujedno i razlozi, da nijedno Kazalijevo djelo nije izašlo 
do kraja savršeno. Prvi mu je rad pjesnička pripovijest »Zlatka« 
(Zadar, Battara, 1856). Po formi neobična — epski je dio spje¬ 
van u desetercima, a umetnute brojne lirike partije u raznim 
metrima — i po odabranom predmetu smiona, odviše podliježe 
utjecaju talijanskih poetskih novela: Zlatka, udata Dubrovkinja, 
ljubi časnika Poljaka i postaje majkom. Tuga za djetetom, koje 
od nje zapušteno umire, i bol za dragim, koji joj odlazi da¬ 
leko, ispunjaju pripovijest uzdasima i suzama nesretne majke 
i nesretne ljubovce. Drugi poem, »Glas iz pustinje« (Zadar 
1862) u deseteračkim oktavama, razvlači se do velike rodoljubne 
elegije o slavenstvu. U »Grobniku« (Rijeka, 1862) deseterac je 
narodniji, jezik čistiji, a predmet patriotičan kao i u »Glasu«; 
ali je mnogo stvarniji i idejno bliži: prikazuje krvavu bitku na 

Jelinskom polju, koje se prozvalo »Grobnikom« po tome, što su 
na njemu Hrvati pod vodstvom trojice braće iz Srijema: Kupiše, 
Raka i Kreka, potukli i uništili Mongole. Pjesmotvor ima uvoa 
i tri pjevanja. Uvod slavi Strossmayera i Anku Zmajićevu, a 
od slijedećih pjevanja prvo je epsko heroičko s opisom bitke, 
drugo raspleće na romantički način ljubavne zgode jednoga od 
srijemske braće s kćerkom mongolskog vojvode Batukana, a 
treće, političko i odviše suvremeno, opisuje proslavu te bitke u 
naše dane! Posmrtno i najveće, još neštampano djelo Kazalijev 
je »Ćoso«, nekakav autobiografijski satirički poem, pjesnički 
dnevnik, što ga je pjesnik započeo god. 1840. i nastavio za če¬ 
trdesetih godina, toliko da je dosegao broj od 30.000 stihova. 

Samo po svojim književnim počecima amo spada Mati ja 
Ban (1818—1903), književnik, pjesnik i dramatik. Rano je od¬ 
selio u Carigrad, a odatle u Beograd, i tu se dalje razvijao u 
srpskoj književnoj sredini, kojoj najviše i pripada. Prvi njegovi 
sastavci uglavnom su erotika, a spjevani su u duhu narodne 
lirike. Veći dio te poezije iz ranijeg doba donio je »Slovinac«. 
U zrelijim godinama podao se Ban dramatici i napisao mnogo 
tragedija, crpeći za njih gradu iz srpske, češke, poljske i hrvat¬ 
ske povijesti, i očitujući već time širinu pogleda i veliku ljubav 
prema slavenstvu. U slavi i popularnosti, koju bijaše drugdje 
našao, Ban nije zaboravio ni svoga zavičaja ni svoje Dalmacije: 
tragedije »Marojice Kaboga« i »Kobna tajna« obrađuju pred¬ 
met iz dubrovačke prošlosti. Prva je iz doba velikog potresa i 
zastupa ideju, da je čestit građanin dužan da prinese svaku 
žrtvu za otadžbinu. Druga, ljubavna i šekspirskog zahvata, pod¬ 
sjeća na »Otela«. Po Kažotićevu romanu »Miljenko i Dobrila« 
napisana je »Smrt kneza Radoslava«. 

Medo knez Pucić (1821—1882), posljednji predstavnik one 
dubrovačke vlastele, koja je i nakon propasti republike oliča¬ 
vala njezine slavne tradicije, naj izraziti ja je pjesnička pojava 
u Dubrovniku XIX. stoljeća. Moderan je i narodan po jeziku 
i metru, a inače duboke klasične obrazovanosti. Vjernost tradi¬ 
ciji i vlastelinstvu njega ne priječi da napusti dubrovački poli¬ 
tički vidokrug i da potpuno prihvati narodnu preporodnu misao, 

ali ga nemir i mržnja prema novim političkim prilikama gone 
iz Dubrovnika. Luta kojekuda po Italiji, prelazi u Srbiju, u 
Beogradu je neko vrijeme odgojitelj kralja Milana, a potom 
se vraća u Dubrovnik, da tu ostane do konca života. Njegove 
pjesme iz đačkih vremena nastale su za nauka u Padovi (1841 
do 1843) i u Beču (1844). Pune su zanosa i optimističke vjere 
u narodnu budućnost. U pjesmi »Braća« raduje se slozi Hrvata 
i »Srbljana«, u »Bosanskim davorijama« pozivlje Bosnu, da se 
povede za primjerom Srbije, a u »Slavljanstvu« se zanosi pan- 
slavističkom idejom. Njegova romantička novela »Cvijeta« dru¬ 
go je, ali daleko bolje izdanje Kazalijeve »Zlatke«: Cvijeta 
ljubi Poljaka i polazi za njim na ratište. Poslije njegove pogi¬ 
bije vraća se, da u malogradskoj sredini živi osramoćena, dok 
ne pogiba od spoznaje da joj je umro i drugi nesuđenik, koji 
joj je spremao od malovaroškog pakla spas. Mnoge epizode iz 
pomorskog i primorskog života i umetnute lirske pjesme naj¬ 
bolji su dio toga pjesmotvora. U epici je Medo pokušao da 
stvori heroički epos na osnovi klasične i talijanske viteške, te 
Gundulićeve i naše narodne poezije, ali mu to nije pošlo za 
rukom. Ep »Karađorđevka« u tri pjevanja o njegovu životu, o 
izgnanstvu, o povratku u Srbiju i nasilnoj smrti, stoji tu kao 
neuspio pokušaj, koji inače svojom književnom spremom pobu¬ 
đuje udivljenje. U Pucićevim zbirkama lirike »Talijankama«, 
»Pjesmama«, »Sabranim pjesmama« prevladava u skladu s po¬ 
litičkim prilikama elegična nota, ali i sve bolji i narodniji stil, 
dok je njegovo prvo djelo »Slavjanska antologija iz rukopisa 
dubrovačkih pjesnika« još uzimala za uzor dubrovački način 
pjevanja. Romantik do srži, Medo je narodan po tehnici, građi 
i obliku. Živeći mnogo vremena u Italiji i stojeći pod utjeca¬ 
jem ondašnjeg slobodnjačkog i demokratskog talijanskog na¬ 
cionalizma i liberalizma, izgradio se i sam do slobodnjaka s pro¬ 
ročkim gledanjem u budućnost. 

Nije toliko znatan kao pjesnik, ali je dobar folkloristički 
pripovjedač, čak u vremenskom slijedu i jedan od prvih, Mato 
Vodopic (1816—1863), u početku seoski župnik, a kasnije du¬ 
brovački biskup. Njegovi pjesnički sastavci, ponajviše prigodni, 


245 



nemaju veće vrijednosti izuzevši pjesničku pripovijest »Robi- 
njicu«, spjevanu u desetercima povodom ustanka u Bosni i Her¬ 
cegovini. Motiv je pripovijesti alegoričan i aktuelno suvremen. 
Robinju oslobađa iz Hasanagine kule gorski hajduk, a ona u 
osloboditelju prepoznaje svoga rođenog brata. Ta je pjesma 
ujedno i naravni prijelaz na njegove tri pripovijesti, koje za- 
uzimlju važno mjesto u razvitku dalmatinske pripovjedačke 
proze. »Marija Konavoka« ima za glavni događaj djevojačku 
otmicu (Vule umiče Jelu s tendencijom, da se osudi nekulturni 
običaj, koji je još vladao u Konavlima); ali je u svojim epi¬ 
zodama, po opisivanju narodnih običaja: badnjeg dana, krsne 
slave, braće konavoske i t. d. i odlična fokloristička studija 
s realistički vjernim i živim slikanjem sela i seoskog života. 
»Tužna Jele«, štampana prvi put u almanahu »Dubrovnik«, 
prikazuje običan primorski događaj: bolovanje sirote majke, 
kojoj je more progutalo dva sina, zatim njezino iščekivanje 
muža mornara, koji se vraća u času kada jadnica umire; ali je 
to u stvari, kako ju je nazvao i sam autor, gruška »povijest«, 
prva naša pripovijest u prozi, koja realistički prikazuje gruški 
mornarski život i naš pomorski stalež. Da bi slika bila još vjer¬ 
nija, napisana je u dubrovačkom narječju. U trećem djelu, u 
historijskom romanu »Na doborskijem razvalinama« Vodopić se 
prenosi u bosansku i hercegovačku prošlost — iz realizma i fol¬ 
klora prelazi u romatiku. Glavni događaj romana, kako dvoje 
dragih poslije svakojakih zapreka dolaze do vjenčanja, a potom 
napuštaju rođenu grudu sa zavjetom, da će se njihovi potomci 
vratiti na svoju djedovinu i osloboditi narod od turske tlake, 
slijedi patriotsku i kršćansku tendenciju onih vremena, kada su 
i rodoljubi po Dalmaciji vodili živu agitaciju za oslobođenje 
Herceg-Bosne. Proučavajući oštroumnošću etnografa i ljubavlju 
prirodopisca život i prirodu svoga kraja, Vodopić je skupljao 
i naučnu građu te vrsti: za Kurelca i Jugosl. akademiju priredio 
je frazeologiju dubrovačke okolice, a sastavio je i zbirku imena 
bilja, kojom se poslužio Šulek u izradi svoga imenika. 

Kao pjesnik i književnik stoji mnogo niže od nabrojenih 
Dubrovčana Ivan August Kaznacić (1819—1883),sin već spo¬ 

menutog pjesnika Antuna, po zvanju kirurg bečkog i liječnik 
padovanskog sveučilišta. Svoju liječničku karijeru završio je u 
Dubrovniku kao upravitelj gradske bolnice. Započeo je svoj 
književni rad publicistikom surađujući u tršćanskoj »La Favilla« 
i uređujući god. 1845. uz Preradovićevu pomoć »Zoru Dalma¬ 
tinsku«. Olakšao je u ono doba Talijanima učenje našeg jezika 
svojim prijevodom Babukićeve gramatike ilirskog jezika na ta¬ 
lijanski. U gajenju poezije razlikovao se od oca jačim ugleda- 
njem u narodne pjesme; ali je i on bio maran proučavatelj du¬ 
brovačke kulturne i književne prošlosti. Kumovao je i osnivanju 
»Slovinca« i pomagao ga suradnjom. U antologiji »Vijenac 
gorskog i pitomog cvijeća«, koju je izdao god. 1872., ima i 
njegovih pjesama. Među »Slovinčevim« pjesnicima iskazao se 
boljim od ovoga Kaznačića Hiksa Gradi nekojim svojim sastav¬ 
cima u desetercu, među kojima je i njegova dramska pjesan 
»Kosovka djevojka«. 

Sam osnivač i urednik »Slovinca« prof. Luka Zore (1846 
do 1906) bijaše vrlo istaknuta ličnost iz poznijih godina na¬ 
rodnoga preporoda, dobar nastavnik i dobar slavist iz Miklo- 
šićeve škole. Bio je rodom iz Cavcata, a inače po svemu tipičan 
Dubrovčanin. Poslije nastavničke službe — bio je profesor du¬ 
brovačke i upravitelj kotorske gimnazije, zatim upravitelj pre¬ 
parandije u Arbanasima i školski inspektor u Bosni — izborom 
za saborskog zastupnika u Zadru i za carevinskog u Beču bijaše 
prešao i na političko polje. Najzad je bio pozvan na Cetinje za 
odgojitelja knezu Petru. Osim stručnih filoloških i literarno- 
historijskih radova (O Ribanju, Paljetkovanja, Dubrovačke tu¬ 
đice, 0 dubrovačkim pjesnicima, polemika s Pavićem) napisao 
je u deseteračkim tercinama satiričko-vizionarski ep »Objavlje¬ 
nje« ugledavši se u Danteov »Pakao«. Po noći, dok spava, pje¬ 
sniku se javlja u snu Danteov duh i vodi s njim razgovore o 
našim političkim i društvenim prilikama. U toj formi vizije 
uzimlju se na nišan narodni izdajice i izmećari, svi oni, koji 
siju razdor i neslogu među braćom, proriče se oslobođenje južnih 
Slavena i rasap Austro-'Ugarske. Djelo je doista smiono, istinski 
odraz raspoloženja ljudi onoga doba; ali je u obradi razvučeno, 

naučno i knjiško, napisano doduše dobrim jezikom i izdjelanom 
književnom formom, ali u cjelini bez primjerne snage i jačeg 
doimanja. 

Dok su u Dubrovniku ti književnici i uopće svi pripadnici 
inteligencije između sebe i na domu općili samo narodnim je¬ 
zikom, u građanstvu sjeverne i srednje Dalmacije ne bijaše 
tako. Gospoda su doduše i u tim stranama poznavala lokalno 
narječje, ali oni rijetki među njima, koji su htjeli da se uspješ¬ 
no bave i književnim zvanjem, trebali su da se najprije sami 
preporode i jezikom i duhom. U tom je pravcu blagotvorno po¬ 
čeo djelovati Petranovićev almanah, mada je sa svojom manje 
poznatom ćirilicom bio namijenjen poglavito Srbima. Mnogo 
šire obzorje otvorila je, kako smo vidjeli, latinička »Zora Dal¬ 
matinska«. Izlazila je doduše dosta kratko i uz razumljive te¬ 
škoće materijalne i književne prirode, ali plodno sjeme, što ga 
bijaše posijala, ne uginu s njezinim prestankom, niti mu naudi 
zagušijivost desetgodišnjega apsolutizma. Omladina se upravo 
tada najživlje spremala na veliki narodni posao osposobljava¬ 
jući se ne samo za novu narodnu književnost, nego i za svako 
drugo poprište i područje duhovnog rada, kako to vjerno opi¬ 
suje Pavlinović u predgovoru Matičina izdanja Botićevih pje¬ 
sama. Začeto Napoleonovom Ilirijom, hranjeno romantikom i 
narodnosnom idejom, ožareno revolucijom četrdesetosme i zri- 
jući potajno u apsolutističkom mraku, bilo se već posve razvilo 
prvo veliko pokoljenje narodnog preporoda. U književnosti 
pjevahu se u to doba zanosa i oduševljenja junačke davorije, 
ratoborne ode i rodoljubne popijevke. 

Najizrazitiji predstavnik toga u poeziji najidealnijeg za¬ 
maha bijaše Splićanin Luka Botić (1830—1864). Taj bivši Pa- 
vlinovićev drug u splitskoj sjemenišnoj gimnaziji i na bogo¬ 
slovnim naukama u Zadru, romantički idealist a puki siromah, 
s parolom iz naroda za narod, napušta teologiju, svlači sa sebe 
popovsku mantiju, prebacuje se krišom u Bosnu kao hajduk u 
zelenu goru, tu upoznaje naše muslimane, proučava govor 
onoga naroda, njegove običaje i narodne pjesme. Željan slo¬ 

bodnijega zraka i kretanja prelazi u Srbiju, ali se odatle vraća 
podrezanih krila, jadno kuburi i neko vrijeme uniženo kuluči 
kao sluga u Gajevoj tiskari. Kada otkriše da nije vjetrogonja, 
nego Bogom nadareni pjesnik, patriot u duši i borac za slo¬ 
bodu, osiguraše mu donekle Strossmayerovu zaštitu. U Đakovu 
je biskupov činovnik. Kad je god. 1860. bio vraćen ustav, dolazi 
u Split, da radi za sjedinjenje Dalmacije s Hrvatskom. Iduće 
godine bira ga Đakovo za saborskog zastupnika, ali doskora 
podliježe sušici i umire mlad i ispaćen, Kristovih ljeta, kako za- 
jaukne nad njegovim prerano otvorenim grobom Fran Kurelac, 
ali do posljednjega svog daha s čvrstom vjerom ma i u daleko 
narodno oslobođenje: 

Od mene će otpuh praška biti, 
aP u grobu rastvoreni prašak 
za slobodu razigrat se hoće. 

Iako je bio čisto lirski temperamenat, Botić spjeva samo 
nekoliko lirskih pjesama. Ostali su mu glavni radovi romantične 
pripovijesti: »Dilber Hasan« je novela u prozi; »Pobratimstvo«, 
»Bijedna Mara« i »Petar Bacić« tri su poetske novele u dese¬ 
tercima. »Pobratimstvo« je uopće najbolji naš romantički pje- 
smotvor, a sva tri epa skupa najbolje su od svega, što je ta naša 
romantika dala u Dalmaciji. Kao umjetnik, Botić se bolje od 
svih približio pjesniku-narodu, usvojivši najizrazitije zna¬ 
čajke narodne pjesme. Usto je njegovo pjesničko umijeće bilo 
oplemenjeno još i lijepom romanskom naobrazbom. Botić je sa¬ 
držajno prvi kod nas unio u književnost nov, za ono doba još 
nečuven elemenat muslimanski. Njemu je naš musliman prestao 
biti tip silnika i krvoloka, prema kojemu bi bila opravdana samo 
mržnja i osveta. Brat je to, koji osjeća jednako plemenito, čest 
je našega naroda i krv naše krvi. 

Botićev školski drug Mijo Pavlinović (1831—1887), kato¬ 
lički svećenik, ne bijaše samo politički prvak među dalmatin¬ 
skim preporoditeljima, narodnjački prvoborac i vojvoda, nego 
i jak politički pisac i stilist i narodni bard. Rijetki su od nje¬ 
govih vršnjaka onako savršeno kao on vladali narodnim jezikom 
u govoru i pismu. Od god. 1861., kada je prvi put izabran za 

saborskog zastupnika, pa do konca života branio je neustrašiva 
narodna prava u saboru i u bečkom parlamentu, a ujedno je 
svojim neumornim propagandističkim, publicističkim i književ¬ 
nim radom nastojao oko osvještavanja i prosvjećivanja naroda. 
Za svoj mesijski poziv imao je i vanredne fizičke i duhovne spo¬ 
sobnosti: nasrtljivu ratobornost i nepokolebljivu odlučnost, kri¬ 
stalan značaj i impozantnu vanjštinu, snažan govornički dar i 
temeljitu kulturnu spremu. Bio je jedan od stupova »Narodnog 
Lista«. Pomagao je kod književnog posla zadarskoj Matici u 
izdavanju popularnih knjiga. Posezao je za stihom i za prozom* 
da budi mlitavce i da osvješćuje neuke, da vatrom svoje go¬ 
vorničke logike žigoše poturice i razgoni beznačajnike. Na sva¬ 
kom koraku nalazio je za vršenje te svoje misije dobre prilike 
i podesne građe, župnikujući u svom rodnom selu, obilazeći po¬ 
krajinom, putujući po Crnoj Gori, Bosni i Hercegovini, Srbiji* 
Hrvatskoj i Slavoniji. Do god. 1860. pjevao je budilačke davo¬ 
rije. U »Ognjišaru« (Prometeju) oličio je narodnu borbu u Dal¬ 
maciji god. 1864., a u pjesmi »Kotari i župnikovanje« opisao 
narod u svom odnosu sa službom župnika i zadacima dušobri¬ 
žnika. »Putni spomenak« cvijet je s njegovih putovanja, ubran 
za njegova pobratima, pravoslavnog svećenika Sundečića. »Hr¬ 
vatske Crte« sadrže niz pjesničkih poslanica prijateljima i na¬ 
rodnim suborcima: Đuri Puliću, Nikoli Dubokoviću, Vicku Dido- 
liću, Kosti Vojnoviću, Jovanu Sundečiću i Ivanu Nikoliću. Nje¬ 
gova poezija, iako je i ona značajna, upravo se gubi prema, 
veličini i raznovrsnosti njegove govorničke, putopisne, političke- 
i druge proze, tako da bi. njegova ukupna djela dala nekoliko 
debelih svezaka. Sređivao ih je sam i izdavao u zbirke, od kojih 
su najznamenitije: Pjesme i besjede, Različiti spisi, Pučki spisi* 
Hrvatski razgovori, Hrvatski razmišljaji, Puti, 0 vjeri i politici, 
Misao hrvatska i misao srpska u Dalmaciji od god. 1848. do- 
1882. Kao sakupljač narodnoga blaga pobilježio je do 4000 
prostonarodnih riječi i izričaja i predao ih Jugosl. akademiji; 
pribrao je do 1500 narodnih pjesama i poklonio ih Matici Hr¬ 
vatskoj uz preporuku, da u svojim izdanjima iznese i tu vrstu 
književnih proizvoda. Zalagao se za to, da književnost bude na¬ 

rodna i duhom i ruhom, pa je i sam strogo primjenjivao to na¬ 
čelo na svoj način pisanja i mišljenja. Njegov je stih čisto 
narodan, ponešto opor i tvrd kao i njegova priroda; proza mu 
je u jezičnom bogatstvu kovana kao usijano gvožđe mlatom na 
nakovnju. Iz svake njegove crte izbija visok polet i neobična 
snaga duha. U Pavlinovića, heroja narodne borbe, sve je ju¬ 
načko: i poezija i proza, i život i djela. 

Lirik Jovan Sundečić (1825—1900), Pavlinovićev pobratim, 
bijaše rodom iz livanjske okolice, a odrastao u Imotskome. Kao 
pravoslavni svećenik i profesor bogoslovije živio je duže vre¬ 
mena u Zadru, pa na Cetinju u tajničkoj službi kod kralja Ni¬ 
kole, i naposljetku kao umirovljenik u Kotoru. Sudjelovao je 
s rijetkom predanošću i plemenitošću pjesničke duše u narod¬ 
nom preporodu, zalažući se ustrajno za slogu. Uređivao je više 
listova i surađivao u Matici Dalmatinskoj. U lirici su mu uzo¬ 
rom ženske, a u epici junačke narodne pjesme. U »Krvavoj ko¬ 
šulji« slavi prije svog odlaska u Crnu Goru junaštvo Crnogoraca 
u obrani njihove slobode i samostalnosti i stavlja ga za izgled 
narodnoj borbi u Dalmaciji. Istog su kroja i njegove dvije 
pjesme realističkoga narodnog smjera: »Anđelija Kosovića« i 
»Majka Crnogorka«. U alegoričkoj »Vršidbi« i njezinu pozni- 
jem dodatku »Sjetvi« opisuje u pjesničkim slikama sijanje i 
vršenje slaveći rodoljubivo pregalaštvo narodnih ljudi i složan 
rad, koji donosi najviše ploda na svakom, pa i na prosvjetnom 
polju. »Odisaji roditeljskog srca« i »Milje i omilje« elegična 
su poezija, nadahnuta tugom za rano izgubljenom djecom. Te 
i mnoge druge Sundečićeve pjesme dokumenat su njegove me¬ 
kane i nježne prirode, sadržaj je njihov proživljen i proosjećan, 
stih vazda gladak, a jezik pravilan. U obilju njegovih pjesni¬ 
čkih tvorba ima dakako i prazna stihotvorstva. Bolje i najbolje 
izdala je Matica Hrvatska god. 1889. u lijepo opremljenoj zbirci 
»Izabrane pjesme«. 

Za svitanja »Zore Dalmatinske« bijaše primio pjesničko 
krštenje i Vladislav Vežić (1825—1894), rodom iz zadarskog 
Podgorja. U Zadru je svršio gimnaziju i filozofiju, upoznao se 
tu sa Sundečićem i Kuzmanićem, od kojega je primio prvi poti- 


251 





caj za književni rad. Boraveći 4 godine u Trogiru kod obitelji 
Fanfogne, okoristi se njihovom bogatom knjižnicom. Prešavši na 
pravne nauke u Zagreb, ostade trajno u Hrvatskoj i tu se pro¬ 
slavi kao dobar pjesnik i odličan prevađač klasičnih djela iz 
svjetske književnosti. U svojoj »Milovanki« nastavio je »Ra 
zgovor ugodni« Dalmatinca Kačića, opjevavši i junake duha. 
Junački ep »Sigetski junak« njegovo je najpoznatije izvorno 
djelo. 

Velikih zasluga za pohrvaćenje osnovnog školstva stekao je 
preporoditelj Stjepan Buzolič (1830—1894), Obrovcanin, pje- 
snik i pedagog, preko dvadeset godina upravitelj učitelj išta u 
Arbanasima i u jednom periodu po svom umirovljenju saborski 
zastupnik. Bijaše idealna duša, poštenjak i rodoljub, ali osrednji 
lirik. Njegove pjesme u većini su prigodne, ali su besprijekorna 
oblika sa vazda čistim narodnim jezikom. Formom i vjernošću 
odlikuju se i njegovi brojni prijevodi iz talijanskoga, francu¬ 
skoga i njemačkoga. Ni prijevod Danteova »Pakla« u desete¬ 
račkim tercinama kao prvi pokušaj u prenasanju toga glasovitog 
djela na naš jezik nije bez vrijednosti. Svoje lirske pjesme, 
izvorne i prevedene, uredio je za života sam pjesnik i izdao ih 
pod naslovom »Bog, Rod i Svijet«. Poslije njegove smrti izdali 
su ih ponovno pjesnikovi štovatelji dopunivši ih i poprativši ih 
lijepim životopisom. 

Razvitak proze od pojave prvih almanaha i književnih li¬ 
stova do osamdesetih godina bilježi u Dalmaciji golem napredak. 
Poučna, političko-publicistička i putopisna približno je vec ra¬ 
zvijena u djelima Pavlinovićevim, a pripovjedačka u Vodopi- 
ćevim pripovijestima. Kroz popularna izdanja Matice Dalma¬ 
tinske, kroz Narodni List, Slovinac i drugu periodičku štampu 
ona postizava stilističku vještinu i izbrušenost književne proze 
općeg tipa i štokavskog narječja, diferencirajući se samo po 
temperamentu i osobinama pojedinih pisaca. U VI. desetljeću 
ona je još pretežito pjesnička: za obrazac joj služe uz živi na¬ 
rodni govor i junačke narodne pjesme. Najizrazitiji oblik te vrste 
poprima ta proza u Bakoticevoj »Raji«. Kaxlo Antun Bakotic 
,(1831—1887), rodom iz Gomilice kod Splita, bijaše Pavlinovi 

ćev i Botićev školski drug i sudjelovatelj u njihovim idealnim 
pregnućima za osvještavanje naroda. S Botićem on ima najviše 
duhovne srodnosti: jednake poglede na narodne probleme i ro- 
mantičko zanešenjačko nastrojen je. I Bakotić putuje Bosnom, 
opći s rajom, otkriva u muslimanima braću i supatnike; upo¬ 
znaje i on romantične čari zemlje i četiristogodišnje patnje 
zarobljena i na tri vjere podijeljena naroda. U doba prvih borba 
za narodna prava, kada se narodnjaci počinju zagrijavati i za 
oslobođenje Herceg-Bosne od Turčina, nastaje njegov roman 
»Raja«: Sarajlija Laza Kristić i njegova porodica doživljuju 
čuda i pokore od poturica, arnauta i Židova, pomagača sara¬ 
jevskog paše u njegovoj nasilničkoj osnovi, da preotme Laži 
njegovu ženu Cvijetu, dok hajdučkom arambaši Relji, kaluđeru 
Vaši, fratru Andriji, te Kristićevu bratu i tobože nijemom Ta- 
diji, poslije svakojakih muka i krvoprolića, nije konačno pošlo 
za rukom, da zaklone i spase gonjenu porodicu. Pripovijest je 
niz različnih, zgodno povezanih epizoda, pa bi joj zato dobro 
pristajao podnaslov: Slike iz bosanskog života pod Turčinom. 
Njezina je glavna tendencija izrazito narodnjačka: sloga kato¬ 
lika i pravoslavnih i njihovih suplemenjaka muslimana najjače 
je njihovo oružje u borbi za slobodu. I kod Bakotića je ista¬ 
knuta misao, da kršćane ne snalazi najveće zlo od turskih aga i 
begova, koliko od poturica i domaćih izroda. Crtanje karaktera 
u »Raji« rađeno je bez dublje psihologije: dosta je stereotipno; 
udešeno više prema narodnoj predaji. Bakotić je i jezikom i sti¬ 
lom više pjesnik nego pripovjedač; deklamatoran je, slikovit i 
enfatičan, ali i onoliko narodan u prozi, koliko su Pavlinović i 
Botić u svojim desetercima. 

Primorsko-dalmatinsku pripovijest Vodopićeva kova una¬ 
pređuje Budljanin Sćepan Mitrov Ljubisa (1824—1878). Kako 
je bio jedan od prvih javnih radnika u Dalmaciji u doba naj¬ 
žešće borbe za jezik i narodnost, te zastupnik u bečkom parla¬ 
mentu i u pokrajinskom saboru, dao se na književnost tek u 
starijim godinama. Počeo je prijevodima i preradbama nekojih 
talijanskih stvari i originalnim spjevom »Boj na Visu« u dese¬ 
tercima, a potom nastavi pripovijetkama, našavši poticaja za to 

u Vukovim pjesmama, u Vrčevićevim narodnim pripovijetkama i 
u poeziji vladike Rade. U prvoj pripovijetki »Šćepan Mali«, 
prepričavajući u prozi motiv Petrović-Njegoševa poema drži se 
načina narodnih pričanja, ali ga u daljim radovima razvija do 
svoje posebne manire. Njegove »Pripovijesti crnogorske i pri¬ 
morske« (Prodaja patrijara Brkića i Kanjoša Macedonovića, 
Skoči-djevojka, Pop Andrović novi Obilić, Krađa i prekrađa 
zvona, Gorde i dr.) donose živa lica i prilike iz života Boko- 
kotorskog primorja s jako istaknutom tendencijom protiv 
lacmana i Mlečića. U »Pričanjima Vuka Dojčevića« Ljubisa je 
namjeravao da napiše u istom stilu stotinu manjih priča, ali je 
dospio samo do tridesetsedme. I pripovijesti i priče obrađuju 
tradicionalne narodne motive s mnogo folklorističkih elemenata 
začinjajući ih zdravim narodnim humorom i mnogim pojedi¬ 
nostima iz života naroda i njegovih običaja. Obrada je u njima 
ipak beletristička po krasnim opisima bokokotorskog krajolika 
i po prikazivanju stvari i lica prema realnom životu onoga di¬ 
jela primorja. Uprkos obilja provincijalizama, stil ima svoje 
posebne draži. U svojim temeljnim crtama to je već primorska 
novela i novelistička proza u svojim sretnim počecima. 

Kao ova Ljubišina i ona Vodopićeva, rađena je na naro¬ 
dnoj dikciji i proza mlađega od njih, Nikole Šimića (1854 do 
1913) iz Igrana makarskog primorja. U njoj ima manje pje¬ 
sničkoga kolorita, a mnogo više onoga književnog realizma, koji 
je zastupan kod tadašnjih talijanskih »verista«. Šimićeve »Slike 
i crte iz seoskog života« (1887) prave su seoske novele. Raspo¬ 
lažu i one velikim jezičnim bogatstvom, ali su pisane mnogo 
čistijim i mekšim stilom od onoga, što ga nalazimo u Pavlino- 
vića. U živahnim slikama i plastičnim opisima prikazani su tu 
makarski seljak i primorac, po prirodi svojoj malo drugačiji od 
Vodopićevih i Ljubišinih, a i zahvaćeni više s njihove dobre 
strane. Dok je boravio u Zadru, Šimić se istaknuo i svojim 
©dličnim publicističkim radom. Bio je glavni suradnik »Narod¬ 
nog Lista« u dva kraća perioda, a od god. 1881. i tajnik Matice 
Dalmatinske. Za Maticu je napisao dvije već spomenute vrijedne 
popularne knjige: »Štednju« i »Pučku prosvjetu«. Kao osnivač 


254 


i urednik zadarske »Iskre« u shvaćanju problema naše moderne 
književnosti i književne kritike potporom vrijednih suradnika 
mnogo je doprinio čišćenju književnog ukusa i razvitku knji¬ 
ževne proze. 

U zadarskoj sredini i sjevernodalmatinskoj krajini odgojio 
se u doba razbuktalog narodnog pokreta Šibenčanin Simo Ma- 
tavulj (1852—1908), odličan pripovjedač, za mladih dana goje- 
nac Buzolićeve preparandije i Bjelanovićev prijatelj. Iako je 
god. 1881. prešao u Crnu Goru i stupio u kneževu službu, a 
odatle u Srbiju (1887), gdje je i razvio svu svoju književnu dje¬ 
latnost, ipak je svoj pripovjedački talenat kao dragocjenu ba¬ 
štinu ponio sa sobom iz rodnoga kraja i u dobrom dijelu svojih 
radova odrazio dalmatinski primorski život. Sami naslovi ne¬ 
kojih pripovijesti: Iz Primorja (1889), Iz Primorskog života 
(1890), Sa Jadrana (1891), Primorska obličja (1893) potvrđuju 
tu pretpostavku. Najklasičniji je njegov roman »Bakonja fra 
Brne« iz života primorskih malograđana katolika, pisan vedri¬ 
nom prostodušne podrugljivosti i protkan žicom zdrava humora. 
Matavulj je pisac evropske obrazovanosti i predstavnik najči¬ 
stijeg realizma. U šarolikoj galeriji nacionalnih tipova i ka¬ 
raktera predstavio je majstorski i jednu čest primorsko-dalma- 
tinskog života. 

Vodopićevu, Ljubišinu, Šimićevu i Matavuljevu primorsku 
novelistiku zgodno dopunjuje svojim »Slikama iz pomorskog 
života Juraj Carić (1854—1928), Hvaranin, pomorac, nautičar, 
putopisac i pripovjedač. Njegove slike, izdate u dva sveska, prvi 
god. 1884. pod natpisom »Preko Sredozemnog mora«, a drugi 
god. 1885. s natpisom »Preko Crnoga mora i Atlantika«, opisuju 
putovanje na jedrenjaku autora kao brodskog časnika (kadeta). 
U svoje opisno pripovijedanje Carić upleće prigodne pouke, bi¬ 
lježi i prikazuje atmosferske pojave, umeće epizode o svojim 
doživljajima, o zgodama drugih lica brodske posade, i time po¬ 
staje ne samo putopiscem, nego i umješnim pripovjedačem re¬ 
alističkog smjera, prikazivačem dalmatinsko-mornarskog i po¬ 
morskog života. Drugi su mu radovi (osim stručnih članaka i 
poučne knjige »Kristof Kolumbo i otkriće Amerike«) pripovijesti 

u užem smislu: »Obitelj kapetana Opačića«, roman iz malograđ- 
skog života, a događa se za narodnih borba u Starigradu na 
Hvaru. »Krvna osveta u Boki kotorskoj« folklorističkim crtanjem 
sredine nadovezuje na Ljubišu, a pripovijesti »Ribareva kći«^i 
»S naših ostrva« sa svojom građom iz hvarskog života preteče 
su Ćipikovih primorskih novela. 

Prvi počeci prave feljtonske novinarske proze i kritike knji¬ 
ževnog ukusa i umjetničkog stila nalaze se u vrijednim pokuša¬ 
jima fra Ivana Despota (1851—1886), mladog, rano preminulog 
franjevca, pa stoga do potpunosti još nerazvijenog pjesnika i 
književnika. Despot je s više strana zanimljiva preporodna po¬ 
java. U svojoj zbirčici lirike »Prve Iskre« (Zagreb, 1881) stoji 
pod utjecajem talijanske poznije romantike bolnog sentimenta- 
lizma, ali je i prvi od Dalmatinaca, koji se ugledao u preko- 
velebitske pjesnike Preradovića i Šenou. Prvi se on daje i na 
prikazivanje pisaca, njihovih djela i književnih pojava u za¬ 
sebnim člancima (o Martiću, Kazaliju, Kacicu i njegovu hrvat¬ 
stvu, o Šenoi i uopće o pjesništvu). Istina je, da je u pisanju 
ponajviše još panegiričkog tona, ali je u njega i očito nastoja¬ 
nje, da unese nešto kritičnog svijetla u preporodnu književnost, 
kojoj se dobrota dotle mjerila samo po korisnoj svrsi i patri¬ 
otskoj namjeni. Njegova knjiga »Malo Zrnja razasuo F. I. 
D.« (Split 1885), u kojoj su sakupljeni spomenuti prikazi, prvo- 
je kod nas zasebno izdanje književne kritike. Najveća je u njoj 
novost slikovit i jedar stil u čistoći jezičnog bogatstva, kojemu 
je svaka oporost umekšana i unježena mjerom osjećajnog ukusa 
i zaziranjem od pretjerana čistunstva. Takav je Despot i u svo¬ 
jem putopisu »Put na Lovćen« (Zagreb 1865), mada je tu vise 
zadržan slikanjem unutrašnjeg doživljavanja u prirodi, nego 
realističkim opisivanjem samih prirodnih ljepota. Blistavilo i 
slikovitost njegova stila jedva će u novije doba nadvisiti Matoš. 
Estetski osjećaj za formu i jezik, koji je njemu bio prirođen 
od djetinjstva, jer se rodio i odrastao u makarskom primorju, 
gdje je govor naroda od pamtivijeka čist i slikovit, ne izdaje ga 
ni u poučnoj prozi njegovih dviju prerada: u knjizi »Zdrav ra¬ 
zum i pošteno srce«, izrađenoj za Maticu Hrvatsku po djelu 

Talijanca Cantua, i u popularnom izdanju »Značaj« Matice 
Dalmatinske, složenom po Smilesu. 

Za Despotovim »Zrnjem« izađoše u Splitu god. 1885. »Pri- 
mitiae« Bračanina Kazimira Ostojića. Knjiga sadrži osam čla¬ 
naka književne kritike i sedam novela, a posvećena je Despotu. 
Kritički dio unosi po prvi put u stajaće vode narodne roman¬ 
tike vijoglavu buru doktrinarske polemike i otvoreno vojuje za 
načela verističkog pravca Lorenza Stecchettija, talijanskog pjes¬ 
nika, predstavnika čulne lirike s ciničkim pogledima na vjeru i 
na društveni moral. Bijaše to Ostojićeva reakcija na graju, 
koja se digla od dalmatinskih kritičara na njegove »Poletarke«, 
zbirku ljubavnih pjesama, u kojoj je stecchettizam ibio na¬ 
šao u još odviše mladom Dalmatincu slijepa obožavatelja. Po¬ 
lemiziranjem Ostojić brani slobodu u književnom stvaranju 
i kusa da utvrdi književnikovu nezavisnost od moralnih obzira. 
Prikazom poezije latinskog pjesnika Tibula pokušava da do¬ 
kaže, kako se kod pravog pjesnika slobodno pjevanje o čulnoj 
ljubavi ne kosi s estetskim zakonima. U obranu te svoje i tuđe 
teorije pozivlje se i na narodnu liriku, prikazujući u članku 
»Glas iz naroda« jednu zbirku narodne poezije. U članku »Ne¬ 
što o ljubavnoj i rodoljubnoj pjesmi« ustaje i protiv uobičajenih 
tirada, licemjerstva i usiljenosti u tim vrstama lirike, te na 
koncu tvrdi čak i to, da je sloboda misli toliko sveta, koliko i 
sloboda naroda! Crtajući u novelama seoski život otoka Brača 
Ostojić također slijedi veristički pravac talijanske suvremene 
novelistike razlikujući se od zemljaka Simića neobuzdanom bru¬ 
talnošću. Taj bezobzirni udar u pospanost kritičkog duha usred 
probuđene književ e radinosti i dobre volje za stvaranjem, 
iako je bio nabrušen izvana, djelovao je kao kakva preuranjena 
»moderna«, a u noveli je, doduše surovo i odviše po tuđem 
kalupu, zarezao brazde, kojima će kasnije samostalno i genijal¬ 
no udariti Šimunovic u svome »Mrkodolu« i Matavulj u svome 
»Bakonji fra Brni«. 

Despotove i Ostojićeve zasade na polju literarne kritike, 
toliko nužne koliko i opozicija u političkom životu, nisu kod nas 
bile izuzetne pojave. Kritičarstvo se kao posebna grana bilo već 
razvilo na Zapadu, poglavito u Francuskoj, i našlo svoj rasadnik 








u zagrebačkom »Vijencu« pod urednikom Franjom Markovicem 
i njegovim nasljednicima, a najviše pod Augustom Senoom 

m §74 _1881). Upravo jednu godinu ranije od »Primicija«^ i 

»Zmja« bijaše se pojavila u Zadru Šimićeva »Iskra«. Za nešto 
sedam godina što je izlazila, uz jedan oduži prekid, davala je 
pored književne građe, koju je probirala strožim estetskim 
kriterijima, i obilata prostora ocjenama i prikazima starijih i 
novijih književnika iz domaće književnosti i iz stranih literatura. 
U njoj je počeo svoju kritičku djelatnost širokih evropski vi¬ 
dika, a u smjeru velikih francuskih kritičara Sainte Beuvea. 
Tainea i Brunetiera, prvi i u ono doba najveći naš književni 
kritik Jakov Čuka {Jaksa Čedomil) (1868—1920). Čuka se rodio 
u Zaglavi kod Zadra 1868. U Zadru se školovao u talijanskoj 
srednjoj školi. Proučavao je naše starije i suvremene pisce ocje¬ 
njujući u književnim časopisima sve najznatnije književne pro¬ 
izvode i pojave, koji su nastajali kod Hrvata od 1887—1903. 
Pisao je s dubokim poznavanjem o francuskom i talijanskom 
romanu, a surađivao je i u talijanskim listovima. Posjedujući 
veliku književnu i filozofijsku spremu, u svojim je ocjenama, 
prikazima, raspravama i studijama primjenjivao i literarno- 
historijsku i estetsku metodu i sociološka načela francuske kri¬ 
tike. Taj svoj rad nastavio je još uspješnije u »Glasniku Matice 
Dalmatinske«, kojoj je bio neko vrijeme i tajnikom. 

Do Čuke se istaknuo temeljitošću i pronicavošću sigurnih 
kritičkih pogleda Petar Iiasandrić, odličan prevađač naših na¬ 
rodnih i umjetnih pjesama na talijanski jezik. »Iskra« i »Glas¬ 
nik« pogranični su međaši, od kojih započinje opća hrvatska 
nova književnost u Dalmaciji devedesetih godina. Om su uvod 
u Tresićev »Novi vijek«, koji je izlazio u Splitu (od god. 1897. 
do 1899), i koji je još jače ustalasao književnu atmosferu u pravcu 
kritičnijega shvaćanja djela i pisaca i uz postavljanje većih 
zahtjeva na književni podmladak. Tako je na području kritike 
Čuka imao svoje formom još naprednije nastavljače u Tresiću, 
Politeu, Sabiću, Nodilu i drugima, još mlađim izdancima prepo¬ 
roda, koji pripadaju našoj predratnoj i poratnoj suvremenoj 
književnosti. Nodilo. najstariji od njih, novinar je samo u prvom 

periodu svoga rada, dok piše na talijanskom jeziku kao urednik 
»Nazionala«. U toj se palestri njegovo uzorno pero bez sumnje 
osposobilo za kasniju hrvatsku naučnu prozu historijske i kri¬ 
tičke vrste. 

Naprotiv, iz novinarske škole »Nazionala« i poznijega 
»Narodnog Lista« izdjelao se do profesionalca u novinarstvu 
i publicistici Starograđanin Dinko Politeo (1854—1913), prvi 
hrvatski politički beletrist, romantički duh otmjena ukusa i 
okretna duha. Djelovao je doduše najduže u Zagrebu, ali je i 
tu ostao vazda predstavnikom romanske struje. Pisao je i za 
vanjske novine na više jezika. Pokušavao je da osnuje i svoje 
časopise: list »Mladu Hrvatsku« i reviju »Pravu hrvatsku mi¬ 
sao«. Najvažniji je period njegova novinarskog rada u »Obzoru« 
(1889—1894), a najvredniji su prinos književnoj nauci i poli¬ 
tičkoj historiji njegovi »Izabrani Članci« (Uvod, I. dio) i »Ži- 
votopisne Crtice« (I—II sv.), u kojima sjajnim stilom i rijetkim 
poznavanjem osoba i prilika, u obliku eseja i prikaza o poli¬ 
tičkim i književničkim ličnostima, obrađuje dobar dio naše kul¬ 
turne i političke povijesti počevši od god. 1860. 

Politeov sumještanin Marin Sabić (1860—1923), u našoj 
novijoj lirici najbolji predstavnik mistike i autor solidnih, oz¬ 
biljnih i lijepim stilom pisanih studija, ulazi već u noviju suvre¬ 
menu kritiku, u kojoj se Ante Petravic (r. 1874), također Staro¬ 
građanin, kao profesionalni kritik izdigao na prvo mjesto. U 
svojih pet knjiga »Studija i portreta« s velikom spremom i samo¬ 
stalnošću suđenja prikazao je i objasnio osim naših većih, po¬ 
znatijih i manje poznatih pisaca, i najvažnije književne pojave, 
iznoseći paralele između naših i stranih, francuskih i talijanskih 
književnih zbivanja, i o svemu tome informirajući našu čita¬ 
lačku publiku. 


Naša historijska i književno-historijska proza bijaše doista 
prohodala uporedo s preporodnom poezijom, ali još u čednom 
starovjekom ruhu tapajući tragom stranih ugleda. Jedan od 
njezinih starijih i istaknutijih zastupatelja, Starograđanin Šime 
Ljubić (1822—1896), važniji je s naučne strane kao arheolog 

i historik, numizmatičar i izdavač listina, ali je i on tražio i na¬ 
šao kakovugod formu, da te discipline obrađuje i na narodnom 
jeziku. Za »Zoru Dalmatinsku« napisao je životopis P. Hekto- 
rovića i više teoloških članaka. Sakupljao je narodne pjesme i 
sabrao mnogo folklorističke i etnografske građe. Napisao je 
djelo o »Starom dalmatinskom pjenezoslovlju«, koje je izdala 
na talijanskom jeziku bečka Akademija, a Kukuljević preveo 
za Arkiv. Izradio je dva priručnika: »Ogledalo književne povi- 
jesti jugoslavenske na podučavanje mladeži« u dva dijela (1864. 
i 1869.) i »Pregled povijesti Hrvatske« (1864). U Radu JugosL 
akademije izašlo je više njegovih rasprava: O odnosajih dubro¬ 
vačke s mletačkom republikom do god. 1358., O Markantunu 
De Dominis Rabljaninu, 0 odnošaju među Dubrovčani i Mle¬ 
čani za ugarsko-hrvatskog vladanja, O napretku arheologičke 
znanosti u našoj hrvatskoj zemlji, Opis jugoslavenskih novaca 
i t. d. Upravljajući arheološkim odsjekom Hrv. narod, muzeja 
osnovao je i izdavao 14 godina »Vjesnik hrvatskog arheološkog 
društva«. 

U tu znanstvenu prozu arheološko-po vi jesne sađrzine unio 
je jedrinu narodnijega, na klasičnoj latinštini iskovana stila 
Don Frane Bulit (1848—1934), jedan od mlađih preporoditelja 
iz Pavlinovićeve garde, učenjak svjetskoga glasa, osvjetlitelj 
stare Salone i Dioklecijanove palače, utemeljitelj »'Bihaća«, 
društva za istraživanje domaće historije, i mnogogodišnji ured¬ 
nik talijanskog »Bullettina«, stručnog časopisa za arheologiju i 
historiju dalmatinsku. U Bullettinu je bezbroj njegovih članaka, 
studija, recenzija i referata, složenih vazda u lijepoj talijanštini, 
kako bi bili pristupačniji učenom inozemstvu. »Hrvatski spome¬ 
nici u kninskoj okolici« (1885) najraniji su primjer Bulićeve 
hrvatske naučne proze, koja i u njegovim novijim djelima: 
»Dioklecijanu«, »Stridonu, rodnom mjestu sv. Jerolima« i »Dio¬ 
klecijanovoj palači« nosi na sebi svoju dobru starovjeku patinu. 

Na granici između čiste nauke i čiste književnosti, između 
egzaktnog znanja i tvoračkog umijeća stoji sa svojim djelima 
Hatko Kodilo (1834—1912), podrijetlom Mlječanin, a rodom 
Splićanin. Kao politički prvoborac uz Pavlinovića, Klaića, K. 

Vojnovića i Botića do pobjede narodne stranke nad autonoma 
škom, kao urednik »Nazionala« i suradnik »Narodnog Lista« 
glasonoša narodnjačke ideologije, a potom od god. 1874. kao 
profesor zagrebačkog sveučilišta i akademik, u svakom svome 
radu, što ga napisa u publicistici, i kritici i historijografiji, 
Nodilo se vodio istančanim ukusom, osjećajem jezične ljepote 
i odlikama finoga stilskog umijeća. Svagdje je on tu pisac i 
književnik, historik i umjetnik. Od folklorističke i etnografske 
građe stvorio je u »Religiji Srba i Hrvata« (»Stara Vjera S. i 
H.«) strogo znanstveno i ujedno prvorazredno pjesničko djelo. 
Historijske rasprave »Postanje svjetovne papinske vlasti«, »Prvi 
Ijetopisci i davna historiografija dubrovačka« i naširoko zasno¬ 
vana i samo djelomično dovršena »Historija srednjega vijeka 
za narod hrvatski i srpski« od propasti rimskoga carstva do 
seobe Srba i Hrvata na jug — koliko su za učeni svijet jakim 
kriticizmom izrađena historijska djela, toliko su za naobraženije 
čitaoce zanimljiva, ugodna i zabavna štiva. Nodilovi eseji 
s područja kulturne i književne kritike: Ime narodno i imperi¬ 
jalistički dim, Klerikalizam i liberalizam, Još o herezi libera¬ 
lizma, Državna vjera, Sloboda volje u književnika, Artizam — 
nastali za borbe mladih i starih u književnosti i u prilog mla¬ 
dima — napisani su blistavim perom duhovita, liberalnim i de¬ 
mokratskim idejama zadojena eseiste. Velika naobrazba i u 
svemu nezavisan i čestit karakter našli su u Nodilu piscu svoj 
osebujan i pjesnički kićen stil. Te osobine karaktera i stila bi¬ 
jaše uobličio i ponio sa sobom taj narodnjački zastavnik iz 
preporođene Dalmacije šezdesetih i sedamdesetih godina. Van- 
ređne ljepote njegove znanstvene i kritičke proze, vazda otmje¬ 
ne načinom, fine izražavanjem i raskošno bogate rječnikom, 
uprkos velike erudicije i stroge logičnosti misaonog raspredanja, 
osvajale su toliko zagrebačke književne krugove, da su Nodila 
god. 1907. izabrali za predsjednika svoje organizacije. 

Dok je narodna misao u Dalmaciji ovako oplođivala svoju 
književnu njivu ne samo u sjeni zagrebačkog ilirstva, nego i na 
suncu svojih samorodnih snaga, primajući pomoći od drugih 

strana ali i dajući je drugima, dotle su Hrvatsko Primorje i 
Istra, odijeljeni administrativno od Dalmacije i svaki dio za 
sebe, mučili i u političkom i u prosvjetnom životu drugačije, a 
Istra i mnogo teže, muke. Hrvatsko Primorje kao teritorijalna 
čest banske Hrvatske bijaše izravno vezano za Zagreb, svoje 
bliže i političko i kulturno središte, pa je s njime dijelilo i zlo 
i dobro, i u svojoj povezanosti s njime bilo s narodne strane 
bolje zaštićeno. >U Istri se nasuprot borba za narodnosna prava 
stvarno otpočinjala, kada se u Dalmaciji i drugdje pobjedo¬ 
nosno okončavala. Tu je negdašnji mletačko-talijanski dio traj¬ 
no održao prevlast nad dvotrećinskom većinom hrvatskoga i 
slovenačkoga stanovništva i u sklopu Napoleonove Ilirije i za svih 
promjena i mijena austrijskog režima. Istarskim Hrvatima nije 
mnogo pomoglo ni to, što je istarska zemlja od ustavnog doba 
bila ujedinjena u autonomnu pokrajinu, markgrofiju Istru: po¬ 
krajinski sabor u Poreču ostao je zavazda neosvojiva kula s ve¬ 
ćinom predstavnika talijanske manjine, a administrativna pri¬ 
padnost pokrajine namjesništvu u Trstu, sjedištu pokrajinske 
vlade, još više je sprečavala, da slavenska većina izvojšti sebi 
političku ravnopravnost i slobodu svoga kulturnog razvitka. Naj¬ 
preča potreba, da narod za svoje osvještavanje i prosvjećivanje 
dobije na svom jeziku što više škola, nije nalazila odaziva ni 
kod centralne vlade ni kod pokrajinske samouprave. Toj su po¬ 
trebi nastojali da doskoče sami po sebi Hrvati i Slovenci osni¬ 
vanjem »Družbe Sv. Girila i Metoda«. »Družba« je tokom godina 
osnovala po Istri mnogo pučkih škola, uzdržavala ih o svom 
trošku i uz pripomoć svojih surodnjaka izvana. Ta kulturno- 
prosvjetna nastojanja bijahu našla i svoga velikog mecenu u 
crkvenom dostojanstveniku Jurju Dobrili (1812 1882) iz Ti- 

njana, najprije porečko-puljskom, a zatim trscansko-koparsKom 
biskupu; ali se osvajanje terena u Istri mjerilo na pedlje. 
Rodoljubivi napori, osnovani na pravednosti stvari i na ustav¬ 
nim garancijama, razbijahu se o odbojnu silu gospodujućeg ele¬ 
menta i o protivuhrvatsku politiku bečke vlade. Napokon se 
ustrajnim i samoprijegornim radom narodnih prvaka Vitezića, 
Volarića, Spinčića, Laginje, Mandića i drugih počeše razvijati 


262 


i same političke prilike u korist Hrvata. Na izborima za po¬ 
krajinski sabor oni su osvajali više mandata, a za carevinsko 
vijeće sticali do dva. Bijahu uspjeli, da za sebe postignu i dvije 
srednje škole, gimnaziju u Pazinu i učiteljište u Kastvu. Kada 
su putovi, koji vode k napretku, naporno bili prokrčeni, zadesi 
ih nemila kob: svjetski rat, koji je spriječio njihovo doduše 
odocnjelo, ali progresivno ekonomsko, kulturno i političko jača¬ 
nje, a po ratu prisajedinjenje Istre kraljevini Italiji, kojim su 
i sve njihove dotle s velikom mukom izvojevane narodne teče¬ 
vine ozbiljno ugrožene. 

Lako je shvatljivo, da u tim teškim prilikama, bez pisme¬ 
nosti u narodu, a u početku čak i bez manjeg broja narodne 
inteligencije, nije mogla da uhvati dubljega korijena preporodna 
budilačka književnost, dok je same ostatke crkveno-slovenske 
književnosti uništavala latinska crkvena hijerarhija i austrijska 
politika. Stoga su svi napori istarskih Hrvata bili trajno za¬ 
okupljeni prvenstvenom brigom za obezb jeden je osnovnih poli¬ 
tičkih i građanskih prava, pa ako su tim radom pomogli mnogo 
i širenju osnovne pismenosti u narodu i njegovu duhovnom na¬ 
pretku, nisu mogli da još razbude i znatniji književni pokret, 
kakav se od četrdesetih i pedesetih godina razvijao u Dalmaciji. 
Tršćanski politički list »Naša Sloga«, koju je god. 1870. osno¬ 
vao istarski preporoditelj i pjesnik Mate Bastijan (1828—1885), 
i kojoj prvi suradnici bijahu biskup Dobrila, pop Karabajić, i uz 
druge jedan od najrevnijih, Matko Mandic iz Kastva, koji je 
od god. 1883. pa sve do svoje smrti god. 1915. vodio uredništvo 
toga glasila podigavši ga na zamjernu visinu, od početka svog 
izlazenja pa do konca rata bijaše stekla za kulturno i političko 
osvještavanje istarskih Hrvata velikih zasluga: Unapređivala je 
pored ostaloga brojnim prinosima i hrvatsku književnu kulturu. 
Njezinom nakladom izađe god. 1886. vrlo važna knjiga: »Hrvat¬ 
ske Narodne Pjesme koje se pjevaju po Istri i kvarnerskim oto¬ 
cima«, u redakciji dra Matka Laginje. Sabirača se narodnih 
pjesama, priča, poslovica i zagonetaka javljalo po svim istar¬ 
skim krajevima. Najviše se toga blaga nalazilo u srednjoj Istri, 
u okolici Pule, naročito u Premanturi, a zatim po kvarnerskim 

otocima, Prije nego je Istra postala sasvim odsječenom granom, 
ona je u dva posljednja decenija XIX. stoljeća dala više vri¬ 
jednih književnika i narodnih prosvjetitelja: Kumičića, Cara- 
Emina, Katalinića-Jeretova i dr. Njihovo je mjesto i značenje 
u općoj hrvatskoj modernoj književnosti, to prije, što su nekoji 
od njih, ne nalazeći podesna terena u Istri, živjeli i radili za 
nju izvan istarskih granica, i zato nisu više na dohvatu ovome 
pregledu. 


ZAGLAVAK 


Književni period narodnog preporoda okončao se u Dalma¬ 
ciji s devetim desetljećem XIX. stoljeća, i to prema ostvarenju 
programa narodnjačke borbe u dvije glavne točke: u pohrva¬ 
ćenju osnovnih i srednjih škola i uvođenju hrvatskoga jezika u 
javne urede i sudstvo. Treća, politička točka (sjedinjenje s Hr¬ 
vatskom) nije bila ostvarena, ali je umjesto toga ojačala kul¬ 
turna zajednica i postiglo se jedinstvo pravopisa i književnog 
jezika. Odsele se književnici s primorja, rođeni čakavci i rođeni 
štokavci, izjednačuju bez razlike u književnoj formi s književ¬ 
nicima iz ostalih pokrajina. Svi jekavci, oni se osjećaju pozvani¬ 
ma, da usklade svoje glasove o veliku simfoniju hrvatskoga duha. 
koji je u jezičnim odlikama odabranog narječja našao sve izra¬ 
žajne mogućnosti za svoje misaone i čuvstvene manifestacije. 
To se usklađivanje odsele vrši orijentiranjem periferije prema 
književnom i političkom centru Zagrebu i osluškivanjem nje¬ 
gove mjerodavne riječi i u književnosti kao i u politici. 

Konvergirajući k hrvatskoj zajednici i snažeći je svojim 
prinosima, svi primorci utiskom svojih književnih kreacija oči¬ 
tuju ipak nekoje zajedničke crte pripadnosti istoj kulturnoj zoni, 
i u tome svi oni imaju neku izvjesnu međusobnu povezanost. 
Izlazeći na izmaku preporodnog perioda iz romansko-talijanske 
orijentacije, oslobađaju se više manje svi njezine isključive pre¬ 
vlasti, ponajprije zato, što više ne stiču svoje osnovno i srednjo¬ 
školsko obrazovanje na talijanskomu, nego na svomu materin¬ 
skom jeziku, i što ga zatim usavršavaju ne više samo na tali¬ 
janskima, nego i na njemačkim visokim školama. Taj njihov 
školski odgoj, mada je bio austro-njemačkog nastavnog sistema, 
toliko je ipak bio narodan, koliko je ušao primijenjen u pohr- 
vaćeno školstvo, te im omogućivao preko nastavnog jezika na- 

rodno obrazovanje na osnovi ustavnog principa o slobodnom 
kulturnom razvijanju svake narodnosti. Po njemu obrazovani 
Dalmatinci nisu više dvojezični — oni postaju poligloti; u sred¬ 
njim školama uz talijanski uče i njemački; savladavaju i fran¬ 
cuski i koji drugi slavenski jezik; u gimnazijama, koje su do 
u predratno doba samo klasičnog tipa, kljukaju se grčkim i la¬ 
tinskim. Preko svih tih jezika njima se tako otvaraju bogata i 
prostrana polja tolikih stranih literatura. Odatle u njihovim 
književnim tvorbama prostranija širina i veća raznoličnost, nego 
u djelima njihovih prethodnika iz regionalne književnosti. Oda¬ 
tle su njima i lakše na dohvatu različni književni smjerovi, koji 
se javljaju ne samo u romanskom, nego i u germanskom i sla¬ 
venskom svijetu: pozniji romantizam, neoklasicizam, realizam, 
modernizam sa svojim estetizmom, artizmom, secesionizmom, 
futurizmom i ostalim izmima. Na taj način Dalmatinac Begovic 
sa svojom lirikom postaje jednim od kolovođa hrvatske moder¬ 
ne, a Tresić-Pavičić, jedan je od rijetkih spisatelja, kod kojega se 
klasičnost i modernost ukrštavaju kroz sve faze njegove mnogo¬ 
struke književne djelatnosti. Književni kaleidoskop evropske 
marke kod te dvojice i kod njihovih istaknutijih drugova iska¬ 
zuje odlične funkcije: zavisnosti bivaju sve neprimjetni je, asi- 
milatorna snaga jača, pjesnička postava od narodnije žice. Kod 
nekojih najzrelijih umotvora narodni se elementi tako savršeno 
slijevaju s inorodnima, da ih nije moći lako prepoznati. Pri 
svemu tome umjetnost tih književničkih — u ozbiljnom i po¬ 
hvalnom značenju riječi — majstora s mora zadržava posebna 
temeljna obilježja svoga dalmatinsko-primorskog stila, bogato 
nasljedstvo višestoljetnoga kulturnog razvitka, u zemlji i klimi 
gdje su i priroda i ljudi odiskona drugačije djelovali na formi¬ 
ranje primorčeve psihe. Petorica najjačih književnika, Vojnović, 
Tresić-Pavičić, Nazor, Begović i Šimunović, koji se rodiše i od¬ 
gojiše u Dalmaciji i koji se razviše poslije devedesetih godina 
do prvorazrednih umjetnika, dokazuju najbolje, s kolikom sna¬ 
gom i širinom dalmatinski regionalizam uvire u nacionalizam, 
dalmatinska regionalna u opću narodnu književnost hrvatsku. 

Dubrovčanin Ivo Vojnome (r. 1857.) do deset godina stariji 
od Tresića, započeo je novelom, a nastavio dramom. U jednoj 
je zaplovio strujom flobertizma, francuskog pričanja istančanog 
ukusa, a u drugoj strujom D’Annunzijeva estetizma i moderni¬ 
stičkog artizma. U tim se školama izbrusio njegov umjetnički 
stil i postigao finoću i slikovitost za dublje crtanje duševnih 
stanja i prirodnih pojava. Učio se uz to i od domaćih starijih. 
Novele »Geranium«, »Perom i olovkom« i »Ksanta« (prekrštena 
kasnije u »Stari grijesi«) u slikanju primorskih krajeva, gruško- 
dubrovačkog života i splitskoga kraja nastavljaju Vodopića. Za 
Vojnovićeve poglede na domaću književnost bilo je važno i to y 
da ga je u prvom nastupu predstavio javnosti Šenoin »Vijenac«,, 
i to u doba, kada je Šenoa u hrvatskoj beletristici bio osvojio 
prvo mjesto, a u kritici sudio bez priziva. Vjernost dubrovačkoj 
književnoj tradiciji i velika škola narodne poezije, kojoj se pri¬ 
klonio u drugom periodu i koja mu je dala predmet za jednu 
od najboljih drama, pohrvatile su do kraja Vojnovićevu za¬ 
padnjačku, romansku kulturu. Dubrovčanizam, nacionalizam i 
kozmopolitizam kao posljedice kulture, sticane u tri pravca, iz¬ 
mjenjuju se u njegovim dramama. Njegov je dramatski talenat 
uza sve to dosta samorodan i samonikao. Vojnović je kao tra- 
gički pisac kolorist i simbolist. Kod njega prirodne pojave postaju 
simbolima za prikazivanje pokreta i strasti čovječje duše. Rea¬ 
listička je ta simbolika po tome, što prikazuje našega čovjeka 
i naše krajeve kakvi jesu, a idealistička i narodna, u koliko pri¬ 
kazuje njihove udese i njihove težnje. 

Poslije prve drame »Psyohe« (1889), u kojoj se spaja du¬ 
brovačka gosparska duša s poljskom, Vladimir Branski s Ol¬ 
gom, kako se u Gundulićevoj epici spaja slava Dubrovnika sa 
slavom Poljske, nastaje njegova tipična drama »Ekvinocijo«, 
tragedija dubrovačkih pučana, u kojoj se oluje duša slikaju 
grozotama olujnog mora. Poslije aktovke »Gundulićev san«, u 
kojoj se dočaravanjem dubrovačke slavne prošlosti ocrtavaju 
pjesnikove rodoljubne sanje i nade, javlja se Vojnovicevo 
remek-djelo: »Dubrovačka trilogija«, dramatizacija propasti 
dubrovačke republike. U slikarskom triptihu, a u lokalnom narje- 

čju, prikazan je u njoj genijalno raspad staroga vlasteoskog 
Dubrovnika, sunčani zalaz njegove slobode na pomolu nove, 
neshvaćene epohe, i prevratno buđenje kmeta i pučanina s us¬ 
krsnim slutnjama u pjevanju marseljeze. Prikazujući povijesne 
udese Dubrovnika, pjesnik upire prstom u prave uzroke propasti 
naroda i država i pokazuje putove narodnom uskrsnuću. Slična 
je tendencija i u drami »Smrt Majke Jugovića«, dramatizaciji 
kosovske propasti: nade narodne obnove oličene su tu u majci 
mučenici, kako je to pjesnik, nastavljajući na tu temu kasnije, 
razložio u »Četvrtom pjevanju smrti majke Jugovića« i u »La- 
zarevu vaskrsenju«, 'epilozima tragedije o Kosovu, osvećenu u 
balkanskomu i u svjetskom ratu. Dvije Vojnovićeve drame, po 
predmetu tuđice, slikaju modernog čovjeka i modernu dušu na 
svjetskoj pozornici: »Gospođa sa suncokretom« san je mle¬ 
tačke noći u velikoj svjetskoj pustolovini, a »Imperatrix« refleks 
tragedije pretposljednje austrijske carice, primjer općeljudske 
tragičnosti, koja se usudom obara i na okrunjene glave. 

Ante Iresic-Pavičit (r. 1867.) još je tipičniji predstavnik 
generacije književnika na pragu novoga doba. Njega najbolje 
karakterizira ona univerzalnost spreme, o kojoj je gore riječ. 
Tresić poznaje vanredno dobro i grčke i latinske pisce; usvojio 
je više modernih i svoj narodni jezik kao malo tko; obrazovan 
je u filozofiji i u egzaktnim naukama i obaviješten temeljito o 
svemu, što je stvarala naša umjetna i tradicionalna književnost 
i narodna historija; ali to veliko znanje ne satire jakosti i ose¬ 
bujnosti njegove stvaralačke ličnosti. On ga demijurški podre¬ 
đuje ciljevima svoje pjesničke umjetnosti već od svoga prvog 
nastupa. Njegova prva zbirka lirike »Glasovi s mora Jadran¬ 
skoga« (1891) kardučijanskog su neoklasičnog oblika u tome, 
što primjenjuju klasične metre na novi književni jezik, ali ta 
primjena nije nipošto nekritička, dok je inspiracija posve sa¬ 
mostalna. U daljoj, zrelijoj lirici njegov jaki kult narodne pro¬ 
šlosti i narodne poezije približuje ga poznijoj romantici i hrvat¬ 
skoj modernoj, ali ga njegov klasicizam i romanizam odbijaju 
od neustaljenih i besciljnih staza. Refleksivna misaonost sadržine 
i klasičnost forme sve više izbijaju kao bitne značajke njegove 

poezije u slijedećim zbirkama (Nove pjesme 1894, Valovi misli 
i čuvstava 1903). I u obradbi motiva narodne lirike (Đuli i 
sumbuli) pučki se izražajni elementi slijevaju s artističkima po 
njegovu vlastitom kalupu. Svoj je i u patriotskoj lirici na putu, 
koji ga vodi od hrvatskog radikalizma do jugoslavenstva, i u 
filozofskoj, koja ga u promatranju svemirske ljepote i jedin¬ 
stvenosti ispunja dubokom religioznošću i vedrim optimizmom 
(Uranijon). Titanička borbenost, veliki egotizam i fantastičnost 
našle su u Tresićevoj bujnoj i bogatoj pjesničkoj formi, u reto- 
ričnosti i deklamatornosti njegova tona svoje pristalo ruho. 

Svestrano poznavanje opće i domaće historije 'omogućuju 
Tresiću, da se u historijskim dramama iz hrvatske i rimske pro¬ 
šlosti (Ljudovit Posavski, Simeon Veliki, Katarina Zrinska, Fb 
nis Reipublicae) s uživljavanjem prenosi u daleke epohe, da pri¬ 
kazuje vjerno prema njihovoj kulturnoj i socijalnoj sredini lica 
i događaja. fU trilogiji o rasulu rimskog imperija i u biblijskoj 
tragediji »Iruđu« šekspirske je širine, nenadmašiv u slikanju 
historijske pozadine, u lirskim refleksijama, u monologu i pa- 
tosu. 

Tresićeva beletristika, putopisna, politička i memoarska pro¬ 
za, odlikuju se jedrinom i širinom klasičnog periodiranja. U 
mladenačkim romanima, koji su nastali od god. 1894.—1901. i u 
kojima je prikazan društveni i politički život Zagreba i provin¬ 
cije u piščevu odnosu prema njima, prevladava lirski poetski 
stil. Tri knjige putopisa i putnih doživljaja (Poleti oko Biokova, 
Po moru i Preko Atlantika do Pacifika, ovaj zadnji je iscrpna go¬ 
spodarska studija o životu Hrvata u Sjevernoj Americi) odlični 
su primjeri opisne i narativne proze, a objavljeni fragmenti 
»Uspomena« naviještaju djelo od velike biografske i kulturno- 
historijske vrijednosti. 

Vladimir Nazor (r. 1876.) treći je tipični predstavnik iz 
preporođene Dalmacije, mada je do konca rata po svojoj na¬ 
stavničkoj službi najduže boravio u Istri (petnaestak ljeta što u 
pazinskoj gimnaziji, što na učiteljištima u Kopru i Kastvu). Ro¬ 
đen kao brački čakavac, dobar znalac talijanskih pjesnika, usvo¬ 
jio je književnu štokavštinu preko Vukova i Daničićeva prije- 

voda Sv. Pisma i preko narodnih pjesama. Klasične pisce upo¬ 
znao je iz prijevoda, a slavensku mitologiju po Nodilu. Na nje¬ 
govo gledanje na svijet utjecale su prirodne nauke: njegova na¬ 
stavnička struka i moderna nauka o pračovjeku. Te strane knji¬ 
ževnog odgoja i stručne naobrazbe ističu se jako u njegovim 
prvim pjesničkim tvorbama: »Slavenske Legende« i mitski epos 
»Živana« prikazuju homerskim načinom pjevanja u heksametru 
praslavenski poganski život, bajoslovne divove i božanstva u re¬ 
ligiji još čvrsto povezanoj sa životom u prirodi. Naprotiv se dva 
ciklusa, »Hrvatski Kraljevi« i »Gradovi«, nadahnjuju na izvo¬ 
rima domaće povijesti slaveći mirno i vedro davnu državnu i 
municipalnu slobodu i višestoljetni kulturni rad. Ti Nazorovi 
početnički i početni radovi zasjenjeni su doskora posve zrelim 
plodovima čiste lirike. Zbirke: Lirika, Planinske pjesme, Nove 
pjesme, Intima, Pjesni ljuvene i dr. — stekle su pjesniku velik 
publicitet. Kritika mu određuje prvo mjesto u hrvatskoj suvre¬ 
menoj lirskoj poeziji po bogatstvu pjesničkog jezika, po razno¬ 
vrsnosti metara, ritmičnosti i muzikalnosti stiha i ponekad juž¬ 
njačkom i istočnjačkom koloritu poetskog stila. Zbirka balada 
»Krvava Košulja«, historijski roman »Krvavi Dani«, pripovijest 
»Veli Jože« i »Istarske priče«, sve djela nastala u vezi sa živo¬ 
tom i historijom Istre, dragocjen su danak pjesnikovoj novoj 
postojbini. Nazor je napisao vanredno mnogo i u vezanom i u 
nevezanom slogu. Gajio je između ostaloga i pravu epsku vrstu: 
njegov životinjski ep »Brundijadu« nazvaše naturalističkom bud¬ 
nicom, a u romantičkom epu »Utvi Zlatokriloj« otkriše idejnu 
potku duševnog pročišćavanja. Pisao je i za djecu i surađivao u 
omladinskim listovima. Prvenstveno je ipak ostao lirik. U lirici 
je najbolji, najviše svoj i najviše čitan: pjesnik vedra optimiz¬ 
ma, slavitelj sunca, zdravlja, snage i poleta. U prvom razdoblju 
svoga stvaranja, dok još slavi legendarne junake i mitičke di¬ 
vove, zastupa historijski aristokratizam, pračovječki heroizam i 
dionizijsku ditirampsku opojenost, dok je u drugom razdoblju 
više socijalan i suvremenije demokratičan, spuštajući se do hu¬ 
manih nizina slabih i malih. 

Nazorov vršnjak Milan Begovic (r. 1876.), rodom iz dal¬ 
matinske Zagore, unio je u književnost, više iz naroda nego iz 

škole, čistu, jedru i milozvučnu stokavštinu vrličke krajine. I 
on je po srednjoj školi realac, ali po zvanju filolog, slavist i ro¬ 
manist. I on, kao i Nazor, dobavlja staroklasične rekvizite iz 
druge ruke, ali crpe svoju književnu obrazovanost, osim iz svoje 
struke, i iz višestrukih drugih izvora, puštajući da ga zanosi sad 
ova sad ona moderna književna struja, koje iz romanskoga, ger¬ 
manskoga i slavenskoga svijeta naviru k nama. Prema stranim 
i domaćim utjecajima ostaje ipak dovoljno svoj po vidovitosti 
i darovitosti svoga eklektizma, iako je istina, da u počecima 
svoga pjesnikovanja stoji pretežito pod utjecajem D’Annunzi- 
jeva estetizma. Od početnog probirača sladokusca izgradio se 
Begović do velikog majstora blistave riječi i ljeporeke fraze. 
Umješan u postizavanju uspjeha i pronalaženju efekta, koji put 
i uz cijenu razbludne pikanterije, prešao je od lirike, svoje pra¬ 
ve domene, na roman i dramu, i kod svake se vrste u spretnim 
literarnim kombinacijama pokazao genijalno dovitljivim i elas¬ 
tičnim umjetnikom. Preko prvenaca najobičnijega naslova (Pje¬ 
sme, 1896) za dvije se godine digao zbirkom erotike »Knjiga 
Boccadoro« (Zlatousta) u prve redove hrvatskih modernista. Vr- 
lički se zagorac pokrio tu pseudonimom Xeres de la Maraja. I 
natpis knjige i taj pseudonim dovoljno obilježuju smjer i ukus 
te erotike. Programatski modernistička, ona označuje novu eta¬ 
pu u razvitku hrvatske lirike. U duhu sredovjeke viteške poezije, 
koju u to doba obnavljaše modernistički prvak D’Annunzio, ta 
lirika pjeva o ljubavi otmjenom uglađenosti forme, finoćom 
izražaja i muzikalnošću stiha, prenoseći nas elegancijom profi¬ 
njena artizma i kultom ženske ljepote u renesansnu sredinu, gdje 
je neograničena sloboda estetskog užitka i nikakav obzir spram 
građanskog morala. Raskošna blistavost te poezije obogaćuje se 
i slikama iz renesansnog slikarstva, iz muzike i mistike, i poka¬ 
zuje šarenu mješavinu tjelesnosti i duhovnosti uskrsavajući pa¬ 
stirsku poeziju Arkadije i dajući joj nov sjaj i novu, mekanu i 
omamljujuću svježinu. 

Ostala Begovićeva lirika zrelije dobi (Vrelo, 1912; Izabra¬ 
ne pjesme, 1925) samo potvrđuje istaknute značajke. Izuzetak 
je u njoj sonetni ciklus »Život za cara« s diskretnom antimili- 


271 











tarističkom tendencijom. Hoteći da prikaže sudbinu ruskog voj¬ 
nika, koji gine u rusko-japanskom ratu, ugledao se Begović teh¬ 
nički u Carduccijev Qa ira, sonetni vijenac o francuskoj revolu¬ 
ciji. Prvi Begovićevi dramski pokušaji: »Myrrha« (ljubav između 
kćeri i oca) i »Venus Victrix« — pisani su u duhu njegove ero¬ 
tike. Ozbiljnija mu je lirsko-stilska drama »Gospođa Walewska« 
s protagonistkinjom, koja žrtvuje svoju čast i mladost u korist 
domovine. Seosko-realistička drama »Stana Biučića«, aktovke 
»Čičak«, »Biskupova sinovica« i »Cvijetna staza«, t. zv. »Male 
komedije«, greznu još dublje u lascivnosti i pikanterijama. Bo¬ 
raveći kao dramaturg u teatrima Beča i Hamburga, Begović je 
usavršio do kraja poznavanje dramske tehnike i scenske umjet¬ 
nosti. Dokučivši u toj školi tajne pozorišnog efekta i reklamnog 
uspjeha, otvorio je svojim zrelijim dramama put do svjetskih po¬ 
zornica. Najviše su mu uspjeha pobrale drame: »Svadbeni let«, 
»Božji čovjek« i »Pustolov pred vratima« (mlada žena u ago¬ 
niji vidi prikaze o svemu onomu, što bi doživjela, da joj nije 
suđeno da prerano umre), zatim drama »Bez trećega« (o ratni¬ 
ku, koji se vraća ženi i očekuje iznenađenja). Te i druge drame, 
ispreplećući avanture tragičnosti i komičnosti, prikazuju dru¬ 
štvenu trulež i moralnu propalost majstorskim crtanjem sredine 
i njezinih karaktera. Begović se pokazao majstorom stila i u no- 
velistici. Izvrstan mu je roman »Dunja u kovčegu«. Izrađen je 
na autobiografijskoj lokalnoj postavi, a odigrava se u malova- 
roškoj dalmatinskoj sredini. »Sjeverna kći« po fantastičnosti 
udara smjerom priča Brlić-Mažuranićeve, a feljtonski roman 
»Giga Barićeva i njezinih sedam prosaca« dao je osnovu njego¬ 
voj drami »Bez trećega«. Od kakovih dvanaestak pripovijesti 
najbolja mu je pripovijest »Kvartet«. 

Književnu četvorku višeg umijeća i evropske kulture dopu- 
nja pripovjedač Dinko Šimunović (1874—1934), po literarnoj 
obrazovanosti primitivac, ali po umjetničkom talentu jedan od 
najboljih predstavnika seoske novele, pjesnik dalmatinskog sela 
i zagorskog seljaštva. Njegova dva autobiografijska djela »Mla¬ 
di dani« i »Mladost«, iznoseći prve dojmove iz njegova djetinja 
stva i mladenačke dobi tumače najbolje karakterne osobine pisca 

i postanak njegovih pripovijesti. Rodio se u Kninu od oca uči¬ 
telja, koji je službovao u dva naskroz oprečna kraja, u Koljani- 
ma cetinske krajine, bogate i plodne i odvajkada slavne s ju¬ 
načkih tradicija, i u Kijevu pod Dinarom, usred pustoši i siro¬ 
maštva dalmatinskog krša. Postavši i sam učiteljem i učitelju- 
jući u dva cetinska sela, Dinko upozna još temeljitije lice i na¬ 
ličje dalmatinske Zagore, njezinu prirodu i s njom tako usko 
srastao seoski život, te ih kistom samorodna umjetnika naslika i 
prikaza u svojim pripovijestima. Između dvije gorko oprečne 
skrajnosti, Koljana i Kijeva, Cetine i Dinare, kreće se njegova 
prva zbirka »Mrkodol« (Mrkodol, Muljika, Duga, Rudica, Al¬ 
kar): na jednoj strani sumorne i mrke šare u slikanju prirode i 
ljudi, oživljene prizvucima humora i satire o njihovom kukav¬ 
nom pod udaran ju, a na drugoj epsko crtanje sinjskog alkara u 
sredini, koju još prožimlju junački porivi. U drugoj zbirci »Đer- 
dan« (Đerdan, Ljubav, Krčma, Mati) javlja se u svoj svojoj 
snazi i ljepoti poetičnost sela: glorificira se zagorstvo; riše se 
s toplim uživljavanjem pustopašno, veselo i bezbrižno življenje 
na selu; veliča se jakost i muškost prirodnog čovjeka. U zaseb¬ 
nim pripovijestima (Kukavica, Dvije ceste, Pravi Uskrs) ispo- 
Ijava se piščev odbojni stav prema civilizaciji u slavljenju na¬ 
rodnog viteštva i junačkog hajduštva, u elegičnu uzdisanju za 
prošlom narodnom slavom, sa živom simpatijom za sve, što do¬ 
lazi sa sela, i zaziranjem od svega, što dolazi od lacmanstva, iz 
grada, iz prekomorskih strana. Leitmotivjete pripovjedačeve 
pjesme: biti svoj na domu i u domu, na svojoj grudi zemlje i na 
svojoj starini, pravi je život i prava sreća, koju ne može da ni¬ 
kada postigne građanin skitnica, upravo kao ni onaj učiteljev sin 
Šimunovićeva romana »Tuđinac«, koji prelazeći sa sela u grad 
osjeća na svakom koraku, da je beskućnik i tuđi čovjek. Napra¬ 
ma starijoj svojih prethodnika, Šimunović je stvorio moder¬ 
nu seosku novelu. Izvoran po predmetu, po stilu i tehnici, unio 
je u folklor jače i bolje od svih psihologijsko crtanje i umjet¬ 
ničku obradu, oživio ih fino izrađenim licima, pogotovo ženski¬ 
ma, i uokvirio majstorski uhvaćenim pejzažom, a sve to izrazio 
najčistijim narodnim jezikom. 

Petorica najpriznatijih novijih književnika iz Dalmacije 
najbolja su potvrda uvodnih riječi ovoga zaglavka. Nije više 
moj zadatak da govorim i o drugima. Od devedesetih godina 
XIX. st. nema više ni traga kakovu posebnom dalmatinsko-pri- 
morskom književnom području. Nema ga ni po formi ni po jezi¬ 
ku, kao ni po organskom razvitku. Postoji odsele i za primorce sa¬ 
mo jedna, narodna književnost hrvatska, kojoj se povijest, obrađi¬ 
vala se ona po vrstama ili po književnim strujama, ne može više 
da cijepa u regionalne dijelove. To isto vrijedi i za književnike 
druge i treće primorske zone, Hrvatskog Primorja i Istre. Senja- 
nin Vjenceslav Novak, S. S. Kranjčević, M. Ogrizović i Nehajev- 
Cihlar, ili slavni Mažuranići iz Novoga Vinodolskog, sve da i 
jesu, što nisu, živjeli i djelovali u Primorju, izlaze iz okvira sva¬ 
kog regionalizma. Postoji književno i kulturno i političko sredi¬ 
šte za cio narod i za sve njegove česti, i zato je unapredak sve¬ 
jedno, gdje pojedini književnici borave, odakle potječu i odakle 
djeluju. Dobar dio pjesničkog rada VI. Nazora vezan je za Istru 
i za istarske prilike, ali je Nazor isto toliko istarski koliko i dal¬ 
matinski i prekovelebitski pjesnik, i kontinentalac i primorac. 
Ni Viktor Car-Emin, koji je i u noveli i u romanu i u drami pri¬ 
kazao samo istarske socijalne i političke prilike, po spoljašnjim 
značajkama svoga književničkog umijeća nije istarski književnik 
više od Eugena Kumičića, koji je daleko od rodnoga Berseča 
započeo i razvio cijelu svoju književnu i političku djelatnost. 
To isto vrijedi i za lirika i crtičara Rikarda Katalinića-Jeretova. 
Ako postoji književna provincija, ona postoji kao periferija u 
odnosu prema središtu velike kružnice, i provincija je samo u 
tome, što je dalja od svoga žarišta, što je odatle slabije osvije¬ 
tljena i što na žarenje, koje prima, teže uzvraća. Novoga knji¬ 
ževnika prema svemu tome više ne čita i ne razumije samo je¬ 
dan stalež, jedan grad, jedna pokrajina. On je pristupačan i 
•shvatljiv svima ograncima naroda. Nije više dubrovački, nije 
dalmatinski, primorski, istarski: on je hrvatski književnik. 

POGOVOR 


Glavna svrha, kojoj je namijenjena ova knjiga, i moja pre¬ 
ma njoj udešena nastojanja, da pregledno i u zgodnu narativnom 
obliku prinesem svoj udio populariziranju ne samo književne 
povijesti, nego i povijesti pismenosti i književne kulture u Dal¬ 
maciji i ostalom našem primorju, oslobađaju me dužnosti, da 
ovdje navedem iscrpnu bibliografiju svih onih pomagala, kojima 
sam se više ili manje koristio, ili koje sam bez stvarna korišćenja 
imao pri ruci kod obrađivanja ovoga predmeta. Moj se rad u ta 
tri pravca nije prema tome vodio kakvom naročitom težnjom, da 
na tome polju otkrivam same novosti, koliko točno obilježenim 
zadatkom, da ožimanjem i rasporedom i ocjenom već gotove 
naučne građe, te vlastitim gledanjem na nju, prikažem u sinop- 
tičkoj i sintetičkoj povezanosti, od dalekih njenih početaka, t. j. 
od konca VIII. pa do zadnjih decenija XIX. stoljeća, našu naj¬ 
stariju i najvažniju regionalnu književnost: da izdjelam radije 
Što podesni ju i ugodniju informativnu knjigu za čitanje, nego 
strogo naučno djelo, krcato novih otkrića. 

Hvatajući genetičke veze između tolikih i tako različnih do¬ 
gađaja i pojava kulturno-književnog života i tumačeći im zna¬ 
čenje po odnosima s njihovom sredinom i prema često i krupno 
mijenjanim političkim i socijalnim prilikama ovoga primorja, 
pomagao sam se višekrat i svojom intuicijom. Pogotovu za naj¬ 
starije doba, u kojem se zbog nedostajanja pisanih dokumenata 
otvara po koja teže zajazljiva pukotina. I tu i inače možda nije 
bilo na štetu mog prikazivanja i neko moje uvjerenje, da urođena 
ili tradicijom baštinjena sposobnost, kada je još dovoljno podu¬ 
prta i stečenim znanjem, omogućuje primorcu po rođenju i od¬ 
goju, možda prije nego i potkovanijem izvancu, da bolje gleda i 
ispravni je sudi o svemu onomu, što se zbivalo u prošlosti njegove 

uže domovine, i što je uza sve stoljetne mijene i tolike naplove 
izvana ostavilo svoje neizbrisive utiske u cjelokupnom životu pri¬ 
morskih strana do dana današnjega. Odatle i moje davanje 
prednosti historicima, rođenim primorcima. 

Ne navodeći radi svega toga svu svoju bibliografsku građu, 
spomenut ću ovdje samo ona pomoćna djela, koja u cjelini, ili u 
zaokruženim odsječcima i pojedinim važnijim pitanjima obra¬ 
đuju isti predmet, pa su mi stoga i bila negdje od stvarne, a ne¬ 
gdje od kakve takve pomoći. Nabrojit ću ih evo redom, po vre¬ 
menskom slijedu njihovih izdanja: 

Broz Ivan, Crtice iz hrvatske književnosti, sv. I. i II. Mat. 
Hrv., Zagreb 1886. i 1888. 

Šurmin Đuro, Povijest književnosti hrvatske i srpske. Zagreb 

1896. ., 

Marulić Marko, Judita. Uvod napisao P. Kasandric. Mat. 

Hrv., Zagreb 1901. 

Medini Milorad, Povijest hrvatske književnosti u Dalmaciji 
i Dubrovniku, I. Mat. Hrv., Zagreb 1902. 

Bučar Franjo, Povijest hrvatske protestantske književnosti 
za reformacije. Mat. Hrv., Zagreb 1910. 

Šegvić Kerubin, Kratka povijest hrvatske (srpske) književ¬ 
nosti do g. 1900. Zagreb 1911. 

Vodnik Branko, Povijest hrvatske književnosti, knj. I. Mat. 

Hrv., Zagreb 1913. 

Karlić Petar, Matica Dalmatinska, dio I.—III. Mat. Dalmat., 
Zadar 1913. 

Spinčić Vjekoslav, Crtice iz hrvatske književne kulture Istre. 
Zagreb 1926. 

Petravić Ante, Studije i portreti, Zagreb 1905; Nove s. i p.. 
Osijek 1910; Treće s. i p., Split 1917; Četvrte s. i p., Split 1923: 
Pete s. i p., Zagreb 1935. 

Kos Milko, Studija o Istarskom razvodu. Rad Jugosl. akad. 
knj. 240, Zagreb 1931. 

Bogdanović David, Pregled književnosti hrvatske i srpske, I- 
Zagreb 1933. 

Prohaska Dragutin, Pregled savremene hrvatsko-srpske knji¬ 
ževnosti. Mat. Hrv., Zagreb 1921. 

Fancev Franjo, Hrvatska crkvena prikazanja. Narodna sta¬ 
rina, knj. XI., Zagreb 1931. 

Id., Građa za povijest hrvatske crkvene drame. Građa, Ju¬ 
gosl. akad. knj. XI., Zagreb 1932. 

Id., Nova poezija Splićanina Marka Marulića. Rad Jugosl. 
akad. knj. 245, Zagreb 1933. 

Id., Dokumenti za naše podrijetlo Hrv. preporoda. Građa 
Jugosl. akad., knj. XII., Zagreb 1933. 

Id., Vatikanski »Hrvatski molitvenik« i »Dubrovački psaltir« 
— uz dodatak Ć. Gianelli: »Najstariji štampani molitvenik«. 
Djela Jugosl. akad., knj. XXXI. Zagreb 1934. 

Ostojić Ivan, Benediktinska opatija u Povljima na otoku 
Braču. Split 1934. 

Horvat Rudolf, Hrvatski preporod u Dalmaciji. Društvo sv. 
Jeronima, Zagreb 1935. 

Završujući ne mogu ovdje da ne zabilježim i svoju osobitu 
zahvalnost dru Fr. Fancevu, sveučilišnom profesoru u Zagrebu, 
koji je s velikom susretijivošću pročitao ovu moju knjigu u ruko¬ 
pisu, te mi je ne štedeći truda svojim pouzdanim svjetom i pro¬ 
kušanim sudom pomogao da i sitnije pojedinosti u njoj što bolje 
uskladim s najnovijim rezultatima književne i kulturne historije. 
Zahvaljujem još i prof. Anti Petraviću i dru Ljubi Karamanu, 
koji su mi u ovom radu također bili od pomoći. 

U Splitu, mjeseca svibnja 1936. 

Vinko Lozovina 

knjizi. Brojka za imenom označuje stranu u tekstu. 


A 

Albterti Matej 47, 71, 104 
Alberti Nikola 62 
Aletić Ivan 202; A. Petar 200 
Andriolić Marko 46, 74 
Antica Đanluka 158 
Appendini Franjo Marija 191, 200, 
202, 239 

Appendini Urban 191 
Armolušić Janko 79, 91 
Arnarić Marko 91 

B 

Babić Toma 207, 210 
Babukić Vjekoslav 247 
Baffo Alojzije 70 
Baiamonti Antonio 229 
Bajamonti Julije 195, 216 
Bakotić Karlo Antun 252—253 
Balistrilić Dujam 68, 86 
Ban D. 238 

Ban Matija 235, 238, 240, 244 
Baraković Juraj 69, 94, 100—101, 185 
Baromić Blaž 29 
Bašić Đuro 199 
BaŠtijan Mate 263 
Bedričić Silvestar 30 
Begović Milan 266, 270—271 
Benešić Damjan 107 


Benetović Martin 90 

Benincasa Bartul 225 

Berislavić Petar 78 

Bernardin Splićanin 46, 74. 182 

Betondić Josip 191 

Biankini Juraj 236, 241 

Biondi Franjo 93 

Biundović, v. Biondi 

Bisanti Antun 165 

Bisanti Grgur 165 

Bisanti Luka 165 

Bisanti Pavao 165 

Bizza Pacifik 21 

Bjelanović Sava 241, 255 

Bobaljević Sabo 124, 131, 132, 136 

Bogašinović Petar 151 

Bogavčić Franjo 69, 74 

Bogdan Vlaho 240 

Boktulija Franjo 63 

Bolica-Kokoljević Vincenc 165 

Bolica-Bonna Ivan 164, 165 

Bolica Marijan 164 

Boninus De Boninis, v. Dobričević 

Bošković Ruđer 193 

Bošnjak Petar 184 

Botić Luka 63, 236, 248—249, 253, 261 
Božićević Franjo 62, 70 
Bračanin Luka 46 

Bratosaljić Antun Stijepov, v. Sasin 

Brčić Ivan 22 

Brlić Andrija Torkvat 235 


279 






Brlić-Mažuranić Ivana 272 
Broz Ivan 39 

Brtučević Jerolim 81, 84, 86, 93 
Brtučević Hortensije 93 
Bruerović Marko 195, 199—201, 242 
Buča Dominik 164 
Buča Jerolim 164 
Buča Marijan 164 
Buča Mauricije 164 
Bugarin Nikola 19 
Budina Samuel 100 
Budinić Šime 103—104, 161 
Bulić Don Frane 8, 202, 260 
Bunić-Vučićević Ivan 137, 148—150, 
151, 197 

Bunić-Sarov Ivan 158, 191, 202 

Bunić Jakov 107 

Bunić Maro 142 

Bunić Miho 138 

Bunić Nikolica 197 

Bunić Saro 197 

Butko glagoljaš 26 

Buvina Andrija 58 

Buzolić Stjepan 239, 252, 255 

C 

Camillo Camilli 140 
Car Stjepan 233 
Car Viktor 264, 274 
Carić Juraj 239, 255—256 
Cassio Hvaranin 81 
Cerva Aelius Lampridius v. Crijević 
Ciccarelli Andrija 65 
Cihlar-Nehajev Milutin 274 
Clotz Pariš 28, 29 
Coleti Jakopo 202 
Comuleo, v. Kumulović 
Cornelius Flaminius 164 
Creizenach W. 127 
Crijević-Cerva Ilija (Aelius L. C. 
do 108 

Crijević Saro 199 


Crnčić 22 

Cvečić Juraj 176, 179, 180, 181 

Č, Ć 

Crnko Ferenc 99 

Čubranović Andrija 110, 111 —113, 117, 
151 

Čulić Inocent 203 
Ćipiko Ivo 256 
Ćipiko Starac 235 
Čuka Jakov 239, 258 

D 

Dalmatin Antun 176, 179, 180, 181 
Dalmatin Juraj 180 
Dandolo Vicko 224, 225 
Daničić Đuro 269 
Danilo Ivan 240 
Danilo Jerko 235 
De Diversis Filip 106 
De Dominis Markantun 70, 260 
Dellabella Ardelio 102, 161, 202 
Demeter Dimitrije 233 
De Nava Kristofor 59 
Derkos Ivan 228 
Despot Ivan 238, 239, 256—257 
De Susanni Giuseppe 33 
Dimitrović Nikola 77, 89, 131 
De Negri Giacomo 68 
Divnić Juraj 96 
Divnić Petar 74 

Dionorić-Palmotić Jaketa v. Palmottć 
Dobner 22 

Dobričević Dobruško 107 
Dobrila Juraj 262, 263 
Dobrovski 22 
Dolci Sabo, vidi Sladović 
Donat Elije 106 
107 Dragoslav knez 32 
Drašković Janko 228 
Dražić Ivan 72 


2S0 


Đrinovački Đuro 180 
Držić Đore 81, 108, 110—111, 113, 123- 
132 

Držić Marin 90, 121 — 130 , 131 , 139 
Dukljanin pop 9, 13, 38. 53, 65, 72, 75, 
156 

Dumanić-Dumaneo Marko 70 
Durich 22 

Đ 

Đalski Šandor Ksaver 239 
Đorđi-Đurđević Ignacije 72, 195—199, 
201, 216 

Đorđić Giman Stijepo 148, 151 —152, 
197 

F 

Fabijančić Ivan 176 
Farlatti Danijel 52. 202 
Feretić Ivan 220 

Ferić-Gvozdenica Đuro 152, 194, 195, 
200 

Ferrari-Cupilli G. 237 

Filip, modruški biskup 18 

Finetti Jakov 70 

Fjorentinac Nikola 76 

Flavius Jacobus — Didacus Pvrrhus 131 

Fortis Alberto 195, 215—216, 217, 237 

Franasović P. 238 

Frankopan Bernardin 28 

Frankopan Franjo Krsto 186 

Frankopan Ivan Krčki 27, 28 

Frankopan Juraj 186 

Frankopan Katarina 186 

Frankopan Leonard 183 

FrašČić Petar 47, 175 

Frlanić notar 175 

Fruktuoz, krčki biskup 18 


Gazarović Marin 51, 93 
Genecije Jerolim 59 
Glavić fra Šimun 49, 77 
Glavinić Franjo 21, 182, 183 
Gleđević Antun 158, 190 
Grabovac Filip 206—208, 209, 210, 214, 
217 

Gradi Nikša 247 
Gradić Ignacije 153 
Gradić Miho 154 
Grbić Matija 179 
Greblo-Greblić 175 
Gregorijančić Placid 62 
Grgur Dobre (Ninski) 16, 97, 98 
Gružanin Miho (pseud.) 191 
Gučetić-Bendešević Savko 139 
Gučetić Ivan 107, 108 
Gučetić Ivan mlađi 157 
Gučetić Nikola 136 

Gundulić Divo (Ivan) Franjin 54, 71, 
72, 78, 92, 113, 138, 139—148, 150, 
151, 152, 155, 157, 161, 189, 192, 
197, 229, 234, 235, 243, 245, 267 
Gundulić Šiško 157 

H 

Halkokondilas Demetrije 107 
Harambašić August 239 
Hektorović Franjo 84 
Hektorović Marin 84 
Hektorović Petar 51, 69, 79, 84—89, 
109, 110, 115, 234, 260 
Hidža Đuro 195, 201, 204, 242 
Hill Englez 27 
Hrvoje Vukčić-Hrvatinić 26 


Istranin Stjepan v. Konsul Stj. 
^ Ivan iz Ravene 7, 106 

Gaj Ljudevit 33. 185, 227—229, 231, Ivan, svećenik 7 

234, 237, 242, 243, 249 Ivančić franjevac 22, 175 

Garbitius Illyricus, v. Grbić Ivanišević Ivan 79, 91. 




Ivičević Mate 235, 236 
Ivičević Stjepan 235 


/ 

jagić Vatroslav 22, 25, 26, 93 
Jakaša Ivan 235 
Jakša Cedomil v. Čuka Jakov 
Jerolim sv., Dalmatinac 28 
Juričić Juraj 176, 180, 181 


K 

Kaboga 74 

Kačić Andrija 163, 200, 204, 206, 208 
do 215, 216, 217, 220, 234. 237, 238, 
239, 242, 252, 256 
Kačić Domaldo 58 
Kaletić Jerolim 39 
Kanavelović Petar 91—92 158 
Kapić Juraj 217 

Karadžić St. Vuk 167, 217, 220, 227, 
232, 233, 234, 269 
Karlić Petar 239 

Karaman Matija 21, 22, 154, 167 
Kasandrić Petar 239, 258 
Kašić Bartul 46, 104, 159—161 
Katalinić-Jeretov Rikard 239, 264, 274 
Kavanjin Jerolim 71, 72, 92, 187 
Kazali Antun 235, 243, 244, 245, 256 
Kaznačić August 234, 235, 238, 243, 
246—247 

Kaznačić Antun 232, 235, 238, 242. 247 

Kaiotić Euzebije 165 

Kažotić-Casotti Marko 237, 244 

Kirin dijakon 27 

Kirinić Valentin 228 

Klaić Miho 231, 238, 240, 260 

Klimantović Simun 27, 49, 77 

Kliment, Metodov učenik 12 

Knežević Petar 217 

Komulović (Comuleo) Lehsanđer 71 


Konstantin prezbiter 12 
Konstantin-Ćiril 11, 12, 13 
Konsul Stjepan 176, 179, 180, 181 
Kopitar Janez 22, 27, 28 
Koriolanović Milica 63 
Kozarac Ivan 239 
Kozičić Šimun 30 
Kranjčević S. S. 274 
Krčmarić Bogdan 217 
Krel Sebastijan 180 
Kriletić Antun 239 
Krističević Marin 110, 115 
Kristoforović pisar 45 
Krizmanić notar 175 
Križanić Jakov 33, 34 
Križanić Levac 33, 34 
Krnarutić Brno 93, 94, 98—100 
Kuhačević Mateša 217—219 
Kukuljević Ivan 33, 229, 260 
Kumičić Eugen 239, 264, 274 
Kunić Rajmund 193 
Kurelac Fran 235, 246, 249 
Kurtović Mate 235 
Kušar Marćel 239 
Kušević Josip 228 
Kuzmanić Ante 234—235, 243, 251 
Kuzmić fra Marko 22 

L 

Laginja Matko 262, 263 
Lapenna Luigi 229 
Larissa Bernardin 44 
Leger Luis 27 

Levaković Rafael 20, 21, 182 
Lila Maro 115 
Ljubić Kažimir 239 
Ljubić Šime 235, 259—260 
Ljubiša Sćepan Mitrov 232, 253, 255, 
256 

Lovrenčeva (-ević) Graciosa 63, 84 
Lovrić Ivan 216 
Lučić Antun 89, 


282 


Lučić Hanibal 62, 79—83, 89, 239 
Lučić-Lucio Ivan 39, 72, 75, 183 
Lučić-Lucio Petar 50, 52, 74 
Lukačić Ivan 70, 79 
Lukarević-Luccari Jakov 202 
Lukarević-Burina Fran 92, 139 
Luković Nikola 166 
Lulić Ivan 74 

M 

Macukat Petar 72 
Maceđonac Ivan 59 
Madius Miha 59 
Magdić Mile 218 
Mahnić Antun 23 
Malatestić Juraj 38 
Maleševac Ivan 180 
Mandić Matko 262, 263 
Marchi Ivan Petar 72 
Marči Nikola 197 
Marinović P. 238 
Marković Ambroz 205 
Marković Franjo 258 
Martić fra Grga 239, 256 
Martinčić Jerolim 62, 69, 74. 81 
Marulić fra Marko 51 
Marulić Marko 39, 41, 50, 55, 59, 60 
do 70, 71, 72, 74, 76. 79, 86, 95, 99, 
101, 109, 110 
Maslač Anđeo 203 
Matavulj Sima 255, 257 
Matej Zadranin fra 49 
Matijašević-Mattei Đuro 129, 189, 201 
Matijašević Ivan Marija 189 
Matijević Juraj 76 
Matoš A. G. 256 

Matulić-Alberti Nikola 62, 71. 74 
Mažibradić Maroje 136, 137 
Mažibradić Oracije 137, 138, 141, 148 
Mažuranić Ivan 146, 221 
Menčetić Miho 132, 136 
Menčetić Petar 107 


Menčetić Šiško 54, 74, 108—110. 132 
135 

Merčerić Leonard 180 
Mihaljević Vicko 239 
Mihanović Antun 228 
Mikalja Jakov 161. 202 
Miklošić F. 22, 29, 247 
Milčetić Ivan 22, 23 
Milgostić-Milogostić 45 
Milić Vinko 240 
Milovac Baltazar 186 
Milovan Starac, v. Kačić 
Minčetić Vladislav 148, 152—153 
Minčetić Šiško Vladislavov 158 
Mirković Jerolim 68 
Mladinić Sabo 51 
Mlečanin Antun 76 
Mođrušanin fra Pavao 29 
Monaldi Miho 124, 131, 132, 136 
Monti Lovro 240 
Morandi Franjo 166 
Mrnavić Tomko 77, 78, 79, 100 


X 

Naldini Pavao 173 

Nalješković Nikola 84, 85, 88, 89, 121 
do 123, 132 

Natalis Franjo v. Božićević 

Nataljević 74 

Naum, Metodov učenik 12 

Nazor Vladimir 266, 269—270, 271, 274 

Nekić Mate 239 

Njegoš Petar Petrović 254 

Niger Don Nikola 46 

Niger Toma 30, 62 

Nikolajević Đorđe 232 

Nisiteo Petar 237 

Nodilo Natko 240, 241, 258—259, 260 
do 261, 270 

Novak knez Krbavski 25, 27, 29 
Novak Vjenceslav 239, 274 


283 


0 

Ogrizović Milan 274 
Omišljanin Vid 27 
Orbini Mavro 202 
Ostojić Kazimir 239, 257—258 

P 

Paladinić Franjo 81 
Palikuća Petar 140 

Palmotić-Dionorić Jaketa (Jakov) 157, 
189 

Palmotić Junije (Đono) 54, 138, 154 
do 157, 161, 192 
Paltašić Andrija 108, 164 
Papalić Dmine 39, 62, 65, 66 
Papalić Jerolim 62 
Parčić Dragutin 22, 23 
Parožić Ivan 89 
Pasquali Ludovik 164 
Paštrić Ivan 21, 173 
Patricius-Petrić Andrija 70 
Patricius-Petrić Franjo 70 
Pavao Mođrušanin 29 
Pavić Armin 247 
Pavić Emerik 217 

Pavlinović Mihovil 231, 236, 238, 239, 
240, 248, 249—251, 252, 253, 254, 
260 

Pelegrinović Miso 84. 85, 113 
Perić Vergil 239 
Perković Mirko 239 
Petar glagoljaš 19 

Petranović Božidar 231—233, 238, 248 

Petranović Gerasim 232, 233—234 

Petravić Ante 259 

Petrić, v. Patricius 

Petris (-ov zbornik) 38, 175 

Piccolomini Eneja Silvije 171 

Pima Bemardo 164 

Pio II., vidi Piccolomini 

Plavković Divo 137, 141 


Politeo Dinko 236, 241, 258, 259 
Pomazanić Matija 180 
Popović Matija 180 

Preradović Petar 221, 234, 235, 238, 
247, 256 

Pribojević Vinko 69, 93 

Primojević Paskoje 107, 157 

Pucić Medo 235, 238, 240, 244—245 

Pucić Niko 240 

Pucić Viče 157 

Pulić Đuro 250 

Putića Ferdinand 191 


R 

Rabanus Maurus 29 
Rabljanin Nikola 78 
Radalja-Radaljević Frano 158 
Radovan iz Zadra, glagoljaš 19 
Radovan kipar 58, 73 
Radovanović Luka 107 
Ranj ina Dinko 100, 108, 111. 131—134, 
137, 138, 139 

Ranjina Nikša 46, 110, 111, 113 
Rastić-Resti Junije 192, 193, 194. 200 
Rastić Miho Đonov 92 
Ravenjanin Ivan 4 
Razzi Serafin 164, 165, 166 
Regin Ivan Lovro 106 
Rendić Ivan 209 
Resti, v. Rastić 
Riboli Josip 238 
Riceputi Jakopo 202 
Ritter-Vitezović Pavao 1SS—185, 210 
227 

Rohony Đuro 228 
Rosa Konte 33 
Rožen Antun 88 
Rudić Ivan iz Sali 38 
Rupčić Ivan 167 
Rusić-Rosa Stijepo 154 


2S4 


S 

Sabić Marin 239, 258, 259 
Sabljar Mih. 229 
Salatić Ivan 201, 202 
Salečić, kanonik 92 
Sasin Antun 124, 138 
Senjanin Antun (pseudonim) 178 
Senjanin Grgur 30 
Sladović Sabo 199 
Smotricki Meletije 21, 175 
Spinčić Vjekoslav 262 
Sorkočević Antun 200 
Sorkočević Franatica 191, 192 
Sorkočević Perko 146 
Sović Matija 21, 154, 174, 175 
Sričić Petar 68 
Stanković Petar 220 
Starčević Ante 33, 185 
Stay Benedikt 193 
Strahinić Milivoj, v. Zore 
Strohal Rudolf 22 

Strossmayer Josip Juraj 92, 244. 249 
Strzygovski Josip 6 
Stulli Joa'kim 202, 205 
Stulli Vlaho 192 

Sundečić Jovan 235, 236, 239, 250. 251 
Svetan, kapelan glagoljaš 19 
Svilović Luka 238 


Š 

Šafarik Josip 22 

Šegvić Kerubin 29 

Šenoa August 256, 258, 267 

Šimić Nikola 238, 239, 254—255, 257 

Šimonić Antun 239 

Šimunović Dinko 257, 266, 272—273 

Šišić Ferdo 15 

Sižgorić-Sisgoreo Juraj 76, 77 
Šporer Đuro 228, 

Štoos Pavao 228, 

Šubert Rikarđ 238 


Sulefc Bogoslav 232, 246 
Sunmin Đuro 33, 

7 

Tanzlinger-Zanotti Ivan 101 103, 104. 

185 

Thalloczy 26 
Tkalčić Iv. Krst. 22 
Toma arciđijakon 9, 59, 73 
Tomanović Laza 240 
Tomičić Jan Batista 32 
Tommaseo Nikola 237, 240, 241 
Tregnan, biskup, 52 
Tresić-Pavičić Ante 238, 239, 258, 266 
268—269 

Trubar Primož 28, 177, 178, 179, 181 
TudiŠević Marin 191 

U 

Ungnad Ivan 177, 178, 179 

V 

Vajs Josip 22, 23, 175 
Valentić Niko 234 
Vergerije Petar Pavao 176, 177, 178 
Vetranović Mavro 51, 74, 77, 84, 87, 
88, 89, 93, 96, 113—121, 124, 130, 
138 

Vežić Vladislav 251 

Viđali Gregorije 93 

Vidović Anka 235—236 

Vidović Marko Antun 235 

Vidović Ivan 74 

Visković Josip 167 

Vitaljić Andrija 91 

Vitezić Dinko 262 

Vitezović Pavao, v. Ritter 

Vlačić-Franković Matija 176, 179 

Vladika Rade, v. Njegoš Petar Petrović 

Vlatković Ivan 32 


Vodopić Mato 238, 239, 245—246, 252, 
254, 255, 267 
Vodopija, pop 33 
Vojnović Ivo 238, 266, 267—268 
Vojnović Košta 240, 250, 261 
Volarić 262 

Voltić-Voltigi Josip 219, 220 
Vondrak Vac. 29 

Vrančić (Verantius) Antun 77, 78, 99 
Vrančić Fausto 77, 

Vrančić Miše 77 
Vraz Stanko 83 
Vrčević Vuk 167, 254 
Vrdoljak Anka 235 
Vrhovac Maksimilijan 228 

Z 

Zamanja Brno 152, 193 
Zanović Miroslav 168 
Zanović Stjepan 168, 192 


Zavorović-Zavoreo Dinko 77, 

Zborovčić Benedikt 46 
Zlatarić Dinko 131, 134—139, 195 
Zlatarić Maro Dinkov 146, 202 
Zlatarić Miho 134, 137 
Zmajević Andrija 166 
Zmajević Vincenc 21, 167 
Zoranić Petar 50, 69, 94—98, 100, 120 
Zore Luka 240, 247—248 
Zoričić Ante 235, 236—237 
Zrinska Katarina 186 
Zrinski Petar 92, 119, 152, 153, 166, 183 
Zuzorić Cvijeta (Zuzzeri Flora) 134, 135, 
136 

2 

Žgombić (zbornik Žgombićev) 38, 175 
Živčić Matija 176 
Žuvetić Juraj 51 


286 


Stranu 


SADRŽAJ 

I. Latinska dvorska pismenost za hrvatskih narodnih vladara 

(800—1102). 3— 10 

II. Hrvatska glagoljska književnost.U— 40 

A. Glagoljica i crkvenoslovenski jezik kod Hrvata čakavaca . 11— 23 

B. Radovi na staroslovenskom jeziku pisma glagoljskoga . . 23— 30 

C. Radovi na hrvatskom jeziku pisma glagoljskoga, ćiriličko- 

ga i latiničkoga.30— 40 

III. Praskozorje umjetne književnosti u čakavskoj Dalmaciji . . 41— 56 

IV. Umjetna, vlasteosko-građanska književnost XVI. i XVII. st. 57—186 

1. Književnost u Splitu, u Trogiru i Šibeniku .... 57— 79 

2. Književnost na Hvaru i na susjednim otocima .... 79— 94 

3. Književnost u Zadru.94—104 

4. Književnost u Dubrovniku.104—162 

Pripremno doba.104—108 

Prvi dubrovački »spjevaoci« . . .108—111 

Maskerata, epika i dramatika.111 —113 

Starina Mavro Vetranović.113—121 

Komediograf Marin Držić.121—130 

Lirika dvaju imenjaka.130—139 

Zlatno doba književnosti u XVII. stoljeću .... 139—162 

5. Na krajnjem jugu i na krajnjem sjeverozapadu do konca 

XVIII. stoljeća.162—186 

A. Kotor i Boka kotorska.162—168 

B. Istra i Hrvatsko primorje.168—186 

V. Demokratizacija književnosti i Andrija Kačić .... 187—221 

Odlaze gospari. 187—203 

Dolazi predvodeći cijelo »slovinstvo« Starac Milovan . . 203—215 

Odjeci Kačićeve poezije i nekoji drugi primorski pisci . . 215—221 

VI. Odjeci Hrvatskoga preporoda i stvaranje opće narodne knji¬ 
ževnosti . 222—264 

Pod francuskim i austrijskim režimom poslije mletačkoga . 222—230 

Književna i politička publicistika. 230—242 

Preporodna književnost i njeni veći i manji predstavnici . . 242—264 

Zaglavak. 265—274 

Pogovor . 275—277 

Imenik obrađenih pisaca .. 279—286 


287 















































k ‘V/_, iiiiilibift&iii[&&' , r ii' t ' i(i J&llh&iiKUijflil > ii* i.... -ii_liili / & ![''' »'K 1 ?,’* <»<' < < »L *t‘|V; v, >>,• .i, ‘i{ tili liiiiiiif kiki Ml ImlM, m >«_y Mk 





